Darels Džeralds

Šķirsta jubileja

Džeralds Darels Šķirsta jubileja

VIŅAS KARALISKĀS AUGSTĪBAS PRINCESES ANNAS IEVADVĀRDI

Tāpat kā tūkstošiem citu cilvēku, arī man saistība ar Džērsijas Brīvās dabas aizsardzības trestu sākās, vilcienā lasot tā dibinātāja Džeralda Darela grāmatu. Viņam piemīt spējas, kādas raksturīgas tikai nedaudziem autoriem, - izraisīt spontānu līksmības eksploziju, kas pārsteidz gan lasītāju, gan ceļabiedru, kurš neko nenojauš. Ēst sviestmaizi, lasot Darela grāmatu, tikai izraisa vēl lielāku apjukumu.

Tagad es saprotu, ka viņš izmanto vienīgi sev raksturīgu antropomorfismu, lai veidotu attiecības - un vienlaikus neizbēgami ciešas saites - starp lasītāju un citu sugu dzīvniekiem. Noprotu, kā viņš liek lietā savu neatkārtojamo talantu, lai sasniegtu savu daudzskait- līgo auditoriju, - un šo stratēģiju ar lieliem panākumiem viņš turpina izmantot arī citiem mērķiem.

Esmu vairākas reizes apmeklējusi Džērsijas trestu, un ikviens apmeklējums savā ziņā saistās ar interesantām atmiņām, tomēr neviens pēc nozīmes nespēj līdzināties apvienotajai jubilejai - tresta divdesmit pirmajai un zoodārza divdesmit piektajai gadadienai tūkstoš deviņi simti astoņdesmit ceturtajā gadā, kad man tika uzticēts atklāt Starptautisko mācību centru apdraudēto sugu aizsargāšanai un pavairošanai nebrīves apstākļos.

Grāmatā jūs lasīsiet, kā šā mācību centra absolventi palīdz popularizēt tresta darbību visā pasaulē, vēriena ziņā pārspējot biroja pieticīgās iespējas Normandijas salās.

Uzskatu, ka mūsu pienākums ir sargāt dzīvo pasauli, ko esam saņēmuši mantojumā, un rūpēties, lai mēs šo nenovērtējami dārgo mantojumu nododam nākamajām paaudzēm. Lai to paveiktu, tomēr jāsaprot, kāpēc tas nepieciešams un kas darāms. Sugu pavairošana nebrīves apstākļos jau pati par sevi nodrošina pētniecību, tāpēc šā centra pielāgošana publiskās izglītības vajadzībām uzskatāma par vienu no visnozīmīgākajiem sasniegumiem.

Es ļoti priecājos, ka Princeses paviljons Džērsijā sniegs vēl vienu šādu iespēju, un tādējādi katru gadu trīssimt piecdesmit tūkstoši apmeklētāju varēs apgūt tresta mērķus un filosofiju. Tikpat nozīmīgs ir zoodārza mācību kurss jaunattīstības valstu zoodārzu darbinieku izglītošanai, kā labi uzturētu dzīvnieku kolekcijas var sniegt savu ieguldījumu brīvās dabas saglabāšanā.

Arī šoreiz Džeralds Darels un viņa nelielā komanda, šķiet, spējuši atrast veidu, kā piesaistīt praktiski neaptveramas starptautiskas auditorijas uzmanību.

Lieki teikt, ka viens cilvēks vai pat viena organizācija to visu paveikt nevar. Taču uzdrošinos apgalvot - ja ikkatrs un ikviena ar bioloģiju saistīta organizācija darītu tikpat daudz, cik misters Darels un viņa trests, lai palīdzētu salāpīt mūsu panīkušo ekoloģiju, dabas aizsardzībā šobrīd būtu mazāk caurumu.

Ikviena Džeralda Darela grāmata ir gaidīšanas vērta. Arī šī nav izņēmums, un es ceru - tā pārliecinās daudz vairāk cilvēku, ka griba un labi pārdomāta darbošanās padara neiespējamo gluži vai ikdienišķu, un tad pat brīnumi vairs nešķiet tik nesasniedzami.

AUTORA PIEZĪME

Lielākā tiesa rakstnieku žēlojas par materiāla trūkumu. Es šajā grāmatā žēlojos, ka materiāla ir par daudz - ierobežotās platības dēļ esmu bijis spiests atstāt ārpus tās lappusēm daudz tāda, ko labprāt tajās iekļautu. Tomēr taisnība vecajai parunai - "nevar saliet kvartu pintē" [1] .

Trests ir audzis un zēlis, nu jau mums ir ari divas atbalsta organizācijas ASV un Kanādā, tādēļ vārdu "trests" tagad lietojam kā visaptverošu terminu, jo visas trīs organizācijas, kaut ari tās šķir okeāni un lieli attālumi, vieno tas pats darbs, tie paši mērķi un centieni. Tādējādi šajā grāmatā, lietodams vārdu "trests", es ar to domāju ne tikai Džērsiju, bet ari Ameriku un Kanādu.

PRIEKŠVĀRDS

Nedomāju, ka daudzi cilvēki sešu gadu vecumā spētu kaut cik precīzi paredzēt savu nākotni. Es pats šajā vecumā par saviem plāniem jau biju gana pārliecināts, lai darītu tos zināmus mātei, - proti, ka man piederēs pašam savs zoodārzs, turklāt augstsirdīgi piebildu, ka savā īpašumā piešķiršu viņai kotedžu. Ja mana māte būtu amerikāniete, viņa droši vien steigšus nogādātu mani pie tuvākā psihiatra; taču viņa bija samērā flegmātiskā, tāpēc vienkārši sacīja, ka tas, pēc viņas domām, būtu jauki, un tad to visu teicami aizmirsa. Man vajadzēja viņai atgādināt, ka jau kopš divu gadu vecuma es piepildu sērkociņu kārbiņas un kabatas ar visdažādākiem sīkiem kustoņiem, kādi vien gadās ceļā, tādējādi virzību no sērkociņu kārbiņas līdz zoodārzam varēja viegli paredzēt. Tomēr jauki atzīmēt, ka savu solījumu esmu pildījis, un līdz savai nāves stundai mana māte tiešām dzīvoja manā zoodārzā - tiesa, nevis kotedžā, bet muižas ēkā.

Paskatīšanās pa mana dzīvokļa logu Les Augres Manor pirmajā stāvā ir process ar neparedzamām sekām un var sagādāt vielu pārdomām jebkuram psihiatram. Skatoties pa dzīvojamās istabas logiem, piemēram, aizmirstas pagatavot viesim džina kokteili, jo skatiens kā piekalts seko Prževaļska zirgu auļiem pa aploku, vērojot ar aizturētu elpu un cenšoties uzminēt, kurš no muskuļotajiem, rožaini brūnajiem dzīvniekiem sacensībā uzvarēs. Viesis pa to laiku var mirt no slāpēm un nesaņemt nekādu izskaidrojumu saimnieka pēkšņajam neviesmīlīgajam sastingumam.

Ēdamistabā notiek kaut kas vēl ļaunāks. Cepetis paliek pussagriezts, jo pusdienotāja skatiens izmaldījies pa logu un apstājies pie vainagdzērvju kāzu dejas. Mētādamas izstīdzējušās kājas anatomiski visneiespējamākajos leņķos, dzērves griež piruetes kā nosmulējušies, caurkrituši baletdejotāji, palecas augstu gaisā, par mīlas apliecinājumu izveicīgi žonglē ar žagariņiem un skaļi, tarkšķoši taurē.

Pieticība liedz atstāstīt, kas redzams pa guļamistabas logu, kad servali vairošanās sezonas karstumā gluži vai izraud sirdi no krūtīm, mīlā un kaislē skaļi spiegdami. Tomēr pats ļaunākais notiek, ja virtuvē gadās atraut skatienu no pavarda un palūkoties apkārt. Acu priekšā parādās pilns būris ar cekulainajiem paviāniem, piķmelnos un spīdīgos kažokos ar sārteni rožainiem dibeniem — precīzā sirds formā gluži kā uz Valentīna dienas pastkartēm, un visi nododas tādai orģijai, kādu pat visavangardiskākais romietis būtu uzskatījis par pārlieku kliedzošu un gandrīz pilnīgi nepieklājīgu. Šīs izrādes detalizētai vērošanai var būt graujošas sekas - piedegušas astoņām viesos ielūgtām personām domātas pusdienas. Reiz ar mani tā atgadījās, un es pārliecinājos, ka pat vislabākie draugi nav sajūsmināti par vārītām olām, ja pirms tam viņu kuņģa sula kūsājusi pāri malām izsmalcinātas piecēdienu maltītes gaidās.

Notiek arī kas vēl ļaunāks. Kādu ritu es izklaidēju pulciņu sagrabējušu un drebelīgu astoņdesmit gadus vecu dabas aizsardzības entuziastu, kas cītīgi iznīcināja manus saldā heresa krājumus. Jau grasījos ierosināt, ka laiks aplūkot dzīvniekus (kamēr mani viesi vēl nav zaudējuši pēdējās saprāta paliekas), kad pavēros pa logu un šausmās ieraudzīju pāri pagalmam caur pavasara puķēm lempīgā gaitā tuvojamies mūsu lielāko, mataināko un potenciāli bīstamāko orangutanu Džailzu. Viņš izskatījās pēc milzīga, staigājoša oranži blonda paklāja pie kamīna, un viņa gāzelīgā gaita stāstīja par jūrniekiem, kas daudzus gadus pavadījuši okeāna skavās un tikpat ilgi pārtikuši no ruma. Es biju nonācis sprukās, un veselu stundu nācās cienāt manus mūžvecos paziņas ar vēl lielākām saldā heresa porcijām, tā ka tie apreiba. Visbeidzot saņēmu labās ziņas - Džailzs esot sagūstīts un nogādāts savā likumīgajā miteklī, tā ka es varēju atbrīvoties no neprātīgi ielīksmotajiem dabas draugiem. Tomēr man asinis sastinga dzīslās no domas vien, kas būtu noticis, ja es viņus (turklāt dēmona dziras varā) būtu izvedis pagalmā tajā mirklī, kad tur iegrīļojās Džailzs.

Bet kāpēc gan vajadzīgs zoodārzs, man žēlabaini tika vaicājuši radi un draugi. Kāpēc tā nav cepumu fabrika, dārzniecība, ferma vai kaut kas tikpat drošs un cienījams?

Pirmā atbilde vienmēr bija - es nekad neesmu vēlējies būt drošs un cienījams, jo nevaru iedomāties kaut ko vēl garlaicīgāku. Otrkārt, es nudien nedomāju, ka vēlēšanās būt sava zoodārza īpašniekam ir kaut kas tik neprātīgi ekscentrisks, lai liktu tuvākajiem un mīļākajiem cilvēkiem lūkoties uz mani kā uz pilnīgi gatavu ietērpties pirmajā - un varbūt pēdējā - trako kreklā. No mana viedokļa tas bija kaut kas pilnīgi skaidrs. Mani ārkārtīgi interesēja visas dzīvās radības, kas kopā ar mani apdzīvoja šo planētu, un es vēlējos mitināties šo radību tiešā tuvumā, lai varētu tās vērot, par tām un no tām mācīties. Kā vēl vienkāršāk piepildīt šādu vēlmi, ja ne nodibinot savu zoodārzu?

Tajā sajūsmas pilnajā laikā es, protams, nespēju pat iedomāties, cik daudz naudas un smaga darba jāiegulda šādā projektā, iekams sapnis kļūs par īstenību, tāpat arī neko nezināju par zoodārzu nozīmīgumu un to, kādiem tiem ideālā gadījumā vajadzētu būt. Savtīgumā es par zoodārzu uzskatīju lielu eksotisku dzīvnieku kolekciju, kas savākta vienuviet manam personīgajam priekam - tas arī viss. Tomēr, kļūdams vecāks un pietuvodamies savai vēlmei, es strādāju zoodārzos un vācu to vajadzībām dzīvniekus visā pasaulē. Tad arī sāku uz tiem lūkoties mazliet citādi nekā senākajā, nekritiskajā skatījumā.

Man bija gandrīz pilnīgi jauna koncepcija par zoodārza veidošanas mērķi. Par tā pastāvēšanas pirmo un galveno uzdevumu jākļūst dabas aizsardzības atbalstam - jāizveido dzīvotspējīgas apdraudēto sugu pavairošanas kolonijas, ja īpatņu skaits bīstami sarucis un dzīvniekiem nav iespējams pašiem tikt galā ar savvaļas skarbajiem apstākļiem. Šo mērķi nekādā ziņā nedrīkst uzskatīt (daži dabas aizsargātāji to jau darījuši) vienkārši par dzīvnieku ieslodzīšanu būros. Dzīvnieku kolonijas nebrīvē jāveido vienīgi to glābiņam no izmiršanas, turklāt jādara viss iespējamais, saglabājot apdraudēto sugu dabisko vidi un dzīvnieku populāciju tajā, lai varētu atlaist nebrīvē dzimušos dzīvniekus savvaļā, kad to izplatības vieta būs kļuvusi droša. Tāda, pēc manām domām, bija zoodārza galvenā pastāvēšanas jēga.

Otrkārt, zoodārzam jāpalīdz veidot sugu pavairošanas kolonijas to mītnes zemēs un jāmāca šo valstu iedzīvotājiem pavairot dzīvniekus nebrīves apstākļos un no jauna atgriezt savvaļā.

Treškārt, zoodārzam jāveicina cilvēku vēlēšanās iepazīt dzīvniekus gan savvaļā, gan nebrīvē un ar iegūtajām zināšanām jāmeklē sekmīgāki un ātrāki paņēmieni, kā palīdzēt dzīvniekiem neizzust no pasaules.

Pēdējais, taču ne mazāk svarīgais zoodārza uzdevums - veicināt dabas aizsardzības izglītību gan zoodārza atrašanās zemē, gan tajās valstīs, no kurām nāk apdraudētās sugas, gan arī visur citur, kur šāda izglītība īpaši nepieciešama.

Es ar šausmām atklāju, cik daudz zoodārzu nav labi. Nav

labi tādēļ, ka tiem trūkst īstu mērķu un tie eksistē tikai kā izklaides vietas. Vienīgais mērķis bija centieni uz dzīvnieku - zvaigžņu rēķina palielināt kases ienākumus. Dzīvniekus slikti baroja un lielākoties turēja sliktos apstākļos; ja arī tiem dzima mazuli, tas notika reti un vairāk nejaušības nekā plānveida pavairošanas rezultātā. Par plašo sugu klāstu tika veikti pavisam niecīgi zinātniski pētījumi, kaut gan par tām praktiski nekas nebija zināms, un mēģinājumi izglītot apmeklētājus šajos zoodārzos bija, maigi izsakoties, nožēlojami.

Kādā citā no savām grāmatām ("Noenkurotais šķirsts") es rakstīju, ka savulaik Florensa Naitingeila, iepazinusi šausmīgos apstākļus slimnīcās, neierosināja tās visas slēgt. Zinādama, cik nozīmīga ir slimnīcu loma, viņa ierosināja tās uzlabot. Es nekādā ziņā nemēģinu sevi salīdzināt ar šo bīstamo sievieti, taču tāda pati situācija pastāvēja (un joprojām pastāv) ar zoodārziem. Uzskatīju, ka zoodārzi kā iestādes paši vainojami pie savas sliktās reputācijas. Es ticēju, ka, pienācīgi vadīti, zoodārzi varētu būt nozīmīgi, teicamas iestādes zinātniskiem pētījumiem un izglītībai un - šobrīd vissvarīgākais - dzīvnieku pavairošanas centri nebrīves apstākļos, kas palīdzētu glābt apdraudētās sugas.

Tā nu, vienkārši izsakoties, es vēlējos vadīt zoodārzu saskaņā ar šīm vadlīnijām, kurām, pēc mana uzskata, vajadzētu sekot ikvienam zoodārzam. Es nepavisam nebiju drošs, vai tas izdosies, bet brāļi Raiti tāpat nezināja, vai spēs lidot, pirms nebija mēģinājuši pacelties gaisā. Mēs ari pamēģinājām, un tagad - pēc daudziem gadiem, ilgiem pūliņiem un daudzām kļūdām - esam pierādījuši, ka šī ideja ir dzīvotspējīga. Tāpēc ari šī grāmata ir nosaukta par "Šķirsta jubileju", jo tikko esam nosvinējuši divdesmit piekto dzimšanas dienu. Šis ir stāsts par dažiem no tiem daudzajiem piedzīvojumiem, kas atgadījās mūsu izaugsmes gados.

MUIŽAS RAŠANĀS

Divdesmit viena gada vecumā es mantoju karalisku naudu - trīs tūkstošus mārciņu, tomēr zoodārza dibināšanai ar to nepietika. Tādēļ es nolēmu kļūt par tādu cilvēku, kurš vāc dzīvniekus zoodārziem. Šī karjera nebija ilga, jo es atklāju, ka lielākā daļa šādu sagādnieku nodarbojās vienīgi ar to, ka divdesmit radījumus iestūķēja vienam paredzētā būrī un tad izdzīvojušos pārdeva par divkāršu cenu. Vēl jo labāk, ja izdzīvoja visi. Ar šāda veida tirdzniecību es nodarboties nespēju, mani būri bija plaši un dzīvnieki labi aprūpēti, - un tādēļ arī es zaudēju visu naudu. Tomēr pieredze izrādījās nenovērtējama. Es biju ieguvis pamatīgas zināšanas par dzīvnieku turēšanu tropos, par viņu slimībām un īpatnībām. Biju ari sapratis, ka zoodārzi nepavisam neatbilst manam priekšstatam par to sūtību.

Un tad, palicis bez penija kabatā, es pakļāvos sava vecākā brāļa uzstājībai un sāku rakstīt. Man veicās. Pirmajai grāmatai bija, kā mēdz teikt, satriecoši panākumi, un man palaimējās, ka arī pārējās grāmatas bija tikpat populāras. Atkal kļuvis turīgs, es atgriezos pie domas par zoodārzu. Aizņēmies no sava laipnā un daudzcietušā izdevēja divdesmit piecus tūkstošus mārciņu, ķīlā liekot savus vēl neradītos meistardarbus, es nolēmu pamēģināt

iekārtot zoodārzu Anglijas dienvidu piekrastē; taču atklājās, ka cita citai sekojošās leiboristu valdības pārvērtušas valsti tādā Kafkas stila birokrātijas zaņķī, lai vidusmēra pilsonis tiktu no visām pusēm aplikts ar aizlieguma zīmēm un ar vietējo pašvaldību nebūtu iespējams vienoties par visvienkāršākajiem jautājumiem, nemaz nerunājot par kaut ko tik traku kā zoodārzs. Tad, apbruņojies ar sava izdevēja ieteikumu vēstulēm, es devos uz Džērsiju - mazu, skaistu un neatkarīgu salu, pāris stundu pēc ierašanās biju sameklējis Les Augres muižu, bet četrdesmit astoņu stundu laikā jau biju saņēmis atļauju rīkoties. Tomēr es nemetos šajā afērā ar slimīgu entuziasmu un bez citu padoma. Vērsos pie itin visiem pazīstamajiem cilvēkiem tajā ļoti nosacīti bioloģiskajā zoodārzu vidē, kuri, cik man zināms, atbalstīja domu par dzīvnieku pavairošanu nebrīvē. Pirmais bija Džeimss Fišers - ievērojams ornitologs un dedzīgs zoologs. Viņa palīdzība izpaudās tā, ka viņš mani nosauca par jukušu.

-    Jūs esat jucis, mīļo zēn, - viņš teica, blenzdams uz mani no sava tēraudpelēko matu ērkuļa apakšas un atgādinādams ārkārtīgi norūpējušos Vecās Anglijas aitu suni, - pilnīgi jucis. Es jūs nopietni brīdinu neielaisties ar Normandijas salām.

Viņš izšķērdīgi uzcienājās ar manu džinu.

-    Bet kāpēc, Džeims? - es vaicāju.

-   Tas ir pārāk tālu. Pasaules otrā malā, - Fišers paskaidroja, noraidoši mādams ar roku. - Kurš, pie joda, dosies uz kaut kādu sasodīti nomaļu vietu Normandijas salu grupā, lai aplūkotu jūsu iestādījumu? Šī ideja ir vājprātīga! Tik tālu es nebrauktu pat jūsu džina dēļ. Šim argumentam vajadzētu jūs pārliecināt par tāda projekta muļķīgumu. Jūs skatāties tieši acīs iznīcībai. Tikpat labi jūs varētu apmesties Lieldienu salā!

Tas izklausījās skarbi, tomēr nepārliecinoši.

Es aizbraucu apciemot Žanu Delakūru uz Klēru*, kur atradās viņa slavenā putnu kolekcija. Žans bija apbrīnojams putnkopis un ornitologs, ļoti daudz ceļojis, vācis putnus, aprakstījis jaunas sugas un sarakstījis pamatīgus izglītojošus sējumus par ornitoloģiju attālos pasaules nostūros. Abu pasaules karu gaitā vācieši viņa neaptverami vērtīgo putnu kolekciju izpostīja. Kad beidzās karš, Žans nevis meta mieru, kā rīkotos lielākā daļa cilvēku, bet gan sāka no atlikušajām druskām Klērā veidot kolekciju jau trešo reizi.

Mēs pastaigājāmies pa brīnišķīgajām ārēm, apbrīnodami putnus un zīdītājus, un Žans man sniedza daudz vērtīgu padomu par iecerēto plānu; padomi no tik pieredzējuša cilvēka bija ļoti vērtīgi. Drīz vien nonācām pie plaša, samtaina zāliena, kur ezera krastā bija uzklāts tējas galds. Mēs sēdējām un klausījāmies gibonus laimīgi dziedam uz salas ezera vidū un vērojām rožainu flamingu barus kā ciklamenu pumpurus svinīgi soļojam pa zaļajām pļavām kopā ar fazāniem, vizošajām džungļu vistām un pāviem, kas nevērīgi vilka pa zemi savas dārgakmeņiem rotātās astes. Tad es nolēmu uzzināt Francijas dižākā ornitologa viedokli par sugu saglābšanu.

-    Sakiet, Žan, - es teicu, - jūs tagad esat nodarbojies ar sugu saglābšanu jau vairāk nekā 60 gadu…

-    Jā, - viņš piekrita. Žans bija masīvs vīrs ar pamatīgu galvu - kā Vinstonam Čērčilam un ar tādu akcentu, par ko viņu apskaustu pats Moriss Ševaljē.

-    Tātad, - es turpināju, - kāds ir jūsu viedoklis? Vai domājat, ka ir kāda cerība?

Viņš brīdi domāja, atbalstījis zodu pret rokām, kas turēja pastaigu spieķa rokturi.

—       Jā, - viņš beidzot teica, - cerība ir.

Mani iepriecināja, ka tāda izcila speciālista viedoklis nebija pesimistisks.

—       Ja mēs atgriezīsimies pie kanibālisma, - Žans piebilda.

Pēc tam es aizbraucu apciemot seru Pīteru Skotu, kurš, kā

vienmēr, bija entuziasma pilns un izpalīdzīgs. Pīters bija gandrīz vienīgais no sugu saglabātāju augstākās elites, kurš ticēja pavairošanai nebrīvē, un šī ticība bija viens no iemesliem, lai nodibinātu savu nu jau pasaules slavu ieguvušo Meža un pār- mitro zemju putnu trestu. Viņam pret maniem plāniem bija ārkārtīgi labvēlīga un lietišķa attieksme. Viņš arī sniedza man daudz vērtīgu padomu, izceldams slēptās problēmas, ar kurām pats bija saskāries. Runādams viņš aizrautīgi beidza gleznot lielu gleznu, kas attēloja saullēktu virs purva un zosu kāsi laižamies lejup. Otai slīdot pa audeklu un viegli tam pieskaroties, šķietami nevērīgais triepums brīnumainā kārtā pārvērtās ainavā. Vērodams es atcerējos stāstu, ko man bija stāstījusi draudzene - māksliniece, darba un sacīkšu zirgu gleznotāja. Viņa bija devusies pie Pītera pēc padoma savas pirmās izstādes sakarā, un viņš to pieklājīgi uzņēmis savā darbnīcā, tērpies daudzkrāsainos zīda rītasvārkos. Runādams Pīters turpinājis gleznot pīļu baru laižamies lejup uz purvu saulrieta blāzmā. Viņš tobrīd devis tai kādu precīzu, lielisku padomu, kad iezvanījies telefons.

-    Sasodīts, - Pīters noteicis, domīgi blenzdams uz audeklu. Tad viņa vaigs noskaidrojies.

-     Klau, - viņš teicis manai draudzenei, - jūs esat māksliniece. Vai jūs neiekrāsotu šos pīļu knābjus dzeltenus, kamēr es runāšu pa telefonu?

Par laimi, Pīters nepieprasīja, lai arī es demonstrētu mākslinieka spējas kā atlīdzību par sniegtajiem padomiem.

Nudien nedomāju, ka mans projekts, tā sakot, gūtu Mājsaimnieču institūta atbalstu*, ja nebūtu to aprakstījis seram Džuliānam Hakslijam, šim biologu aprindu augstākajam etalonam, un saņēmis viņa sankciju. Sers Džuliāns līdz šim vienmēr bijis laipns un izpalīdzīgs, taču ideja bija tik grandioza, ka es baidījos no viņa noraidošās attieksmes. Šo uztraukumu es būtu varējis sev aiztaupīt, jo viņš to uztvēra ar aizrautīgu entuziasmu, kādu izrādīja ikvienai jaunai idejai - vienalga, sīkai vai lielai. Es nomierinājos, un mēs kopā iebaudījām lielisku tēju, apspriezdami visdažādākās tēmas - no Čīles araukāriju mežiem līdz Patagonijas alās sastopamo milzu sliņķu ādai, no narvaļu barošanās īpatnībām līdz Gviānā noķerto ķirzaku jocīgajiem zobiem, kuru pielāgošanās ļāva radījumiem pavisam viegli saķert, sašķaidīt un sakošļāt vismilzīgākos gliemežus. Es tiku nosūtījis seram Džuliānam fotogrāfijas, kurās viss šis process attēlots, un tās viņu apbūra.

-    Ja runājam par fotografēšanu, Darel, - viņš ierunājās, kad tēja bija padzerta, - vai esat redzējis filmu, ko jaunais Atenboro Āfrikā uzņēma par to lauveni… Elsu, vai ne? Viņu uzaudzēja kāda sieviete - Ādamsone.

-    Nē, ser, - es teicu, - diemžēl esmu palaidis garām.

Sers Džuliāns pameta skatienu pulkstenī.

-    Šopēcpusdien to rādīs vēlreiz, - viņš teica, - varēsim noskatīties kopā, labi?

Tā nu lieliskākais no Anglijas dzīvajiem biologiem un es apsēdāmies atzveltnes krēslos pie televizora, un Hakslijs to ieslēdza. Mēs klusēdami vērojām, kā Džoja Ādamsone dzenas pakaļ Elsai, kā Elsa dzenas pakaļ Džojai Ādamsonei, kā Džoja Ādamsone guļ virsū Elsai, kā Elsa guļ virsū Džojai Ādamsonei, redzējām Elsu gultā kopā ar Džoju Ādamsoni, Džoju Ādam- soni gultā kopā ar Elsu, un tādā garā bez sava gala. Beidzot filma bija galā, Hakslijs paliecās uz priekšu un izslēdza televizoru. Viņš bridi prātoja. Es klusēju.

-    Ziniet ko, Darel? - viņš pēkšņi ievaicājās.

Es gudroju, kādu gan vērīgu un žilbinošu komentāru par dzīvnieku uzvedību šis lieliskākais no Anglijas dzīvajiem biologiem grasās man sniegt.

-    Jā, ser? - es, elpu aizturējis, gaidīju atbildi.

-    Tas bija vienigais lesbiskās mīlas attēlojums starp cilvēku un lauveni, kādu jebkad biju redzējis, - viņš pilnā nopietnībā teica.

Es nospriedu, ka pēc šā komentāra jebkurš sarunas turpinājums būtu lemts atslābumam, tāpēc devos prom.

1959. gada 14. martā Džērsijas zoodārzs kļuva par realitāti. Tā pirmie iemītnieki bija visdažādākie radījumi, kurus biju atvedis no Rietumāfrikas un nobēdzinājis savas māsas dārzā Bornmutā (šajā visveselīgākajā no piejūras kūrortiem) līdz brīdim, kad viņiem nāksies kļūt par jaunā zoodārza pamatkapitālu. Dzīvniekus aizgādāja uz Džērsiju, un manas māsas kaimiņi visi kā viens atvieglojumā nopūtās.

Protams, vairākus mēnešus pirms dzīvnieku ierašanās Les Augres muižā risinājās drudžaina rosība. Apkārt skraidīja galdnieki un mūrnieki, klādami cementu, darinādami krātiņus no itin visa, kas gadījās pa rokai. Krātiņi uz kājām, kā mēs tos dēvējām, tika darināti no neaptēsta koka, ķēžu galiem un drāšu sieta. Iepakojuma redeļu kastes tika prasmīgi pārveidotas par slēptuvēm, un mums noderēja katrs vietējā izgāztuvē dabūjamais dzelzs caurules gals vai skārda gabals. Mēs pārveidojām itin visu, ko cilvēki bija aizmetuši kā nederīgu, par dzīvnieku patvērumu. Krātiņi bija neveikli un neglīti, toties noderīgi un novietojami itin visur.

Mūsu apmešanās vieta, protams, bija idilliska. Brīnišķīgā muižas ēka ar granīta arkām, vecākā nocietinātā muiža Džērsijā, bezrūpīgi zvilnēja jaukas ielejas malā. Ielejā čaloja šaura upīte, kas visbeidzot ieplūda mazā, koku ieskautā ezerā. Muižai apkārt pletās mazi lauciņi, katru no tiem sargāja koku un krūmu dzīvžogi, seni ozoli un kastaņas. Tajā laikā, kad skaistais princis Čārlijs saskaņā ar leģendu vēl tikai grasījās saņemt troni un ieradās šajā mauriņā muižas priekšā iedzert tēju, lielākā daļa brīnišķo koku droši vien vēl bija pavisam tievi stiebriņi. Bija skaidri redzams, ka ar mīlestību, uzmanību, cirpšanu un dēstīšanu šo īpašumu varētu pārvērst par zaļu parku, kura vidū muižas ēka gozētos kā dārgakmens ietvarā.

Pirmās grūtības radās pavisam drīz. Aizņemties divdesmit piecus tūkstošus mārciņu bija ļoti jauki, tomēr šo naudu vajadzēja atdot. Tātad nācās pēc iespējas ātrāk doties nākamajā ekspedīcijā, lai iegūtu materiālu vēl vienai grāmatai. Ārkārtīgi negribīgi es iecēlu par pārvaldnieku savu draugu, kuram, kā šķita, varēja uzticēties. Tā bija kļūda. Atgriezies es atklāju, ka manis rakstītās instrukcijas un plāni tikuši ignorēti, bet mana nauda palaista pa vējam. Mūsu kuģis (mūsu Noasa šķirsts, ja tā izklausās labāk) bija ārkārtīgi trausls, un nu priekšā sāka rēgoties bankrota atbaidošie sēkļi un zemūdens klintis. Tā vien izskatījās, ka mans nodoms par patvērumu dzīvniekiem, lai tos pasargātu no izmiršanas, pats nolemts bojāejai, pirms vēl pagūs uzsākt darbību. Atlaidu pārvaldnieku no darba un ķēros klāt pats.

Nākamie pāris gadi bija, maigi izsakoties, satraucoši. Katru rītu es modos ar bažām, ka šī būs tā diena, kad kredīts man tiks atteikts un sapņi izkūpēs kā dūmi. Zoodārza darbinieki bija lieliski. Par savu darbu viņi saņēma nieka grašus, tomēr apzinājās stāvokļa nopietnību un neviens mani nepameta. Tas bija liels morāls atbalsts un deva man drosmi (piepalīdzot nomierinošiem līdzekļiem) mesties cīņā, lai iekārdinātu bankas pārvaldniekus izsniegt man pagarinājumu, bet augļu un dārzeņu tirgotājus - pieticīgi gaidīt samaksu. Pamazām mēs lēnām sākām peldēt, nevis grimt.

Tajos agrīnajos gados atgadījās daudz dīvainu notikumu, un pat mana māte tika iesaistīta epizodē, kāda iespējama tikai tad, ja dēls ir gana neprātīgs un dzīvo zoodārzā. Mūsu abas pusaugu šimpanzes Čārlijs un Lulū pēc ilgiem meklējumiem atklāja, ka jāatrod tikai nenostiprināts stieples gals un tad stiepļu režģi var izārdīt tikpat viegli (un gandrīz tikpat ātri) kā vecu svīteri. Kādu pēcpusdienu, kad tuvumā neviena nebija, abi ņēmās ārdīt sava būra režģi. Mana māte ar tējas tasi rokā tikko bija iekārtojusies pie televizora, kad izdzirda valdonīgus klauvējienus pie ārdurvīm. Viņa apjukusi devās atvērt un ieraudzīja Čārliju un Lulū. No abu pērtiķu izturēšanās bija skaidri saprotams, ka tie ieradušies viesos, priecājas, ka māte ir mājās, un ir pilnīgi pārliecināti, ka viņa tos uzņems ar tieši tādu pašu sajūsmu. Mana māte bija 4 pēdas 8 collas [2] gara, šimpanzes sniedzās viņai līdz viduklim. Būdama sieviete, kas kritiskās situācijās nekad nezaudē galvu, māte neapmulsa, bet ieaicināja abus pērtiķus iekšā kā godājamākos viesus, nosēdināja uz dīvāna un pasniedza lielu kasti ar šokolādes konfektēm un kārbu ar biskvītiem. Kamēr šimpanzes mielojās ar šiem nedzirdētajiem labumiem, māte aši piezvanīja un ziņoja par bēgļu atrašanās vietu. Viņai nebija ienācis prātā, ka pērtiķi būtu varējuši to nopietni savainot - māte gluži vai apjuka, kad es bāru viņu par pērtiķu ielaišanu dzīvoklī.

- Bet, mīļais, - viņa žēlabaini teica, - viņi atnāca uz tēju, - un tad domīgi piemetināja, - turklāt uzvedās krietni vien labāk par dažiem cilvēkiem, kuri ierodas pie tevis.

Reiz tajās senajās dienās mums piederēja milzīgs, ļoti skaists tīklotais pitons, vārdā Pitagors. Viņš bija pilnas divpadsmit pēdas garš un tik resns kā regbija spēlētāja ciska - tātad spēks, ar kuru jārēķinās. Viņš mitinājās mūsu toreizējā Rāpuļu mājā, būris bija slikti konstruēts un ātri vien kļuva dzīvniekam par mazu. Pasteigšos norādīt, ka nebiju šo būri darinājis pats, tas bija manā prombūtnē saimniekojušā pārvaldnieka roku darbs. Priekšpusi veidoja divas lielas stikla plāksnes, kuras varēja paslidināt vienu otrai garām, tādējādi būri, kurā mitinājās tāds potenciāli bīstams radījums kā Pitagors, bija ārkārtīgi grūti iztīrīt, ja vien rāpuli vispirms neizvilka ārā. Tas bija trīs vīru darbs - diviem vajadzēja savaldīt Pitagoru, kas enerģiski pretojās, un iemīcīt viņu milzīgā veļas grozā, trešajam bija jātīra būris. Kaut arī parasti pitons uzvedās pavisam rāmi, viņam ļoti nepatika, ka viņu ņem rokās, tāpēc visiem darbiniekiem bija stingri aizliegts mēģināt tikt galā ar šo uzdevumu vienatnē. Džons Hārtlijs - glīts, tikko skolu beidzis puisis, kura augums atsauca atmiņā žirafi, bija pie mums nostrādājis gadu un darbā izrādījis tādu aizrautību, ka mēs viņam uzticējām rāpuļu uzraudzīšanu. Kādu vakaru Džona entuziasms izspēlēja ar puisi ļaunu joku. Mijkrēslī, kad zoodārzs jau bija slēgts, es gāju garām rāpuļu mājai un saklausīju no iekšienes skanam slāpētus palīgā saucienus. Tuvāk palūkojot, atklājās, ka Džons izdarījis nepiedodamu kļūdu. Viņš bija mēģinājis viens pats iztīrīt Pitagora būri. Milzīgā čūska bija apvijusies ap viņu un sažņaugusi to kā trako kreklā, tā ka Džons nespēja pakustēties. Džona galva, par laimi, bija brīva, bet Pitagors šņāca kā milzu tējkanna.

Nebija īstais laiks mētāties ar savstarpējiem apvainojumiem. Es satvēru rāpuļa asti un sāku viņu tīt nost no Džona. Problēmu radīja tas, ka pitons, tikko notīts no Džona, nekavējoties sāka vīties man apkārt. Drīz vien mēs bijām nesaraujami satīti kā Siāmas dvīņi un abi sākām saukt pēc palīdzības. Darba laiks bija beidzies, un es bažījos, ka visi darbinieki jau aizgājuši mājās. Doma, ka būs jāpavada te visu nakti, līdz kāds mūs atradīs, nebija pievilcīga. Par laimi, kāds no zīdītāju kopējiem sadzirdēja mūsu kakofoniskās klaigas, un ar viņa palīdzību Pitagors tika no jauna iesprostots savā mājokli. Kā jau var iedomāties, es pret Džonu izturējos ārkārtīgi rezervēti. Atrašanās kopā ar kādu pitona skavās tomēr bija iedibinājusi garīgas saites, un tagad Džons ir mans personīgais asistents.

Lielākoties mēs šādus gadījumus neuzskatījām par traucējošiem un neuzskatām ari tagad, jo tie ir mūsu dzīves un darba neatņemama sastāvdaļa. Vienīgi, izrādot kolekciju draugiem un paziņām, mēs atskāršam, ka no vidusmēra cilvēka viedokļa mūsu dzīvesveids šķiet ļoti dīvains; un tomēr, kaut arī mūs uzskata par augstākajā mērā ekscentriskiem, redzētais atstāj uz viņiem iespaidu. Tobrīd viņi redz mūsu mirdzošās rāpuļu ierindas, čūskas, kas kustas neapstrīdami graciozāk par Bali dejotājām, bruņurupučus, kas lumpačo apkārt kā milzīgi, atdzīvojušies valrieksti. Mēs izrādām viņiem brīnišķīgo, šokolādes brūno gorillu grupu, kas ņurd kā lāči un kuru vadonis Džambo izskatās pēc kažokā tērpta sumo cīkstoņa, tomēr ir daudz pievilcīgāks, turklāt maigs kā kaķēns. Tālāk seko mūsu pinkainie budisti - orangutani ar austrumnieciski slīpām acīm un kažokiem, kas izskatās kā bezgaldaudzas nesukātas blondas, oranžas un sarkanas zirgastes. Viņi apbrīno mūsu putnu košo gobelēnu - dzērves, tik slaidas un elegantas kā šķēpi, fazānus daudzkrāsainā liesmojoša zīda spalvojumā, flamingus, kas lēni pārvietojas pa zālienu kā vēja norautas rožu ziedlapiņas. Viņi iemīlas mūsu tamarīnos un kalitriksos - vismazākajos pērti- ķīšos ar brūniem, oranžiem vai melniem kažokiem vai tīrā zeltā vizuļojušu ādu, sīkos, trauslos dzīvnieciņos, kas kustas no zara uz zaru aši kā dzīvsudrabs, ir smalki kā putni un ari čivina un svilpo kā putni. Raibie lemūri, kas izskatās kā karnevālam saposušies, mežā gar ezermalu auro korī tā, ka zeme dreb zem kājām. Vēl ir babirusa ar milzīgiem, līkiem ilkņiem, pilnīgi noteikti visskaistākais no neglītajiem dzīvniekiem pasaulē, kura gandrīz kailo ķermeni klāj daudzas ieloces, krokas, šķirbas un plaisas, darot to līdzīgu Mēness virsmas reljefam. Gepardi, taisni izslējušies, tup garajā zālē kā gleznās ierāmēti, ar melnām asaru pēdām sejā. Stāsta, ka pēc radīšanas gepardi kļuvuši augstprātīgi un slikti izturējušies pret citiem dzīvniekiem. Dievs viņus sarājis, un tie raudājuši melnas asaras, kas, atgādinot par Dieva dusmām, uz mūžu notraipījušas gepardu sejas.

Mūsu draugi visus viņus redz - dzīvniekus, kurus pazīst, dzīvniekus, par kuru eksistenci viņiem nav bijis ne jausmas, un viņi jautā, kā un kāpēc mēs to visu esam uzsākuši. Mēs atbildam, ka mūsu kolekcijā ir vairāk par tūkstoti dzīvnieku, ka deviņdesmit procentiem no redzētajiem radījumiem draud izmiršana un ka tie ieradušies no visām pasaules malām. Draudus šiem dzīvniekiem lielākoties izraisa cilvēku darbība, un dzīvnieku nožēlojamais stāvoklis parāda, ko mēs nodarām planētai. Mūsu sūtība ir dot patvērumu šiem radījumiem, un tas ir iemesls, kāpēc es vēlējos pats savu zoodārzu.

Pat šo nemierpilno sākumu gadu laikā es nolēmu, ka mums jācenšas īstenot plānu, lai pārvērstu zoodārzu par to, kādēļ tas tika radīts: par zinātnisku, labdarīgu trestu. Tomēr pirms tresta dibināšanas un zoodārza nonākšanas tā paspārnē bija jātiek galā ar zoodārza parādu. Kaut ari kases ieņēmumi no apmeklētājiem nemitīgi pieauga, nelaimīgie divdesmit pieci tūkstoši mārciņu patstāvīgi rēgojās pamalē kā melns mākonis. Bija pilnīgi skaidrs, ka neviens neuzticēsies trestam ar tik milzīgu parādu. Nebija citas izejas, kā vien parādu samaksāt, turklāt ātri: manas grāmatas pirka labi, tāpēc es personīgi uzņēmos parāda atmaksu, lai Džērsijas Brīvās dabas aizsardzības trests varētu tikt radīts bez parāda sloga.

Lielajā dienā 1963. gadā mēs sapulcējāmies Sentheljēras karaliskās tiesas iespaidīgās ēkas tumšajās dzīlēs, lai noklausītos lēmumu par mūsu firmas juridisko reģistrēšanu. Advokāti kā melni kraukli vidēja tumsā, viņu baltās parūkas atgādināja sēņu cepurītes meža paēnā; viņi pusbalsī tērzēja advokātu dīvainajā valodā, kas izklausījās nesaprotama kā Čosera [3] angļu valoda un rakstītā formā izskatījās tikpat noslēpumaina kā Nāves jūras tīstokļi, reizumis ari tikpat arhaiska. Visbeidzot mēs, acis mirkšķinādami, iznirām atpakaļ pavasara saulē un devāmies uz tuvāko viesu namu, lai nosvinētu faktu, ka Džērsijas Brīvās dabas aizsardzības trests no sapņa kļuvis par īstenību.

Ja vēlējāmies, lai trests darbotos sekmīgi, vajadzēja paveikt vairākus ārkārtīgi svarīgus uzdevumus. Mums bija nepieciešami biedri - jebkuras organizācijas dzīvības sula -, un to iegūšana bija lēns process. Mūsu gadījumā šis process, par laimi, izrādījās ātrāks, jo kopš savas rakstniecības sākuma es biju saglabājis ikvienu saņemto pateicības vēstuli. Tagad mēs sazinājāmies ar šiem jaukajiem cilvēkiem, un es ļoti priecājos atzīmēt, ka daudzi no viņiem piekrita kļūt par tresta dibinātājiem. (Kopš tā laika biedru skaits turpināja augt, un šīs grāmatas rakstīšanas brīdi tas sasniedzis jau divdesmit tūkstošus biedru visā pasaulē.)

Viens no pirmajiem uzdevumiem, trestam sākot darboties, bija drūms. Liels skaits dzīvnieku mūsu kolekcijā savvaļas apstākļos nebija apdraudēti - tos es biju savācis, kad vēl strādāju citu zoodārzu uzdevumā, vai ari tie mums bija nodoti "mantojumā". Tie aizņēma vērtīgo vietu, un to turēšana bija dārga, bet gan platību, gan naudu varēja izmantot labāk. Tāpēc bija ļoti svarīgi izņemt šos parastos dzīvniekus no kolekcijas un atrast tiem citus mājokļus. Šķiršanās no dzīvniekiem, no kuriem daudzus biju pats uzaudzējis un uzskatīju par ilggadējiem draugiem, bija nepatīkams, tomēr nepieciešams pienākums, ja vēlējos, lai trests veiktu tos uzdevumus, kuru dēļ ticis nodibināts. Papildu grūtības radīja tas, ka bija ļoti maz labu zoodārzu, kuriem es vēlētos atdot savus dzīvniekus. Britu salās tos ar lielām grūtībām varēja saskaitīt uz vienas rokas pirkstiem, turklāt pirkstu nekādā ziņā nepietrūktu.

Tā nu mēs ar Džeremiju Malinsonu tajā rītā devāmies apgaitā pa zoodārza teritoriju un apņēmāmies būt nežēlīgi, izvēloties dzīvniekus, no kuriem jātiek vaļā. Džeremijs ir mūsu zoodārza direktors - viņš "uz laiku" pievienojās mūsu kolektīvam tikai dažas nedēļas pēc zoodārza dibināšanas, bet nu šis "uz laiku" ir ieildzis jau 30 gadu. Būdams apveltīts ar Velingto- nas hercoga degunu, gundegu dzelteniem matiem un gaišzilām acīm, Džeremijs bija pieķēries mūsu dzīvniekiem tik sirsnīgi, it kā pats personīgi būtu katram no tiem dāvājis dzīvību. Viņa paradums saukt savus sieviešu un vīriešu kārtas paziņas par "lieliskiem eksemplāriem" kalpoja par pierādījumu, ka darbs tiecas ielauzties ari viņa privātajā dzīvē.

Vispirms mēs apstājāmies pie tapiru aploka. Šie Dienvidamerikas dzīvnieki ir augumā apmēram tik lieli kā Šetlendas poniji un mazliet atgādina aizvēsturiska zirga un maza ziloņa bez snuķa krustojumu. Viņus sauca par Klaudiju un Klodeti, bet viņu mazuli - par Neronu. Viņi nāca pāri aplokam mums pretī, sveicinādami ar smalkiem falseta spiedzieniem. Šī skaņa izklausījās smieklīgi neatbilstoša tuklajiem, šokolādes brūnajiem radījumiem. Kasīdams Klaudijam aiz auss, es atcerējos, kā atradu viņu - labsirdīgu, bet nomāktu tupam dzīvnieku tirgotāja skatlogā Buenosairesā. Ar manām spāņu valodas zināšanām šādā situācijā nepietika, tādēļ es tirgošanās nolūkos nodrošinājos ar Bebitas Fereiras - gandrīz visskaistākās man zināmās sievietes - palīdzību. Viņa iepeldēja netīrajā veikalā un pāris sekunžu laikā ar savu šarmu un zivju tirgotājas cienīgo apsviedību bija tiktāl apbūrusi veikala īpašnieku, ka es ieguvu Klaudiju par puscenu.

Pēc tam Bebita uzvilka garos, baltos cimdus, kurus tirgošanās sākumā bija novilkusi, lai varētu labāk žestikulēt, un karaliskā gaitā izgāja no veikala. Es pazemīgi sekoju, vezdams Klaudiju saitē. Viņa apturēja taksometru, bet šoferis, atklājis Bebitas nodomu iesēdināt mašīnā Klaudiju, sastinga šausmās.

-     Senjora, bichos taksometrā nav atļauts pārvadāt, - viņš aizrādīja.

Bicho Dienvidamerikā ir noderīgs vārds, ar ko apzīmē jebkuru savvaļas dzīvnieku.

Bebita uzmeta viņam skatienu, ar kādu, domājams, karaliene Viktorija vērsās pie savas tautas, kad nejutās labā omā.

-    Tas nav bicho, - viņa teica, - tas ir tapirs.

-     Tas ir gan bicho, - taksometra šoferis tiepīgi apgalvoja, - mežonīgs un nikns bicho.

-    Tas nav ne mežonīgs, ne nikns, nedz ari bicho, - Bebita paziņoja. - Tomēr, ja nevēlaties nopelnīt trīsdesmit peso par viņa vešanu, mēs noteikti atradīsim citu taksometru, kas to vēlēsies.

-     Bet policija… - šoferis iebilda, kamēr alkatība viņā cīnījās ar pašaizliegumu.

-     Policiju atstājiet manā ziņā, - Bebita apsolīja, un tādējādi Klaudijs bija glābts.

Nu viņš jau divas reizes bija kļuvis par tēvu un izvērties par skaistāko tapiru, kādu biju jebkad redzējis. Kamēr kasīju viņam aiz auss, Klaudijs skaļi nopūtās un novēlās garšļaukus kā lodes ķerts. Tas bija signāls, lai pakasu viņam vēderu. Kamēr es to darīju, Nerons, kurš patstāvīgi meklēja ko ēdamu, mēģināja apēst vienu tēva ausi, tā ka Klaudijs, nikni sprauslādams, pietrūkās kājās. Džeremijs stāstīja, ka viņam bijušas grūtības atrast piemērotu zoodārzu Klaudijam un viņa ģimenei. Kaut arī es izskatījos situācijai atbilstoši nomākts, klusībā biju pavisam priecīgs.

Pēc tam mēs apstājāmies pie pekaru aploka. Tajā mita laimīgā māte Huanita - Dienvidamerikas cūka ar savu mazuļu pulciņu. Es viņu pavisam mazu biju dabūjis Argentīnas ziemeļu provincē Huhujā, un tobrīd, kad man vajadzēja savu dzīvnieku kolekciju ar vilcienu nogādāt Buenosairesā, Hua- nitai piemetās plaušu karsonis. Dzīvnieki mitinājās Dabas muzeja teritorijā, bet es pats pārgulēju drauga dzīvoklī. Dabiski, arī Huanitai vajadzēja pavadīt nakti dzīvoklī, lai es varētu viņu pienācīgi aprūpēt. Viņas stāvoklis bija nožēlojams, un es biju pārliecināts, ka cūciņu zaudēšu. Starp Dabas muzeju un mana drauga dzīvokli atradās Buenosairesas sarkano lukturu kvartāls un iela ar nosaukumu Venti Cinco de Marzo. Apdarījuši ikdienas darbus muzejā un apkopuši Huanitu, mēs tur mēdzām iegriezties kafejnīcā, ko sauca par Ollija Mūzikas bāru, lai stiprinātos ar dažiem kausiem vīna. Ollija meitenes drīz vien uzzināja, ar ko es un mans draugs Deivids nodarbojamies, kā arī par Huanitas bēdīgo likteni. Katru vakaru viņas vislielākajā maigumā iztaujāja par slimnieces stāvokli un sacentās, nesdamas Huanitai mazas dāvaniņas (kuras droši vien bija pirktas par "netīro naudu", kā cilvēki būtu teikuši), - šokolādes konfekšu kasti, dažas vīģes vai avokado, vai arī mazas, vārītas kukurūzas vālītes. Viņas milzīgi priecājās par ziņu, ka Huanitai kļuvis labāk un viņa izdzīvos. Viena no meitenēm izplūda asarās, un viņu nācās uzmundrināt ar pamatīgu brendija devu, savukārt pats Ollijs visiem bārā ielēja par velti. Varu teikt tikai vienu - vai nu šīs Ollija dāmas bija pērkamas vai nē, tomēr, nonācis slimnīcā, es noteikti vēlētos, lai tieši viņas par mani rūpētos ar savu neviltoto mīlestību un līdzjūtību. Jutos iepriecināts, uzzinot, ka Džeremijam nebija izdevies atrast jaunas mājas arī mūsu pekaru bariņam.

Pēc tam mēs nonācām pie palmu civetu tēviņa Potsila. Šie dzīvnieki izskatās pēc maziem, rūsganbrūniem kaķiem ar garām, gredzenotām astēm, viņu kažokus grezno izplūduši tumšāki plankumi, bet īpatnējās, dzintardzeltenās acis ar vertikālām zīlītēm piešķir civetām tādu kā rāpuļa izskatu. Potsilu es tiku iemantojis Rietumāfrikā, kad tas bija tikko dzimis un vēl akls. Tiklīdz viņam atvērās acis un izauga piena zobi, es sapratu, ka audzinu īstu briesmoni. Potsils dzīvoja, lai ēstu, un klupa virsū itin visam, kas gadījās tuvumā, - vienalga, dzīvam vai nedzīvam. Mācību grāmatās minētais apzīmējums "visēdājs" šim radījumam piemita vispilnīgākajā mērā. Nebija nekā tāda, kam Potsils nekluptu virsū ar sajūsmas spiedzieniem, pat ja šis kumoss bija kaut kas tik atbaidošs, ka ikvienas citas sugas pārstāvji to būtu noraidījuši kā neēdamu. Viņa karstākā vēlēšanās dzīvē bija apēst cilvēku, turklāt šo mērķi zvēriņš nepavisam neuzskatīja par nesasniedzamu. Tādējādi civeta būra tīrīšana bija bīstams darbs, jo Potsils, kaut arī izskatījās letarģisks, kuņģa sulu ietekmē spēja kustēties ātrāk par zibeni. Vienu no savām visiespaidīgākajām rētām es guvu no Potsila, tāpēc par šķiršanos no viņa man dalītu jūtu nebija. Kādu ritu es gāju garām viņa mājoklim un ieraudzīju jaunu zoodārza darbinieku tīrām Potsila būri. Potsils izskatījās rāms kā kaķis, tāpēc neko nezinošais jauneklis bija vienkārši pacēlis dzīvnieku aiz čupra un piespiedis sev pie krūtīm, lai ar otru roku varētu iztīrīt būri. Šāda veida naivums reizēm palīdz, jo dzīvnieks no tā pilnīgi apjūk. Muļķīgā kārtā es nolēmu palīdzēt.

-     Paklau, es paturēšu to dzīvnieku, - es teicu, - viņš mani pazīst.

Pieliecies uz priekšu, es sagrābu Potsilu aiz čupra. Pēc tam taisījos saķert viņa asti. Šādā veidā izdodas pasargāties gan no zvēra žokļiem, gan nagiem. Taču, iekams paguvu to izdarīt, man aiz muguras iepriecināta balss teica: - Jūs noteikti esat misters Darels! - Šī balss novērsa manu uzmanību un deva Potsilam iespēju. Karādamies manā rokā kā virves galā, viņš izveicīgi sagriezās līkumā un iecirta savus sirpjveidīgos nagus manas rokas locītavā. Nagiem tūlīt pat sekoja arī vesels komplekts zobu, par kādiem civetu apskaustu pat zobenzobu tīģera mazulis. Cilvēks laikam gan vienmēr jūtas pārsteigts par to, cik daudz viņam ir asiņu, jo parasti ar tām nešķiežas vairāk, kā nepieciešams. Tiklīdz Potsila ilkņi ieurbās manā rokā kā nokaitētas žiletes sviestā, es, kā likās, zaudēju vismaz trīs pintes savas dzīvības sulas sekundē. Man kaut kā izdevās apspiest neprātīgo sāpju kliedzienu un pārvērst to labrītā. Pagriezies es ieraudzīju divas vecas kundzītes ar laumiņu cepurītēm galvā un platos smaidos savilktām sejām.

-     Piedodiet, ka iztraucējām jūsu rotaļas ar kustonīšiem, - teica viena no laumiņām, - bet mums noteikti vajadzēja jums pateikt, cik ļoti priecājamies par jūsu zoodārza apmeklējumu.

-    Paldies, - es ķērkstošā balsī atteicu.

-    Visi dzīvnieki izskatās tik laimīgi un paēduši, - viņa turpināja.

-     Mēs cenšamies tiem dot vislabāko, - es paskaidroju, kamēr Potsils, sajūsmā ņurdēdams, turpināja ēsties pa manu roku no locītavas tālāk uz priekšu. Asinis plūda raženāk nekā jebkurai Drakulas filmas varonei, tomēr es pamanījos turēt dzīvnieku tā, ka laumiņas to neredzēja.

-     Vai jūs ar visiem dzīvniekiem katru dienu spēlējaties? - otra laumiņa dedzīgā interesē apjautājās.

-    Nē, nē, ar visiem nē, - es teicu.

-    Tikai ar saviem mīluļiem - tādiem, kā šis? - minēja vecākā no laumiņām.

-    Jā, - es apstiprināju un vienlaikus prātoju, cik daudz asiņu cilvēks zaudē, pirms paģībst.

-    Cik mīļi - dzīvniekiem tas laikam ļoti patīk. Un dzīvnieki noteikti ļoti mīl jūs, - jaunākā turpināja.

-     Jā, protams, - es teicu, kamēr Potsila zobi mala druskās manus pirkstu kauliņus, - viņi… ēēē… ļoti pieķeras.

-    Nu ko, mēs jūs nekavēsim, zinām, cik aizņemts jūs esat, - teica vecākā laumiņa. - Mēs ļoti jauki pavadījām laiku. Liels paldies.

Kad viņas beidzot gāja prom, es dzirdēju vienu sakām: - Uzreiz redzams, cik ļoti viņš mīl dzīvniekus, vai ne, Edīt? - Ja kundzītes zinātu, ko es tobrīd jutu pret Potsilu, viņas neapšaubāmi būtu izsaukušas RSPCA*.

Es teicu Džeremijam:

-     Mēs pilnīgi noteikti varam iztikt bez Potsila, tomēr domāju, ka mums jābūt godīgiem un jāpastāsta par viņa cilvēkēdāja tieksmēm.

* RSPCA (Royal Society for the Prevention of Cruelty to Animals) - dzīvnieku aizsardzības organizācija Lielbritānijā.

-    Viņi ļoti vēlas iegūt Potsilu, - Džeremijs aizrādīja.

-    Vai tu šiem pastāstīji, ka viņš ir rijīgs briesmonis un pat ar trakumsērgu slims Bengālijas tīģeris salīdzinājumā ar viņu ir gluži vai kaķēns?

-    Nē, - Džeremijs atzina, pieklājības pēc nosarkdams, - taču es teicu, ka viņš ir lielisks eksemplārs.

-    Pateicoties taviem eifēmismiem un izvairībai, mēs drīz vien spēsim tikt vaļā no visiem bīstamākajiem radījumiem, - es izteicu cerību.

Nocietinājuši sirdis, pamazām turpinājām atlases procesu, taču tas bija ļoti grūts uzdevums, jo vērā jāņem ne tikai manas un Džeremija jūtas, bet arī ikviena ar zoodārzu saistītā cilvēka emocijas. Bija gana grūti pieņemt lēmumu šķirties no dzīvnieka, bet jo postošāk nācās vēlāk atklāt, ka šim radījumam pārējo darbinieku vidū bijis savs fanu klubs. Sekretāres uzņēma rīkojumus ar cieši sakniebtām lūpām un piesarkušām acīm, šņaukājās mutautiņos un raidīja uz manu pusi aukstus, naid- pilnus skatienus, it kā es būtu huņņu vadoņa Atilas reinkar- nācija. Skarbi strādnieki, par kuriem agrāk biju domājis, ka tiem trūkst jebkāda sentimenta, riebumā blenza uz mani ar aizturētu asaru apmiglotām acīm. Visiem līdzdalībniekiem tas bija ārkārtīgi smagu pārdzīvojumu pilns laiks, tomēr mums izdevās to pārlaist bez masveida atlūgumu straumes.

Vēl viens jaunā tresta uzdevums bija sākt sistematizēt kartotēku. Mēs jau iepriekš visu pierakstījām par dzīvniekiem mūsu aprūpē, tomēr to darījām diezgan primitīvi. Mums bija nepieciešams kaut kas krietni aptverošāks, jo es uzskatīju, ka liela eksotisku radījumu kolekcija bez pienācīgas, detalizētas uzskaites ir tas pats, kas bibliotēka bez kataloga. Uzskaites sistēma nozīmēja kartītes, kurās fiksēts, no kurienes dzīvnieki ieradušies, viņu vecums, dzimums un pārējie dati, kādi parasti tiek atspoguļoti pasē. Papildus vēl vajadzēja ieviest kartītes ar ikdienas novērojumiem. īsā laikā mēs bijām uzkrājuši milzīgu daudzumu informācijas par dzīvnieku uzvedību, ēšanas paradumiem, slimībām un ārstēšanu. Liela daļa šīs informācijas nekad agrāk nebija pierakstīta, tādējādi mēs pamazām veidojām unikālu, ārkārtīgi vērtīgu arhīvu. Ticiet vai ne, bet toreiz, sešdesmito gadu sākumā, mēs bijām apsteiguši laiku, vismaz Apvienotajā Karalistē.

Kaut kad tajā laikā es Londonas zoodārzā piedalījos konferencē ar nosaukumu "Zoodārzu loma un nozīme". Vislabāko referātu, pēc manām domām, nolasīja Kerolaina Džārvisa, kas tagad ir Krenbrūkas grāfiene. Viņa kodolīgi un skaidri izklāstīja, kādiem jābūt zoodārziem un kas tiem jādara, lai uzlabotu savu kvalitāti. Mani īpaši iepriecināja tas, ka lielu daļu no viņas ieteiktā (kaut arī zoodārzi ieteikumiem nesekoja) mēs bijām ieviesuši jau pirms vairākiem gadiem, un viena no svaigākajām idejām, protams, bija kartotēka. Tā bija izvietota četros milzīgos koka skapjos (tādu greznību kā metāla skapji mēs nevarējām atļauties). Šie skapji bija ļoti vērtīga dāvana no kāda tresta biedra, un vērtīgā kolekcija glabājās Džeremija kabinetā.

Kādu nakti mani pamodināja skrejošu soļu troksnis grantētajā pagalmā mājas priekšā. Skrejoši soļi trijos no rīta nozīmē tāda vai citāda veida nepatikšanas, un zoodārzā tām ir neiedomājami daudz iespēju. Es izlēcu no gultas un noskrēju līdz pustrepēm, pirms vēl biju pilnībā pamodies. Lielā istaba zem mana dzīvokļa, kurā tolaik atradās kabineti (tagad pieņemamā telpa), bija pilna dūmu. Es skrēju pa gaiteni, kas veda uz Džeremija kabinetu, un dūmi un karstums kļuva aizvien neciešamāki. Apbrīnojami, cik muļķīgi cilvēks spēj izturēties krīzes situācijā. Mana vienīgā doma bija tāda, ka Džeremija kabinetā atrodas kolobusa mazulis, ko mēs barojām no pudelītes (tolaik mums vēl nebija dziednīcas), un vērtīgā kartotēka - abus vajadzēja glābt. Atrāvu kabineta durvis, un man virsū gāzās uguns siena, koša kā tīģeris, vienā mirklī nosvilinot lielu daļu manu matu, uzacu un bārdas. Es atstreipuļoju atpakaļ un pamanījos aizcirst durvis. Bija pilnīgi skaidrs, ka kolobusa mazulis un, kā likās, arī visa mūsu kartotēka šajā ellē būs iznīcināti. Mēs varējām vienīgi gaidīt, līdz ierodas ugunsdzēsēju brigāde - kā parasti, izveicīgi un aši kā zuši. īsā laikā viņi bija noplacinājuši Lielā Londonas ugunsgrēka [4] cienīgās liesmas līdz pieticīgi dūmojoša Gaja Foksa [5] sārta izmēriem un bīstamības pakāpei. Visbeidzot man atļāva ieiet sīvi smirdošajās, nomelnējušajās kabineta drupās, kur oda kā ogļraktuvēs un pa grīdu pludoja eļļaina ūdens urdzinas.

Protams, nabaga mazais kolobuss bija pagalam, un nepievilcīgās ainas pašā vidū stāvēja mūsu četri kartotēkas skapji - pārogļojošies un melni kā koka stumbri pēc meža ugunsgrēka. Es uzmanīgi atvilku viena drupanā kokogļu pīlāra atvilktni. Man par pārsteigumu, saturs bija gandrīz nebojāts, kaut arī kartīšu malas bija apsvilušas un mazliet samirkušas.

-    Ak, jā, - teica ražens ugunsdzēsējs ar melni nokūpējušu seju, kurš turpat stāvēja ar pilošu šļūteni rokās, - jums paveicās, ka papīri bija šajos skapjos, citādi jūs tos zaudētu.

-     Kā tā? - es apjucis vaicāju.

- Redziet, tas ir koks, - ugunsdzēsējs paskaidroja, - biezs koks. Paietu labs laiciņš, lai izdegtu. Ja kartotēka atrastos tajos mūsdienīgajos skapjos, metāls būtu nokaitis sarkans un visi papīri sadegtu pelnos. Koks tos izglāba, jo deg lēni.

Tā mūsu aizvēsturiskie kartotēku skapji izglāba vērtīgos pierakstus. Reizēm neatmaksājas skriet pakal modei.

Tagad mēs strauji augam un sākam pilnveidoties, tomēr, kā šķiet, joprojām visai zoodārzu brālībai sagādājam zināmu pārsteigumu. Mēs neievērojām noteikumus. Ko mēs centāmies panākt? Bija smieklīgi iedomāties, ka visa konservatīvā dabas aizsargātāju sabiedrība nopietni uzņems ideju par pavairošanu nebrīvē. Tolaik, protams, šī doma zināmā mērā atbilda patiesībai, taču atblāzma bija manāma gan zoodārzu, gan dabas aizsargātāju aprindās, un tās tomēr bija divas dažādas pasaules un blāzmojums nebija spožāks par jāņtārpiņu gaismu. Sena paruna saka - kad cilvēki zināmā mērā neizprot kādu ideju, jāliek tiem saprast, ko grasāties teikt, tad tas jāpasaka un pēcāk jāpaskaidro, ko esat pateikuši. Paturēdami prātā šīs vērtīgās instrukcijas, mēs nolēmām noorganizēt un ar Faunas un Floras Aizsardzības biedrības palīdzību savā paspārnē sarīkot pirmo Pasaules konferenci par apdraudēto sugu dzīvnieku pavairošanu nebrīves apstākļos. Konferencei bija lieli panākumi, taču, paveroties pagātnē, šobrīd tā liekas kā tāds savārstījums. To arī varēja gaidīt, jo pavairošana nebrīvē vēl atgādināja lupatu segu, kurss kvadratiņi gan bija sagriezti, bet kopā nebija sašūti. Tomēr domāju, ka konference deva ierosmi pareizā virzienā. Brīnišķīgi, ka šī konference - pirmoreiz notikusi Džērsijā 1972. gadā - kļuva par regulāru pasākumu, kas informācijas vākšanas un izplatīšanas nolūkos notiek dažādos zoodārzos un organizācijās dažādās pasaules malās.

Tieši pirmās konferences laikā mums divreiz neticami paveicās. Mums piederēja un problēmas sagādāja divas pusaugu gorillas - N'pongo un Nendija. Pirmkārt, tā kā viņām nebija tēviņa, abas pamazām vērtās ļoti vīrišķīgas, un tas radīja bažas, ja vēlējāmies no viņām iegūt pēcnācējus. Otrkārt, viņas strauji auga un kļuva pārāk lielas savam mājoklim. Un tad abas problēmas brīnumainā kārtā atrisinājās. Džērsijas iedzīvotājs Braiens Pārks, kas vēlāk kļuva par tresta valdes locekli un pēc tam par priekšsēdētāju, bija redzējis mani vietējā televīzijā vaimanājam par līdzekļu trūkumu fonda attīstībai (tolaik es to darīju nepārtraukti) un piedāvāja devīgu ziedojumu desmit tūkstošu mārciņu apmērā. Mēs šo negaidīto zelta lietu izmantojām, lai uzbūvētu teicamu, jaunu mājokli savām gorillu meitenēm; tas gan bija lieliski, tomēr nepalīdzēja atrisināt viņu seksuālās problēmas, kas sarežģījās aizvien vairāk. Tad mums palīgā nāca Bāzeles zoodārza direktors Ernsts Langs, kurš, tā sakot, kļuva par zooloģisko laulību konsultantu. Ernsts bija pirmais cilvēks, kas panācis gorillu vairošanos nebrīvē, un arī to, ka māte mazuli baro pati, nevis nākas to nošķirt no mātes un barot mākslīgi, kā tas jo bieži darīts zoodārzos, kuri bijuši gana veiksmīgi, lai panāktu šo brīnišķīgo primātu vairošanos. Viņš mūs bija apciemojis Džērsijā, augstu novērtējis mūsu darbu un tagad piezvanīja un teica, ka došot mums Džambo - pirmo nebrīvē dzimušo gorillu, ko bija barojusi paša māte un kas pats bija pierādījis auglības spējas, tā palīdzot atrisināt mūsu jaunavīgo gorillu delikāto problēmu. Iegūt jaunu gorillu tēviņu, kas jau pierādījis tēva spējas, bija kaut kas tik ekskluzīvs kā iegūt Fortnoksa* atslēgas piedevām American Express kredītkartei.

Nu mūsu lielā problēma bija atrisināta - vismaz tā likās. Vajadzēja izplānot vēl tikai vienu: pēc iespējas plašāk izreklamēt mūsu jauno gorillu mītni un Džambo ierašanos. Kam lai uzticam tās atklāšanu? Tolaik bija vairākas ļoti slavenas dabas aizsardzības autoritātes, kuras, kā likās, atklāja pilnīgi visus pasākumus. Taču es vēlējos ielūgt kādu no dabas aizsargātāju vides tālāk stāvošu personību, lai parādītu, ka pasaules brīvās dabas liktenis rūp ne tikai biologiem vai dabas pētniekiem vien. Tomēr publicitātes nolūkos tam vajadzēja būt cilvēkam ar vārdu. Pēc ilgas domāšanas es ar zināmām bažām izvēlējos Deividu Naivenu - lielisku aktieri, kuru jau sen biju apbrīnojis. Vai cilvēks ar tik starptautiski atzītu reputāciju uzskatītu ierašanos Džērsijā un gorillu mītnes atklāšanu par pūļu vērtu pasākumu - tas bija apšaubāms jautājums. Es piezvanīju un lūdzu padomu savam aģentam, un viņš mani saveda kopā ar Naivena dēlu, kurš strādāja Londonā. Es piesardzīgi vaicāju, vai viņa tēvs labvēlīgi uztvertu ideju par vedējtēva lomu gorillu kāzās.

- Man nav ne mazākās jausmas, - Naivena dēls uzjautrināts atbildēja, - bet viņam patīk darīt visādas trakas, neparastas lietas. Kāpēc gan neuzrakstīt viņam vēstuli un nepavaicāt?

Es tā arī izdarīju un drīz vien saņēmu šādu telegrammu: "Jutīšos laimīgs ievest gorillas laulības dzīvē, ja vien nenāksies ne uz mirkli palikt ar jauno pāri divatā. Deivids Naivens."

Sagaidīju Deividu un viņa daiļo sievu lidostā; kaut arī auroja vētra un gāza lietus, Deivids bija lieliskā omā. Vakariņojot viņš demonstrēja savu izdaudzināto smalko asprātību un dzirkstošo šarmu, turklāt darīja to dabiski, nepavisam netēlodams. Viņš man pastāstīja daudzus uzjautrinošus, atklātībai nepiemērotus stāstiņus par Erolu Flinu, pret kuru tam bija nepārprotami gluži vai dievinošas jūtas.

-    Un tomēr, - Deivids nopietni teica, - lai ko cilvēki teiktu par Flinu, vienā jautājumā uz viņu pilnīgi droši var paļauties. Krīzes gadījumā viņš noteikti otru iegāzīs.

Nākamajā rītā pirms pulksten desmitiem, kad tiek atslēgti vārti, es izvadāju Naivenus pa teritoriju un iepazīstināju ar dzīvniekiem, kuri tos abus pilnīgi apbūra. Visbeidzot mēs nonācām pie orangutāniem, un es viņus iepazīstināju ar Bali - visburvīgāko pērtiķieni, kas tobrīd mātes cerībās bija raženi piebrieduši, daiļa un labvēlīga. Viņa gulēja salmos un rāmi kā Buda vēroja mūs ar skaistajām, mazajām, tumšajām mandeļ- veida acīm. Ar oranžo vilnu klātais augstu izslējies vēders un piena pilnās, piebriedušās krūtis nepārprotami norādīja, ka viņa ir "Mis Orangutane" - skaistumkonkursa potenciālā uzvarētāja.

-    Lūk, - es teicu Deividam, - vai nedomājat, ka viņa izskatās pēc orangutanu pasaules Lolobridžidas ?

Tajā mirklī no Bali "ziemeļpola" atskanēja skaļi, lēdijai nepiedienīgi trokšņi.

-    Ne tikai izskatās, - Deivids atzina, - bet ari ož.

Pēc ilgām, teicamām pusdienām, kuru laikā bagātīgi plūda šampanietis, Deivids kļuva nemierīgs.

-    Paklau, draugs, - viņš ieminējās, - vai te ir kāda vieta, kur es varētu pārģērbties?

Es blenzu uz viņa nevainojamo uzvalku - drēbniekmākslas augstāko sasniegumu.

-     Ko gan citu jūs grasāties uzvilkt? - es apstulbis vaicāju.

Deivids bargi savilka pieri.

-   Jūs domājat, ka es grasos piedalīties svarīgajā pasākumā ar šo mugurā? - viņš noprasīja, nicīgi norādīdams uz savu nevainojamo ietērpu.

-    Kas tam vainas? - es vaicāju.

-    Nav gana labs, - Deivids paziņoja. - Man līdzi ir uzvalks, ko es speciāli pasūtīju uz sava dēla kāzām un grasos to vilkt mugurā. Galu galā, ja tas ir gana labs manam dēlam, būs gana labs gorillām, vai tā nav?

Es piekritu un pavadīju viņu uz savu guļamistabu, tālredzīgi sagādājis vēl pudeli šampanieša, kas varētu palīdzēt pārģērbšanās gaitā. Desmit minūtes vēlāk es ielūkojos istabā, lai redzētu, kā Deividam veicas, un ieraudzīju viņu staigājam pa guļamistabu vienās apakšbiksēs un ārkārtīgi uztrauktā izskatā malkojam šampanieti.

-     Kas noticis? - es vaicāju.

-    Es uztraucos, - Naivens atzinās.

-    Par ko?

-    Baidos, ka esmu aizmirsis savu tekstu, - teica viens no slavenākajiem Holivudas aktieriem.

-      Savu tekstu? Kādu tekstu? Jums vienīgi jāpasludina šo vietu par atklātu un jāizsaka cerību, ka gorillas te jutīsies laimīgas, - es mierināju, ieliedams Deividam vēl glāzi šampanieša.

-    Jūs nesaprotat, - viņš žēlabaini teica, - es biju sagatavojis runu, bet tagad tik traki uztraucos, ka esmu to aizmirsis.

-    Cik filmās jūs esat filmējies? - es apvaicājos.

-     Es nezinu… laikam kādās piecdesmit. Kād§ tam sakars ar runu?

-     Ar piecdesmit filmu pieredzi jūs taču nesajauksiet tekstu vienkāršā gorillu mītnes atklāšanā? - es aizrādīju.

-    Bet tas ir kaut kas pilnīgi cits, - Deivids iebilda, - ja filmējot gadās kļūme, to var nofilmēt vēlreiz. Bet gorillu māju nevar atklāt divreiz, vai ne? Tas izskatītos neprofesionāli.

Ar vēl lielākas šampanieša devas palīdzību es iedabūju Deividu uzvalkā - ārkārtīgi elegantā, dūju pelēkā frakā un tādās biksēs, kādas deviņpadsmitā gadsimta sākumā valkāja aristokrātiskie kāršu spēlmaņi Misisipi tvaikoņos. Uzteicis, ka viņš lieliski izskatās (tā arī bija), un pārliecinājis, ka runa atgriezīsies atmiņā, es aizstūmu ievērojamo Deividu Naivenu uz jauno gorillu kompleksu, un viņš, protams, teica savu runu ar šarmu un humoru, nesajaukdams nevienu vārdu. Tomēr vēlāk, kad pasākums bija galā un es biju viņu aizvadījis atpakaļ uz muižas ēku un ielējis dzērienu, es pamanīju, ka Deividam trīc rokas. Un tas, es prātoju, ir cilvēks, kurš pelnīti saņēmis "Oskaru" par savu aktierspēli un kļuvis slavens ar spējām jebkurā situācijā bārstīt šarmu un dzīvesprieku.

Tagad, septiņdesmito gadu sākumā, mums ir teicami panākumi retu dzīvnieku pavairošanā, un mūsu apgādībā esošo sugu saraksts ievērojami audzis. Galvenokārt tas ir manu kolekcionēšanas ekspedīciju rezultāts, bet esmu dzīvniekus arī pircis no citiem zoodārziem vai pat no vairumtirgotājiem. Tolaik tirgošanās ar retiem dzīvniekiem nebija aizliegta kā šobrīd, un bieži vien pirkšana bija veiksmīgākais veids, kā tikt pie dzīvniekiem pavairošanas koloniju veidošanai. Es uzskatīju, ka ērtas mājas Džērsijā, kur dzīvniekiem nodrošināti dzīves un vairošanās apstākļi, noteikti ir labāka izvēle nekā nīkšana tirgotāju veikalos vai nenozīmīgās, mazās kolekcijās. (Šobrīd, protams, mēs un lielākā daļa ievērojamu zoodārzu maināmies ar retiem dzīvniekiem vai aizdodam tos cits citam, neiesaistot šajos darījumos naudu.) Mēs joprojām sirgām ar hronisko kaiti - naudas badu, tomēr attīstījāmies, un mūsu reputācija kļuva aizvien labāka, tā ka cilvēki ārpus zoodārzu sabiedrības sāka saprast mūsu motīvus un ne tikai uzteica mūsu panākumus, bet arī devīgi atbalstīja mūsu darbu finansiāli.

Toreiz es biju grasījies doties uz savu mazo namiņu Francijas dienvidos, lai ķertos pie iztikas naudas pelnīšanas, rakstīdams grāmatu, kad uzzināju, ka salu ar savu apciemojumu gatavojas pagodināt princese Anna. Pārējie uzstāja, lai es sazvanu varasvīrus, kas organizē šādus pasākumus, un it kā nevainīgi apjautājos, vai princesi ir paredzēts vest uz muižas ēku, lai satiktos ar dzīvniekiem. Es teicu, ka vienkārši noskaidroju situāciju, jo grasos doties uz Franciju, taču, protams, pārcelšu savu ceļojumu, ja Viņas Karaliskā augstība vēlētos mūs pagodināt ar savu klātbūtni. Varasvīri bija šokēti. Rādīt princesei zoodārzu? Nekad! Viņas vizītes plāns esot pārlieku noslogots. Turklāt viņiem padomā esot daudz interesantākas izklaides iespējas, ko princesei piedāvāt, piemēram, jaunā notekūdeņu sistēma (laikam tā to sauca). Mazliet noskaities, ka mūs uzskata par neinteresantāku vietu nekā notekūdeņu sistēma, es par to pastāstīju valdei; valde paziņoja, ka tas esot smieklīgi. Man jāzvanot vēlreiz. Es tā izdarīju un izteicu cerību, ka esmu pareizi saprasts: es grasos doties uz Franciju un palikt tur, līdz būšu pabeidzis grāmatu. Atbilde bija noraidoša. Notekūdeņi princesei interesējot vairāk nekā izzūdošo dzīvnieku sugu glābšana. Tā nu es aizbraucu uz Franciju.

Biju tieši ticis līdz otrajai nodaļai, kad man drudžainā steigā piezvanīja no Džērsijas. Princese izteikusi vēlēšanos apskatīt zoodārzu. Vai es, lūdzu, varētu ierasties? Nē, es atteicu, nevarētu vis. Esmu aizbraucis uz Franciju un tur arī taisos palikt, lai rakstot nopelnītu sev maizes kumosu. Protams, es pilnīgi noteikti biju gatavs atgriezties zoodārzā, taču varasvīru neizdarība mani bija aizvainojusi, un es nolēmu likt viņiem mazliet pasvīst. Sekoja vēl citi telefona zvani. Kukuļošana, šantāža, glaimi un lišķi neatstāja uz mani nekādu iespaidu. Visbeidzot, kad tā vien likās, ka visi vizītes sagatavošanā iesaistītie grasās masveidīgi doties nāvē, es žēlsirdīgi piekritu atgriezties. Dien- vidfrancijas tālumos es dzirdēju no Džērsijas atskanam atvieglojuma nopūtu.

Nekad agrāk man nebija gadījies piedalīties šādā vizītē. Mans vienīgais kontakts ar karalisku personu bija gluži perifērisks - kādreiz jaunībā es vienā pūli ar simt tūkstošiem citu cilvēku biju par godu kādai no tām vicinājis mazu papīra karodziņu. Man nebija ne jausmas, cik sarežģīti ir šādi pasākumi, cik sparīgi drošībnieki izpēta katru kaktiņu un stūrīti (es vaicāju, vai viņi vēlas pārmeklēt arī gorillas, bet viņi atteicās), cik rūpīgi tiek hronometrēts ikkatrs solis. Lai parādītu princesei septiņus simtus zoodārza dzīvnieku, kas izvietoti vairāk nekā divdesmit akru lielā teritorijā, un paskaidrotu par tresta uzdevumiem, man bija atvēlētas divdesmit piecas minūtes. Es nospriedu, ka manam sirdsmieram nekādu labumu nedos ap- jautāšanās, cik daudz laika atvēlēts notekūdeņiem.

Nepārprotami, ka šai vizītei lemts noritēt mundrā riksī, nevis civilizētā pastaigu solī, tāpēc bija ļoti būtiski izvēlēties tos dzīvniekus, kuri princesi varētu visvairāk interesēt, un - vēl svarīgāk - sapulcēt tos vienkopus. Gaidāmā tikšanās ar karalisku personu, kā es atklāju, atstāj uz cilvēku savādu iespaidu. Ko lai es viņai saku? Pēkšņi visi mūsu sasniegumi un centieni šķita tieši tik interesanti kā vikāra sprediķis. Viss šis pasākums likās viena liela kļūda. Vēlējos, kaut atrastos Francijā, taču nekur aizbēgt nevarēju. Kamēr gaidīju piebraucam mašīnu, es jutos tā, it kā grasītos pirmo reizi mūžā kāpt uz skatuves, rokas likās kā dzirnavu spārni, kājas kā ar līmi pildītas Temzas liellaivas un galva tik tukša kā pēc lobotomijas operācijas. Tajā mirklī, kad princese izkāpa no mašīnas un es noliecos pār viņas roku, viss mans satraukums izzuda. Es pavadīju pa zoodārzu skaistu, elegantu, ārkārtīgi inteliģentu sievieti, kas bija ieinteresēta un uzdeva negaidītus jautājumus. Es vēlējos, kaut pavadoņi pazustu, jo viņi nervozi šļūkāja un čivināja mums aiz muguras, un vēl jo dedzīgāk ilgojos, kaut nozustu preses pārstāvji, kas mums priekšā pieliekušies klikšķināja aparātus kā prātā jukušu circeņu bars. Domāju, ka šī situācija bija mana posta cēlonis, jo lika man izdarīt vistrakāko no iespējamām kļūmēm.

Mēs tuvojāmies būru rindai, no kuriem vienā tolaik mitinājās krāšņs mandrilu tēviņš, vārdā Friskijs. Viņš bija pilnā plaukumā - šādu apzīmējumu var piemērot vienīgi mandrilam. Friskija deguna pacēlums, deguna gals un lūpas bija koši sarkanas kā tikko nokrāsotas ar lūpu krāsu, katrā deguna pusē vīdēja koša, rudzupuķu zila svītra. Šādi rotāta seja rudi zaļas vilnas un baltas bārdas ielokā kopumā atgādināja mežonīgu juju masku, kādas sastopamas senajās ciltīs, kuru kulinārijas mākā ietilpa kaimiņu pieklājīga pārvēršana cepešos. Friskijs no priekšpuses, ņurdēdams un rādīdams zobus, izskatījās gana iespaidīgs, tomēr pēcpuse, ko viņš strauji pavērsa pret skatītāju, gandrīz vispār nepakļāvās aprakstam. Klāta smalkiem zaļganiem un baltiem matiņiem, tā radīja iespaidu, ka Friskijs būtu apsēdies uz svaigi krāsota, pārlieku patriotiska poda vāka. Dibena ārmala un dzimumorgāni bija rudzupuķu zili, bet vidus - indīgi košā saulrieta sarkanā krāsā. Biju ievērojis, ka visas sievietes, kurām iepriekš tiku izrādījis zoodārzu, Friskija dibena cēlums iespaidoja vairāk nekā priekšpuse, un attiecīgi izstrādājis muļķīgu paradumu, kuru idiotiskā kārtā liku lietā ari šoreiz. Kad mēs pienācām būrim klāt, Friskijs noņurdējās un apsviedās pret mums ar savu saulrieta dibengalu.

- Brīnišķīgs dzīvnieks, kundze, - es teicu princesei. - Vai nebūtu daiļi, ja jūsu pēcpuse būtu tikpat koša?

Saklausīju, kā svītai aizmugurē aizcērtas elpa un izlaužas pāris izmisīgu pīkstienu, kādus varētu izdvest mirstošas lauku peles. Es dziļā izmisumā sapratu, ko esmu izrunājies aplam. Princese rūpīgi nopētīja Friskija anatomiju.

- Nē, - viņa pārliecināti atteica, - nedomāju vis.

Mēs gājām tālāk.

Kad princese bija aizgājusi, es izdzēru vairākus prāvus mēriņus, lai nomierinātos, un aptvēru, ka esmu (joprojām lietojot piemēru no dzīvnieku pasaules) no zīda somiņas uztaisījis cūkas ausi. Biju nodomājis lūgt princesi kļūt par mūsu patronesi, bet kādas man tagad bija izredzes? Kura princese, būdama pie pilna prāta, nopietni apsvērtu šādu priekšlikumu, ja organizācijas vadītājs apvaicājies, vai viņai netiktos savas gluži piemērotās ķermeņa daļas vietā redzēt mandrila pēcpusi? Atvainošanās nelīdzētu, kas darīts - padarīts.

Pēc vairākām nedēļām, pārējo uzmundrināts, es uzrakstīju princesei vēstuli un lūdzu kļūt par zoodārza patronesi. Man par neticību un prieku viņa piekrita. Neesmu pārliecināts, kāda tieši šajā lietā bijusi Friskija loma, bet es viņam kā pateicības dāvanu pasniedzu kārbiņu Smarties, kuru kliedzošās krāsas tik ļoti atgādināja viņu pašu.

UBAGA TARBA

Man vienmēr licies, ka vienkāršāk par vienkāršu ir savākt naudu tādiem pasākumiem, kuru iespaids uz planētas ir apšaubāms. Lielākā daļa dabas aizsardzības organizāciju dzenas pēc finansējuma kā izsalcis suns pēc kaula, un viņu cēlais mērķis ir izglābt kaut ko no bojāejas. Bet atliek vien vēlēties naudu atomzemūdenes, jauka nervu gāzes podiņa vai pāris atombumbu iegādei, kad nauda brīnumainā kārtā pati krīt klēpī.

Kā jau visas altruistiskas organizācijas, arī mēs sirgām ar finansu mazasinību, un viens no maniem galvenajiem uzdevumiem bija ar japāņu dejotājpeles fanātisko enerģiju šaudīties apkārt, cenšoties piesaistīt līdzekļus. Esmu nodarbojies ar šo nepatīkamo uzdevumu (man tas nepatīk un arī nepadodas, jo diemžēl neesmu apveltīts ar izspiedēja talantu), bet man palaimējies iegūt bagātību pilnīgi negaidītās vietās un no apbrīnojamiem cilvēkiem.

Esmu piedabūjis pilnīgu svešinieku - tresta locekli no Kanādas - ziedot simt tūkstošus mārciņu mūsu jaunajai rāpuļu mītnei, gluži vienkārši apsolot tādā gadījumā uzcelt labāko rāpuļu mītni pasaulē (jo viņš par esošo tikko bija žēlojies).

No kāda skolnieka esmu saņēmis vēstuli, kurai pievienots pasta pārvedums piecdesmit pensu vērtībā. Viņš atvainojās, ka ziedojums tik mazs (tā bija viņa nedēļas kabatas nauda), tomēr izteica cerību, ka tas palīdzēs.

Esmu saņēmis vēstuli no vecas pensionāres, kas sūtīja man divas mārciņas un teica, ka vēlētos nosūtīt vairāk, bet esot grūti atlicināt no pensijas. Taču viņa cerot, ka šis mazais ieguldījums palīdzēšot mūsu darbā.

Mums ir piezvanījis kāds advokāts no Kalifornijas un vaicājis, vai esot sazvanījis Džeralda Darela "Noenkuroto Šķirstu"? Mēs toreiz teicām, ka atsaucamies arī uz šādu vārdu. Pēc tam viņš paziņoja, ka misis Nubela nomirusi un novēlējusi mums testamentā simt tūkstošus dolāru. Es šo kundzi nekad netiku sastapis, viņa nebija arī tresta locekle, tātad varējām tikai secināt, ka viņa lasījusi kādu no manām grāmatām par Džērsijā veikto darbu.

īpaši spilgti man atmiņā palikusi kāda sevišķi grūta ziema. Toreiz biju tikko atlaidis pārvaldnieku un pats pārņēmis zoodārza vadību. Tuvojās Ziemassvētki, tomēr šis fakts sagādāja niecīgu prieku. Lielākajai daļai cilvēku tas laikam gan bija līksms laiks, tikai ne man. Toreiz tūristu praktiski nebija, laiks nelāgs - pat visenerģiskākie Džērsijas iedzīvotāji neuzdrošinātos doties ārā slapjdraņķī un vējā, lai pastaigātos pa zoodārzu. Šādā laikā dzīvnieku apetīte pieaug, rēķini par pārtiku sasniedz nebijušus apmērus un nākas lietot trīsreiz vairāk elektrības nekā parasti, lai turētu dzīvniekus siltumā. Šādā laikā dzīvnieki kļūst nomākti, jo nav cilvēku, uz ko skatīties un apbrīnot. Es vēroju savus uzticīgos darbiniekus, kas aukstumā nozilējušiem deguniem trīs pēdu dziļajā sniegā drebēdami pūlējās darīt savu darbu, un prātoju, vai spēšu tiem nedēļas beigās samaksāt algu. Tā bija, kā Šekspīrs tik apskaidroti izteicies, manu rūpju ziema; es uzvilku mēteli un devos uz pilsētu aprunāties ar bankas pārvaldnieku.

Man bija spēcīga, kaut, iespējams, paranoiska pārliecība, ka pavadu bankas pārvaldnieka kabinetā vairāk laika nekā zoodārzā. Man palaimējās, ka mūsu bankas pārvaldnieks, pretēji citiem savas sugas pārstāvjiem ar krama sirdīm, bija burvīgs, jauks un saprotošs cilvēks. Ja banku pārvaldnieki pēc nāves nokļūst debesīs (pastāv baznīcas strīdi par šo jautājumu un arī par nodokļu iekasētāju galamērķi), mūsu bankas pārvaldnieks noteikti sēdēs uz rozā mākonīša, apgādāts ar pilnībā izmaksātu arfu un spārniem, jo tajā drūmajā dienā viņš izglāba man dzīvību. Mēs veicām parasto apsveicināšanās procedūru ar to vētraino, neīsto draudzīgumu, kāds allaž sastopams zobārstu uzgaidāmajās telpās, bankas pārvaldnieku kabinetos un nāvinieku kamerās. Tad mēs apsēdāmies un izskatījām rēķinus. Tie bija tie paši skaitļi, ko tikām izpētījuši pirms desmit dienām, taču bankas pārvaldnieks labi tēlotā pārsteigumā secināja, ka tie nav mainījušies.

-      Hm… jā, - viņš murmināja, vilkdams ar pirkstu šurpu turpu pa skaitļu stabiņiem, it kā meklētu vēl arī kādu kļūdu. - Jā, tā izskatās, ka jums nedaudz pietrūkst naudas.

Es klusēju. Nebija nekā, ko teikt.

-     Kā izskatās, - pārvaldnieks turpināja, vērdamies griestos, -jums nepieciešami līdzekļi, lai izturētu šo… ēēē… patiesi grūto

ziemas dalu.

-     Divi tūkstoši mārciņu, - es teicu.

Viņš saviebās.

-     Jūs laikam gan nevarat… no jebkādiem avotiem… jā, saprotu… nu jā, divi tūkstoši mārciņu, jā, liela summa, un… jūsu kredīta pārtēriņš mūsu bankā šobrīd ir… paskatīsimies… desmit tūkstoši mārciņu, jā, un nav nekādu iespēju, ka jūs…? Hm… saprotu.

Pārvaldnieks brīdi pārdomāja. Tad viņš pievilka tuvāk mazu bloknotu un uzrakstīja kādu vārdu, adresi un telefona numuru. Norāvis lapiņu, viņš to it kā nejauši pastūma pāri galdam uz manu pusi. Tad piecēlās kājās un sāka staigāt šurpu turpu pa kabinetu.

-       Šajā salā, protams, dzīvo daudz cilvēku, kuri varētu… ēēē… jums palīdzēt, ja zinātu par jūsu bēdīgo situāciju, - pārvaldnieks teica. - Es kā bankas pārvaldnieks, protams, esmu devis klusēšanas solījumu, gluži kā to dara ārsti. Man nekādā ziņā nav atļauts izpaust kāda klienta vārdu, adresi un telefona numuru, ne arī izplatīt informāciju, ka tiem ir ievērojami līdzekļi. Žēl gan, ka tā.

Viņš apklusa un dziļi nopūtās par smago nastu, kādu tam neapšaubāmi uzkrāvis šis noslēpuma glabāšanas zvērests. Tad izslējās un kļuva priecīgāks.

-    Atnāciet pie manis atkal pēc pāris dienām, kad būsiet ticis skaidrībā par savām grūtībām, - viņš teica un, starojoši smaidīdams, paspieda man roku.

Es atgriezos zoodārzā. Galīgi neprotu lūgt cilvēkiem naudu, pat ja tie ir man parādā, bet šis papīra gabaliņš mani nostatīja tādas problēmas priekšā, kuras atrisināšanai vēl mācību grāmatas nav sarakstītas un kurai es biju pilnīgi nesagatavots. Ko cilvēks parasti mēdz teikt, kad aukstā, nemīlīgā naktī piezvana pilnīgi svešam cilvēkam un prasa divus tūkstošus mārciņu? "Sveicināti, mans vārds ir Darels, un man ir problēma!" Tādā gadījumā mans sarunas biedrs iedomātos, ka viena no manām gorillām tobrīd dzemdē un es viņu uzskatu par izcilu veterināro ķirurgu. "Esmu no zoodārza, un man ir kāds priekšlikums, kas jūs pilnīgi noteikti interesēs…" - šis teiciens izklausījās tik pilns mājienu un slēptu domu, ka es to noraidīju tajā pašā mirklī. "Vai jūs vēlētos iemaksāt divus tūkstošus mārciņu mana kredīta pārtēriņa dzēšanai?" Tas izklausījās mazliet rupji un ar mafijas piegaršu. Visbeidzot, plaukstām svīstot un balsij aizkrītot, es apstājos pie versijas, ko pats uzskatīju par intriģējošu, tomēr nepārprotamu.

-     Ēēē, mans vārds ir Darels, - es teicu gausajai, cienīgajai balsij, kas man atsaucās. - Es… ēēē… zvanu no zoodārza. Man iedeva jūsu vārdu, jo esmu nonācis grūtībās, un man ļoti noderētu jūsu padoms.

-      Jā, protams, - teica X kungs. - Kad jūs vēlaties mani satikt?

-    Vai tagad jums būtu ērti? - es vaicāju, jo sapratu, ka dzelzs jākaļ, kamēr karsta, kaut arī biju pārliecināts, ka galā čiks vien iznāks.

-    Protams, - viņš teica. - Vai atradīsiet ceļu? Gaidīšu jūs pēc pusstundas.

Ceļš pie X kunga pa svilinošo vēju, spēcīgajām lietus gāzēm un zibens šautrām atgādināja kādas Holivudas drāmas ekspozīciju. Trūka tikai Borisa Karlova, kas atvērtu durvis. Tā vietā mani ielaida pats X kungs. Viņš bija gara auguma vīrs ar lielu, rāmu seju, gudrām acīm un izskatījās nebeidzami šarmants un labvēlīgs kā liels, uzticams, pavecs, vasarraibumains medību suns. Viņš izteica līdzjūtību, ka esmu izmircis, paņēma manu mēteli un pamāja ar roku uz dzīvojamās istabas pusi, kur košās krāsās mirgoja televizors, bet nemanīju neko no noslēpumainā, fantāziju raisošā Dikensa laikmeta Ziemassvētku kamīna.

-     Lūdzu, nāciet iekšā, - X kungs aicināja. - Mans tēvs te skatās televizoru. - Viņa tēvs izskatījās gadus astoņdesmit piecus vecs, tomēr varēja arī būt jaunāks. Viņš noteikti izskatījās uz pusi jaunāks, kā man likās, tātad mans novērojums varēja nebūt pareizs.

-    Vai mēs varētu parunāt privāti? - es vaicāju.

-    Kāpēc ne, - X kungs piekrita, - iesim manā guļamistabā.

-    Paldies, - es teicu.

Mani ievadīja ļoti mazā guļamistabā, kurā atradās milzum liela divguļamā gulta. Nekad vēl nebiju iedomājies, cik grūti ir apspriest pilnīgi jebkāda veida darījumu, atrodoties mazā istabiņā, kur vienīgā sēdvieta ir divguļamā gulta. Mēs abi ar dzērieniem rokās apsēdāmies uz gultas malas kā šķīsts pārītis medusmēneša pirmajā naktī.

-    Nu, - X kungs atsāka, - kā varu palīdzēt?

Es viņam pastāstīju.

Viņš noklausījās, mani ne reizi nepārtraucis.

-    Protams, es jums palīdzēšu, - namatēvs teica, celdamies ieliet man vēl dzērienu, turklāt gultas pamatīgo atsperu kustības sabīdīja mūs vēl tuvāk - it kā mēs sēdētu uz tramplīna. - Cik jūs vēlaties?

Juzdamies kā izspūrusi un gaužām nepievilcīga kurtizāne, kas tikusi pie viegla laupījuma, es ķērcošā balsī nosaucu summu. Parādījās čeku grāmatiņa, varas apziņā uzmanīgi nogludināta, lapiņā pedantiski ierakstīti maģiskās summas cipari - un tad es atkal biju brīvs ārā mežonīgajā ziemas naktī, un čeks sildīja manu kabatu. Šis cilvēks bija izturējies taktiski un apburoši un ne mirkli nebija licis man nojaust (pat tramplīnveida gultā), ka patiesībā neko nav man parādā. Lai šādos apstākļos izdarītu kaut ko tādu, vajadzīgs ārkārtīgi izsmalcināts takts. Par pateicību es biju apņēmies nosaukt viņa vārdā pirmo mūsu orangutānu mazuli. Trīs mēnešus vēlāk mana X kunga vārds pēkšņi parādījās laikrakstu pirmajās lappusēs. Runāja, ka viņš izkrāpis godīgajiem Džērsijas iedzīvotājiem pamatīgu naudiņu, tāpēc būs spiests pavadīt zināmu laiku kādā no Viņas Majestātes visneveselīgākajiem cietumiem. Vēlējos, kaut būtu ar šo cilvēku iepazinies krietni agrak. Ne tikai viņa šarma, bet ari jauka laupīšanas stila dēļ. Es būtu varējis daudz ko no viņa iemācīties.

Manas Robiņa Huda karjeras (jo es ņēmu naudu no bagātajiem un devu to dabas aizsardzībai) laikā es daudz ceļoju un daudz ko piedzīvoju - vieni piedzīvojumi bija uzjautrinoši, citi ne pārāk, tomēr nekad nebiju iedomājies naudas meklējumos iesaistīt divas ārkārtīgi atšķirīgas zemes, un tomēr tās abas katra savā īpatnējā kārtā nesaraujami iesaistījās mūsu Džērsijā veiktā darba vēsturē. Viena bija pasaulē spēcīgākā un bagātākā - Amerikas Savienotās Valstis, bet otra - nabadzīga, attāla sala Indijas okeānā. Tieši šī pēdējā vispirms piesaistīja manu uzmanību.

Tā atradās pie Āfrikas dienvidaustrumu krasta - milzīgs zemes gabals, tūkstoš jūdzes garš un platākajā vietā kādas trīssimt jūdzes plats, pēc izskata atgādinot slikti pagatavotu omleti. Šo vietu daiļskanīgi sauc par Madagaskaru, un tā ir ceturtā lielākā sala pasaulē. Bioloģiskā ziņā Madagaskara laikam gan ir viens no aizraujošākajiem zemes gabaliem uz šīs planētas. Tas tādēļ, ka tajās sensenajās dienās, kad kontinenti, iemantodami pašreizējo formu, tika kalti, dragāti un stumdīti pa zemes nokaitēto, putrai līdzīgo virsmu šurpu turpu kā papīra kuģīši pa dīķi, Madagaskara atrāvās no mātes ķermeņa - Āfrikas - un kā gigantisks šķirsts ar augu un dzīvnieku kravu slīdēja tālāk prom uz leju un pa labi, līdz nokļuva pareizajā vietā. Tādējādi visi augi un dzīvnieki turpināja attīstīties izolēti un veidojās pilnīgi atšķirīgi no saviem radiniekiem kontinentā.

Gandrīz neviens no šīs neparastās salas dzīvniekiem nav sastopams nekur citur pasaulē, turklāt tie tur ir apbrīnojamā daudzveidībā. Šajā bagātajā, aizraujošajā salā dzīvo lemūri - no milzīgajiem, melni baltajiem strupastes indriem četrgadīga bērna lielumā līdz mazajiem peļu lemūriem, kas nav lielāki par sērkociņu kārbiņu; mitrenes golfa bumbiņas lielumā; visdažādākie ežveidlgie tenreki, no kuriem daži spēj vienā metienā laist pasaulē neskaitāmi daudz mazuļu; bruņurupuči gan kāj- soliņa, gan apakštases lielumā. Salā aug tik milzīgas un sarežģītas orhidejas, ka tās spēj apputeksnēt vienīgi mušas ar ārkārtīgi garu smeceri, un pieticīgi, rozā ziediņi, kas palīdz ārstēt leikēmiju, kā arī milzum daudz citu bioloģisku brīnumu.

Diemžēl Madagaskara ir diezgan tipisks piemērs tam, kā mēs paši iznīcinām savu pasauli. Reiz šī sala bija biezi apaugusi ar mežiem, tajā bija liels skaits dažādu augu un dzīvnieku, bet nu tā virzās uz panīkumu. To pārmērīgi noganījuši zebu ganāmpulki (šos dzīvniekus tur kā sava stāvokļa apliecinājumu, nevis barības avotu) un noplicinājušas izšķērdīgās, iznīcīgās lauksaimniecības metodes, kas paredz izciršanu un dedzināšanu; abas šīs metodes piekopj cilvēki, kuru skaits nemitīgi pieaug, un rezultātā desmitkārt samazinājušies Madagaskaras meži, tā ka deviņdesmit procentu no tiem vairs neeksistē. Tas nozīmē ne tikai neskaitāmu koku un augu izzušanu, bet arī no tiem atkarīgo dzīvnieku iznīcību. Erozija maina, izžāvē un izvago zemi gluži kā vecums, kas padara cilvēka seju sausu un grumbainu. Lidojot šodien pāri Madagaskarai, var redzēt šo milzīgo salu noasiņojam, jo bez meža atstāto augsni izskalo upes un aiznes uz jūru. Platās laterīta straumes atgādina asinis, kas plūst no pārgrieztām vēnām un ierit Indijas okeāna zilajos ūdeņos.

Lieki teikt, ka Madagaskaras liktenis dabas aizsargātājiem ir ārkārtīgi nozīmīgs, jo, saglabājoties pašreizējam dabiskās vides iznīcināšanas tempam, simtiem unikālu dzīvības formu (daudzām no tām var būt milzīga nozīme cilvēku dzīvē) izzudīs tuvāko divdesmit līdz piecdesmit gadu laikā, varbūt pat ātrāk.

Bet ir grūti darīt dabas sargu domas citiem zināmas, jo lasīt- prasmes līmenis Madagaskaras iedzīvotāju vidū ir zems un nabadzības līmenis augsts. Šausminoši apzināties, ka franči, kamēr bija pie varas salā, atvēlēja lielas platības rezervātiem, toties nedarīja neko vai gandrīz neko, lai šie rezervāti tiktu pienācīgi vadīti un organizēti; vēl vairāk, viņi nedarīja neko, lai liktu vietējiem iedzīvotājiem apzināties apbrīnojamo un svarīgo mantojumu - savu zemi. Vēl pavisam nesen vienīgais paņēmiens, kā vienkāršais cilvēks uz ielas varēja uzzināt par savas zemes neparasto faunu, bija aplūkot sērkociņu kārbiņas, kuras greznoja koši krāsaini un izplūduši dažu lemūru sugu attēli. Bija pilnīgi skaidrs - kamēr dabas aizsardzība Madagaskarā nav ievirzīta pareizajās sliedēs, ir ārkārtīgi svarīgi nodibināt pavairošanas grupas itin visiem Madagaskaras dzīvniekiem.

Mēs vienmēr bijām uzskatījuši, ka ir saprātīgi strādāt ar sugām, kas radniecīgas apdraudētajām, šādā veidā apgūstot labākos paņēmienus dzīvnieku kopšanā un pavairošanā, tādējādi brīdī, kad izdotos iemantot apdraudētas sugas eksemplārus, mums jau būtu nepieciešamā pieredze. Tā, piemēram, melno lāču turēšana sniegtu pieredzi, kas varētu ļoti noderēt, ja mēs vēlētos izveidot daudz retāk sastopamo briļļu lāču koloniju. Tāpēc toreiz, kad izlēmām nopietni nodoties Madagaskaras faunas vākšanai un vairošanas koloniju veidošanai, mēs vispirms izvēlējāmies trīs īpaši neapdraudētu sugu dzīvniekus, kurus varēja viegli iegūt. Tie bija pundura ežtenreks, adatainais ežtenreks un katas lemūrs - viens no visskaistākajiem le- mūriem pasaulē. Tenreki ir īpatnēji, primitīvi mazi radījumi, kas kustas kā sīkas adatainas uzvelkamās rotaļlietas, rokās paņemti, sagrumbo elastīgo pieres ādu pāri degunam īsti neapmierinātā grimasē un vienā metienā laiž pasaulē milzum daudz mazuļu (lielākos metienus, kādi zināmi zīdītāju vidū, līdz pat trīsdesmit vienam mazulim). Tenreki parādās tikai naktī, lai barotos ar kukaiņiem, jēlām olām un gaļu. Tie ir nesabiedriski radījumi un pat visdzīvākajā iztēlē nevar tikt nosaukti nicināmajā vārdā par "mājas lutekļiem".

Kaut arī sākumā gadījās piedzīvot neveiksmes, mums drīz vien izdevās nodibināt plaukstošas kolonijas. Attiecībā uz adatainajiem ežtenrekiem pat pārlieku plaukstošas, jo dažu gadu laikā ieguvām vairāk nekā piecus simtus mazuļu. Viens no mūsu pundura ežtenreku tēviņiem, kurš ieradās pie mums jau pilnīgi pieaudzis, pārspēja visus zināmos šīs sugas ilgmūžības rekordus - nomirstot viņam noteikti bija vismaz četrpadsmit ar pusi gadu, kas tik trauslam un smalkam radījumam ir pilnīgi neiedomājams vecums.

Mums veicās arī ar katas lemūriem. Šiem glītajiem dzīvniekiem ir melni balts un pelnu pelēks kažoks ar rožainu vizmu, gara, eleganta, melnbalti svītrota aste un dzeltenas acis. Viņi izskatās gluži kā izkāpuši no Obrija Bērdslija* dīvaina zīmējuma. Tie pārvietojas ļoti cēlā gaitā un astes tur lepni izslietas kā karogus. Katas lemūri ir īsteni saules pielūdzēji, un, tikko uzspīd visniecīgākais saules stariņš, tie sasēžas tā gaismā, atspiež ķepas pret ceļiem vai izstiepj tās, saceļ galvas un ekstāzē aizvērtām acīm uzsūc dzīvinošo siltumu. Savam pirmajam katas le- mūru pārim mēs, ilgi galvas nelauzīdami, devām vārdus Pollija un Pīters (turklāt tā viņu nokristījām, pirms bijām saņēmuši dzīvniekus), un izrādījās pilnīgi skaidrs, ka šajā ģimenē bikses kājās ir Pollijai. Viņa kā īsta ragana nemitīgi izkomandēja nabaga Pīteru, grūda nost no ērtākajiem zariem, padzina no saulainākajiem stūrīšiem, spieda atdot viņai gardākos kumosus.

Tomēr izskatījās, ka šāda apiešanās Pīteram nāk tikai par labu, tāpēc mēs neiejaucāmies. Pollija, protams, bija īsta prima- donna - cēlā gaitā soļoja pa būri, gozējās saulē, augsti izslējusi ķepas, lai arī padusēm tiktu labums no ultravioletajiem stariem, vai eleganti dancoja, cenzdamās noķert tauriņus, kuri bija gana muļķīgi, lai ielidotu cauri stiepļu režģim. Ja Pollijai gadījās būt labvēlīgā noskaņojumā, viņa mums uzdziedāja - šis priekšnesums bija tikpat satraucošs, cik nemuzikāls.

-    Nu, Pollij, skaistulīt, padziedi jel mums par prieku, - mēs lišķējām un pieglaimojāmies.

Pollija tad izstaipījās, saposās un domīgi blenza tālumā ar dzeltenajām acīm, it kā apsvērdama, vai šī publika ir viņas talanta cienīga. Mēs vēl mazliet paglaimojām, un viņa pēkšņi uzsāka dziesmu, cieši satvērusi zaru, kā dziedoņi saķer savu vēderu. Viņa atmeta galvu, plati atvēra muti un nodevās dziesmai ar kvēlu aizrautību kā īsta lemūru pasaules Marija Kallasa.

-    Ouū, - Pollija dziedāja, - aroū, aroū, aroū, arouū.

Te viņa ieturēja pauzi aplausu gaidās un tad uzsāka nākamo pantu.

-    Aroū, oū, oū, aroū, - viņa gaudoja, - aroū, aroū.

Dziesmas skaļums un griezīgums pilnībā atsvēra mazliet

monotonās vārsmas.

Mēs tā arī neuzzinājām, kad Pīters beidzot saņēma drosmi Polliju pavest, taču acīmredzot viņam bija palaimējies sievai tuvoties vienā no tās retajiem vājuma brīžiem, jo viņa mums visiem sagādāja pārsteigumu, laizdama pasaulē jauku vīriešu kārtas mazuli. Tas bija burvīgs mazulis ar milzīgām, saprātīgām acīm un mazu sejiņu, smailām laumiņas ausīm un gariem locekļiem, kuru dēļ lemūrēns izskatījās gaužām novārdzis - tāds kā lemūrveidīgs Olivers Tvists. Sākumā šis apburošais mazulis vizinājās, izstieptām rokām un kājām stingri pieķēries

Pollijas vēderam, iegremdējis mazos locekllšus mātes vilnā. Mazliet paaudzies, mazais lemūriņš kļuva drosmīgāks un pārcēlās vizināties uz Pollijas muguras kā sīciņš, melanholisks žokejs, kas jāj uz milzīga rumaka. Izpētījis pasauli, mazulis kļuva pašapzinīgāks, un melanholisko izteiksmi viņa sejā nomainīja draiskulība. Viņš uzdrošinājās pamest Pollijas muguru un izpētīt savas mītnes dažādos nostūrus, taču aši atgriezās drošībā mātes skavās, ja juta uzglūnam iedomātas briesmas. Lemūrēns izsmalcināti dejoja un virpuļoja, sauļojās līdz ar vecākiem un atļāvās izmantot viņu astes par šūpolēm. Viņš pat iemācījās dziedāt kopā ar Polliju - spalgais, trīselīgais pavadījums ne mazākajā mērā neuzlaboja ne melodijas daiļskanību, ne vārdu daudzveidību.

Kad katas lemūri bija iedzīvojušies, mums palaimējās iemantot brūno lemūru bariņu no Komoru salas līdzās Madagaskarai. Tie bija lieli, vāji dzīvnieki ar blāvām acīm un aitas vilnai līdzīgu kažoku melnā un dažādu nokrāsu šokolādes un kanēļa brūnā krāsā. Viņi ļoti labi iedzīvojās, un pārsteidzoši īsā laikā vienai no mātītēm piedzima mazulis. Toreiz mēs guvām rūgtu pieredzi par zināmām psiholoģiskām problēmām, ar kādām nākas saskarties brūno lemūru tēviņiem, kad tie izbauda tēva priekus. Mazulis bija tikko piedzimis, kad tēviņš to atņēma mātei un nogalināja. Šāda slepkavīga attieksme pret paša bērnu bija liels šoks, un mums nācās izstrādāt aplinkus paņēmienus, kā turpmāk novērst lemūru tēviņu ļaunos nolūkus. Mēs katrā būrī iebūvējām bērnistabu - tādu kā būri būri. Tikko bija skaidrs, ka tuvojas dzemdības, mēs ieslodzī- jām mātīti šajā telpā. Tādā veidā viņa bija atdalīta no tēviņa, tomēr tēviņš varēja sievu redzēt, saost un cauri smalkajam stiepļu režģim arī viņai pieskarties. Kas vēl nozīmīgāk, viņš varēja vērot mazuli piedzimstam un aprast ar domu, ka kļuvis par tēvu. Kad mazais lemūriņš bija iedzīvojies, mātīte atkal tika izlaista pie tēviņa, un tas uztvēra mazuļa klātbūtni kā kaut ko pašsaprotamu.

Kādu rītu mēs ar Džeremiju stāvējām pie brūno lemūru būra un kā apburti vērojām jauna pārīša noņemšanos ar vienu no saviem mazuļiem.

-     Ņemot vērā viņu vairošanās ātrumu, mums drīz nāksies apsvērt jaunu mājokļu nepieciešamību, - Džeremijs ieminējās.

-    Jā, - es teicu, - un tas būs stipri dārgi.

-    Zinu, - Džeremijs piekrita un tad domīgi piepilda, - būtu lieliski tikt pie vesela klājiena jaunu būru šiem lemūriem, vai ne?

-    Jā, būtu gan, - es piekritu.

Mazulis bezbailīgi no mātes astes aizšūpojās pie tēva, par ko saņēma sāpīgu kodienu un aizdancoja no soda drošā attālumā.

-    Apsveru domu doties uz Ameriku, - es teicu.

-    Uz Ameriku? - Džeremijs pārvaicāja. -Tu nekad neesi tur bijis, vai ne?

-    Nē, bet es apsveru ideju doties turp un nodibināt kaut ko līdzīgu tresta filiālei.

-    Naudas iegūšanas nolūkos?

-    Protams, - es atteicu, - galu galā tā vien liekas, ka pilnīgi visi brauc uz Ameriku pēc naudas. Neredzu nekāda iemesla, kāpēc lai es būtu izņēmums.

-     Nu, jā, tas laikam būs interesants ceļojums, - Džeremijs domīgi minēja.

Neviens no mums vēl nezināja, cik ļoti interesants šis ceļojums izvērtīsies.

Es nolēmu neizvēlēties lidošanu, jo uzskatīju, ka lidojums pāri pasaulei nesniedz nekādu priekšstatu par attālumu un daudz kas paslīd garām. Tāpēc devos pāri okeānam uz Ņujorku ar Queen Elisabeth II, un Amerikā lielākoties ceļoju ar auto vai vilcienu. Lieki teikt, ka visi sastaptie amerikāņi mani uzskatīja par jukušu, bet tolaik es pazinu tikai dažus amerikāņus, tādēļ mana apņemšanās vērot Ameriku no zemes bija nesatricināma. Es biju vienojies par lekciju lasīšanu tik savstarpēji attālās vietās kā Sanfrancisko, Čikāga un Ņujorka, tādējādi ceļojums bija sagaidāms ilgs un grūts. Nolēmu, ka man būs vajadzīgs kāds cilvēks, kas darbotos kā mans sargsuns un pieskatītājs - atgādinātājs, kā tos tagad dēvē; kāds, kurš sekotu, lai viesnīcās ir aizrunātas istabas, vilcienu biļetes nopirktas, un tā tālāk, lai manā ziņā paliktu tikai rūpes par iespējami daudzu jaunu biedru piesaistīšanu trestam no lekciju apmeklētāju un viesmīlīgo saimnieku vidus. Šim nolūkam es izvēlējos senu draugu Pīteru Valleru, kurš vairākus gadus bija saistīts ar Karaliskās Koventgārdena operas kompāniju un nesen palīdzējis savam draugam Stīvam Ekartam nodibināt Londonā amerikāņu skolu. Pīters bija garš, tievs un glīts - pēc izskata ne vecāks par četrdesmit gadiem, kaut gan īstenībā daudz vecāks. Viņam piemita milzīgs šarms, un sievietes (īpaši padzīvojušās) viņu dievināja. Es uzskatīju, ka viņš varētu būt ideāls cilvēks, kas spētu mani pasargāt no valdonīgajām, vecīgajām amerikāņu matronām ar zilinātiem matiem, par kurām biju dzirdējis tik šausminošus stāstus; bažījos, ka manā ceļā varētu gadīties briesmas, kādas ir gluži svešas cilvēkam, kas pieradis vienīgi pie sarežģījumiem, ķerot džungļos mežonīgus zvērus. Pīters izrādījās apburošs, mīlams ceļabiedrs, kas cītīgi rūpējās par manu labklājību, kaut arī gadījās brīži, kad viņa Džīvsam [6] raksturīgie pakalpojumi nesniedza gaidīto atbalstu.

Papildus īpaši šim ceļojumam pasūtītajiem elegantajiem uzvalkiem es biju iesaiņojis bagāžā vairākus simtus tresta gada pārskatu (tas bija apjomīgs dokuments) un vairākus tūkstošus brošūru ar informāciju par tresta darbu. Tipogrāfiskas aizķeršanās dēļ šī krava tika piegādāta pašā pēdējā mirklī, turklāt iesaiņota nevis stingrās kartona kastēs, bet gan nemākulīgi savīstītos un ar auklu mudžekli pārsietos papīra saiņos. Pārsaiņo- šanai neatlika laika, tāpēc mēs ar Pīteru ieradāmies uz QE2 klāja kā tikko aplaupījuši čigānu apmetni un atstiepuši līdzi pašu neizskatīgāko laupījumu. Izmeklēti pieklājīgais un aristokrātiskais vecākais stjuarts (kas izskatījās kā viens no Viņas Majestātes sūtņiem) lūkojās, lai mūsu čigānu saiņi tiktu droši noglabāti kuģa dzīlēs, un tad ierādīja mums kajītes.

Man par laimi, kopā ar mums ceļoja Pītera seni draugi - Margo un Godfrijs Rokfelleri un viņu divi bērni. Margo paskaidroja, ka viņi esot nabadzīgi Rokfelleri; viņa bija ārkārtīgi skaista sieviete ar daiļu, priekšlaicīgi nosirmojušu matu ieskautu seju un zilām acīm, kas bija caururbjošas kā vanagam. Viņai piemita nebēdnīga humora izjūta un liels komiķes talants, jo viņa spēja saviebt seju un runāt spalgā falsetā kā dažas no slavenākajām Holivudas marionetēm. Godfrijs izskatījās kā viņas pilnīgs kontrasts - masīvs, muskuļots vīrs ar platu, apaļu, labvēlīgu seju, nezūdošu smaidu un humorpilnām, miegainām acīm. Bērni bija burvīgs zēns un meitene - Pārķers un Ka- rolīna, kurus es neiedomājami kaitināju, dēvēdams par "mazajiem roķiem".

Ceļojuma sākums ritēja gludi, un Godfrijs, kuram, kā izrādījās, kabīnē bija noslēpti neierobežoti skotu viskija krājumi, uzstāja, ka pirms maltītēm mums tur jāsapulcējas uz dažiem dzērieniem. Un tad laiks sabojājās. Nākamajā rītā gan Godfrijs, gan Pīters nespēja piecelties no kojām. Tomēr man nebija daudz laika vaimanāt kopā ar sirdzējiem, jo pašam bija savas rūpes. Brokastu laikā pie manis pienāca elegantais, aristokrātiskais vecākais stjuarts un paziņoja nepatīkamo vēsti, ka mani čigānu saiņi nakts vētras laikā nelaimīgā kārtā izjukuši un visa bagāžas noliktava pārpludināta ar tresta informatīvo literatūru. Vecākais stjuarts apjautājās, vai es grasoties kaut ko darīt šajā sakarā. Doma par simtiem gada pārskatu un, Dievs vien zina, cik tūkstošu brošūru pārsaiņošanu bija šausminoša, taču man palīgā nāca Margo. Viņa pasauca "mazos roķus", mēs visi četri devāmies uz bagāžas telpu, bruņojušies ar laipnā vecākā stjuarta sagādāto ietinamo papīru un auklu, un pārlaidām skatienu postažai. Teikt, ka telpa bija pārpludināta ar tresta informāciju, nozīmētu novērtēt situāciju pārlieku maigi. Mēs drūmi ķērāmies pie darba. Darbojoties pagāja visa diena, taču beidzot pēdējais sainis bija ietīts un apsiets.

-     Nu ko, paldies Dievam, - Margo noteica, aplūkodama savas notrieptās rokas. - Tas tik bija darbs.

-   Toties kas par lielisku stāstu, ar ko citus pacienāt! - es aizrādīju.

-    Kas par stāstu? - Margo aizdomīgi noprasīja.

-    Stāsts par to, kā es šķērsoju Atlantijas okeānu ar QE2 vienā šaurā telpā ar trim Rokfelleriem, kuri saiņo manu bagāžu.

-    Es jūs iesūdzēšu, - Margo brīdināja. - Un neviens jums tik un tā neticēs. Neviens nedomās, ka Rokfelleri ir tādi muļķi.

Pēdējā naktī mēs sapulcējāmies Godfrija kajītē, lai iztukšotu vairākas pudeles šampanieša, ko viņš bija sagādājis, un nosvinētu mūsu ierašanos Ņujorkā. Šī lieliskā dzēriena iespaidā Pīters gremdējās atmiņās par jaunības dienām Vīnes baletskolā.

-    Disciplīna, mani mīļie, - viņš teica, saņēmis rokas un vērdamies augšup, - disciplīna, jūs to nevarat iedomāties. Tik stingra, tomēr ir tā vērta.

-    Ko tu ar to gribi teikt? - Godfrijs vaicāja, izstiepies garšļaukus uz kajītes grīdas kā krastā izskalots valis. - Nekādu dzerstiņu?

-     Nekāda alkohola, - Pīters šausmās stāstīja. - Stundām, stundām un vēlreiz stundām pie stieņa, kamēr tā vien šķiet, ka nolūzis kājas. Nogurdinoši līdz pēdējam.

-    Un tu to visu darīji bez neviena dzēriena? - Godfrijs neticīgi pārvaicāja.

-    Ne malka, ne piliena, mīļā sirds.

-     Ziedošanās, - Godfrijs skandēja, pievērsies man, - absolūta ziedošanās. Nesaprotu, kā var dejot bez neviena dzēriena.

-     Ko vēl jums vajadzēja darīt? - Margo vaicāja.

-     Nu, - Pīters teica, pamatīgi noplacinājis līmeni jau piektajai šampanieša glāzei, - mums lika dejot tādā mazā koka kastē, neatceros tās nosaukumu, lai būtu skaidrs, ka mums ir tikai maza vietiņa dejošanai un, ja iziet ārpus tās, tad jākrīt gar zemi.

-     Lika dejot kastē? - Godfrijs pārvaicāja. - Kādā kastē?

-    Nu, tādā plakanā, līdzīgi kā tas, - Pīters skaidroja, norādīdams uz mazu, apaļu galdiņu, kas bija daļa no kajītes apmēbe- lējuma.

-     Bet tas taču nav lielāks par sombrero, - Godfrijs iesaucās, - uz tā nevar padejot!

-    Meksikāņi dejo uz savām cepurēm, - Margo aizrādīja, domīgi piepildīdama mūsu glāzes.

-     Bet Pīters nav meksikānis, - Godfrijs deva pretī, - viņš ir īrs.

-     Iri dejo koka tupelēs, - es teicu, lai visu vēl vairāk samudžinātu.

-    Nu, īrs vai ne, es tik un tā neticu, ka viņš var padejot uz tā galda, — Godfrijs ar pārliecību paziņoja un iedzēra pamatīgu malku šampanieša.

Mums vajadzēja paredzēt, ka tuvojas nepatikšanas. Kuģis joprojām neveikli šūpojās no viena sāna uz otru, bet mēs šo efektu piedēvējām dzīvinošajam šampanietim, nevis laika apstākļiem.

-     Protams, es varu uz tā dejot, - Pīters apgalvoja, jo viņa spēju noniecināšana bija krietno vīru sadusmojusi. - Es jums parādīšu, kā mēs to darījām.

Viņš izstūma galdu kajītes vidū un domīgi to aplūkoja.

-    Man mugurā pārāk daudz drēbju, - viņš teica un ļoti cienīgi izģērbās, līdz palika apakšbiksēs.

-     Tagad saprotu, kāpēc baletdejotāja vārdam ir slikta pieskaņa, - Godfrijs komentēja, - tie vienmēr steidzas sevi eksponēt.

-    Es neesmu eksponēts, - Pīters nikni atcirta, - vai ne, Margo?

-    Vēl ne, - Margo filosofiski atzina.

Pīters uzrausās uz galda un pacēla rokas virs galvas, salicis pirkstus graciozā pozā. Viņš pacēlās uz pirkstgaliem un šķelmīgi uz mums paskatījās.

-     Uzdziediet kaut ko, - viņš ierosināja.

Labi pārdomājis, Godfrijs rāva vaļā mazpazīstamu "Riekst- koža svītas" versiju. Pīters ekstāzē aizvēra acis un ņēmās virpuļot, vairākas reizes izpildīja grand plies un pacēlās pirkstgalos, sagatavojies vēl vienam virpulim, kad pa kuģi ieblieza pamatīgs devītais vilnis. Mūsu Ņižinskis ar ķērcienu novēlās no galda, rokas un kājas mētādams. Ar Pīteru notika tieši tas pats, kas ar putnēnu, kurš uz ligzdas malas vingrinājies lidošanā, tad zaudējis līdzsvaru un novēlies svešādajā, biedējošajā pasaulē. Gluži bālu seju viņš gulēja uz grīdas, satvēris augšstilbu.

-     Au! Au! Au! - viņš spiedza, šajā brīdī ļoti atgādinādams lemūru. - Au! Mana kāja! Esmu salauzis kāju!

Tas vien mums vēl vajadzīgs, es nospriedu. No rīta jāierodas Ņujorkā - un mans sekretārs lauzis kāju.

Mēs sadrūzmējāmies ap savu kritušo varoni, ar varu lējām šampanieti viņa bālajās lūpās un mierinājām, ka šādā stāvokli cilvēkam nepavisam nav nepieciešamības pēc pēdējā svaidījuma un, kas vēl svarīgāk, - kāja nepavisam nav lauzta. Pīters bija pamatīgi sastiepis augšstilba muskuļus, taču lūzuma nebija. Tomēr mežģījums bija tik nelāgs, ka viņam vajadzētu likties slimnīcā, lai caurskatītu vainu ar rentgenu un saņemtu palīdzību. Tā nu, kad piestājām Ņujorkas ostā, manu bālo Džīvsu aizrāva ātrās palīdzības mašīna un man nācās vienam stāties pretī Ņujorkas briesmām.

Par laimi, manas pirmās tikšanās bija paredzētas tepat "Lielajā Ābolā" vai arī citās viegli sasniedzamās vietās, tā ka es varēju pats tikt galā; Pīters tostarp nīkuļoja slimnīcā un audzēja tik astronomiskus rēķinus, ka spēju vien priecāties par mūsu apdrošinājumu. Šķiet, ka medicīna Amerikā ir varen ienesīgs rekets, un atliek tikai brīnīties, kā mafija to vēl nav pārņēmusi.

Kamēr es uzturējos Ņujorkā, kāda jauna sieviete, kas darbojās in loco parentis[7], kamēr Pīters bija rīcības nespējīgs, bez mitas stāstīja man par kādu Dr. Tomasu Lavdžoju un par to, cik tas esot lielisks cilvēks. Viņas acīs tas bija īsta Dieva dāvana, un bija pilnīgi skaidrs, ka meiča pamatīgi viņā ieķērusies. Viņa stāstīja, ka cenšoties sarunāt man tikšanos, bet Lavdžojs esot tik ļoti pieprasīts, ka viņu noķert esot tikpat grūti kā mald- uguni. Tad kādu rītu mēs bijām pie Macy's veikala pēc iepirkšanās, kad jaunā sieviete sajūsmā griezīgi iespiedzās.

- Skatieties, - viņa kliedza, - lūk, tas ir Toms Lavdžojs!

Es ieinteresēts paskatījos uz šo izvairīgo paraugcilvēku. Ieraudzīju pa ielu uz mūsu pusi dejojošā solī tuvojamies trauslu, jaunu cilvēku ar izspūrušiem tumšiem matiem, tumšām acīm, kurās dzirkstīja humors, un mīļu smaidu pievilcīgā sejā. Pilnīgi spēju saprast, kas lika manas pavadones sirdij sisties straujāk. Viņš man tūlīt iepatikās, un izskatījās, ka arī es viņam patīku. Kad nu bijām nejauši noķēruši savu vienradzi, mēs viņu ievil- kām tuvējā viesmājā un ņēmāmies piepildīt ar alu; es pa to laiku izklāstīju, ko grasos paveikt Amerikā. Lavdžojs klusēdams klausījās un deva man dažus teicamus padomus. Manas jūtas pret viņu kļuva vēl jo siltākas, kad atklāju, ka viņš ir viens no tiem reti sastopamajiem zinātniekiem, kas uztver savu darbu nopietni, tomēr spēj pasmieties gan par sevi, gan par citiem. Patiesībā tieši Toma fantastiskā humora izjūta mūs tik cieši sasaistīja. Darbojoties dabas aizsardzības jomā, cilvēkam atliek vienīgi raudāt, ja viņš nav spējīgs smieties, un kopā ar asarām nāk izmisums. Toms apsolīja mani apciemot, kad mans ceļojums būs galā, lai mēs varētu apspriest, kā sekmīgāk nodibināt tresta filiāli Amerikā.

Drīz vien arī Pīters izkļuva no slimnīcas, un mēs devāmies savā maratonā pa ASV.

Amerika bija fantastiska, un šā pirmā ceļojuma laikā gadījās daudzi svarīgi notikumi. Ņujorkā mēs ieradāmies pašā karstuma viļņa epicentrā - tik karstu un mitru gaisu es ārpus Rietumāfrikas nebiju piedzīvojis. Brūnais smogs zivīm līdzīgos gubu mākoņu vālos gulēja starp debesskrāpjiem, tā ka to smailes saules gaismā vizēja kā milzīgi cukurgraudi, toties vidusdaļa zuda smoga drūmajos vālos. Skats bija pilnīgi neticams un izskatījās gluži kā Reja Bredberija aprakstītā Marsa pilsēta. Es dziļi iemīlēju Ņujorku, kaut parasti man lielpilsētas nepatīk. Vēlāk mēs braucām uz Čikāgu - šajā pilsētā, kas mani atstāja vienaldzīgu, man bija paredzēts lasīt lekciju kādiem diviem tūkstošiem cilvēku, un te nu Pīters, vēlēdamies kompensēt savu baleta kļūmi, ņēmās man apkārt kā perētāja vista.

Taču, pārlieku aizrāvies ar sīkumiem, viņš izlaida no acīm kopainu. Tā nu mēs ieradāmies auditorijā, kas bija pilna ar inteliģentiem klausītājiem, un vienlaikus atklājām, ka filma par trestu palikusi viesnīcā. Es vispār esmu nervozs lektors, un šis fakts man nekādi nepalīdzēja. Taču ļaunākais Čikāgā vēl bija priekšā. Draugi bija laipnā kārtā sarīkojuši kokteiļu vakaru tiem no manas publikas, kuri varētu izrādīties dāsnākie ziedotāji. Es stāvēju pie dīvāna, kurā sēdēja slaids, sirma izskata vīrs, kad man pēkšņi tuvojās diezgan atbaidoša dāma ar koši ziliem matiem, kara cirvim līdzīgu seju un tādu balsi, kas sašķeltu klintis jebkurās akmeņlauztuvēs.

-     Mister Djurol, - viņa spalgi vīteroja, - mani sauc Avens- pārka, un šis te ir mans vīrs. - Viņa ar īpašnieces žestu norādīja uz trauslo vīriņu man līdzās. Mēs palocījāmies viens pret otru. - Mister Djurol, - sieviete turpināja, - mēs ar vīru nobraucām divsimt piecdesmit jūdžu, lai šovakar noklausītos jūsu uzstāšanos.

-    jūtos pagodināts…, - es iesāku.

-      Divsimt piecdesmit jūdžu, - viņa runāja tālāk, neņemdama vērā manu iejaukšanos, - divsimt piecdesmit jūdžu, un mans vīrs ir slims.

-    Tiešām? - es pārvaicāju, līdzjūtīgi pavērdamies uz Avens- pārka kungu, - man ļoti žēl.

-     Jā, - sieviete turpināja runāt savā šaušalīgi satricinošajā balsī, - viņam ir visaptverošs vēzis.

Bija ļoti grūti iedomāties, kā komentēt šādu paziņojumu. "Ceru, ka drīz būsiet vesels" nepavisam neizklausījās piemēroti. Kamēr es lauzīju galvu, laimīgā kārtā parādījās Pīters un izglāba mani, aizraudams prom. Zināmā mērā viņš tādējādi izpirka savu vainu par filmas aizmiršanu.

No Čikāgas uz Sanfrancisko mēs devāmies ar vilcienu. Kupeju mums ierādīja mazs, mūžvecs melnādains vagona pavadonis ar sniegbaltiem matiem - viņš izskatījās kā tikko izkāpis no "Vējiem līdzi". Man par sajūsmu, pavadonis attiecīgi arī runāja.

-    Ite ira jūsējs mājoklis, sēr, - viņš teica, - un jūs draugam ira ite blakām. Es tūlītās atnesīs jūs bagāžu, kungi.

Es zināju, ka starpsiena starp mazajām glītajām kupejām ir izņemama, tāpēc palūdzu mūsu pavadoni sienu izņemt, kad tas atgriezās ar somām.

-    Tūlītās, sēr, - viņš teica, pagrieza rokturus, un drīz vien mūsu rīcībā bija plaša kupeja ar divām gultām, divām izlietnēm, divām kumodēm, diviem atzveltnes krēsliem un diviem lieliem logiem, pa kuriem apbrīnot garāmslīdošo Ameriku. Mums Čikāgā bija smaga diena, tāpēc uzskatīju, ka esam pelnījuši kaut ko labu.

-    Un tagad, - es teicu, - mēs ar draugu vēlētos pudeli Korbel šampanieša.

-    Tūlītās, sēr, tūlītās, es jumsīm atnesīs, - pavadonis atsaucās.

Brīdī, kad vilciens slīdēja prom no stacijas un tuvojās

laukiem, vecais vīrs atgriezās, nesdams ledusspainītī jauki vēsu pudeli šā teicamā amerikāņu šampanieša.

-    Vai atvērt?

-     Jā, lūdzu, un nolieciet vēsumā vēl vienu pudeli - katram gadījumam.

-    Jā, sēēērr, - pavadonis teica, cīnīdamies ar korķi.

Kad biju nogaršojis šampanieti un atzinis to par labu, vecais vīrs ielēja mums vīnu, rūpīgi ievīstīja pudeli sniegbaltā salvetē un ielika to atpakaļ spainītī.

-    Vai tas viss, sēr? - viņš vaicāja.

-    Jā, paldies, - es teicu.

Pie durvīm pavadonis apstājās. - Atvainošanos, ka tā saku, sēēr, - viņš teica, savilcis seju platā baltzobu smaidā, - bet tas patiesi ir prieks, apkalpot džentlmeņus, kas zin, kā ceļot, jā, sēēr.

Kamēr mēs sēdējām un malkojām vīnu, es uzskaitīju Pī- teram priekšrocības, kādas saskatu ceļošanā ar vilcienu.

-    Tas nudien ir viens no labākajiem ceļošanas veidiem, - es klāstīju. - Kurš gan vēlas tikt iespundēts sardīņu bundžā divdesmit piecus tūkstošus pēdu virs zemes kopā ar baru cilvēku, kuri pilnīgi noteikti kritīs panikā, ja kas atgadīsies? Vilcienā viss ir pilnīgi citādi. Nenākas ieņurcīties embrija pozā, var staigāt apkārt. Ceļojums norit civilizētā ātrumā, var gaužām ērti vērot pasauli slīdam garām un baudīt servisu. Vēl jo vairāk, esam uz zemes un skaidri zinām, ka neviens pilots te nedarīs zināmu uzjautrinošo faktu, ka labā borta motors aizdedzies un ka nav iemesla panikai. Ceļojums vilcienā, mīļais Pīter, varbūt ir lēns, toties drošs.

Tikko biju izteicis šos vārdus, sajūtām tādu grūdienu, it kā vilciens būtu ietriecies ķieģeļu sienā. Mūsu glāzes laidās pa galdu stepa dejā, izšļakstīdamas saturu, bet loga gleznā parādījās lieli koka un metāla gabali. Vilciens drebēdams ar griezīgu troksni apstājās.

-    Vai tas, tavuprāt, kaut kam uzskrējis virsū? - Pīters nervozi apvaicājās.

-    Muļķības, - es stingri atteicu, - vilcieni nekam neuzskrien virsū.

-    Bet te ir Amerika, - Pīters aizrādīja.

-    Taisnība, - es piekritu. - Iesim paskatīties.

Mēs piebiedrojāmies citiem pasažieriem un devāmies uz priekšu, kur mūsu lepnā lokomotīve sērīgi stāvēja, ietinusies tvaika šallē. Izrādījās, ka gigantiska kravas mašīna ar tikpat gigantisku piekabi bija uzdrošinājusies sacensties ātrumā ar mūsu vilcienu un šāvusies pāri pārbrauktuvei. Neizskatījās, ka šādai slepkavnieciskai bravūrai bijis kāds iemesls. Pati mašīna bija tikusi pāri, bet vilciens ar visu sparu bija ietriecies piekabē. Par sadursmes spēku liecināja fakts, ka biezais tērauda aizsarg- stienis lokomotīves priekšgalā bija liekts kā spageti. Stāvoklis bija tik nopietns, ka mums nācās trīs stundas gaidīt, kamēr ieradās cita lokomotīve. Tā bija pēdējā reize, kad es stāstīju Pī- teram par ceļošanas ar vilcienu jaukumiem. Manuprāt, viņš bija tik laimīgs, ka atbrīvojies no vilciena briesmām, ka, ieradušies Sanfrancisko, mēs nobraucām labu gabalu no stacijas, pirms es atklāju, ka viņš aizmirsis visu manu garderobi vienā no mūsu kupejas kumodēm.

Visbeidzot, kad biju iemīlējis Sanfrancisko un izjutis riebumu pret Losandželosu - tai dots visnepiemērotākais vārds, kāds vien iedomājams -, es gatavojos savam pēdējam priekšnesumam neiedomājami ekskluzīvā un dārgā lauku klubā, kurā nav iespējams iestāties, pirms neesi ticis pie sava pirmā miljona. Šī likās piemērota vieta, kurp doties ar ubaga tarbu. Tur bija pilns ar amerikāņu nouveau riche [8] ; sievietēm bija violeti mati, plēsējputnu kakli un sīciņas, nodevīgas rētiņas, kas palikušas pēc pēdējās sejas ādas savilkšanas operācijas un ko nespēja slēpt ne īstais, ne mākslīgais iedegums. Viņas bija apkārušās ar dārglietām kā Ziemassvētku eglītes un staigājot šķindēja kā mūzikas kastītes. Nodomāju - ja vien spētu aizvilināt kādu no viņām krūmos un nolobīt visus gredzentiņus, ar to laikam gan pietiktu tresta uzturēšanai vairākus gadus. Tomēr mani džentlmeņa instinkti bija pārāk spēcīgi, lai es ķertos pie tik viegla un ātra paņēmiena, kā iegūt līdzekļus dzīvnieku aizsardzībai.

Visiem šim sievietēm piederošajiem vīriešiem, kā likās, bija seši vai astoņi stouni [9] liekā svara, rešņas balsis, kurām tembru piedevusi pastāvīga rīkles skalošana ar viskiju, un uzpūtīgas, purpursarkanas sejas kā milzu zīdaiņiem, kas cieš no autiņu radītajiem izsitumiem. Viņi braukāja apkārt elektriskās golfa mašīnītēs ar pušķotiem jumtiem, lai neriskētu zaudēt svaru. Itin visur Amerikā es biju saticies ar apburošiem, civilizētiem un ārkārtīgi devīgiem un laipniem cilvēkiem, tāpēc tāda šausmu kolekcija bija, maigi izsakoties, nepatīkama. Grasījos ar savu lūgumu pie šiem citplanētiešiem vērsties pēc vakariņām. Vakariņas sekoja pēc tik pamatīgas un nebeidzamas dzeršanas divu stundu garumā, kādai līdzīgu reti kad biju piedzīvojis. Palūdzu skotu viskiju, un man rokā iespieda kaut ko līdzīgu nelielai puķu vāzei ar puspinti dzēriena, četriem gabaliem ledus - katrs no tiem spētu nogremdēt "Titāniku" - un tējkaroti sodas ūdens, kurā gluži nejauši bija iemaldījušies trīs vai četri burbulīši.

Līdz vakariņu sākumam mana potenciālā publika bija jau krietnās burās. Vakariņu laikā, protams, pie katra ēdiena tika pasniegti piemēroti vīni, un visbeidzot tam sekoja brendijs zupas terīnes izmēra kausos. Man līdzās sēdošā sieviete (viņu vilka pie zemes gluži pieklājīga Kroņa dārglietu imitācija), acīmredzot rūpēdamās par veselību, pārtika tikai no dzērieniem, ar ēdamo tikai rotaļājās. Tās pāris frāzes, ar kurām viņa vērsās pie manis, tika izteiktas, kā likās, vienā no krāšņākajiem un nesaprotamākajiem Viduseiropas dialektiem. Es māju ar galvu, smaidīju un atbildēju ar "jā", "tiešām?", "ak tā?" un tamlīdzīgiem inteliģentiem komentāriem. Tad pienāca mans lielais brīdis. Cilvēks, kas bija noorganizējis šo smago pārbaudījumu, piecēlās kājās un, drosmīgi pūlēdamies pārkliegt pēcvakariņu sarunu murdoņu, teica īsu, pilnīgi nesadzirdamu iepazīstināšanas runu un tad diezgan grīļīgi apsēdās. Tas bija norādījums man. Es piecēlos. Visi pārtrauca sarunas un platām acīm blenza uz mani.

Es vērsos ar savu sirdi plosošo lūguma runu pasaules dzīvnieku labā pie bara visnepievilcīgāko zīdītāju, ar kādiem man jebkad bijusi darīšana. Kamēr turpināju runu, dzirdēdams sev abās pusēs sākamies svelpjošas sarunas, es saklausīju līdzās dīvainu troksni. Palūkojies apkārt, nepavisam nejutos pārsteigts, kad ieraudzīju, ka ar Kroņa dārglietām apkārusies dāma (kuru acīmredzot bija atslābinājis mans tīkamais angļu akcents) ir aizmigusi un dārglietu svars iespiedis viņas nejūtīgo galvu šķīvī, kas nelaimīgā kārtā joprojām bija pilns ar treknu zemeņu suflē. Viņas seja atdusējās rožainajā lavā, kas bija apņēmusi viņas nāsis. Sievietei gārdzoši elpojot, zemeņu suflē jautri burbuļoja, un izklausījās, it kā kāds censtos caur salmiņu iesūkt biezu saldējumu ar augļiem.

Es priecājos par iespēju ne tikai tobrīd apsēsties, bet arī nākamajā dienā pamest šo smalko klubu; biju kļuvis bagātāks par neiedomājami dāsnu summu - simt dolāriem.

Bija ļoti svarīgi paspēt uz agro Ņujorkas reisu, jo mani tur jau gaidīja radio, televīzijas un preses žurnālisti, ari lekcija. Tāpēc torīt agri, paēdis brokastis un sakravājis mantas, es iešļūkāju Pī- tera istabā, lai pārliecinātos, ka viņš nav aizgulējies. Viņa brokastu paplāte atradās gultā, bet pats Pīters nekur nebija redzams.

-    Kur tu esi? - es uzsaucu.

-   Šeit, mans vismīļais Džerij! - atskanēja vārga balss no van- nasistabas.

Es pagriezu galvu pret durvīm un ieraudzīju Pīteru gluži pliku stāvam vannā un spiežam sev pie krūtīm lielu dvieli. Viņa sejā vīdēja ārkārtīgas šausmas.

-    Kas noticis? - es noprasīju, jo Pītera uzvedība mani pamatīgi apstulbināja.

-    Paskaties, - viņš noķērkstēja, rādīdams uz leju.

Es paskatījos. Pa viņa kāju lejup plūda pamatīga asiņu straume, veidojot vannas dibenā sarkanu lāmu.

-    Augstais dievs! Ko tu esi izdarījis?

-    Es nezinu, - Pīters murmināja. Izskatījās, ka viņš tūlīt sāks raudāt. - Laikam būšu sagriezies ar zīmoggredzenu, kamēr slaucījos.

-    Tā, nāc, apgulies gultā un ļauj man paskatīties, - es teicu un mazliet nežēlīgi nodomāju, ka Pīters gan būtu varējis nogaidīt ar sevis uzšķēršanu, kamēr grafiks nebūtu tik ļoti saspringts. Viņš apgūlās gultā, un es atklāju, ka gredzens glīti pārgriezis pamatīgu vēnu tieši tajā viņa ķermeņa daļā, kur nav iespējams uzlikt žņaugu, ja vien nevēlējos pārvērst savu draugu un palīgu par soprāna solistu zēnu korī. Prātoju, kā lai aptur asiņošanu, kad mans izmisušais skatiens apstājās pie brokastu paplātes. Uz tās atradās sālstrauciņš. Es aši noslaucīju asinis no savainotās vēnas un izbēru prāvā sālstrauciņa saturu uz brūces. Rezultāts nebija gluži tāds, kādu biju iedomājies. Uzreiz parādījās visi baleta treniņu rezultāti. Pīters izsprāga no gultas ar tādu lēcienu, kas Ņižinskim nebūtu pa spēkam, izšķaidīdams asinis un sāli uz visām pusēm, gari, drebelīgi izkliegdams savas neiedomājamās mokas. Man nācās dzīties viņam pakaļ vairākus lokus apkārt istabai, pirms izdevās cietēju atkal noguldīt, bet to viņš darīja tikai tad, kad bija izspiedis no manis solījumu vairs neizmantot sāli. Protams, šī rosība bija aktivizējusi vēnu, un nu asinis no tās šļācās kā no strūklakas. Bija pilnīgi skaidrs, ka kaut kas steidzami jādara, lai Pīters nenoasiņotu līdz nāvei un mēs nenokavētu savu lidmašīnu.

Piezvanīju uz reģistrācijas galdiņu - jā, protams, viņiem bija aptieciņa. Kas par nelaimi gadījusies? Es teicu, ka mans draugs sevi savainojis, un cerēju, ka viņi to noturēs par sagriešanos skujoties. Vai es varot nonākt lejā, lai paņemtu aptieciņu? Protams, es to varēju. Pierunājis Plteru gulēt mierīgi, es metos lejā pa kāpnēm. Reģistratora galdu es sasniedzu reizē ar ķiķinošu, laimīgu amerikāņu pusaugu meiteņu bariņu, kas mani ieskāva no visām pusēm.

-   Žēl bija uzzināt, ka jūsu draugam gadījusies nelaime, - klerks teica, nolikdams uz galda kastīti ar medikamentiem. - Kurā vietā viņš sevi savainoja?

-     Es… ēēē… tā sakot… tā ir tikai skramba, bet, ziniet, stipri asiņo, - es paskaidroju.

Amerikāņu meitenes ar interesi vērās manī, viņu uzmanību bija piesaistījis mans akcents. Klerks atvēra kastīti, parakņājās tajā un izcēla rullīti leikoplasta.

-    Vai šis derēs, ser? - viņš pakalpīgi apvaicājās.

Tā kā man visapkārt drūzmējās nevainīgas jaunavas, es nekādi nevarēju paskaidrot, ka pie tās ķermeņa daļas, kuru es grasījos izmantot saviem žēlsirdīgās māsas vingrinājumiem, leikoplasts nelips klāt.

-    Es labāk paņemšu visu kastīti, - es teicu un pagrābu to no galda. - Tā, vai ziniet, būs daudz vienkāršāk.

-    Nu, jā, protams, ser, - klerks apjucis piekrita, - bet tā ir pilna ar zālēm.

-    Zāles pilnīgi noteikti ir lieliskas, - es teicu, piespiedis kastīti sev pie krūtīm un jau kāpdamies atpakaļ cauri jauno sieviešu sabiedrībai, - bet es vienkārši paskatīšos… liels paldies… atnesīšu atpakaļ.

Es iespruku liftā. Ticis drošībā Pītera istabā, es izpētīju kastīti; tā bija liela un piepildīta ar visiem cilvēkiem zināmiem ārstniecības līdzekļiem, izņemot asiņošanas apturēšanai domātos. Tomēr, rakņādamies šī dāsnā pārpilnības raga dziļumos, es ievēroju lielu aerosola pudeli ar uzrakstu "Jaunā āda". Es izmēģinādams to mazliet papūtu, un no balona izšāvās zirnekļa tīklam līdzīgs smalks, šķiedrots veidojums, kas sacietēja kā kristāla cukurs.

- Aha, tieši tas, kas vajadzīgs, - es teicu, lai iedrošinātu Pī~ teru, tajā pašā laikā prātodams, kas tas varētu būt. Es ar pirkstu uz mirkli apturēju asiņošanu un tad laidu darbā aerosolu. Iespējams, ka spiedu pārāk spēcīgi. Lai nu kā, aerosols izspēra pamatīgu tīmekļu mākoni, un nākamajā mirklī visi Pītera dzimumorgāni atgādināja vienu no Dienvidamerikas košākajām un interesantākajām putnu ligzdām. Asiņošana tūlīt pat aprima, bet es nemierīgi prātoju, vai tā būšana izžūstot nesa- rausies. Tomēr pēc pāris minūtēm nelikās, ka radušies kādi nelāgi simptomi, tāpēc es bez ceremonijām ievīstīju Pīteru viņa drēbēs, mēs steidzāmies uz lidostu un noķērām savu lidmašīnu apmēram pusminūti pirms pacelšanās.

Atgriezies Ņujorkā, es turpināju sarunas ar Tomu Lav- džoju, un mēs izstrādājām formulu, kas palīdzēja Starptautiskajam Brīvās dabas aizsardzības trestam kļūt par mūsu tresta līdzekļu piesaistīšanas atzaru Amerikā. Precīzāk izsakoties, es paskaidroju, kas Džērsijas trestam nepieciešams, bet Toms izstrādāja meistarīgu plānu, kā pie tā nokļūt.

Ir reizes, kad piepildīt ubaga tarbu ir ļoti grūti, taču šajā gadījumā to līdz malām bija piebēruši brīnišķīgi un devīgi cilvēki, kurus es satiku Amerikā un kuri sapulcējās arī tad, kad es izziņoju Starptautiskā Brīvās dabas aizsardzības tresta dibināšanu, un kļuva par mūsu pirmo Direktoru padomi. Daudzu gadu laikā mums bija iemesls būt ļoti pateicīgiem saviem Amerikas draugiem, jo lielākā daļa mūsu nozīmīgo dāvinājumu un ziedojumu nākuši pāri Atlantijas okeānam, un bez šīs lieliskās palīdzības tresta attīstība nudien būtu bijusi lēna. Tomēr man noteikti jāpiemin, ka dolāri nebija vienīgais Amerikas lieliskais devums, un šajā bridi stāstā atkal atgriežas Madagaskaras le- mūri, šoreiz pilnīgi neticamā savedēju lomā.

Djūka Universitāte Ziemeļkarolīnā ir pamatoti slavena ar lielāko lemūru kolekciju ārpus Madagaskaras, un viņu panākumi pavairošanā un veiktajos pētījumos ir teicami. Tādēļ saņemt vēstuli no profesora Fransuā Burlēra - viena no Francijas pazīstamākajiem primātu pētniekiem, mūsu Zinātnisko padomnieku komitejas locekļa - bija zināmā mērā šoks. Vēstulē viņš informēja, ka esot dzirdējis par Djūka Universitātes lielās lemūru kolekcijas izformēšanu līdzekļu trūkuma dēļ. Vai es uzskatot, ka trests kaut ko varētu darīt šajos apstākļos? Finansiāli mēs, protams, neko palīdzēt nespējam, bet, ja briesmīgās ziņas par kolekcijas izformēšanu ir taisnība, mēs, domājams, varētu piedāvāt vienai vai vairākām sugām mājvietu. Tolaik es gatavojos no jauna mest makšķeri dolāru laimes akā, tāpēc piezvanīju mūsu jau nodibinātajai valdei Amerikā un teicu, ka pirms jaunā bandītiskā uzbrukuma sākšanas viņu valstij es vēlos apmeklēt Djūka Universitāti; valde ar prieku piekrita.

Saskaņā ar plānu man vajadzēja lidot uz Daremu, un tur mani sagaidītu daudzcietusī Margo Rokfellere, kuras "mazais roķis" Karolīna studēja Djūka Universitātes pēdējā kursā. Margo mani sagaidīja, kā parasti, kūsājot aizrautībā. Kamēr braucām uz universitāti, es īsos vārdos izstāstīju viņai par tās primātu kolekcijas nozīmīgumu.

-    ja jau tie ir tik sasodīti nozīmīgi, kāpēc universitāte viņus pienācīgi neapgādā? - Margo gluži loģiski vaicāja.

-    Nav ne mazākās jausmas. Varu vienīgi secināt, ka universitātes absolventi, kā jau parasti, ir vairāk ieinteresēti atbalstīt koledžas futbola komandu nekā, viņuprāt, smirdošu lemūru bariņu.

-    Ja kolekcija ir tik ļoti nozīmīga, tā, manuprāt, ir necieņa, - Margo kareivīgi paziņoja.

Ieradušies mēs ieraudzījām ka izritināts sarkanais paklājs, un mūs apstāja profesoru pulks, kuri mums visu paskaidroja. Nākamās trīs stundas es biju savā elementā, lūkojos būros uz brīnišķīgajiem dzīvniekiem - sarkanapkakles lemūri bija koši kā karogi, katas lemūri tupēja rindās kā dekoratīvas frīzes, sifakas ar blāvi sudrabainajiem kažokiem un melnajām samta sejām ar lielajām, zeltainajām acīm, cieši satvēruši savas laktas, izskatījās gluži kā Viktorijas laikmeta bērna rotaļlietas - pērtiķi mieta galā. Tur bija langustu lemūri ar kažokiem dažādās šokolādes nokrāsās, blāvās acis piešķīra dzīvniekiem dīvaini plēsonīgu izskatu; peļu lemūri lēkāja pavisam viegli kā dadža pūkas, likās, ka viņu valriekstu lieluma galvas sastāv vienīgi no milzīgajām topāza krāsas acīm un smalkām, ziedlapām līdzīgām ausīm. Mēs ieturējām pusdienas, kuru laikā sarunas vērpās vienīgi ap lemūriem. Redzēju, ka nabaga Margo šīs zinātniskās lavīnas priekšā nīkst ārā. Es pats mocījos ar garā ceļojuma radīto nogurumu, tāpēc nejutos labi. Pēc pusdienām sekoja vēl divas stundas gara saruna par lemūriem, un tad mēs ar Margo streipuļojām uz savu moteli, apdomādami ziņu, ka profesori savā vislielākajā sirsnībā tajā vakarā mums par godu noorganizējuši vakariņu viesības.

-    Nedomāju, ka es to spēšu izturēt, - Margo žēlabaini teica. - Man nebūtu nekas pretī, bet es nesaprotu ne pusi no viņu sacītā. Vai viņi vienmēr lieto desmitzilbīgus vārdus?

-     Jā, - es drūmi apstiprināju. - Tādējādi viņi demonstrē savu akadēmiskumu un to, ka nebrāļojas ar tādiem nemācītiem salašņām kā es vai tu.

-Ak, nesaprotu, kā es šovakar tās viesības izturēšu, - Margo vaidēja.

-    Tev nav jāiet, - es aizrādīju. - Tās viesības īstenībā ir domātas man. Man ir jāiet, bet tu vari izlikties, ka tev ir piemetusies plakanā pēda vai kas tamlīdzīgs.

-    Nē, saldumiņ, esmu tev visu laiku turējusies līdzās, es tevi pieskatīšu arī šonakt, - Margo paziņoja mocekles balsī.

-    Ienāc manā istabā pirms došanās uz viesībām, un es tev ieliešu jauku dzērienu, lai tev rastos viesību noskaņa, - es aicināju.

Vēlāk mēs ar skotu viskija pudeles palīdzību centāmies uz- mundrināties viesībām, un, kad ieradāmies viesību namā, mēs bijām pietvīkuši un pārlieku draudzīgi. Par laimi, pārējie patlaban tukšoja jau trešo glāzi (tik lielās glāzēs dzērienus pasniedz vienīgi Amerikā), tāpēc mūsu izskats uzmanību nepiesaistīja. Visi profesori bija paņēmuši līdzi sievas, un tās runāja tikpat daudzzilbīgi kā viņu vīri. Nešķita, ka man vai Margo būtu kādas cerības izdzīvot, un es ieraudzīju raižpilnu izteiksmi viņas sejā. Arī es izmisis vēros apkārt, meklēdams kādu kaktiņu vai stūrīti, kur paslēpties, kad mans skatiens apstājās pie jaukas sievietes, kura sēdēja, kā manā jaunībā mēdza dēvēt, uz pufa, sildīja rokās dzēriena glāzi un izskatījās gaužām pievilcīga. Es uzmetu skatienu viņas negredzenotajām rokām, pavēros apkārt, vērdamies pēc kāda muskuļota, jauna cilvēka, kurš no visām porām izdala īpašnieka fluīdus, taču nevienu nemanīju. Viena no Amerikas pievilcīgākajām tradīcijām ir tāda, ka iespējams iepazīties ar pilnīgi svešam cilvēkam, neliekot tam šausmās paģībt. Tāpēc es devos pāri istabai pie jaunās sievietes.

-    Sveika, - es teicu, - es esmu Džerijs Darels.

-    Zinu, - viņa atteica, - es esmu Lī Makdžordža.

-    Ar ko jūs nodarbojaties? - es vaicāju, cerēdams nesaņemt atbildi, ka viņa ir saderināta ar vienu no profesoriem, bet saderināšanās gredzenu atdevusi nopulēt.

-    Esmu studente, - jaunā sieviete atbildēja.

-      Ko studējat? - es turpināju izvaicāšanu, atkal jau cerēdams, ka viņas priekšmets nebūs psiholoģija, kodolfizika vai septiņpadsmitā gadsimta beigu vēsturiskā drāma.

-      Dzīvnieku komunikāciju, - viņa atteica, - vismaz šajā priekšmetā es grasos iegūt doktores grādu.

Es apstulbis blenzu uz viņu. Es būtu daudz mazāk pārsteigts, ja viņa tikko būtu man paziņojusi, ka viņas tēvs bijis tīrasiņu indiāņu virsaitis, bet māte - marsiete. Dzīvnieku komunikācija bija tieši tas priekšmets, kas mani ārkārtīgi interesēja.

-     Dzīvnieku komunikācija? - es stulbi pavaicāju. - Jūs gribat teikt, tie svilpieni, ņurdieni, taurējieni un citi trokšņi, ar ko dzīvnieki savā starpā sarunājas?

-    Nu, tā varētu teikt, - viņa atteica. - Es divus gadus praktizējos Madagaskarā, pētot mežu iemītnieku radītos trokšņus.

Es blenzu uz jauno sievieti. Tas, ka viņa ir nenoliedzami pievilcīga, bija skaidrs, bet pievilcība un fakts, ka viņa studē dzīvnieku komunikāciju, pacēla šo jaunavu gandrīz līdz dievietes augstumiem.

-     Neejiet prom, - es piekodināju, pieceldamies kājās. - Es piepildīšu mūsu glāzes, un jūs man pastāstīsiet par Mada- gaskaru. Es tur vēl nekad neesmu bijis. - Un tā nākamās divas stundas mēs tērzējām par Madagaskaru un dedzīgi strīdējāmies par dzīvnieku komunikāciju. Nodomāju, ka mēs varbūt nebijām vienisprātis par itin visu, taču nekas netraucēja mūsu, tā sakot, divu zīdītāju saprašanos.

Pulksten desmitos mūsu namatēvs piecēlās kājās un teica, ka laiks doties vakariņās. Es biju domājis, ka ēdīsim vakariņas turpat, bet izrādījās, ka jābrauc uz restorānu. Lī vienīgā zināja ceļu uz šo dzirdinātavu, tāpēc viņa bija norīkota aizgādāt mūs uz turieni savā mašīnā.

-    Jauki, es braukšu kopā ar jums, - es stingrā balsī paziņoju, - tad varēsim turpināt sarunu.

Lī mašīna bija pavisam maza un kaut kāda neizskaidrojama iemesla pēc pilna ar sausām lapām un suņu spalvām. Mēs devāmies ceļā, mums sekoja tāda kā bēru procesija, kas sastāvēja no profesoriem un viņu sievām - visi bija ārkārtīgi jautrā omā un no visām pusēm ieskāvuši Margo Rokfelleri. Mēs ar Lī turpinājām sarunu un tik ļoti aizrāvāmies, ka pagāja labs laiks, pirms aptvērām, ka Lī izdarījusi nepareizu pagriezienu un nu brauca riņķiem vien, kamēr akadēmiskais "krējums" uzticīgi seko. Pēc vairākiem neveiksmīgiem mēģinājumiem atradām pareizo ceļu un ar pusotras stundas nokavēšanos ieradāmies restorānā, kur mūs sagaidīja visai vēsi. Vakariņojot mēs ar Lī turpinājām sarunu, līdz apmēram divos no rīta viņa aizveda mani atpakaļ uz moteli.

Nākamajā rītā es pamodos un nebiju pārsteigts, ka mana galva pie vismazākās kustības plīsa pušu no sāpēm. Gulēdams nekustīgi, domāju par Lī. Vai man tikai alkohola skurbumā licies, ka viņa ir tik inteliģenta? Skaista - jā, bet vai inteliģenta? Piezvanīju doktorei Alisonai Džollijai, Madagaskaras studiju un lemūru burvīgo paradumu pētījumu vadītājai.

-     Sakiet man, Alisona, vai pazīstat meiteni, vārdā Lī Mak- džordža?

-    Jā, protams, - viņa atbildēja, - no Djūka Universitātes.

-     Ko jūs par viņu domājat? - es vaicāju un, elpu aizturējis, gaidīju atbildi.

-      Jāsaka, viņa ir viena no saprātīgākajām dzīvnieku komunikācijas studentēm, ar kādām man gadījies saskarties daudzu gadu laikā, - Alisona teica.

Nākamo problēmu nebija tik viegli atrisināt. Kā gan iespējams saistīt jaunas, pievilcīgas sievietes uzmanību, ja pats esi drukns, sirms un viņas tēva gados? Tādam cilvēkam, kas sekmīgi vācis zīdītājus visos kontinentos, šī konkrētā gūstīšanas operācija šķita, maigi izsakoties, neiespējama. Tad es atcerējos vienu savu unikālo atribūtu - zoodārzu. Nolēmu, ka man noteikti jāaizved viņa uz Džērsiju un jāizrāda sava vientuļnieka miga. Bet kā to izdarīt, lai nemodinātu viņā tumšas aizdomas? Šie sarežģījumi nodarbināja mani nākamās pāris dienas. Tad man prātā pēkšņi iešāvās lieliska doma. Es viņai piezvanīju.

-     Hallo, vai Lī Makdžordža? - es vaicāju.

-    Jā, - viņa atsaucās.

-    Zvana Džerijs Darels, - es teicu.

-    Es zinu, - viņa atbildēja.

-     Kā jūs to zināt? - es apjucis vaicāju.

-     Jūs esat vienīgais man zināmais cilvēks ar angļu akcentu, kurš varētu man zvanīt, - Lī paskaidroja.

-    Ak tā, - es noteicu, šīs loģikas apstulbināts. - Lai nu kā, es piezvanīju, jo man jums ir divas labas ziņas. Pirmkārt, esmu ieguvis aizdevumu, kas palīdzēs uzbūvēt zoodārzā tik nepieciešamo slimnīcu.

-    Lieliski, - viņa teica, - tās ir labas ziņas.

Es dziļi ievilku elpu.

-     Un otrā ziņa - kāda veca sieviete, tresta locekle, ir nomirusi un ļoti laipni atstājusi mums savā testamentā naudu. Parasti, ja cilvēki ziedo naudu trestam, viņi skaidri norāda tās izmantošanas mērķi, bet šajā testamentā nauda novēlēta personīgi man - izmantošanai pēc paša ieskatiem.

-    Saprotu, - Lī teica, - un ko jūs grasāties ar to iesākt?

-    Nu, jūs taču atcerēsieties, - es stāstīju, - ka ļoti vēlējos nodibināt dzīvnieku uzvedības pētniecības centru un skaņu ierakstu studiju? - Vismaz tas bija taisnība.

-    Tātad jūs izmantosiet naudu šim ir mērķim. Tā ir lieliska ideja, - jaunā sieviete ar sajūsmu teica.

-    Nu, ne gluži tā, - es paskaidroju. - Naudas ir pavisam maz, centru ar to izveidot nevar, tomēr sākotnējiem pētījumiem par šā projekta dzīvotspēju pietiks. Tāpēc es iedomājos… mēs to varētu izmantot… lai nogādātu jūs Džērsijā. Jūs tad varētu mums sniegt padomus šīs lietas organizēšanā. Kā jums tāda doma patīk?

-    Izklausās fantastiski, - Lī lēni teica, - bet vai esat pārliecināts, ka vēlaties mani par jūsu padomdevēju?

-      Pilnīgi pārliecināts, - es stingri atbildēju. - Ar savu pieredzi jūs esat vislabākā kandidatūra.

-     Ziniet, man tas ļoti patiktu, taču nevaru braukt pirms semestra beigām.

Tā nu viņa ieradās, apgādājusies ar pamatīgu skaņu ierakstu aparatūru, un sešas nedēļas pavadīja Džērsijā. Gluži kā biju paredzējis, viņa dievināja zoodārzu un tresta ideju kopumā. Kad sešas nedēļas bija pagājušas, es, zināmā mērā satraucies, bildināju viņu, un viņa, man par lielu pārsteigumu, piekrita.

Pēc dabas esmu pieticīgs cilvēks, tomēr savā dzīvē esmu sasniedzis kaut ko neapstrīdami unikālu un ar to ārkārtīgi lepojos. Esmu vienīgais cilvēks pasaules vēsturē, kuru kāds apprecējis zoodārza dēļ.

DABAS AIZSARDZĪBAS GRŪTĪBAS

Uzrakstīta uz papīra, sākotnējā fāzē dzīvnieku pavairošana nebrīves apstākļos kā viens no dabas aizsardzības līdzekļiem liekas pavisam vienkārša. Atliek tikai izvēlēties dzīvnieku, kuram nepieciešama palīdzība, un nodibināt pavairošanas koloniju. Tomēr tik viegli tas nav. Par labu piemēru var uzskatīt stāstu ar pundurcūciņām. Mēģinot palīdzēt šīm cūku dzimtas pundurītēm, mēs saskārāmies ar dažādām problēmām, kas savukārt sniedza mums labu mācību. Sapratām, ka liela nozīme ir situācijas novērtēšanai savvaļas apstākļos, jo mūsu zināšanas par daudzām sugām to dabiskajā vidē ir pavisam niecīgas. Mēs ielāgojām, ka daudzos gadījumos dažādās pasaules malās dabas aizsardzībai liktenīga var izrādīties valdības bezdarbība vai ķildas dažādu organizāciju starpā. Šajā konkrētajā gadījumā sapratām arī to, ka daži dzīvnieki varbūt nav tik apdraudēti, kā mums liekas, jo tajā laikā, kad sākām izrādīt interesi par šo mazo dzīvnieciņu, to jau uzskatīja par izmirušu.

Pundurcūku - mazāko Suidae dzimtas pārstāvi - pirmo reizi 1847. gadā aprakstījis B. M. Hodžsons no Asamas Ziemeļ- indijā. jāsāk jau ar to, ka neviens nebija pilnīgi pārliecināts, ka runa ir par atsevišķu sugu, nevis vienkārši par parastās Indijas mežacūkas mazuļiem. Tomēr drīz atsevišķas sugas esamība tika pierādīta, un to nokristīja par Sus Salvanius. Daži eksemplāri nonāca muzejā, taču pēc tam šīs cūkas nozuda tikpat pēkšņi kā uzradušās. Par nozušanas iemeslu uzskatīja cilvēku ielaušanos šo cūku apdzīvotajā teritorijā un ziloņu zāles vai niedru nodedzināšanu (tā turpinās joprojām), lai atbrīvoto teritoriju pārvērstu tīrumos. Tā nu šķita, ka pundurcūkas, uz īsu laiku parādījušās zinātnieku uzmanības lokā, drīz vien pievienojušās dodo nebūtībā.

Tomēr bija pilnīgi iespējams, ka tik milzīgā un zinātnieku reti apciemotā teritorijā šie mazie, biklie radījumi vienkārši noslēpušies no cilvēku skatieniem un joprojām bezrūpīgi mitinās niedrāju puduros. Nospriedis, ka vajadzētu kādreiz mēģināt sadzīt nozudušās cūkas pēdas, es par to vairs nedomāju, līdz kādu dienu manā dzīves ceļā nostājās kapteinis Tesjē-Jandels, turklāt nevis viens pats, bet kopā ar ūdru, un šāds pieteikums manās acīs bija daudz vērtīgāks par vislabākās kvalitātes vizītkarti. Kapteinis vēlējās, lai ūdru uz laiku izmitinu pie sevis. Viņš grasījās drīzumā atvaļināties un no Asamas pārcelties uz Džērsiju, pēc tam ūdrs atkal nonāktu pie viņa. Zinot ūdru viltīgo dabu, es pēc tā nepavisam nekāroju, taču šis dzīvnieks bija tik apburošs, ka drīz vien iekaroja manu sirdi. Mēs sēdējām kabinetā, ūdrs savai sugai raksturīgajā brīnumaini lokanajā veidā virpulējās pa grīdu, it kā tā ķermenī nebūtu neviena kaula, un Tesjē-Jandels stāstīja, ka drīz vien došoties atpakaļ uz Asamu un būtu priecīgs sagādāt man dzīvnieku, kādu vien es vēlētos.

-     Pundurcūku, - es nekavējoties atbildēju.

Kapteinis vērās manī gluži saprotamā neizpratnē.

-     Kas ir pundurcūka? - viņš vilcinādamies apvaicājās.

-   Vismazākā no cūkām. Pastāv uzskats, ka šī suga izmirusi, bet esmu pārliecināts, ka tā nav. Burvīgs, mazs radījums, - es aizrautīgi stāstīju. Nekad mūžā nebiju sastapies ar pundur- cūku vaigu vaigā, taču dziļi cienīju itin visu sugu cūkas un uzskatīju, ka tam jābūt burvīgam - gluži vienkārši tāpēc, ka šis dzīvnieks bija cūka, turklāt vēl pundurcūka. Man bija tikai viens šīs cūkas attēls, un mēs ar kapteini ņēmāmies to pētīt. Pundurcūkas plecos ir kādas četrpadsmit collas augstas, apmēram pārbarota asspalvainā terjera lielumā. Tās klāj pelēka un melna spuraina spalva, kas atgādina dzeloņus, tām ir mazi, bet iedarbīgi ilknīši. No pirmā acu uzmetiena pundurcūkas izskatās gluži kā mežacūku mazuļi, tomēr tuvāka izpēte pierāda pilnīgi atšķirīgu galvas veidojumu. Pat es, būdams kaislīgs cūku pielūdzējs, esmu spiests atzīt, ka neviens, pat visuzticīgākais cūkmīlis, pieaugušu pundurcūku nenosauks par skaistu.

Man par lielu prieku, Tesjē-Jandelu šī doma ieinteresējās.

- Es noteikti kaut ko noskaidrošu, - viņš apsolīja, - kā arī apjautāšos vietējiem iedzīvotājiem, un tad jau redzēsim.

Gadiem ritot, es šādus solījumus biju dzirdējis no daudziem cilvēkiem, un tikai ļoti nedaudzi bija piepildījušies. Taču uz Tesjē-Jandela vārdu varēja paļauties. Pēc apbrīnojami īsa laika viņš man atrakstīja, darot zināmas aizraujošas ziņas - pundurcūkas tiešām eksistējot, kaut arī to skaits neesot liels; vietējie iedzīvotāji to zinot un grasoties dažas noķert. Kapteinis pats diemžēl nevarot nodarboties ar šo uzdevumu, jo esot jādodas prom, bet viņš visu pasākumu nodevis Asamas ielejas savvaļas aizsardzības pasākumam, kura pārziņā jau esot ārkārtīgi reti sastopamās baltspārnu meža pīles aizsardzība un pavairošana. Vēl pēc neilga laika es uzzināju kaut ko fantastisku - pundurcūkas esot sagūstītas un veseli trīs pāri iekārtoti uz dzīvi tējas plantācijā Atarekatā. Mēs varēšot četras vērtīgās cūciņas iegūt savā īpašumā, ja vien tikšot galā ar diviem uzdevumiem: pirmkārt, pierunāšot Indijas valdību dot atļauju eksportam, otrkārt, pierunāsim Lielbritānijas lauksaimniecības ministriju atļaut ievest cūkas Džērsijā, jo tur darbojoties tie paši likumi, kas Lielbritānijā.

Pirmo problēmu izdevās atrisināt, uzrakstot vēstuli seram Pīteram Skotam, kurš bija ne tikai mūsu Zinātniski Konsultatīvās padomes loceklis, bet arī Starptautiskās Dabas un Dabas resursu aizsardzības apvienības (IUCN) Sugu Izdzīvošanas komisijas priekšsēdētājs. Skots tūlīt pat uzrakstīja vēstuli Indijas premjerministrei Indirai Gandijai, kura vienmēr iestājās par dabas aizsardzību, un viņa nekavējoties atļāva izvest divus no trim pundurcūku pāriem uz Džērsiju. Ar to operācijas pirmā daļa likās pabeigta - vismaz mēs tā domājām. Lauksaimniecības ministrija, maigi izsakoties, izrādījās kalta no cita metāla. Lielākā daļa ministrijas veterinārārstu pārgriež acis un no bailēm krīt ģībonī, tiklīdz izdzirduši ierosinājumu Lielbritānijā ievest liellopus, aitas, kazas vai jebkādus citus pārnadžus, jo domā, ka tie inficēs nevainojami veselos Lielbritānijas ganāmpulkus ar tādām negantām ārzemju sērgām kā Sibīrijas mēris, liellopu mēris, mutes un nagu sērga un citām riebīgām, lipīgām slimībām. Doma par cūku ievešanu tiem izraisīja īpaši smagu kolektīvu nervu lēkmi, jo šie lopi varētu inficēt dižciltīgās angļu cūkas ar cūku drudzi vai Odžeska slimību.

Pēc ilgstošas sarakstīšanās, kas sākumā bija vēsa, bet nobeigumā jau mazliet cilvēcīgāka, ministrijas ļaudis negribīgi piekrita ielaist pundurcūkas kādā Eiropas zoodārzā un pavairot tur. ja bez mazākās šaubu ēnas tiks pierādīts, ka tuvākajā apkārtnē sešu mēnešu laikā nav parādījusies neviena no minētajām sērgām, mums vēlāk tiks atļauts mazuļus pārvest uz Džērsiju. Tas zināmā mērā atrisināja problēmu, tomēr ne pilnīgi. Eiropā arī pastāv karantīnas likumi, tādējādi nu mums radās jauns uzdevums - sameklēt piemērotu zoodārzu, kurā atļauts ievest savvaļas cūkas no ārzemēm, kurā ir piemēroti apstākļi un kurš gribētu pieņemt mūsu pundurcūkas. Nu viss pasākums rādījās tik sarežģīts, ka es sāku nožēlot, ka jebkad biju dzirdējis par šo radījumu. Kad mēs jau sākām krist izmisumā, palīgā nāca Cīrihes zoodārzs. Viņi apsolīja pieņemt pundurcūkas, mēģināt panākt to vairošanos un, ja tas izdosies, mazuļus (vismaz dažus) nosūtīt mums. Pēc sešu mēnešu ilgajiem pūliņiem beidzot izjutis uzvaras garšu, es nolēmu, ka Džeremijam nekavējoties jālido uz Asamu un personīgi jāuzrauga mazo radījumu pārvešana uz Eiropu. Un tad, protams, tikko ieradies Atarekatā, Džeremijs ieskrēja tieši krūtīs dabas aizsargātāju lielākajam postam - politikai.

Asama jau vairākus gadus bija pūlējusies (un turpina to darīt arī tagad) atdalīties no Indijas un iegūt pašnoteikšanos. Kad Džeremijs enerģijas pārpilns ieradās pundurcūku dzimtenē, viņš atklāja, ka Asamas un Indijas attiecības, maigi izsakoties, ārkārtīgi saasinājušās. Tādējādi viņš, līksmi paziņojis savu vēlēšanos savākt trīs pārus pundurcūku un parādījis Gan- dijas kundzes atļauju, nekādi neguva labvēlību vietējo iedzīvotāju acīs. Džeremijs sāka justies tikpat mīļi gaidīts kā apbērē- tājs kāzās. Viņš velti griezās ar lūgumiem pie vietējām varas iestādēm. Vīrs, kam piederēja vara - mežu aizsardzības galvenais inspektors -, vienkārši paziņoja, ka viņiem neesot tik daudz cūku, lai ar tām svaidītos. Varētu pabrīnīties - kā gan šī svaidīšanās izpaustos? Šis cilvēks nedarīja pilnīgi neko ar savā pārziņā nodotajām cūkām un nepārprotami nedarīja neko, lai pasargātu arī savvaļā dzīvojošās cūkas, kas galu galā bija viņa uzdevums. Saskāries ar šādu politisku antagonismu un birokrātiju, Džeremijs gandrīz sajuka prātā. Telegrafēšana uz Deli nekādu labumu nedeva. Mežu inspektors palika nelokāms. Džeremijs juta, ka darījis visu, kas viņa spēkos, un jau bija gatavs atzīt sakāvi; bet tad mežu inspektors nosprieda, ka savu lomu politiskajā spēlītē nospēlējis līdz galam (darījis savu viedokli zināmu centrālajai vadībai), tādēļ turpināt tiepties nebūtu gudri. Viņš augstsirdīgi paziņoja Džeremijam, ka varot tam piešķirt vienu pāri pundurcūku. Džeremijs bija neziņā. Kad trests tika dibināts, mēs pēc rūpīgām diskusijām un konsultēšanās ar speciālistiem bijām nolēmuši, ka minimālais jebkuras sugas dzīvnieku skaits pavairošanas kolonijas nodibināšanai ir trīs pāri, lai izdotos nodrošināt pietiekami plašu gēnu bāzi, un pie šī lēmuma nelokāmi jāturas - izņemot ārkārtas situācijas, kad, piemēram, savvaļā vispār pastāv tikai kādi astoņi vai desmit šīs sugas eksemplāri. Rūpīgi visu pārdomājis, Džeremijs pilnīgi prātīgi nolēma, ka pēc šā projekta īstenošanai izšķiestā spēka, laika un naudas viens pāris ir labāks nekā neviens. Tā nu viņš iestūķēja divas cūkas būros un manījās prom, pirms mežu inspektors nav atkal pārdomājis.

Mazie radījumi sveiki un veseli nonāca Cīrihē un lieliski iedzīvojās savā karantīnas mājvietā. Pielāgošanās dzīvei nebrīvē un neparastajai barībai noritēja sekmīgi, un mēs uz abiem pundurīšiem likām lielas cerības. Mums par sajūsmu, mātīte dāvāja dzīvību piecu sivēnu metienam. Diemžēl četri no tiem izrādījās tēviņi un tikai viena mātīte. Nu bija pilnīgi skaidrs, ka trīs pāru stratēģija bijusi saprātīga, jo tagad mūsu kolonijā valdīja tēviņu pārsvars. Abi vecāki pēkšņi nobeidzās, atstājot mums dzimumu ziņā nevienlīdzīgi sadalītu mazuļu grupu. Tomēr tie turpināja zelt un plaukt. Kad sivēni bija sasnieguši dzimumgatavību, liktenis deva nelāgu triecienu pa pakrūti. Mūsu vienīgā sivēnmāte dzemdībās nomira. Nu mums atlika vienīgi četri lieliski jauni tēviņi. Ap to laiku attiecības starp Asamu un Indiju bija kļuvušas īpaši nelabvēlīgas, tā ka izredzes doties turp vēl dažu mātīšu meklējumos līdzinājās nullei. Kā jau tik bieži gadījies pagātnē, politika atkal traucēja dabas aizsardzībai. Izmisumā mēs savācām mūsu cūku spermu un mākslīgi apsēklojām dažas mazās Getingenes mājas cūkas, cerēdami iegūt sieviešu kārtas sivēnus, kurus pēc tam atkal pārot ar to tēvočiem no pundurcūku dzimtas; tādējādi visbeidzot mēs iegūtu pēcnācējus, kuri no ģenētiskā viedokļa būtu ļoti tuvi īstai pundurcūkai. Tomēr mūsu pūles nevainagojās panākumiem, jo Getingenes cūkas pat nekļuva grūsnas.

Tāds ir drūmais stāsts par neizdevušos mēģinājumu glābt pundurcūkas, kuras šķita izmirušas un tad atkal uzradušās, lai no jauna nogrimtu nebūtībā. Laikā, kad mēs uzsākām šo stāstu, katru gadu tika nodedzināti četrdesmit līdz piecdesmit procenti niedrāja, kas ir vienīgā zināmā pundurcūku apdzīvotā vieta. Jaunākie ziņojumi vēstī, ka ik gadu tiek nodedzināti jau visi simt procenti. It kā ar to vien nepietiktu, Manas Tiger rezervātā - pēdējā pundurcūku cietoksnī, kurā turklāt mitinās arī ārkārtīgi apdraudētie vienraga degunradži un savvaļas bifeļi, - iebruka apbruņoti cilšu nemiernieki. Viņi nogalināja rezervāta sargus, izraisīja ugunsgrēkus un apšāva degunradžus. Palīgā nāca Indijas armija, un runā, ka nu atkal situācija tiekot kontrolēta; tomēr tā vien liekas, ka pundurcūka, vienreiz jau par mata tiesu izglābusies no iznīcības, tagad nepārprotami veļas nebūtībā, lai pievienotos dodo, kvagai, klejotājbalodim un visiem citiem radījumiem, kuri mēģināja, tomēr nespēja izdzīvot kopā ar lielāko no plēsoņām - Homo Sapiens, radījumu ar visnepiemērotāko nosaukumu, kāds vien iedomājams.

Kaut ko uzzināt no citiem dzīvniekiem ir grūti, tāpēc varētu iedomāties, ka kontaktēties ar paša sugas brāļiem būs pavisam viegli, jo pat valodas barjeru iespējams pārkāpt. Es esmu guvis dārgu mācību, ka tas tā nav - izvilkt informāciju no savas sugas pārstāvjiem var būt tikpat komplicēti kā izzināt kādu dīvainu dziļūdens zivju dzimumdzīvi. Es to aptveru, kad ieguvām baltos ausfazānus.

Šie cēlie, skaistie putni dzīvo Ķīnas un Tibetas augstienēs un gluži tāpat kā lielākā daļa medību putnu - tādi kā kokuvistas Dienvidamerikā, pērļu vistiņas Āfrikā un citi - gan medību, gan dabiskās dzīvesvietas izpostīšanas rezultātā savvaļā sastopami aizvien retāk. Pēdējie baltie ausfazāni no Ķīnas tika eksportēti 1936. gadā, un nebrīvē atlikuši vairs tikai kādi astoņpadsmit putni, kas ir pārāk veci vai citādi nepiemēroti pavairošanai. Tāpēc mēs ar entuziasmu pieķērāmies negaidītajai iespējai iegūt dažus jaunus putnus no Ķīnas, lai nodibinātu jaunu, dzīvotspējīgu pavairošanas koloniju. Mēs nopirkām divus pārus, un es jau citā grāmatā tiku aprakstījis mūsu mokpilnos mēģinājumus tos pavairot. Pēc ilgiem un smagiem pūliņiem mums tomēr palaimējās, un kādā mums visiem gauži īpašā dienā mūsu tālaika putnu uzraugs Šeps Malets un es ar mīlas pilnām acīm vērāmies, kā veseli trīspadsmit trausli, pūkaini gaiši dzeltenbrūni cālīši ar šokolādes brūniem plankumiņiem čiepstēdami kūņojās ar savu audžumāti pundurvistiņu gluži kā ielu tirgotāju piedāvātās uzvelkamās rotaļlietas. Mēs, protams, rūpīgi pierakstījām visu iespējamo par šiem vērtīgajiem mazuļiem, tomēr pietrūka īpaši svarīgas informācijas par sugas pašreizējo stāvokli nebrīvē un savvaļā. No Holandes vairumtirgotāja, kas bija mums putnus pārdevis, mēs uzzinājām, ka viņš tos pircis Pekinas zoodārzā, tādējādi nekas nelikās dabiskāk kā uzrakstīt šā zoodārza direktoram, lai no viņa iegūtu nepieciešamo informāciju.

Uzrakstīju direktoram sajūsmas pilnu vēstuli par mūsu prieku, saņemot fazānus, izklāstīju visu par tresta darbību un lūdzu viņa palīdzību. Kopā ar vēstuli nosūtīju arī mūsu gada pārskatu, ceļvedi un putnu mājā uzņemtas jaundzimušo putnēnu un to vecāku fotogrāfijas. Pagāja dienas un nedēļas. Nospriedu, ka kultūras revolūcijas uzplūdos mana vēstule noklīdusi, tādēļ nosūtīju sava sākotnējā sacerējuma kopiju (kopā ar fotogrāfijām un citiem materiāliem), pievienojot zīmīti, kurā izteicu aizdomas, ka mana pirmā vēstule adresātu nav sasniegusi. Atkal pagāja nedēļas, bet nekas nenotika. Uzrakstīju trešo un pēc laika arī ceturto vēstuli - joprojām nekā. Brīdi pārdomājis, es nolēmu rīkoties citādi. Es uzrakstīju vēstuli Ķīnas sūtnim Londonā, pievienoju iepriekšējo vēstuļu kopijas un lūdzu viņa palīdzību nogādāt to visu uz Pekinas zoodārzu. Nekas nenotika. Es uzrakstīju vēl vienu vēstuli, kurā izteicu pārliecību, ka nekrietnais Lielbritānijas pasts manu iepriekšējo vēstījumu pazaudējis, un pievienoju visu, ko jebkad tiku rakstījis par baltajiem ausfazāniem. Arī šoreiz nekāda atbilde nesekoja. It kā es nebūtu aizrakstījis ne rindiņas. Ap to laiku es jau jutos vairāk nekā tikai viegli aizkaitināts (galu galā, es nepieprasīju sīkumos aprakstīt kādu no viņu atomenerģijas ražotnēm) - ķēros klāt un uzrakstīju vēstniecības pilnvarotajam Londonā, aprakstīju radušos situāciju un pievienoju vēstuļu kopijas. Papīru kaudze ap to laiku jau bija piebrieduši tiktāl, ka atgādināja kādu Tolstoja manuskriptu, un pasta izdevumi jau bija sasnieguši glītu summiņu. Joprojām valdīja klusums. Izmisumā es rūpīgi nokopēju visu savu neatbildēto korespondenci un nosūtīju mūsu vēstniekam Pekinā, atvainojos par sagādātajām neērtībām un izlūdzos palīdzību, lai izlauztos cauri šim klusuma priekškaram. Sūtnis man godbijīgi atbildēja, ka nosūtījis visu vēstuļu gūzmu Pekinas zoodārza direktoram, bet vairāk nudien neko darīt nespējot. Viņš izteica cerību, ka es saņemšu pienācīgu atbildi. Nepavisam, nebiju pārsteigts, nesaņemot nekādu atbildi, un nekas nav mainījies, kaut pagājuši jau gandrīz trīsdesmit gadi. Šāda vienpusīga sarakste ir tikpat bezjēdzīga kā vēstules sūtīt Ziemassvētku vecītim pa skursteni.

Latīņamerikāņi ari uzskata zem sava goda atbildēt uz vēstulēm - vismaz tā tas bija, kad mēs pirmo reizi iesaistījāmies piedzīvojumā ar vulkāntrušiem.

Vulkāntrusis ir visai īpatnējs dzīvnieks, lai pārstāvētu savu atsevišķu ģinti, un dzīvo tikai vulkānu nogāzēs netālu no Mehiko - vulkānu neizrunājamie nosaukumi ir Popokatepetls un Ikstaksivatls. Vulkāntrusis ir mazs dzīvnieciņš Eiropas savvaļas truša mazuļa lielumā, bet mazākām, glītākām austiņām, kas cieši piekļāvušās galvai, apaļāku sejas profilu un izcili nervozu iedabu.

Atceros pirmo dienu, kad, meklēdami trušus, mēs braucām augšup pa Popokatepetla nogāzi līdz vietai, kur ceļš beidzās un parādījās milzīgas sniega kupenas, trauslas kā Viktorijas laikmeta pīrāga garoziņas. Nebijām redzējuši neko, izņemot skraju priežu mežu un veselu jūru zakatonzāles - garas, zeltainas cirtas uz pauguriem, līdzīgas simtiem tūkstošu kurtizāņu parūkām uz parūku statīviem. Un tad, jau braukdami atpakaļ un no dzidrā gaisa grasīdamies ienirt Mehiko smoga ielejā (šis pilsētas mute smakoja arvien nelāgāk), mēs pēkšņi izdzirdējām neparastu troksni, kaut ko vidēju starp čiepstienu un ierieša- nos; kādas zakatonzāles parūkas virsotnē tupēja vulkāntrusis un piesardzīgi mūs vēroja. Es lūkojos uz šo glīto, mazo radījumu, kas izskatījās kā tikko nomazgāts un sasukāts - viņš tupēja savā zakatonzāles uzkalnu karaļvalsti, vulkāna virsotnē baudīdams tīro, dzidro, retināto gaisu, un pētīja mūs ar mazajām, spožajām actiņām. Pēc tam es pavēros lejup ielejā, kur iz- plājusies milzīgā pilsēta nemaz nebija redzama zem biezas smoga segas. Nodomāju, ka vulkāntrusis zina, kā iekļauties savā vidē un to nesabojāt, toties cilvēks, lai kur ari ietu, pieķēza pats savu ligzdu, sabojājot to gan sev, gan citiem radījumiem, kas cenšas izdzīvot viņam līdzās.

Pat sešdesmitajos gados varēja redzēt, ka ganāmpulki un tīrumi plešas arvien tālāk no Mehiko un lavās augšup pa vulkānu nogāzēm, apdraudot trušu dabisko vidi; es nodomāju, ka pienācis laiks kaut ko darīt lietas labā. Divu gadu laikā uzrakstīju vienpadsmit vēstules Mehiko pilsētas pārvaldei, taču atbildi nesaņēmu. Dusmu uzplūdā dažas no šīm vēstulēm nosūtīju ierakstītas, lai neviens nevarētu aizbildināties, ka neko nav saņēmis. Visbeidzot es tiktāl saniknojos, ka nolēmu - vienīgā iespēja ir pašam ierasties Meksikā un pieteikties vairākās vizītēs, lai redzētu sejā cilvēku, ar kuru biju "sarakstījies"; lielāko daļu pieteikto vizīšu pēdējā brīdī bez paskaidrojumiem atteica. Kad beidzot es tiku viņam klāt, šis cilvēks mīlīgi noliedza, ka kaut ko zinātu par manām vēstulēm, kaut arī parādīju viņam kopijas. Vēlāk, protams, lai paglābtu savu latīņ- amerikānisko amour propre[10], ko bija aizvainojis mans vāji slēptais aizkaitinājums un viņa tūļīgums, viņš lika man bezdievīgi ilgi gaidīt, pirms izsniedza atļauju ķert un izvest trušus no valsts.

Ir tikai viens paņēmiens, kā sasniegt rezultātus, saskaroties ar birokrātiju un sīkajiem birokrātiem: jābūt saltam kā ledājam un šļūdoņa gaitā neatlaidīgi collu pa collai jāvirzās uz priekšu, līdz vēlamais rezultāts sasniegts. Tomēr cīņa ar birokrātiem, tāpat kā cīņa ar aligatoriem, prasa laiku, spēku un drosmi, un dažos gadījumos laika nav, jo lieta ir pārāk steidzama. Turklāt problēmas ne vienmēr rada tieši birokrāti. Mēs visi no Čārlza Dikensa mistera Bambla zinām, ka "likums ir ēzelis", un kurš gan no mums nav saskāries ar likumu, kad tas ir apņēmies pierādīt, ka ne tikai ir ēzelis, bet ari monumentāls, plānprātīgs un garā vājš ēzelis.

Tieši laika un juridiskā skaidrā saprāta trūkumu raksturo gadījums ar tumšajiem piekrastes zvirbuļiem - tas ir tik plānprātīgs un smieklīgs, ka izraisītu pamatīgu neticīgu smieklu vētru jebkurā stāstu vakarā pēc vakariņām, un cilvēki mani apsveiktu par sarkasmu un spēju pārspīlēt, ja vien rezultāts nebūtu bijis tik šausmīgs.

Tumšais piekrastes zvirbulis bija - es ar nolūku to saku pagātnes izteiksmē - jauks, mazs putniņš, melnīgsnējs ar dzelteniem raibumiem un jauku balsi. Tas dzīvoja ierobežotā teritorijā- Floridas piekrastes sāls purvos; pamazām cilvēki purvus nosusināja un iznīcināja, tā ka šī putniņa populācija saruka, līdz beidzot bija atlikuši vairs tikai pieci putni, visi tēviņi. Šie pieci putni tika turēti nebrīvē, tika uzsākti pēdējie centieni sameklēt mātīti, taču velti. Tādējādi mazais tēviņu bariņš bija vienīgais, kas no šīs sugas pasaulē atlicis. Tomēr turpat kaimiņos dzīvoja tuvs radinieks - Skota piekrastes zvirbulis [11] , un tika ierosināts, ka Skota mātīti varētu krustot ar tumšā piekrastes zvirbuļa tēviņu un tad pēcnācējus atkal krustot ar tumšo piekrastes zvirbuli, līdz tiktu iegūts putns, kas no ģenētiskā viedokļa praktiski nebūtu atšķirams no īsta tumšā piekrastes zvirbuļa. ŠI pieeja izmisuma pilnajai problēmai likās saprātīga, un visi piekrita, ka ir vērts pamēģināt. Visi, izņemot ASV Zivju un savvaļas dzīvnieku pārvaldi - valdības organizāciju, kuras pārraudzībā atradās atlikušie tumšie piekrastes zvirbuļi un kuras uzdevums bija pieskatīt, lai putns neizmirtu.

Jautājums nebija par naudu, jo šo projektu bija paredzēts finansēt no līdzekļiem, kas jau sagādāti, neskarot valdības resursus (daļa naudas nāca no mūsu pašu tresta Amerikas filiāles), tātad nekādi federālie līdzekļi netiktu tērēti. Gluži otrādi, problēma bija tīri juridiskas dabas, un to rezumē šie izraksti no Flo- ridas Audubon Soriety ziņojuma presei, kas izrādījās par saucēja balsi tuksnesī:

SVARĪGA ZIŅA: VAI TEIKSIM ARDIEVAS UZ MŪŽU TUMŠAJAM PIEKRASTES ZVIRBULIM?

MEITLENDA: Floridas Audubon Society šodien iesniedza steidzamu lūgumu federālajai valdībai atļaut sugu krustošanu, kas rezultātā varētu glābt tumšā piekrastes zvirbuļa gēnus no pilnīgas izzušanas.

Audubon Society prezidents Pīters Rods Mots teica, ka pavairošanas programmai jāsākas nekavējoties, kamēr vēl nebrīvē pieejami pieci tumšās piekrastes zvirbuļa tēviņi … "Mēs varam saglabāt zvirbuļu populāciju, kuru gēni ir praktiski tādi paši kā tumšajiem piekrastes zvirbuļiem. Mēs jau esam sagādājuši pirmā gada finansējumu šim projektam." Mots tomēr piebilda, ka Zivju un savvaļas dzīvnieku pārvalde līdz šim atteikusies apstiprināt sugu krustošanas programmu. Viņu juristi noteikuši, ka tumšā piekrastes zvirbuļa - Skota pēcnācēji nekad nebūs "tīri" tumšie piekrastes zvirbuļi un tādējādi nevarot tikt uzskatīti par apdraudēto sugu. Tas nozīmē, ka aģentūra nevarēs pavairošanas programmai izmantot federālos līdzekļus, kas paredzēti apdraudētajām sugām, un attiecīgi nenodrošinās aizsardzību brīvībā atlaistajiem tumšo piekrastes - Skota zvirbuļu pēcnācējiem.

"Ja pārvalde nolems, ka tumšā piekrastes zvirbuļa gēnu saglabāšana nav ieguldīto līdzekļu vērta un šo naudu varētu ieguldīt citu, izskatīgāko sugu saglabāšanai, mēs tādu lēmumu kaut kā spētu pieņemt," teica Mots. "Bet mēs nevaram pieļaut, ka juristu vārdu spēļu dēļ retie tumšie piekrastes zvirbuļi izmirst, īpaši, ja ņemam vērā, ka pastāv pamatota un dzīvotspējīga alternatīva. Mēs arī nedrīkstam pieļaut, ka šī suga pilnībā izzūd tikai tāpēc, ka Zivju un savvaļas dzīvnieku pārvalde nespēj tikt pāri savas birokrātiskās bezdarbības barjerai. Vienkāršāk izsakoties, mēs nevaram stāvēt un neko nedarīt, kamēr atlikušie tumšie piekrastes zvirbuļi cits pēc cita nobeigsies. īpaši, ja alternatīva tiešām pastāv un ir pieejami līdzekļi no privātā sektora."

Taču cīņa nebija galā. Tagad uz skatuves parādījās pilnīgi visi: Starptautiskā putnu aizsardzības padome, Dilans Riplijs, Smitsona institūta sekretārs, kas pats bija dedzīgs putnkopis un ornitologs, un doktors Hārdijs - Floridas pavalsts muzeja Dabaszinātņu nodaļas kurators. Doktors Hārdijs projekta aizstāvībai uzrakstīja vēstuli ASV Zivju un savvaļas dzīvnieku pārvaldes direktoram Vašingtonā. Seko izvilkums no saņemtās atbildes, kas parāda, kā birokrātiska muldēšana paceļas līdz īstiem mākslas kalngaliem. Savus birokrātiskā dialekta tulkojumus un komentārus esmu pievienojis slīpajā drukā.

"Kaut arī jūsu ierosinājums izraisa interesi kā iespējams variants, mēs neuzskatām tumšo zvirbuļu hibridizāciju ar radniecīgu piekrastes zvirbuļu sugu par pieļaujamu šādu iemeslu dēļ:

1. Nav pārliecības, ka hibridizācijas rezultātā izdosies iegūt tumšajam piekrastes zvirbulim līdzīgus piekrastes zvirbuļus, kas pieņems par dzīvesvietu tumšo piekrastes zvirbuļu kādreiz apdzīvotos sāls purvus, kā arī nav pārliecības, ka šie hibrīdi būs spējīgi vairoties. (5āda krustošana nekad vēl nav

veikta, tātad pilnīgi dabiski, ka par iznākumu nevar būt pārliecības.)

2.    Hibridizācijas rezultātā tiks pilnībā izkliedēts tumšo piekrastes zvirbuļu potenciāls, ko mēs uzskatām par nepieļaujamu. ("Potenciāls" biologu žargonā nozīmē indivīdu grupu, kuriem raksturīga augsta spēja pāroties. Par kādu potenciālu var būt runa situācijā, kad atlikuši tikai četri tēviņi, vēl jo vairāk - par tā izkliedēšanu, vēl jo vairāk - par tā pieļaušanu vai nepieļaušanu?)

3.   Nav pietiekami daudz informācijas par rehibridizācijas iespējamību un to, vai rezultātā tiks iegūti gandrīz tīršķirnes tumšie piekrastes zvirbuļi. (Atkal tas pats. Nav pat izmēģināts, un ko tad, galu galā, šādi var zaudēt?)

4.  Mēs neuzskatām, ka nolikumā paredzētos mērķus vajadzētu papildināt ar hibridizācijas kā uzskaitīto sugu saglabāšanas līdzekļa ieviešanu. (Manuprāt, tulkojumā tas nozīmē: "Mēs uzskatām, ka kaut kā darīšana nekā nedarīšanas vietā varētu radīt precedentu un rezultātā mums visiem vajadzētu sākt strādāt.")

5.    Šā projekta atbalstīšana varētu radīt hibridizācijai precedentu, ko mēs nevaram atbalstīt. (Tiklīdz precedents radīts, tas pārvēršas rijīgā briesmonī, kas tā vien meklē, ko aprīt. Tas ir kā Pandoras lāde, ko labāk turēt cieši aizslēgtu. Zvirbuļi var izbeigties, birokrāti nekad.)

Izsaku nožēlu par atšķirību mūsu uzskatos tumšo piekrastes zvirbuļu saglabāšanas jautājumā. Tomēr mēs augstu vērtējam jūsu priekšlikumu un izsakām cerību, ka jūs atbalstāt mūsu ieplānotos pūliņus. (Minētie pūliņi bija kādas zvirbuļu mātītes meklējumu turpināšana.)

Ar cieņu, utt."

Viens no komentētājiem aprakstīja šo situāciju vēl dzēlīgāk nekā es:

"Tika uzskaitīti projekta noraidīšanas iemesli, kas ietvēra juridiskās apvārdošanas metafiziku un bailes "radīt precedentu". Sugas izmiršana rada tādu precedentu, kas ilgst veselu mūžību, tāpēc mēs nespējam saprast vai uzteikt juridisko žargonu un birokrātisko stomīšanos, ko piekopj cilvēki (daži no tiem bijuši biologi un dabas aizsargātāji, pirms tos iesūkusi administrēšana), kuriem vajadzētu zināt labāk. Mazliet ironiski, ka coup de grace[12] tumšie piekrastes zvirbuļi saņem tieši no tās aģentūras, kuras uzdevums būtu tos pasargāt no izmiršanas."

Pa to laiku, kamēr risinājās šīs kaujas, zvirbuļi kļuva arvien vecāki un cits pēc cita nobeidzās. Zivju un savvaļas dzīvnieku pārvalde joprojām palika laipni birokrātiska un nelokāma.

1987. gada 16. jūnijā nomira pēdējais tumšais piekrastes zvirbulis. Tādējādi putni, kuru skaits ap 1940. gadu pārsniedza sešus tūkstošus, nedaudz vairāk kā četrdesmit gadu laikā pilnīgi izzuda no šīs pasaules cilvēku alkatības un augstprātības pēc, piepalīdzēja arī idiotiska birokrātija visnepatīkamākās sugas - juristu vadībā. Kāds izcili labs jauns žurnālists no "Orlando Sentinel", aprakstīdams šā putna izzušanu, rakstu nobeidza ar vārdiem: "Kanārijputniņš brīdina kalnračus, ka skābekļa līmenis ir pārāk zems. Tieši tāpat tumšais piekrastes zvirbulis ar savu izmiršanu brīdina visus: mums draud briesmas."

Šīs ir dažas no situācijām, ar kādām pavairošanas frontē sastopamies dabas aizsargāšanas cīniņos. Reizēm ienaidnieks ir kāda sīka valdības iestāde, dažkārt tikai viens cilvēks (tomēr tas nekādā ziņā nepadara uzdevumu vieglāku). Citos gadījumos cīņa par dabas aizsardzību šķiet izplatījusies visā pasaulē, un tajā iesaistītas tik daudzas un dažādas personas un organizācijas, ka uzmācas izmisums, vai vispār izdosies kaut ko novest līdz galam. Gadījums, kas acumirklī nāk prātā, ir saistīts ar savvaļas dzīvnieku un produktu tirdzniecību.

Tolaik, kad Džērsijas zoodārzs tikko bija sācis darboties, es piedalījos konferencē, un tur mani iepazīstināja ar dzīvnieku vairumtirgotāju no Holandes - šis vīrs bija apveltīts ar ievērojamu šarmu un teicami runāja angliski, taču viņam, kā jau lielai daļai tirgotāju, pilnīgi nebija morāles jūtu. Tolaik, protams, cilvēkiem nebija īstas skaidrības (kā tas ir tagad) par savvaļas dzīvnieku nožēlojamo stāvokli, nebija ari tik daudz starptautisku dzīvnieku aizsardzības likumu. Atsevišķās valstīs gan pastāvēja dažu vietējo dzīvnieku sugu, kā es to saucu, "aizsardzība uz papīra", taču šo likumu ieviešana lielākoties bija nesistemātiska; pat tajos gadījumos, kad tika veltītas ievērojamas pūles, rezultāti parasti bija neveiksmīgi, jo nepietika līdzekļu pienācīga darbinieku skaita algošanai un iekārtu iegādei. Ari tirgotāji (gluži kā mūsdienās narkotiku izplatītāji) pastāvīgi izgudroja jaunus, viltīgus paņēmienus, kā likumu apiet ar līkumu.

Vēlu vakarā, kad konference bija beigusies, holandiešu tirgotājs mani sameklēja, jo tikko bija atklājis, ka esmu nodibinājis zoodārzu, un vēlējās zināt, vai nevarēs man kaut ko pārdot. Tirgotājam par sarūgtinājumu, viņa krājumos neatradās nekā tāda, ko es vēlētos vai arī varētu atļauties, ja pat vēlētos. Tomēr, būdams jautrs zellis, viņš palika augšā līdz mazai gaismiņai, turklāt alkohola ietekmē kļuva vēl omulīgāks un meta noslēpumainību pie malas. Lieki teikt, ka man galva bija skaidrāka, un es cerēju uzzināt ko vairāk, tāpēc neskopojos ar dzērieniem un nevainīgiem jautājumiem.

-    Dārgo Džerij, - tirgotājs klāstīja (ap to laiku jau bijām pārgājuši uz "tu", un viņš bija pārliecināts, ka spēlējam vienā komandā), - ja vien vēlies, es varu tev sadabūt jebkuru pasaules dzīvnieku, vienalga, vai tas būtu aizsargājams vai nē.

-    Manuprāt, tu lielies, - es teicu un smaidīju kā rādams nerātnu bērnu, - es kaut kam tādam nespēju noticēt.

-    Nē, nē, Džerij, tā ir taisnība, tici man, - viņš nopietni apgalvoja, - zvēru pie savas mātes kapa.

-    Man žēl uzzināt, ka tava māte ir mirusi, - es teicu.

-    Viņa nav mirusi, - tirgotājs atteica, neuztvēris vārdu spēli, - bet zvēru pie tā kapa, kurā viņa kādreiz gulēs. Nu, pamēģini!

Es kādu mirkli pārdomāju.

-    Komodo drakoni, - es minēju, jo zināju, ka šīs vislielākās no visām ķirzakām Indonēzijas valdība to salā stingri aizsargā.

-   Uffi - viņš izmeta, norijis dzēriena malku. - Kaut ko grūtāku nevarēji iedomāties? Komodo drakoni nav nekāda problēma.

-    Kā tu tos dabūsi? - es neatlaidos, patiesi ieinteresēts.

-    Tu jau zini, - mans draugs skaidroja, bakstīdams man ar garu, lieliski manikirētu pirkstu, - ka Indonēzijas valdības motorlaiva patrulē ap to Komodo salu, vai ne?

-    jā, - es apstiprināju, - sargā no kontrabandistiem un malumedniekiem.

Tirgotājs pamāja un noslēpumaini pamirkšķināja ar vienu lielu, valgu aci.

-   Vai zini, cik ātri tā patruļa spēj kustēt? - viņš retoriski noprasīja. - Ne ātrāk kā piecpadsmit mezglus.

-    Un tad? - es vaicāju.

-    Un tad man blakus salā ir draugs, kuram ir motorlaiva, ar ko var izspiest trīsdesmit piecus mezglus. Tad mēs braucam uz

Komodo, un draugs mani izsēdina krastā. Protams, mēs piekukuļojam vietējos, tie ir dikti krimināli ļautiņi. Trīs dienas mēs ķeram drakonus. Laiva atbrauc man pakaļ. Piecas reizes patruļa mums dzinusies pakaļ, bet nav spējusi sasniegt tādu pašu ātrumu. Un tā - uff! - drakoni tika gan Eiropai, gan Amerikai.

Viņš milzu apmierinājumā nopūtās un iztukšoja glāzi.

-    Nu, labi, - es izaicinoši paziņoju, - te tev būs grūtāks uzdevums. Ko tu teiktu, ja es vēlētos milzu pandu?

Domāju, ka tas mana drauga iedomību saplacinās. Viņš tikai uzmeta man iznīcinošu skatienu.

-     Kāpēc tu man nelūdz kaut ko grūtu? - tirgotājs noprasīja. - Kaut ko tiešām grūtu, nevis šitās muļķības. Sagādāt pandu ir viegli.

-    Nu, nu, kā tad? - es tincināju.

-    Vienkārši. Noķer pandu, nokrāso melnu un pavisam likumīgi izved no valsts kā lāci. Neviens muitnieks neuztvers atšķirību.

Es devos gulēt.

Tajā laikā, kad notika šī saruna, starptautiskā tirdzniecība ar savvaļas dzīvniekiem risinājās patiešām bez jebkādiem noteikumiem, neatkarīgi no tā, vai dzīvnieki savās valstīs baudīja īstu vai "papīra" aizsardzību, turklāt abos gadījumos aizsardzība bija nepietiekama un grūti īstenojama. Cilvēku attieksme pret visdažādāko sugu dzīvnieku likteņiem bija pilnīgi neticami bezjūtīga. Tīģeriem, plankumainajiem kaķveidīgajiem, krokodiliem un jūras bruņurupučiem draudēja briesmas, jo to ādas bija iecienītas modes biznesā. Mērkaķu un pērtiķu skaits tropos saruka, jo medicīnas iestādes Amerikā un Eiropā vēlējās šos dzīvniekus saviem eksperimentiem; simtiem tūkstoši putnu, rāpuļu, abinieku un zivju no savvaļas nokļuva zooveikalos un tika pārdoti par mājdzīvniekiem; tikai ļoti nedaudzi spēja izdzīvot pēc savu jauno saimnieku labi domātās, taču aplamās kopšanas.

Tomēr kopš tām senajām dienām situācija mazliet uzlabojusies. Pēc desmit gadu ilgas dzīvnieku tirdzniecības izpētes IUCN nāca klajā ar ierosinājumu ieviest CITĒS - konvenciju par tirdzniecību ar apdraudētajām sugām. 1973. gadā to parakstīja divdesmit viena valsts, un mūsu dienās dalībvalstu skaits pieaudzis līdz vairāk nekā deviņdesmit [13] . Šīs konvencijas mērķis ir sagādāt iespēju pārraudzīt un regulēt starptautisko tirdzniecību ar savvaļas augiem, dzīvniekiem un to produktiem - piemēram, ziloņkaulu, kažokādām un ādām, - un aizsargāt tās sugas, kurām šīs tirdzniecības dēļ draud briesmas. Konvencija nav ieviesta tādēļ, lai liegtu valstīm saprātīgu apmaiņu ar savvaļas dzīvniekiem, bet gan lai nodrošinātu šīs tirdzniecības efektīvu kontroli un tādējādi padarītu to iedarbīgu. Līdz ar to CITĒS dara visu iespējamo, tomēr aizsardzības tīklā ir caurumi, caur kuriem var izlavīties negodīgi tirgotāji un dīleri; viens no šiem caurumiem ir fakts, ka konvenciju parakstījušas valsts kaimiņos var atrasties tāda valsts vai valstis, kas tai nav pievienojušās; tādā kārtā paveras iespēja kontrabandai, jo dzīvniekus vai augus, kuri tiek izvesti no valsts, kas nav parakstījusi CITĒS vienošanos, nevar muitā konfiscēt.

Šī sarežģītā situācija atklājās gadījumā ar Brazīlijas zeltgalvas lauvtamarīnu nelegālo tirdzniecību. Šo sīciņo, skaisto primātu skaits stipri samazinājies gan tādēļ, ka šos dzīvniekus ķēra, lai turētu kā mājdzīvniekus, gan tādēļ, ka to mājas - meži - tika neprātīgā ātrumā izcirsti, lai atbrīvotu vietu tīrumiem un ganībām. Tad pēkšņi, visiem par lielu pārsteigumu, kāds beļģu dzīvnieku tirgotājs piedāvāja pārdošanai divdesmit četrus zvēriņus. Šis skaits, kā liecināja aprēķini, varētu būt apmēram ceturtā daļa no pasaulē dzīvojošajiem tamarlniem, un to izlikšana pārdošanai šķita šausminoša. Turpmāka izpēte pierādīja, ka vēl vairāk dzīvnieku atrodas zoodārzos un privātās kolekcijās Japānā, Honkongā, Francijā un Portugālē. Pavisam tika atrasti piecdesmit četri eksemplāri. Bija pilnīgi skaidrs, ka šie dzīvnieki nelegāli noķerti Brazīlijā, kur tos stingri aizsargā, jo Brazīlija ir CITĒS dalībvalsts. Tiklīdz dzīvnieki noķerti, tie slepus nogādāti Gviānā, un tur dzīvnieku tirgotāji tos pārdevuši. Faktam, ka Gviānā šie dzīvnieki nedzīvo un izredzes tur tos sastapt savvaļas apstākļos ir apmēram tikpat lielas kā Sahāras tuksnesī atrast polārlāčus, nebija nekādas nozīmes. Tolaik CITĒS nebija parakstījusi ne Gviāna, ne Beļģija, tādēļ šīs valstis varēja rīkoties pēc savas patikas. Šādā veidā bija iespējams, ka gandrīz puse visu pasaulē sastopamo mazo, trauslo dzīvnieciņu nonākusi privātās kolekcijās vai zoodārzos.

Dabas aizsargātāji nekavējoties ķērās pie darba. Pirmkārt, nebija iedomājams, ka tik lielai daļai šo dzīvnieku jāvada sava dzīve, šādi izkaisītai pa pasauli. Otrkārt, dzīvnieki bija noķerti un nelegāli izvesti no savas dzimtenes Brazīlijas. Tika kategoriski nolemts, ja vien iespējams, tos nogādāt atpakaļ Brazīlijā; ja plāns nebūtu īstenojams, šiem dzīvniekiem jādzīvo kopā, veidojot pavairošanas kolonijas kodolu. To nolemt bija vieglāk nekā izdarīt. Džeremijs dedzīgi iesaistījās šajā pasākumā, jo dziļi un uzticīgi mīlēja kalitriksus un tamarīnus. Pirmām kārtām vajadzēja piedabūt beļģu tirgotāju atteikties no tiesībām uz dzīvniekiem kas bija viņa īpašumā; gluži dabiski, ka beļģis to nevēlējās darīt, jo šie tamarīni viņam bija izmaksājuši bargu naudu, un viņš negūtu nekādu peļņu, ja atdotu dzīvniekus Brazīlijas valdībai. Ap to laiku pasākumā bija iesaistījušies IUCN, Pasaules Savvaļas dzīvnieku aizsardzības fonds, Brazīlijas valdība, Beļģijas valdība, Vašingtonas nacionālais zoodārzs un mūsu trests. Mēs visi bijām stingri apņēmušies nepirkt dzīvniekus (kaut arī būtu varējuši to izdarīt), jo tā rastos iespaids, ka mēs nenosodām šos darījumus un pat atbalstām dzīvnieku nelegālo tirdzniecību.

Tika iesaistītas visaugstākā līmeņa amatpersonas. Brazīlijas valdība lūdza Beļģijas valdību izmantot savas cienījamās iestādes, lai dzīvniekus varētu repatriēt. Beļģijas varas iestādēm rakstīja arī Edinburgas hercogs - Pasaules savvaļas dzīvnieku aizsardzības fonda prezidents. Visbeidzot, mums par atvieglojumu, sabiedrības spiediens vainagojās panākumiem, un tirgotājs negribīgi piekrita sūtīt tamarīnus atpakaļ uz Brazīliju, atstājot sev tikai astoņus. Sekojot šim labajam piemēram, arī dzīvnieki no Japānas tika nosūtīti atpakaļ uz mājām, un Brazīlija atkal atguva īpašuma tiesības uz vismaz daļu no citur pasaulē dzīvojošajiem tamarlniem. Tad aktualizējās cita problēma - Brazīlijas valdība nebija kompetenta dabas aizsardzības sarežģītajās peripetijās, tādēļ nesaprata, kāpēc mēs vienkārši nepalaižam repatriētos dzīvniekus vaļā tuvējā mežā. Protams, pie gūsta pieradušus dzīvniekus palaist vaļā tiem svešā mežā līdzvērtīgs tam, kā tos nogalināt. Beidzot mums izdevās pārliecināt brazīliešus, ka tamarīni jāiemitina Riodežaneiro primātu centrā, kur tie kļūtu par pavairošanas grupu nebrīves apstākļos. Šis plāns tika godprātīgi izpildīts, un drīz vien nodibināja vēl divas grupas - vienu Vašingtonā, otru Džērsijā. Šis kolonijas zēla un plauka, tajā pašā laikā mēs ar Brazīlijas valdības palīdzību rosīgi centāmies saglabāt pie dzīvības nedaudzos mežos atlikušos dzīvniekus, lai vēlāk, kad tamarīnu skaits nebrīves kolonijās būs pietiekami palielinājies, varētu īstenot programmu par dzīvnieku atgriešanos savvaļā - tāpat kā tas izdarīts ar viņu radiniekiem - zeltainajiem lauvtamarīniem (šo stāstu esmu izklāstījis piektajā nodaļā).

CITĒS ir milzu solis pretī atrisinājumam - pirms divdesmit pieciem gadiem kaut kas tāds nebūtu iedomājams -, tomēr gan likumīgā, gan nelikumīgā savvaļas dzīvnieku tirdzniecība sasniegusi astronomiskus apmērus. Piecu gadu laikā kopš CITĒS ieviešanas tā sauktais likumīgais savvaļas produktu imports uz ASV vien pieaudzis no četriem miljoniem "vienību" līdz simt astoņdesmit septiņiem miljoniem "vienību". Vēl trīs gadus vēlāk šīs tirdzniecības apjoms bija jau miljards dolāru! Katru gadu no Taivanas eksportē vairāk nekā divdesmit miljonus tauriņu, lai tie beigtu savu dzīvi kā izkaltēti "rotājumi" mietpilsoņu namos pie sienas. Simtiem tūkstošu jūras iemītnieku katru gadu tiek nogalināti, lai to čaulas un vāki varētu krāt putekļus uz mietpilsoņu kamīnu dzegām.

Pasaules nepiesātināmā kāre pēc ziloņkaula iedzinusi nebūtībā Āfrikas ziloņus, bet brīnišķīgo, aizvēsturisko dzīvnieku - degunradžu - skaits sarucis līdz nožēlojamiem pāris tūkstošiem, jo to ragi tiek vērtēti zeltā. Alkatīgos dabas bagātību izmantotājus dzen liela nauda - gluži kā narkotiku tirgoņus. Ja vienas ocelota ādas cena sasniedz četrdesmit tūkstošus dolāru, kāda gan nozīme saglabāt dzīvnieka dzīvību? Deviņi plēsēj- putni, kas nesen slepus nogādāti Saūda Arābijā, tika pārdoti par divsimt tūkstošiem dolāru. Kad iznāk saskarties ar summām, kādas likumīgā vai nelikumīgā ceļā izdodas iegūt no tirdzniecības ar savvaļas dzīvniekiem, dabas aizsardzībā ieguldītie līdzekļi izskatās nožēlojami niecīgi un liek dabas aizsargātāju sirdīm sažņaugties. Ņemot vērā tirdzniecības apjomus un ekonomiskās grūtības, ar kādām saskaras atsevišķas valstis, nav jābrīnās, ka CITĒS radītajā struktūrā joprojām saglabājas caurumi.

Ja arī valsts paraksta CITĒS, tā nav juridiski spiesta pakļauties likumdošanai, kādu varētu piedāvāt citas valstis: valsts var savās interesēs paziņot par izņēmuma gadījumu. Vēl viena nianse - no nomocītajiem muitniekiem neprasa zoologa zināšanas, un tādējādi viņiem ir grūtības pazīt konvencijas sarakstā minēto sugu dzīvniekus. Vēl jo vairāk, atsevišķos gadījumos ārkārtīgi reti sastopami radījumi var izskatīties gluži līdzīgi to parastiem radiniekiem, un vienīgi eksperts spēj noteikt atšķirību. Vēl viena nopietna problēma bija - ko darīt ar muitā atklātajiem un konfiscētajiem dzīvniekiem? Tos nevar vienkārši nosūtīt atpakaļ uz dzimteni un palaist savvaļā. Parasti dzīvnieku dzimtenē ļoti nedaudziem cilvēkiem ir pieredze šo radījumu aprūpē, reizēm tādu cilvēku vispār nav. Ko gan muitniekiem iesākt? Gandrīz neizbēgami tiem nākas nosūtīt dzīvniekus uz zoodārzu vai tamlīdzīgu iestādi. Pirms vairākiem gadiem arī mums lūdza palīdzību šādā situācijā.

Madagaskarā dzīvo vairākas atšķirīgas bruņurupuču sugas, visas ir retas un bauda aizsardzību, vismaz uz papīra. Lielākais un skaistākais no tiem ir zeltstaru bruņurupucis. Pilnīgi pieaudzis eksemplārs ir apmēram divas pēdas garš un sver savas četrdesmit mārciņas. Katru medus krāsas bruņu vairodziņu rotā košs, melns, zvaigznes veida rotājums. Mums Džērsijā jau piederēja daudz šo izskatīgo rāpuļu. Tie sekmīgi vairojās dažās citās vietās Eiropā un Amerikā, tātad nebrīvē sugai briesmas vairs nedraudēja, tomēr savvaļā tās vēl pastāvēja. Par spīti aizsardzībai, malagasieši šos bruņurupučus joprojām lieto pārtikā, arī ugunsgrēki (izraisīti ar mērķi vēl vairāk izretināt atlikušos Madagaskaras mežus) nodarīja postu tādiem lēnīgiem radījumiem.

Mēs nepavisam nebijām gatavi kādu dienu izdzirdēt zvanu no Lielbritānijas Dabas aizsardzības departamenta Savvaļas dzīvnieku aizsardzības pārvaldes vecākā ierēdņa - tas mūs pamatīgi samulsināja. Šis vīrs vaicāja, vai mēs kaut ko zinot par zeltstaru bruņurupučiem. Mēs atbildējām, ka tie dzīvo Madagaskarā un ka mēs tos turam savā zoodārzā, un pie mums tie vairojas. Ierēdnis šīs ziņas nosauca par lieliskiem jaunumiem un izteica cerību, ka mēs varēšot palīdzēt kādā nelielā problēmā. Viņam esot pienākusi ziņa no muitas ierēdņiem Hon- kongā - tie esot pārtvēruši mēģinājumu slepeni ievest šajā kolonijā dažus zeltstaru bruņurupučus un dzīvniekus pilnīgi likumīgi konfiscējuši. Bet nu viņi nezinot, kur likt bruņurupučus; vai mēs varot palīdzēt? Mazliet apstulbuši, mēs teicām, ka, protams, mēģināsim palīdzēt. Cik bruņurupuču tur ir? Ierēdnis ar baudu atbildēja - sešdesmit pieci. Tie esot slepus izvesti no Madagaskaras un paredzēti ķīniešu restorāniem, kur tiem nāktos pārvērsties sulīgos gaļas un dārzeņu sautējumos, pīrāgos un tamlīdzīgās delikatesēs. Ja jau bijām solījuši palīdzēt, vārdu pieklājās turēt, tāpēc atbrīvojām veselu istabu Rāpuļu mājā. Sešdesmit pieci zeltstaru bruņurupuči ieradās paredzētajā laikā; daži eksemplāri bija apakštases lielumā, citi tik lieli kā kājsoliņi. Lielākā daļa bruņurupuču šķita esam pie labas veselības, tomēr daži bija cietuši no barības trūkuma un sliktas apiešanās. Četri nobeidzās dažas dienas pēc ierašanās, bet pārējie lieliski atkopās. Atverot istabas durvis, nespējām novērst acis no lieliskā skata - grīda izskatījās gluži kā izbru- ģēta ar šo glīto rāpuļu bruņām.

Protams, nebija iespējams bruņurupučus aizvest atpakaļ uz Madagaskaru, bet mēs sazinājāmies ar turienes valdību, ar kuru bijām sadarbojušies citos dabas aizsardzības projektos, un šie cilvēki lūdza mūs atrisināt radušos problēmu. Kad dzīvnieki bija iedzīvojušies un atguvuši veselību, mēs tēviņus un mātītes saskaņā ar pavairošanas programmas nosacījumiem (kas noslēgta ar Madagaskaras valdību) kā aizdevumu nosūtījām uz citiem zoodārziem, kuros jau bija pavairošanas grupas un kuros ari šie bruņurupuči tika laipni uzņemti kā svaigu asiņu pieplūdums. Atceroties šo gadījumu, uzskatu, ka mums palaimējies: sešdesmit piecu bruņurupuču vietā tie varēja būt drakoni, kādi simt leopardi vai pat bariņš ziloņu.

Visnozīmīgākais elements centienos novērst briesmīgo nežēlību pret savvaļas dzīvniekiem un augiem ir izglītība. Cilvēkiem jāliek saprast, ka dabā itin visi resursi ir nebeidzami un atjaunojami, ja vien tos izmanto saprātīgi un neizšķērdē. Ja cilvēki iemācīsies, ka viņu dabas mantojums ir kaut kas tāds, ar ko lepoties, ko saudzēt un neizšķērdēt īslaicīga, savtīga pašlabuma dēļ, dabas gudra izmantošana dos labumu visiem. Gribētos izcelt mūsu devumu gadījumā ar brīnišķīgo Sentlūsijas papagaili - krāšņu Kārību putnu ar zaļu, sarkanu, dzeltenu un zilu spalvojumu. Šī putna nožēlojamais stāvoklis pirms gadiem piecpadsmit piesaistīja mūsu putnu kuratora Deivida Džego uzmanību; tolaik šo kādreiz izplatīto putnu skaits savvaļā bija sarucis līdz nedaudz vairāk par simt eksemplāriem, vēl daži vientuļi nīka nebrīvē mazos būros, būdami "mājas lutekļi", tātad bez iespējas vairoties. Stāvokli tik nopietnu bija darījuši dažādi iemesli - dabiskās vides izzušana, iznīcinot mežus, papagaiļu izšaušana, jo džako (tā šos putnus sauc Sent- lūsijā) ir iemīļots cienasts jebkurā gadalaikā, īpaši Ziemassvētkos, un arī jauno putnu nemitīga kontrabanda uz Eiropu un ASV papagaiļu mīļotāju vajadzībām.

Ar Sentlūsijas valdības atbalstu mums tika atļauts savākt septiņus jaunus putnus - tie bija vienīgie Sentlūsijas papagaiļi, kas likumīgi izvesti no salas, - un nogādāt Džērsijā cerībā izveidot pavairošanas koloniju. Kā tas notiek ar visiem retajiem radījumiem, arī šie putni palika Sentlūsijas īpašumā. Tie labi iedzīvojās, mēs lolojām rožainas cerības, tomēr neplānojām tūlītējus panākumus, jo papagaiļi parasti ar vairošanos nesteidzas. Pa to laiku vietējais mežu pārzinis Gabriels Čārlzs un Lauksaimniecības ministrija pašaizliedzīgi centās saglabāt salas kalnos vēl atrodamos putnus, jo šie kalni ir ne tikai Sentlūsijas iedzīvotājiem nozīmīga ūdensšķirtne, bet ari šo papagaiļu pēdējais patvērums. Pārējie pasākumi pozitīva rezultāta sasniegšanā bija pilnīgs medību aizliegums visā salā un visu nebrīvē turēto papagaiļu uzskaite. Viņi ari pieņēma darbā jaunu angli, vārdā Pauls Batlers, lai tas palīdzētu papagaiļu glābšanas kampaņā, un šis cilvēks lieliski apzinājās, ka izglītība ir panākumu atslēga.

No mums Pauls ieguva milzīgus, krāsainus plakātus ar papagaiļa attēlu, ko izvietoja skolās, valdības iestādēs, pat veikalos un bāros. Viņš pierunāja tālredzīgo valdību pasludināt Sentlūsijas papagaili par nacionālo putnu un publicēja bukletu skolu vajadzībām par džako piedzīvojumiem un tā māju - mežu - nozīmi. Trīs gadu laikā visā salā nebija neviena cilvēka, kas neko nebūtu dzirdējis par šo papagaili - itin visi zināja, ka tas ir nacionālais putns un tādēļ aizsargājams. Aizsargāt putnu, protams, nozīmēja aizsargāt tā mājvietu - mežu un ūdensšķirtni.

Nelaime uzbruka viesuļvētras "Allens" izskatā - tā nopostīja plašas mežu teritorijas, un mūs māca visļaunākās priekšnojautas par papagaiļu likteni. Milzīgie, izgāztie koki gulēja sakrituši krustu šķērsu kā no kārbiņas izbērti sērkociņi, nebija iespējams tikt cauri šim mudžeklim, lai atrastu mirušos un palīdzētu dzīvajiem. Mēs saņēmām izmisīgu palīgā saucienu, un divdesmit četras stundas vēlāk Deivids Džego jau atradās lidmašīnā, apgādājies ar milzīgu motorzāģi. Laimīgā kārtā Deivids atklāja - lai gan postījumi mežā izrādījās milzīgi, tomēr zaudējumi putnu vidū nebija tik lieli, kā bijām bažījušies. Patiesībā salas iedzīvotāji paši bija savākuši izdzīvojušos papagaiļus, vājākos un izbadējušos aprūpējuši un nogādājuši mežu pārvaldniekiem. Tas liecināja par Gabriela Čārlza un Paula Bat- lera, ko visā salā tagad mīļi sauca par "papagaiļu Paulu", darba sekmēm. Gabriels vēlāk sacīja - ja viesuļvētra būtu uznākusi pirms izglītības programmas īstenošanas, cilvēki būtu savākuši bezpalīdzīgos papagaiļus un tos apēduši.

Tostarp mūsu Džērsijā izvērstā pavairošanas programma noritēja pilnā sparā, un mums jau bija izdevies iegūt četrpadsmit šos skaistos putnus. Bija pienācis laiks domāt par to sūtīšanu atpakaļ uz Sentlūsiju, lai salas iedzīvotāji varētu paši nodarboties ar papagaiļu pavairošanu. Trests piešķīra Sentlūsijas mežu departamentam līdzekļus nepieciešamo putnu māju celtniecībai, un Deivids Džego tika nosūtīts uz salu, lai palīdzētu tās konstruēt un uzbūvēt. Tika izraudzīti divi no mūsu papagaiļiem īsti piemērotā vairošanās vecumā, taču vēl vajadzēja pārliecināties par to dzimumu. Daudzu sugu putniem, līdzīgi Sentlūsijas papagaiļiem, dzimumu atšķirības nav saskatāmas, un bija iespējams, ka divi tēviņi vai divas mātītes kopā garlaikojas, bet cilvēki brīnās, kāpēc tiem, nabadziņiem, nav pēcnācēju. Viss mainījās pēc kādas brīnišķīgas ierīces izgudrošanas.

Šo ierīci sauc par laparoskopu, un tas, protams, bija izgudrots cilvēku medicīnas vajadzībām, tomēr izrādījies nenovērtējami noderīgs arī veterināra darbā. Laparoskops sastāv no spēcīga gaismas avota, lokana stikla šķiedras kabeļa apmēram zīmuļa resnumā un augstas precizitātes vērošanas ierīces, ko sauc par endoskopu. Visa šī ierīce dod iespēju izpētīt cilvēka vai jebkura cita dzīva radījuma iekšieni, kamēr tas atrodas vieglas anestēzijas ietekmē, nodarot pacientam pavisam nelielu traumu. Izmeklējot putnus, tiem izdara sīciņu griezumu zem spārna - tieši tik lielu, lai ievietotu laparoskopu. Tad to iespējams uzmanīgi kustināt uz visām pusēm, atbīdot malā dažādus orgānus, kamēr skatienam paveras dzimumorgāni: tēviņam divi ovāli sēklinieki, mātitei - olnīcu puduris, kas izskatās gluži kā vīnogu ķekars.

Kad putnu mītnes Sentlūsijā bija gatavas, nākamais uzdevums bija ierosināt, lai premjerministrs pats personīgi ierastos un uzņemtos atbildību par putniem. Mūsu tresta sekretārs Saimons Hikss tika nosūtīts uz Sentlūsiju ar ielūgumu, un premjerministrs atbildēja, ka ar prieku to pieņems, ja vien varēsim vienoties par datumu. Tad mēs sazinājāmies ar aviosabiedrību British Airways; šī kompānija bija iedibinājusi brīnišķīgu projektu - "palīgs dabas sargiem", kura ietvaros iespēju robežās par brīvu pārvadāja dzīvniekus un iekārtas (reizēm arī cilvēkus) uz dažādām pasaules malām, kur notika dabas aizsardzības pasākumi, piemēram, uz Maurīciju vai Ma- dagaskaru, turklāt gan mūsu, gan citu organizāciju labā. Mēs piezvanījām British Airways un apvaicājāmies, vai kompānija mums varētu palīdzēt nosūtīt kādu kravu no Kārību salām. Viņi bija nodomājuši, ka runa ir par dzīvniekiem, tāpēc apsolīja padomāt, kā varētu mums palīdzēt. Kad atklājām, ka transportējamais būs Sentlūsijas premjerministrs, aviokompānijas pārstāvji jutās zināmā mērā apjukuši, taču atguvās, kad bijām paskaidrojuši situācijas nopietnību, un piekrita atgādāt premjerministru un viņa svītu uz Džērsiju.

Atausa lielās dienas rīts. Es pats diemžēl biju slims un, ievērojot ārsta norādījumus, varēju piedalīties vienīgi putnu nodošanas ceremonijā. Līdzās putnu mītnēm mēs bijām izveidojuši paaugstinājumu ar mikrofoniem, lai Džērsijas pārvaldnieks sers Viljams Pillars, premjerministrs un es pats varētu teikt runas. Laiks, kā par nelaimi, bija drūms un apmācies, visu laiku sīki līņāja, tomēr tas neatturēja ne skatītāju pūļus, ne preses un televīzijas reportierus. Visbeidzot pa galveno ceļu svinīgi tuvojās svīta. Divas vizošas automašīnas, milzīgas kā vaļi, cieši no visām pusēm ieskāva nevainojamās uniformās tērpti policisti uz motocikliem, zibinot zilās signālugunis. Tas izskatījās augstākajā mērā iespaidīgi. Kad premjerministrs un sers Viljams izkāpa no mašīnām, vietējās draudzes Trīsvienības skolas bērni nodziedāja Sentlūsijas himnu. Man šķita, tas pārsteidza un aizkustināja premjerministru, kurš visu dziesmas laiku nostāvēja miera stājā. Bērni bija nedēļām ilgi mēģinājuši, un skaistā dziesma viņu izpildījumā skanēja patiešām jauki. Mums aiz muguras būros tupošie papagaiļi šīs uzmanības dēļ bija pagalam satraukušies, tie ķērca un spiedza, gandrīz pārkliedzot mūsu balsi. Brīdī, kad premjerministrs uzsāka pateicības runu, lietus ņēmās līt vēl daudz spēcīgāk, tāpēc es turēju goda viesim virs galvas milzīgu, sarkanbaltu golfa lietussargu. Tā bija pirmā reize, kad tiku turējis lietussargu kādam premjerministram virs galvas; taču tieši nebijušu uzdevumu veikšana, šķiet, ir vislielākais jaukums, ar kādu jāsaskaras dabas aizsargātājiem.

Ceremonija beidzās, premjerministru un viņa sievu izvadīja īsā ekskursijā uz tresta galveno mītni, un tad atgriezāmies muižas ēkā iedzert tēju. Kad viesi bija aizgājuši, Pauls Batlers vēl uzkavējās, lai apspriestu dažus dabas aizsardzības jautājumus, un izstāstīja man atgadījumu, kas, manuprāt, ilustrē izglītības milzīgo nozīmi mūsu veicamajā darbā.

Kāds amerikāņu džentlmenis bija ieradies Sentlūsijā, lidostā iesēdies taksometrā un lūdzis, lai viņu aizved uz papagaiļu mežiem. Taksometra šoferis kaut kādu sev vien zināmu iemeslu dēļ bija jutis aizdomas, ka amerikāņa nolūki nav godīgi. Viņš tomēr paklausīgi aizvedis amerikāni (kurš neko ļaunu nenojauta) un atstājis mežā, kur tas varētu novērot putnus, apsolīdamies pēc dažām stundām atgriezties. Tad šoferis pilnā ātrumā traucies uz tuvāko telefona automātu un sazinājies ar mežu departamentu. Viņš pastāstījis par savām aizdomām, un aprakstījis papagaiļu kontrabandista izskatu, jo bija dzirdējis nostāstus par šādiem tipiem, kas apdullina putnus un tad kārtās saliek ceļasomās ar dubultdibenu. Ziņotājam nebijis ne mazāko pierādījumu, tomēr mežu departaments pret šo ziņojumu izturējies ļoti nopietni. Tas gan radījis viņiem diplomātisku problēmu. Šis vīrs bija amerikānis, un Sentlūsijā, kā jau visas Kārību salas, lielā mērā bija atkarīga no amerikāņu tūristiem. Ja viņi aizturētu Amerikas pilsoni un pārmeklētu viņa bagāžu uz aizdomu pamata par papagaiļu kontrabandu, ziņa nonāktu laikrakstu pirmajās lappusēs un saceltu pamatīgu traci, ja vīrs izrādītos nevainīgs. Brīdi pārdomājuši, mežu departamenta darbinieki izdomājuši ārkārtīgi viltīgu plānu. Viņi piezvanījuši uz Maiami Federālo Izmeklēšanas biroju un paskaidrojuši radušos dilemmu. Vai FIB varot palīdzēt? Protams, FIB to varēja, un FIB to arī darīja, liekot lietā viltīgo plānu. Viņi uzzinājuši šā cilvēka vārdu un reisa numuru, ar kuru tas grasījies atgriezties no Sentlūsijas. Kad lidmašīna nosēdusies Maiami, policija paziņojusi, ka esot izsludināta sprāgstvielu trauksme un vajagot pārmeklēt visu pasažieru bagāžu. Protams, pārmeklētas tikušas vienīgi par kontrabandu aizdomās turētā cilvēka ceļasomas. Pārmeklējot bagāžā nav atradusies ne papagaiļa spalva. Tomēr bija patīkami zināt, ka visu šo notikumu ķēdi bija uzsācis taksometra šoferis, kurš pirms Lauksaimniecības ministrijas, mežu departamenta un Paula Batlera uzsāktās kampaņas visticamāk būtu amerikānim pajautājis: - Kas tie par papagaiļiem? - vai, vēl ļaunāk, - vai gribat, lai palīdzu jums kādu no tiem noķert?

SALIEKAMO BILDĪŠU STRATĒĢIJA

Džeremijs ilgus gadus pastāvīgi dēvēja mūsu tresta pieeju sugu pavairošanai nebrīves apstākļos par "daudzšķautņainu"; kaut ari mēs izzobojām viņu par šo bieži atkārtoto un zināmā mērā neveiklo apzīmējumu, patiesībā šis vārds precīzi raksturo mūsu darbu un izskaidro panākumus. Daudzšķautņaino pieeju īstenībā veido trīs fāzes - atšķirīgas, tomēr savstarpēji sader kā saliekamo bildīšu gabaliņi.

Pirmā fāze ir - izvēlēties sugas, kurām mūsu palīdzība varētu būt visnoderīgākā, nodibināt Džērsijā pavairošanas koloniju un vēlāk, kad esam ieguvuši pietiekami lielu dzīvnieku skaitu, izveidot "satelītkolonijas" citos uzticamos zoodārzos, parasti Eiropā vai Amerikā. Šajā brīdī var diezgan pamatoti apgalvot, ka (ja neņem vērā stihiskas nelaimes) ir jau izdevies saglabāt sugas nebrīvē. Otrā fāze ir sugu koloniju nodibināšana to mītnes zemē, jo galu galā tieši tur apdraudētajām sugām pienāktos vairoties. Tur valda piemērotākais klimats un atrodama piemērotākā barība, un, vēl jo svarīgāk, cilvēkiem ir dota iespēja vērot savas zemes dzīvnieku bagātības un iemācīties tās cienīt. Trešā fāze ir visgrūtākais uzdevums - Džērsijā, satelītko- lonijās vai pašu zemē nebrīvē izaudzētos dzīvniekus palaist brīvībā. ŠI trešā fāze ir atsevišķs stāsts, par kuru varēsiet lasīt piektajā nodaļā.

Drīz vien sapratām, ka pat pirmajai fāzei nav nekādas nozīmes, kamēr neesam nodibinājuši sakarus ar izraudzīto sugu mītnes zemes valdību. Daudzu gadu gaitā esmu ar vilšanos secinājis, cik gaužām maz par dabas aizsargāšanu un tās nepieciešamību zina tie cilvēki, kuriem dota vara pieņemt lēmumus, - politiķi. Man ir maza, melna grāmatiņa, kurā es pierakstu visidiotiskākos valstu vadītāju izteikumus, lai varētu cilvēkiem nocitēt kādu fragmentu, kad man pārmet pārspīlētu žēlošanos par valdībām.

Mana saraksta pašā augšgalā, protams, ir kādreizējais prezidents Reigans. Pēc manām domām, viņa saprašanu par ekoloģiskām problēmām un interesi par apkārtējo vidi lieliski izsaka divi paziņojumi: pirmkārt, koki radot piesārņojumu, un, otrkārt, - neesot svarīgi, ka tiek izcirsti sarkankoka meži, jo, kā prezidents visgudri atzīmēja, "kad cilvēks redzējis vienu sarkankoku, viņš ir redzējis tos visus." Nākamais žetons par muļķīgāko un plānprātīgāko paziņojumu pienākas kādam Indijas ministram. Kad viņam tika aizrādīts, ka aizsprosta būve appludinās ārkārtīgi nozīmīgas mežu platības kopā ar to iemītniekiem, viņš nikni paziņoja, ka "mēs šādas ekoloģiskās greznības nevaram atļauties." Kad ekoloģija kļūst par greznību, gals vairs nav tālu.

Kalnrūpniecības ministrs no Kvīnslendas Austrālijā iesildīja manu sirdi ar paziņojumiem presē, kad sakarā ar ierosinājumiem izveidot naftas urbumu Lielajā Barjerrifā izcēlās diskusijas. Vispirms šis cilvēks apgalvoja, ka tādas parādības kā naftas plankumi ūdenī nemaz nepastāvot. Vēlāk viņš piebilda - pat ja gadītos naftas noplūde - tāda iespēja esot viena no miljarda -, tā nebūšot problēma, jo (te es viņu citēju vārds pa vārdam) "katrs bērns zina, ka nafta peld ūdenim pa virsu, bet koraļļi dzīvo zem ūdens, tātad nekāds ļaunums neradīsies." Varētu ti- kai pabrīnīties par tās skolas līmeni, kurā ministrs savulaik mācījies, - ja viņš to, protams, ir darījis. Kāds augsta ranga Brazīlijas ierēdnis esot teicis: neesot "pierādījumu", ka mežu izciršana rada pārmaiņas klimatā. Ņemot vērā plašos tuksnešus, kas radušies aklas mežu izciršanas politikas rezultātā, var tikai brīnīties, kādas bioloģiskās zināšanas šis ministrs apguvis savā skolā.

Uzturoties Jaunzēlandē, man nācās pusdienot kopā ar visu šīs zemes Ministru kabinetu (laikam tas bija sods par maniem grēkiem). Tas bija šausminošs piedzīvojums, ko vēl trakāku vērta kāda ministra bazūnēšana par dabas aizsardzības pārvaldes plāniem izskaust savvaļas aitas no kādas dienvidu salas, kas ir otrā visā pasaulē zināmā retu sugu albatrosu ligzdošanas vieta. Ministrs šo domu nodēvēja par smieklīgu. Viņš visu mūžu esot bijis aitkopis un nekad neesot dzirdējis, ka aitas varētu apdraudēt uz zemes ligzdojošus putnus vai to olas. Es izteicu savu pārliecību, ka acīmredzot iemesls aitu izskaušanai ir to pārlieku plašā savairošanās. Aitas noēd visu zāli un tāpēc padara šo vietu albatrosiem nepiemērotu.

- Var jau būt, ka tas ir īstais iemesls, - ministrs piekāpās, - bet kas tad notiks, ja albatrosi no tās salas pazudīs? Tās ir tik tālu dienvidos, neviens tos draņķa putnus tāpat neredz. - Es teicu, ka pasaulē ir daudz Rembranta darbu, kurus es nekad mūžā neredzēšu, taču es tāpēc neierosinu tos sadedzināt. Ministrs neko neatbildēja. Iespējams, viņš mani nesaprata. Varbūt viņš domāja, ka Rembrants ir alus šķirne.

Tā kā esmu guvis šādu pieredzi, mani pārņem zināms satraukums un izmisums, kad pienāk laiks par mūsu centieniem uzsākt sarunas ar valdībām, tomēr mūsu pieeja lielākoties bijusi ļoti godīga.

Tomēr, kad rakstīju šo nodaļu, rakstīšanas gaitā es ar Džere- miju apspriedu projektu, kuru kādā vārdā nenosaucamā valstī grasījāmies finansēt. Es vaicāju, kāpēc mēs tā tūļājamies, kāpēc uzreiz neņemam vērsi pie ragiem?

- Vēlēšanas, - Džeremijs skumīgi atteica. - Tu jau zini, ka pašreiz pie varas esošā partija mūsu priekšlikumu atbalsta. Taču apmēram pēc mēneša būs vēlēšanas, un, ja uzvarēs cita partija, tā, visticamāk, noraidīs jebkuru konkurentu atbalstīto priekšlikumu, tādēļ uzskatu, ka gudrāk būtu nogaidīt. - Tādā kārtā nozīmīgam dabas aizsardzības projektam jābuksē uz vietas, kamēr sīki politiski darbonīši tiek galā ar savām problēmām, un šīs zemes savvaļas dzīvnieki pa to laiku pavirzījušies vēl soli tuvāk iznīcībai.

Tomēr visā visumā mēs ļoti labi sadarbojāmies ar valdībām. Domāju, ka galvenais veiksmīgās sadarbības iemesls ir mūsu sagatavotā vienošanās, kura jāparaksta abām pusēm un kas izrādījusies ļoti vērtīga. Šis dokuments ir pierādījums mūsu labajiem nodomiem un apstiprina, ka visi dzīvnieki un to pēcnācēji paliks savas mītnes zemes īpašumā un katrā laikā ir pieprasāmi atpakaļ. Tas ari pierāda (ja nu pierādījumi ir nepieciešami), ka mēs nevis vienkārši ņemam ciet retus dzīvniekus, bet sadarbojamies ar valdībām to zemju faunas labā. Tādējādi aizdomīgām valdībām nenākas bažīties, ka mēs esam apdraudēto sugu kolonizētāji un zagļi. Vēl viens vienošanās dokumenta pozitīvais aspekts - tajā uz papīra fiksēti veidi un līdzekļi mūsu sugu saglabāšanas daudzšķautņainās pieejas otrās un trešās fāzes ieviešanai dzīvē.

Pieaugot mūsu panākumiem sugu pavairošanā Džērsijā, vislielākās raizes sagādāja otrā fāze - pavairošanas koloniju izveidošana in situ[14]. Bija pilnīgi skaidrs, ka labākā vieta, kur šiem dzīvniekiem vairoties, ir to īstās mājas, taču šajās valstīs parasti nebija neviena cilvēka ar piemērotām zināšanām un pieredzi, kas varētu uzņemties šo uzdevumu, pat ja mēs piešķirtu līdzekļus pavairošanas centra izveidošanai. Bija skaidrs, ka cilvēki šādiem uzdevumiem jāapmāca, un tas nozīmēja - jāved viņi uz Džērsiju. Tādēļ mēs nolēmām izveidot mācību centru - kompleksu, kuru varētu saukt par miniuniversitāti; tajā ietilptu studentu kopmītnes, mācību zāle, bibliotēka un daudzas citas nepieciešamas telpas. Šai ēkai vajadzēja būt milzīgai un dārgai; kaut arī es nepavisam nevēlējos noklāt daļu mūsu skaistā īpašuma ar cementu, tā vien likās, ka cita veida, kā centram pildīt savu patieso funkciju, nav. Mēs sadabūjām arhitekta izstrādātu projektu, izpētījām to, strīdējāmies un tad vienojāmies par pārskatītu variantu - cerējām, ka esam izlabojuši visas kļūdas un neko vitāli svarīgu neesam palaiduši garām.

Es atkal uzkāru plecā savu ubaga tarbu un devos uz ASV, kur nauda tipiskā amerikāņu dāsnumā arī tika ar prieku atvēlēta. No kāda cita avota Lielbritānijā nāca līdzekļi stipendijām, ko piešķirt cilvēkiem no tā dēvētajām "jaunattīstības valstīm", kuriem nepietiktu savas naudas mācību ceļojumam uz Džērsiju. Nu bija atrasts finansējums gan ēkai, gan stipendijām. Jāatzīst, ar ēku es nebiju apmierināts. Ierobežoto līdzekļu dēļ nevarējām atļauties nekādas arhitektoniskas greznības, tādēļ es, par spīti mūsu lieliskā arhitekta pūliņiem mani nomierināt, tik un tā bažījos, ka nams izskatīsies kā cementā lieta kurpju kaste. Biju redzējis tos murgus, kādi radīti zoodārzos visā pasaulē, kur arhitekti pielūdz cementa dievieti, tāpēc uz šo noderīgo saistvielu raudzījos ar zināmu riebumu. Tomēr neko līdzēt nevarēja - vismaz es tā domāju. Un tad notika kaut kas ļoti dīvains - tas pierādīja, ka Liktenis ir mums labvēlīgs.

Jau daudzus gadus mūsu dzīvoklī divreiz nedēļā ieradās kāda misis Boizarda un zibenīgi kā viesulis to iztīrīja, tā ka istabas spīdēja un laistījās. Viņas jaunākā meita Betija tūlīt pēc skolas beigšanas bija sākusi strādāt trestā un nu jau vairākus gadus ar dzelžainu roku pārvaldīja zoodārza grāmatvedību. Kad misis Boizarda ieradās uz kopšanas darbiem, Betija vienmēr atskrēja un kādas piecas minūtes apmainījās ar māti tenkām. Šajā konkrētajā reizē misis Boizarda teica: "Dzirdēju, ka Leonards di Fē pārdod savu īpašumu." Betija neticēja savām ausīm, un šaubām tiešām bija iemesls. Leonards bija mūsu tuvākais un daudzcietušākais kaimiņš, kas nekad nežēlojās par dzīvnieku savādo trokšņošanu naktīs, pat nebilda ne vārda, kad reiz izbēgušais Dienvidamerikas tapirs Klaudijs samīdīja putrā tikko uzplaukušu anemoņu lauku un tad turpināja postījumus Leonarda dārzā, sagāžot visas plēves siltumnīcas. Leonards bija sapnis, ne kaimiņš. Viņa īpašumi Džērsijā bija piederējuši ģimenei veselu mūžību (kādus piecsimt gadus), un viņa lauki robežojās ar mūsējiem. Leonarda māja atradās divu minūšu gājiena attālumā no muižas ēkas, un patiesībā tajā bija trīs mājas kopā; vēl tur atradās maza kotedža strādniekam, apjomīgs pagrabs un masīvas granīta saimniecības ēkas. Mums ne sapņos nevarēja rādīties, ka Leonards pārdos ģimenes māju, bet bērni nu bija pieauguši un izklīduši kur kurais, turklāt šis trīs māju kopums izmaksāja pārāk dārgi.

Betija gluži bez elpas traucās uz biroju un atstāstīja jaunumus pārsteigtajam Džonam Hārtlijam, kurš savukārt nekavējoties piezvanīja man uz Provansu, kur es savā namiņā čakli rakstīju grāmatu. Es liku Džonam steigties pie Leonarda un tikai cerēju un lūdzu Dievu, kaut mēs nebūtu nokavējuši. Kad Džons dabūja rokā mūsu bijušo kaimiņu, Leonards pastāstīja, ka īpašums izlikts pārdošanai jau veselu mēnesi un viņš nekādi nespējot saprast, kāpēc neesot iedomājies par mums kā iespējamiem pircējiem. Sākumā viss šķita gaužām vienkārši, taču īstenībā tā nepavisam nebija, jo kopš zoodārza dibināšanas laiki bija mainījušies. Bija vajadzīgi ne mazāk kā trīs labvēlīgi Džērsijas pašpārvaldes komiteju spriedumi, pirms mēs varējām nopirkt Leonarda īpašumu un izmantot tā, kā paši vēlējāmies. Salas parlamentā"' tikko bija pieņemti bargi likumi, kas regulēja īpašumu (īpaši lauksaimniecisku) izmantošanu, - lieki teikt, ka neviens no mērķiem, kādiem vēlējāmies izmantot Les Noyers, nesakrita ar likumā minētajām kategorijām. Tomēr Džērsijā ar mums lepojas, tāpat arī ar mūsu veikto darbu, tāpēc šajā gadījumā (tāpat kā visos iepriekšējos) piešķīra mums milzu uzticības votumu. Es ne mirkli neapgalvoju, ka likums tika pārkāpts, - tas tika vienīgi mazliet apiets ar līkumu, un galu galā Les Noyers piederēja mums.

Teikt, ka bijām iepriecināti, nozīmētu nepateikt neko. Iecerētā masīvā cementa bloka vietā mums tagad mācību centram bija brīnišķīga eleganta, veca Džērsijas ferma ar masīvām saimniecības ēkām un astoņiem akriem zemes. Pastāvēja zināmi ierobežojumi par šīs zemes izmantošanu, bet tiem nebija nozīmes, jo patiesībā mūs interesēja tikai māja un saimniecības ēkas. Un tā, tiklīdz īpašums piederēja mums, sākās remontdarbi. Daļā mājas tika ierīkotas kopmītnes, daļā - saimniecības vadītāja dzīvoklis. Mēs iekārtojām elegantu bibliotēku, ko nosaucām par Viljama Kolinsa memoriālo bibliotēku, jo mans izdevējs sers Viljams līdz savai nāves stundai ārkārtīgi devīgi piešķīra mums ikvienu zooloģijas vai dabaszinību grāmatu, ko viņa izdevniecība publicēja vai grasījās publicēt. Milzīgajā saimniecības ēkā ierīkojām lekciju zāli amfiteātra veidā sešdesmit četriem klausītājiem, apgādātu ar vismodernāko audio un video aparatūru. Virs zāles atradās biroju telpas, neliels muzejs, telpas grafikiem un fotogrāfijām, aptumšota telpa fotolaboratorijai un video studijai, un pēc visa tā mēs joprojām bijām izmantojuši tikai apmēram pusi no milzīgās granīta būves.

Tagad, kad mums bija mācību centrs, vajadzēja atrast vadītāju. Mēs zinājām, ka tam jābūt īpaši izcilas sugas radījumam - bioloģiski izglītotam, tomēr arī tādam, kas spētu taktiski un iejūtīgi sadarboties ar daudziem un dažādiem cilvēkiem no visas pasaules, - patiesībā tādam, kas spētu būt gan biktstēvs, gan tēvs un skolotājs. Mēs nolēmām, ka jāizsludina konkurss, ja vēlamies dabūt labāko kandidatūru. Gluži dabiski, pār mums nolija veseli kandidātu plūdi, no kuriem nācās atsijāt galīgos aplamniekus - piemēram, kundzīti no Pendžas, kura mīlēja dzīvniekus, kurai piederēja veseli četrpadsmit kaķi un kura bija pavadījusi atvaļinājumu Maljorkā, vai arī astoņpadsmitga- dīgu skolnieku no Somersetas, kurš teica, ka viņam vienmēr patikuši ārzemnieki (kaut arī tie ir ļoti atšķirīgi) un viņš vienmēr vēlējies tos mācīt. No visas plašās straumes mēs izraudzī- jāmies kādus četrpadsmit kandidātus, kurus intervējām Londonā.

Zinu, ka došanās uz interviju cilvēkam var būt satraucoša, taču darba meklētājiem vajadzētu saprast arī intervētājus, jo izvēlēties cilvēku, kuru acīs neesi redzējis, ir nogurdinošs darbs. Mums priekšā bija Curriculum Vitae, bet šādam darbam vēlējāmies īpašu cilvēku, jo tik mazā kolektīvā nevarējām atļauties iepuvušu kartupeli. Reizēm, ja kandidāts ir nervozs, viņu ir grūti novērtēt. Par laimi, pastāv stingri noteikta kārtība, cik ilgu laiku atvēlēt katram kandidātam, un noteikums, ka kandidātu vērtētājiem aizliegts gvelzt niekus un jāspēj neierobežotos daudzumos patērēt sliktu kafiju, nesaviebjoties un neļaujot tai ietekmēt savu viedokli. Šajā konkrētajā reizē mēs kandidātus novērtējām diezgan ātri, īpaši to jauno vīrieti, kas ar vaļēju bikšupriekšu iečāpoja istabā, mums visiem labsirdīgi pamāja sveicienu un apjautājās, vai kāds var pasniegt viņam uguni. Mūs māca nopietnas aizdomas, ka viņa Curriculum Vitae varētu būt viltots. Sijāšanas process bija tik raits, ka mēs pēkšņi aptvērām, - atlicis tikai viens kandidāts. No iepriekš iztaujātajiem tikai viens vai divi zināmā mērā varētu izrādīties derīgi, taču neviens vēl nebija izraisījis mūsos patīkamu satraukumu. Džons izgāja uzgaidāmajā telpā un atgriezies paziņoja, ka pēdējais kandidāts nav ieradies.

-     Neko darīt, - es teicu, - Nāksies vēlreiz ievietot sludinājumu.

-     Un šoreiz piebildīsim, ka kandidāts ar piecpadsmit kaķiem nav tikpat piemērots kā kandidāts ar zinātņu doktora grādu bioloģijā, - Džons piebilda.

-    Jā, un, kaut arī ārzemnieki nav angļi, labam mācībspēkam jācenšas to pārdzīvot, - teica Lī. - Es, galu galā, esmu amerikāniete.

-    Ziniet, es ierosinu iet un dabūt šīs kafijas riebīgo garšu ārā no mutes ar kādu labu, vecmodīgu, īsti anglisku dzērienu - piemēram, brendiju vai ingveralu, - es ierosināju.

Liktenis mūsu tresta vēsturē vienmēr izspēlējis ar mums nerātnus jokus. Arī šoreiz tas nogaidīja līdz pēdējam brīdim, pirms metās mums palīgā. Mēs tobrīd vācām kopā savus papīrus, kad atskanēja klauvējiens pie durvīm un, atbildot uz mūsu vienbalsīgo "iekšā!", istabā ienāca doktors Deivids Vo - tas pats trūkstošais kandidāts, kas, izrādījās, nokavējis autobusu, vilcienu un visu citu, ko vien iespējams nokavēt, tik un tā tomēr bija ieradies. Mēs nevarējām darīt neko vairāk kā vien piedāvāt viņam tasi atdzisušas kafijas un ķerties pie iztaujāšanas tik rūpīgi, it kā mēs būtu no Kriminālmeklēšanas nodaļas un viņš - varbūtējais Džeks Uzšķērdējs. Klausīdamies atbildēs, mēs skaidri sapratām, ka šis pēdējais kandidāts ir tieši tas, ko tikām meklējuši. Vieglu sirdi mēs aizsūtījām viņu mājās, apsveicām cits citu ar lielisko izvēli un devāmies uz piemērotu viesu namu.

Tā nu Deivids pieņēma šo amatu, un viņa pirmais darbs bija saplānot mācību programmu. To viņš paveica ātri un ar pareizo nojautu, jo tik kompleksai programmai kā mūsējā vajadzēja būt elastīgai. Kāds mans draugs reiz mēdza teikt par šādu vai tādu programmu - "tai jābūt elastīgi nelokāmai". Kaut arī šie apzīmējumi ir savstarpēji pretrunīgi, tie atsauc atmiņā "Alisi Brīnumzemē", tāpēc mēs vienmēr esam cenšamies panākt "nelokāmu elastību", un tieši tas Deividam ir izdevies. Bet, kamēr Deivids noņēmās ar programmas sastādīšanu, mēs sapratām, ka mūsu mācību pārzinim ar viņa ANO miniatūrā būs palīgos nepieciešama persona, ko amerikāņi, kuriem palaikam izdodas atrast īstos vārdus, dēvē par mājasmāti. Viņas darba noteikumiem vajadzēja būt tikpat stingriem kā Deividam: viņai vajadzēja pieskatīt visdažādāko sabiedrību no visas pasaules, mīlēt viņus, būt stingrai pret tiem un vairāk par visu būt spējīgai tikt galā ar kaut ko līdzīgu kolektīvam idiotismam, kas patiesībā ir nesaprašanās, ko izraisa valodas nezināšana, kultūras vai reliģijas atšķirības vai vienkārši fakts, ka cilvēki ir tālu no mājām un jūtas vientuļi.

Olvina man šķita esam izcils mājasmātes paraugs, ja viņa piedotu šādu izteikumu. Spēcīga sieviete, vienmēr nevainojama, no viņas strāvoja fermera sievas gars - tāda sieviete, kurai jāgatavo ēdiens desmit bērniem, vīram un astoņiem laukstrādniekiem. Tāda, kas slauc govis, savāc vistu izdētās olas, pabaro cūkas un ir kājās līdz ar rītausmu vai vēl agrāk, lai pati izceptu maizi. Tāda īsti līdzjūtīga sieviete, kas ar visu tiek galā. Un viņa un Deivids to patiesi spēja.

Olvinas ēdiena gatavošanas talants bija fantastisks, bet viņai piemita arī tā retā, izcilai pavārei piemītošā spēja pieskaņot maltītes ēdājiem. Pat aci nepamirkšķinājusi, viņa spēja iepriecināt studentu no Pakistānas, kas kāroja pēc tunča sviestmaizēm ar ceptiem kartupeļiem, kečupu un marmelādi, kā arī tos studentus, kuri pieprasīja sardīnes ar citronu krēmu vai citronu krēmu ar marmītu [15] . saskaroties ar tādām prasībām, vājāka sieviete padotos - tikai ne Olvina. Viņa samierinājās pat ar puisi no Kalifornijas, kurš katru nedēļu saņēma no mājām milzu sūtījumu tādas šokolādes un saldumu, kādi nomaļajā Džērsijā nebija atrodami, un ar Urugvajas meitenēm, kuras pastāvīgi prasīja papildināt karstā ūdens krājumus mate gatavošanai - mate podiņiem viņas bija pieķērušās tikpat dedzīgi, kā mazi bērni knupīšiem -, turklāt viena no viņām uzstāja, ka tai katru dienu jāapēd ne mazāk par četrpadsmit apelsīniem.

Olvina saskārās ne tikai ar kulināra rakstura grūtībām. Mums bija kāds students no Nigērijas, kurš pastāvīgi dēvēja Ol- vinu par Mammu - manuprāt, gluži pareizi. Viņš atnāca pie Olvinas dienas divas pēc ierašanās Džērsijā un teica: "Mamma, man briesmīgi dedzina vēderā." Olvina bažīgi iztaujāja jaunekli un atklāja, ka sāpju iemesls ir gluži vienkārši ieildzis aizcietē- jums. Viņa laipni, taču stingri izsniedza viņam svecīti, pamācīja, kā to lietot, un brīdināja, ka pēc pusstundas vajadzētu nākt atvieglojumam, tāpēc jauneklim būtu vēlams uzturēties mazmājiņas tiešā tuvumā. Šis piemērs pierāda, ka ir derīgi pārliecināties, vai otrs cilvēks ir pareizi sapratis teikto, kaut arī šķiet, ka ir sapratis. Students atgriezās pēc stundas un teica, ka svecīte nav iedarbojusies.

-    Ko tu ar to iesāki? - Olvina vaicāja.

-     Mamma, es aizgāju uz mazmājiņu, iestūmu iekšā un izvilku ārā. Es tā darīju trīsdesmit minūtes, kā Mamma teica. Bet vēders joprojām traki sāp.

Arī Deividam nācās saskarties ar problēmām. Kādu dienu viņš mācīja angļu valodu malagasiešu studentam, vēlēdamies uzlabot viņa diezgan trūcīgās valodas zināšanas; Deivids izmantoja izdomātu stāstu, kura gaitā kāds vīrs salauž roku. Studentiem tika uzdots jautājums - ko šis vīrs salauzis. Malagasiešu students acīmredzot nosprieda, ka salauzta roka neizklausās gana iespaidīgi, tāpēc uzskaitīja veselu sarakstu - vīrs esot salauzis acis, aknas, plaušas, vēderu, ausi, sirdi un mēli. Deivids jautāja, kāpēc viņš uzskaitījis visas šīs nesalaužamās cilvēka ķermeņa daļas, - students atbildēja, ka vienkārši atceroties to nosaukumus un tāpēc jūtoties ārkārtīgi lepns.

Kādā citā stundā Deivids uzaicināja katru studentu nosaukt savas valsts nacionālo putnu. Viss ritēja raiti, kamēr pienāca kārta kādam studentam no Ganas, kas domāja, pieri saraucis.

-    Ērglis, ser, - viņš beidzot teica.

-     Kādas sugas ērglis? - Deivids vaicāja.

Students atkal ilgi un rūpīgi pārdomāja.

-     Izmiris ērglis, ser, - viņš beidzot triumfējoši paziņoja.

Tad īpaši bargā ziemā, kad visu sedza dziļš, trausls, līdzens

sniegs, ieradās divi studenti no Taizemes. Sniegs viņus apbūra, jo jaunekļi to nekad nebija redzējuši. Nelaimīgā kārtā liela daļa no viņu mācību programmas norisinājās brīvā dabā, kur sals koda izcili neganti. Apmēram pēc nedēļas abi sāka žēloties Deividam par niezi pēdās. Tuvākā izmeklēšanā noskaidrojās, ka, pārnākot mājās, viņu pirmais darbs ir noraut kurpes un zeķes un piespiest pēdas tuvākajam radiatoram. Nav brīnums, ka abi nu mocījās ar apsaldējuma čūlām, taču nav arī brīnums, ka tādu kaiti Taizemē nepazīst.

Nekad nebiju cerējis mūsu miniuniversitāti ieraudzīt darbībā vēl savas dzīves laikā, bet likās, ka pagājis vien mirklis, kopš es mauriņā aiz Les Noyers ēkas jau spēlēju kroketu ar studentiem no Brazīlijas, Meksikas, Libērijas, Indijas un Ķīnas, un tas, ka viņi laipni atļāva man uzvarēt, nebūt nebija vienīgais iemesls, kāpēc es jutos lepns. Patiesībā mēs saņemam vairāk iesniegumu no cilvēkiem visā pasaulē, kas alkst studēt, nekā spējam prasības apmierināt (apmēram trīsdesmit gadā), un gan viņi, gan mēs jūtamies apbēdināti, ka esam spiesti šos gribētājus ierakstīt gaidītāju sarakstā, kas stiepjas aizvien garāks. Mums vārda tiešā nozīmē ir pieteikumi no visas pasaules, jo studenti no Dienvidamerikas, Āfrikas, Āzijas, Indonēzijas un Japānas, Eiropas, ASV, Kanādas un Austrālijas vēlas ierasties un apgūt mūsu programmas piedāvātās zinības. Lielākoties tie ir jaunekļi, kas meklē sev karjeras iespējas un var atļauties samaksāt gan ceļu, gan mūsu pieticīgo mācību maksu, tāpēc mums jāuzmanās, lai nelaupām iespējas studentiem no nabadzīgām valstīm, jo vietu skaits mūsu centrā ir ierobežots. Bet šis tautību kokteilis izrādās lielisks, jo mūsu studentus vieno kopīga kaislība - vēlēšanās saglabāt apdraudētās sugas. Viņiem ir noderīgi satikt citam citu un pēkšņi ar pārsteigumu aptvert, ka dabas aizsardzības problēmas pastāv visās valstīs, ne tikai pašu mājās, kā arī palīdzēt cits citam, apmainoties ar idejām un informāciju.

Kaut arī tresta pieejas daudzās šķautnes tikušas slīpētas un pulētas gadu gaitā, dažas no tām jāpadara vēl spožākas, jāveic un jāuzlabo ikdienas darbi muižas teritorijā, lai mūsu arvien augošās organizācijas mehānisms turpinātu darboties. Piemēram, aplūkosim lielas, izcili dārgas apdraudētu sugu dzīvnieku kolekcijas turēšanu no veterinārijas puses.

Esmu publiski paziņojis, ka divi visbīstamākie dzīvnieki, kurus zoodārzā nedrīkst palaist savā vaļā, ir arhitekts un veteri- nārķirurgs; esmu labi pieradis pie fakta, ka arhitekti vēršas pie manis ar vāji slēptu pretīgumu - kā pret kādu Bulgārijas Borisu Briesmīgo un ka veterināri met man apkārt līkumu ar tādu piesardzību, it kā censtos izvairīties no satikšanās ar mežonīgu vērsi vai traku suni. Laikam gan vienīgais mierinājums ir tāds, ka šī attieksme pierāda cilvēku lasītprasmi vai vismaz ļauj saprast, ka tie uzņēmušies pūles nolīgt priekšālasītāju.

Atceros pirmo reizi, kad uzaicināju gan mūsu veterinārķi- rurgu, gan ārstu izmeklēt sasirgušu pērtiķi - jau toreiz es izraisīju diezgan ievērojamu apmulsumu, kuru savā naivumā nespēju saprast. Lielākajos Eiropas zoodārzos un Amerikā veterināri vajadzības gadījumā bez kautrēšanās izmantoja arī cilvēku ārstu vai stomatologu zināšanas. Cenšoties diagnosticēt un izārstēt milzumdaudz apbrīnojamu organismu (no cilvēka līdz pelei), pastāv trīs atšķirīgas, līkumotas zinību straumes: pētījumi par cilvēku, uzkrātā pieredze par mājdzīvnieku slimībām un (šī trešā straume līdz šim bijusi visvājākā) savvaļas dzīvnieku izpēte nebrīves apstākļos. Dabiski, ka zināšanas par cilvēku ir vispamatīgākās un to izpēte - visdetalizētākā. Taču veterinārija kā zinātne cieš zaudējumus no tā, ka trīs straumes savā plūdumā nesaskaras. Veterinārķirurgs gan apgūst iemaņas, kā savā darbā izmantot aizvien pieaugošo zinību klāstu par cilvēku ārstēšanu, taču viņam tiek mācīts apieties vienīgi ar mājdzīvniekiem, tādēļ šimpanzes mazuļa vai Gviānas milzu ūdra parādīšanos savā kabinetā tas vēro ar pamatīgām bažām. Zoodārzu kolekcijas cieš zaudējumus tik ierobežotas pieejas dēļ veterinārķirurģijas mācīšanā.

Atceros, jaunībā es bieži piedalījos līķu sekcijās, kad tika uzšķērsti dzīvnieku ķermeņi, un par nāves cēloni vienmēr bija izrādījusies tuberkuloze. Nevienam, kā likās, neuzmācās šaubas, kāpēc tik dažādi dzīvnieki - no strausiem līdz antilopēm - cieš tieši no šīs slimības, tāpēc arī neienāca prātā, ka tā varētu būt ārstējama vai novēršama. Par laimi, tie laiki beidzot ir garām. Mūsdienās pastāv brīva apmaiņa ar zinībām un ārstēšanas iemaņām.

Pirms vairākiem gadiem mūsu sabiedrībā parādījās Tonijs Olčērčs. Viņš bija enerģisks, jauns veterinārķirurgs un kļuva par partneri Nikam Blempidam - mūsu uzticamam ilggadējam veterināram, kas te strādāja tāpat kā savulaik viņa tēvs. Manuprāt, Toniju, tāpat kā daudzus šā vārda cienīgus veterinārus, sajūsmināja viņa rīcībā nodoto pacientu lielā daudzveidība, kā arī kaitinošās, izvairīgās metodes, pie kādām šie pacienti ķērās, lai padarītu ārsta dzīvi neciešamu, bet tajā pašā laikā interesantu.

Viens no Tonija pirmajiem darbiem (tas bija ilgi pirms mūsdienīgās slimnīcas ierīkošanas) bija piedalīties Oskara - mūsu lielākā un potenciāli bīstamākā orangutana - operēšanā. Oskaram sāpēja zobs, un nebija brīnums, ka mūsu vietējais zobārsts Džeks Petijs nepavisam nevēlējās izmeklēt bojāto dzerokli, pirms dzīvnieks nebija droši un pamatīgi aizmidzināts. Tolaik mēs visai maz zinājām par šo radījumu anestezēšanas noslēpumiem, tāpēc, lai visiem būtu mierīgs prāts (un apdrošinātājiem - prieks), mums nācās iesaistīt pasākumā vietējos policijas spēkus. Mums palīgos tika nosūtīts milzīgs, lācīgs seržants ar divstobru bisi, kamēr Tonijs Oskaru aizmidzinās un Džeks tiks galā ar operāciju. Tonijs vēlāk teica - viņš esot bijis laimīgs, ka Oskars nebija izrādījis atgūšanās pazīmes, jo juties pilnīgi pārliecināts, ka pretējā gadījumā pats būtu saņēmis lādiņu no abiem stobriem, savukārt orangutans tiktu cauri sveikā.

- Es neuzticos orangutāniem, - Tonijs paskaidroja, - taču milzu policistiem ar šaujamajiem es uzticos vēl mazāk.

Tagad Tonijs mūsu komandā darbojas ne tikai kā veterinārs, bet ir arī galvenais administrators, un parastas vidējas darba dienas gaitā viņam iznāk saskarties ar visdažādākajiem uzdevumiem - no ķeizargrieziena gorillu mātītei līdz aizsērējušām kanalizācijas caurulēm dāmu tualetē.

Vēl viena mūsu daudzveidīgā darba šķautne saistās ar sabiedrības izglītošanu kā papildu programmu mūsu profesionālajai apmācībai Les Noyers muižā. Mūsu izglītības darba vadītājs Filips Kofejs kādreiz strādāja ar pērtiķiem - aprūpēja orangutanus un gorillas. Pacietība, laipnība un izpratne, kas nepieciešama darbā ar cilvēkveidīgajiem pērtiķiem, Filipam lieti noderēja, izstrādājot skolēniem domāto mācību programmu. Katru gadu vairāk nekā septiņi tūkstoši skolēnu izmanto Džērsijas zoodārzu par savu klases telpu, vēl septiņi tūkstoši ir Dodo klubā mūsu jaunāko dalībnieku biedrībā. Filips un Deivids Vo patlaban beidz pēdējos sagatavošanas darbus Zoodārzu izglītības kursam, kurā iesaistīsies skolotāji no zoodārziem visā pasaulē, īpaši no jaunattīstības valstīm. Tas ir pirmais kurss šajā nozarē; mēs priecājamies, ka tas tiek pasniegts tieši te, un ceram, ka pirmajam mēģinājumam sekos daudzi citi.

Šobrīd mēs savu daudzveidīgo darbību atspoguļojam visdažādākajās publikācijās. Mēs izdodam zinātnisko žurnālu "Dodo", kura galvenais redaktors ir Džeremijs; viņš pastāvīgi mudina komandas locekļus, studentus un viespētniekus laikus iesniegt rakstus gan tad, ja runa ir par retu augļēdāju sikspārņu audzēšanas metodēm, gan par ekoloģijas un apdraudēto sugu dzīvnieku uzvedības ilgtermiņa pētījumu rezultātiem savvaļas apstākļos. Vēl publicējam jaunāko ziņu apkopojumu On the Edge ("Uz robežas"), ko trīs reizes gadā izsūtām visiem mūsu tresta locekļiem, kā arī īpašu izdevumu Dodo kluba biedriem - Dodo Dispatch ("Dodo ziņas"). Katrā "Dodo ziņu" izlaidumā ir krāsains plakāts ar kāda apdraudētā dzīvnieka attēlu, kura glābšana šobrīd ir mūsu aktuālais uzdevums. Šos plakātus mēs gatavojam lielākā vairumā, uzdrukājam ziņas par dzīvnieku viņa mītnes zemes valodā un nosūtām uz to valstu skolām, iestādēm un veikaliem, kas ieinteresēti veicināt vietējās izglītības programmas. Mēs vēlamies, lai mūsu starptautiskā mācību centra bijušie studenti nezaudētu sakarus ar mums un arī cits ar citu, tāpēc izdodam ziņu izdevumu Solitaire un izplatām vismaz trīssimt cilvēkiem sešdesmit piecās valstīs - tajā publicējam jaunākās ziņas par Džērsiju un mūsu projektiem citās zemēs, pašu studentu atsūtītos stāstījumus par savu darbu un piezīmes par dabas aizsardzības sasniegumiem citās valstis.

Protams, mūsu darbinieki nepavada visu savu laiku, aprūpēdami dzīvniekus, mācīdami studentus vai rakstīdami atskaites. Patiesībā viņu dzīvesveids ir mūžam mainīgs kā attēls kaleidoskopā, jo mēs viņus sūtām pētniecības ceļojumos vai kontrolēt mūsu in situ pavairošanas programmu izpildes gaitu. Piemēram, Džeremijs laiku pa laikam dodas uz Brazīliju pārraudzīt primātu aizsardzības darbu. Deivids Džego brauc sniegt padomus Kārību papagaiļu aizsardzības projekta ietvaros un saskaitīt savvaļas papagaiļus. Braiens Kerols (atbildīgais par zīdītājiem) vāc informāciju par augļēdājiem sikspārņiem savvaļā, Kventins Bloksams - atbildīgais par rāpuļiem - līdzīgu darbu veic Madagaskarā un citur pasaulē. Reizēm paņēmieni, kā iegūt mums nepieciešamo informāciju, ir patiesi neparasti un vienkāršam dabas sargātājam pat neienāktu prātā. Piemēram, mēs aizsūtījām savu zinātnisko līdzstrādnieku Viljamu Oliveru veikt pētījumu par pundurcūkām to dabiskajā dzīves vidē; Viljams secināja, ka ir tikai viens paņēmiens, kā uzzināt kaut ko par šo dzīvnieku privāto dzīvi. Viņš noķēra pundurcūku un aplika tai kakla siksnu ar radio raidītāju, tad jāšus ziloņa mugurā ceļoja cauri garajai zālei un ar raidītāja palīdzību uzzināja, kā pundurcūka vada savas dienas. Izsekot pasaulē mazāko cūku ar radio raidītāju pie kakla siksnas, pašam sēžot ziloņa mugurā, - kaut ko tādu, bez šaubām, izbaudījis tikai retais dabas aizsardzības speciālists.

Lūk, tāda ir mūsu daudzšķautņainā pieeja, un tieši šobrīd vajadzētu strādāt visiem pasaules zoodārziem, lai palīdzētu izdzīvot apdraudētajām sugām. Taču mūsu darbam jau daudzus gadus ļoti palīdzējušas divas "stiprās puses", par kurām, kā esmu pārliecināts, citas dabas aizsardzības organizācijas mūs apskauž. Pirmkārt, tā bijusi mūsu spēja piesaistīt un, vēl jo svarīgāk, paturēt savās rindās visdažādākos talantīgus un savai misijai uzticīgus cilvēkus, un otrā - man laimīgā kārtā dotā spēja rakstīt grāmatas, kas kļuvušas tik populāras, ka atvērušas man daudzas durvis, kas citu organizāciju priekšā palikušas stingri aizslēgtas.

Manuprāt, mūsu lieliskās komandas noslēpums ir tas, ka mūsu zoodārzs nav viens no daudziem. Mēs esam sev nosprauduši noteiktus mērķus un pastāvīgi strādājam, lai tos sasniegtu, - uzskatu, ka tas padara Džērsijas trestu vienreizēju un arī rada cilvēkos vēlēšanos mums piebiedroties. Bet visā visumā mums paveicies, ka darbinieki meklē mūs, nevis otrādi, vai vismaz mums veiksmīgi izdevies viņus ievilināt savos tīklos. Ļoti labs piemērs ir mūsu tresta sekretārs Saimons Hikss.

Kad pirmo reizi satikām Saimonu, viņš bija teicamas organizācijas - Lielbritānijas nacionālā dabas aizsardzības korpusa - direktors. Šajā organizācijā var iestāties cilvēki, kuri izjūt kvēlu vēlēšanos atbalstīt dabas aizsardzību, lai bez atlīdzības ziedotu tai savu laiku un zināšanas, - tīrītu piesārņotas upes un ciematu dīķus, dēstītu augus augsnes aizsardzībai pret eroziju, veidotu dzīvžogus, aizsprostus un tiltus un veiktu tamlīdzīgus grūtus, taču dabas aizsardzībai nozīmīgus darbus. Saimons bija ieradies pie mums ar savu komandu, lai palīdzētu kādos mūsu darbos. Šis garais, labi noaugušais vīrs ar lielajām, zilajām acīm, sprogainajiem, rudajiem matiem, strupo degunu un vasarraibumaino seju kopā ar savu komandu izstaroja pilnīgi neticamu entuziasmu. No viņa strāvoja gandrīz taustāma enerģija. Sajūta bija, kā atrodoties līdzās dinamomašīnai, - nevis kādam no mazajiem sadzīves motoriņiem, bet gluži vai okeāna lainera Queen Elisabeth II dzinējam. Viņam piemita milzu šarms, un viņš vadīja komandas darbu tik prasmīgi, ka reti gadījies redzēt ko līdzīgu. Uz mani tas atstāja milzu iespaidu. Apspriedos ar Džeremiju un Džonu Hārtliju. Arī viņi jutās tāpat. Darba apjoms trestā bija ārkārtīgi pieaudzis, un mums steidzami bija nepieciešams vēl viens cilvēks, kas spētu pārņemt vismaz daļu Džeremija un Džona pienākumu; Saimons likās kā pašu debesu sūtīts, ja vien mums izdotos viņu dabūt.

-     Pavērosim viņu vēlreiz, - es ierosināju. - Ataicināsim viņu kāda sadomāta iemesla dēļ: teiksim, piemēram, ka mums vajadzīga konsultācija laistāmā mauriņa pārveidošanai.

-   Tavuprāt, tas ir nepieciešams? - vaicāja allaž piesardzīgais Džeremijs.

-   Jā, - es teicu. - Atceries, Džeremij: seja, kuru redzi, no rīta pamozdamies, var izskatīties gluži citāda nekā tā, kuru vakar biji noskatījis.

Džeremijs pietvīka.

-    Saprotu tavu domu, - viņš šaubīdamies noteica.

Tā nu Saimons mums piebiedrojās un, kā izrādījās, bija tieši tas svaigo asiņu pieplūdums, kas mums bija vajadzīgs. Viņa nevaldāmais entuziasms, spēja realizēt jebkuru, pat šķietami neiespējamu projektu un enerģija bija neizsmeļami. To visu teicami raksturoja mana draudzene no Dienvidamerikas. Es ierosināju, ka viņai vajadzētu satikties ar Saimonu, jo izdevību iepazīties ar tādu cilvēku neviena sieviete nedrīkstētu palaist garām. Es piezvanīju uz viņa kabinetu.

-    Saimon, - es teicu, - te ir kāda dāma no Dienvidamerikas, es vēlos jūs iepazīstināt. Vai vari uz brīdi atrauties no darbiem?

-    Jā, jā, - Saimons atsaucās, turklāt viņa balsi varēja skaidri saklausīt visā istabā, kur sēdējām. - Ļoti labi, pēc mirkļa būšu augšā.

Es noliku klausuli.

-    Tagad ieklausies, - es teicu.

Tālumā varēja saklausīt būkšķi, tam sekoja skaņas, kas atgādināja tālīnus pērkona dārdus. Tad atskanēja vēl divi rībieni kā pamatīgu lielgabalu zalves. Vēlāk sekoja soļu kanonāde uz kāpnēm, kas veda augšup uz dzīvokli, - izklausījās, it kā mums tuvotos vesels krievu karaspēks tikko apkaltos zābakos, un tad, varenumā pārspējot visus iepriekš dzirdētos trokšņus, noblāk- šķēja durvis. Mana draudzene salēcās un izšļakstīja dzērienu no glāzes.

-    Saimons uzskata, ka durvis radītas tikai tādēļ, lai aizkavētu cilvēku, kuram darāms svarīgs darbs, - es laipni paskaidroju.

Ugunīgs kā vulkāns, Saimons lieliem soļiem iestūrēja istabā un ar tvērienu pārvērta manas draudzenes roku putrā. Kādas desmit minūtes, lieliem malkiem dzerdams aukstu alu, viņš ar milzu šarmu runāja, smējās un bārstīja jokus.

-    Tā, - viņš beidzot teica, ielūkojies pulkstenī, - baidos, ka man tagad jāiet - mani gaida vesels bars brīvprātīgo, kuri jāiedīda darbos, - žēl, ka nevaru palikt ilgāk, ceru, ka vēl tiksimies.

Loti labi. Lieliski.

Viņš vēlreiz sadragāja sievietes plaukstas kaulus savā skrūvspīļu cienīgajā tvērienā un aizgāja. Mana draudzene saļima uz dīvāna un klausījās viņa aiziešanas saceltajos rībienos un dārdos, kādu atkāpdamās spētu radīt vesela armija.

-    Atkārto vēlreiz, kāds ir viņa vārds? - viņa noprasīja.

-    Saimons, - es teicu, - Saimons Hikss.

-      Tev viņu jāsauc par Viesuļvētru Hiksu, - viņa noteiktā balsī paziņoja, un tā mēs arī turpmāk Saimonu dēvējām.

Saimona entuziasmam jaunajā darbā nebija robežu. Vibrēdams kā arfa, viņš neticami īsā laikā reorganizēja mūsu iedibināto "dzīvnieku adoptēšanas" kārtību: nu tas vairs nebija laipni gaidīts, taču nenozīmīgs ieguldījums dažādu radījumu uzturēšanas izmaksu segšanā, bet gan pamatīgi ienesīgs pasākums, turklāt izveidojās garš to cilvēku saraksts, kuri gribēja adoptēt kādu dzīvnieku. Adoptēšanas princips ir uzņemties atbildību par dzīvnieku un maksāt daļu tā uzturēšanas izdevumu, par ko uz dzīvnieka būra vai iežogojuma tiek uzrakstīts adoptētāja vārds. īpaši izdevīgi tas ir nomocītajiem vecākiem vai krustve- cākiem, kuri nespēj izdomāt kādu oriģinālu Ziemassvētku vai dzimšanas dienas dāvanu, tāpēc var konkrētā bērna vārdā adoptēt kādu zvēriņu. Cenas, protams, ir dažādas - vardes adoptēšana ir lētāka nekā gorillas; iemaksātā summa ne tuvu nesedz izdevumus, kādus konkrētais dzīvnieks no mums prasa gada laikā, bet tik un tā ir ļoti izdevīgs papildu ienākums. Turklāt gan pieaugušie, gan bērni jūtas palīdzējuši mums darbā un ar zināmu lepnumu ierodas apmeklēt "savu" dzīvnieku.

Kad iedibināju mūsu māsas organizāciju Amerikā, tai devām nosaukumu SAFE (Save Animals From Extinction), taču vēlāk bijām spiesti to nomainīt ar pompozāku vārdu - Starptautiskais brīvās dabas aizsardzības trests, jo, pēc amerikāņu domām, SAFE izklausījās kā kaut kas profilaktisks. Toties Saimonam šāda aizture bija pilnīgi sveša - viņš nekavējoties patentēja nosaukumu un ieviesa jaunu veidu, kā cilvēkiem sniegt ieguldījumu mūsu darbā. Viņš izmantoja kartītes ar katras sugas dzīvnieku attēliem; uz kartītēm bija lodziņi ar nosaukumiem - "veterinārajai aprūpei", "uzturēšanai", "atgriešanai brīvībā", utt. Ziedodami naudu, cilvēki varēja atzīmēt tieši to mūsu darba virzienu, kas tiem visvairāk interesēja, un nauda tika izmantota tieši viņu izraudzītajam darba virzienam.

Papildus šai rosībai Saimons nolēma kopā ar mūsu ārzemju studentiem apgūt mācību kursu, ko ari apzinīgi darīja, tīrīja būrus un baroja dzīvniekus ikkatrā zoodārza nodalījumā un, kad bija ieguvis vairāk zināšanu, arī vadāja apmeklētāju grupas pa zoodārzu, stāstīja viņiem par mūsu darbu un dzīvnieku īpatnībām. Tomēr savas milzu vientiesības pēc Saimons bija lielisks mērķis izjokošanai; reiz, kad biju slepus noklausījies viņa sarunu ar tresta pārstāvjiem, iesaucu Saimonu savā kabinetā.

-    Saimon, - es iesāku, - man ar tevi ļoti nopietni jāparunā.

-    Jā, kas noticis? - viņš noprasīja, un sejā iezagās nemiers.

-    Runa ir par lekcijām tresta locekļiem, - es teicu. - Es kādu dienu noklausījos tevi runājam.

-    Ak, kungs, nevar būt!

-    Jā, - es bargi apstiprināju, - un, kaut arī lielākā daļa stāstījuma bija pareiza, es nudien uzskatu, ka tev nevajadzētu stāstīt šiem cilvēkiem melus.

-    Melus? - Saimnos izdvesa.

-    Nu, varbūt ne gluži melus, - es piekāpos. - Varbūt tu tiešām domā, ka sniega leopards dzīvo Sahārā.

Viņš blenza manī platām acīm un tad pēkšņi saprata, ka es viņu izjokoju.

-    Dievs augstais, nekad tā vairs nedari, - viņš teica. - Man mute kļuva gluži sausa.

Tajā laikā Saimons nonāca sarežģītā situācijā ar mūsu orangutāniem. Milzīgais Sumatras orangutans Gambars ārkārtīgi greizsirdīgi uzmanīja savu teritoriju un sievu Džīnu. Viņu bija pārņēmusi ideja, ka Saimons ar saviem zināmā mērā orangu- tana krāsas matiem ir konkurents, kuram attiecībā uz Džīnu ir nekrietni nolūki. Kad vien Saimons parādījās būra tuvumā, Gambars ieķērās režģos un ņēmās šūpoties kā milzīga, senlaicīga skotu kalniešu soma, dobji rībināja pa autoriepu, kas bija iekārta būrī, un tad vainagoja savu teritorijas aizsargāšanas izrādi, sagrābdams Džīnu un uzsākdams mežonīgu dzimumaktu ārkārtīgi samulsušā Saimona acu priekšā. Nonāca pat tiktāl, ka Saimons, vadīdams tresta pārstāvju grupas, atteicās tuvoties orangutana būrim.

-     Ak, paskatieties, orangutāni! - tresta locekļi mēdza iesaukties, pa gabalu ieraudzījuši Gambaru.

-     Jā, jā, ļoti jauki, - Saimons steidzīgi piekrita, - taču vispirms man jums noteikti jāizrāda lemūru mežs.

Saimons man atzinās, ka šo Gambara uzbrukumu laikā Džina skatoties viņā ar tādu pārmetumu, ka viņam sirds lūstot.

-    Tas ir šausmīgi, - viņš žēlojās, - izskatās, it kā viņa notiekošajā vainotu mani.

-    Neņem galvā, - es viņu mierināju. - Iedomājies vien, cik slavens tu kļūsi, kad Gambars ķersies pie pēdējā līdzekļa! "Pasaules ziņas" par tavu dzīvesstāstu maksās bargu naudu.

-     Ko? - Saimons noprasīja. - Par kādu pēdējo līdzekli tu runā?

-    Tu kļūsi par vienīgo cilvēku pasaules vēsturē, ko Sumatras orangutans iesūdzējis tiesā par kaisles izraisītu īpašuma apdraudējumu, - es paskaidroju.

Manu grāmatu popularitāte atvēra man daudzas durvis, īpaši to cilvēku vidū, kurus vispār mēdz apzīmēt par "slavenībām". Zināt, ka kādas organizācijas boss ir mans pielūdzējs, ir ārkārtīgi noderīgi: bez sarkšanas varēju zvanīt tieši viņam un lūgt kādu pakalpojumu, nevis lēni rausties augšup pa piņķerīgajām, bieži vien traucējošajām birokrātijas kāpnēm. Turklāt viens cilvēks spēj mani iepazīstināt ar duci citu, kas varētu būt noderīgi, un viss process izvēršas par kaut ko līdzīgu ķēdes reakcijai. Šajā gadījumā runa bija par piemērota patrona sameklēšanu mūsu Amerikas māsas organizācijai, kas tolaik tikko sāka nostāties uz kājām.

Apmēram tajā laikā Toms Lavdžojs bija izveidojis organizācijas Amerikas padomi no atsaucīgu, devīgu cilvēku kopas un nolēmis, ka nu vajadzīgs "kuģa priekšgala rotājums" - cilvēks, kuru Amerikā labi pazīst un kurš varētu organizācijai piešķirt spozmi. Toms man piezvanīja, lai apspriestu šo jautājumu.

-     Kā būtu ar princi Renjē? - es ierosināju. - Viņam patīk dzīvnieki, un Monako viņam pieder pašam savs zoodārzs.

-     Viņa sieva būtu labāka kandidatūra, - Toms trāpīgi ieteica. - Amerikā ne jau katrs pazīst princi Renjē, toties ikviens ir dzirdējis par Greisu Kelliju.

-    Skaidra patiesība, - es piekritu, - bet es viņu personīgi nepazīstu.

-     Varu derēt, ka Deivids Naivens gan pazīst, - Toms teica, - un viņu savukārt pazīsti tu. Viņš bija vedējtēvs tavu gorillu

kāzās, vai ne?

-    Jā, bet man, patiesību sakot, trakoti nepatīk izmantot draugus, lai iepazītos.

-     Ļaunākajā gadījumā - viņš atteiksies, - Toms filosofiski noteica.

Es piezvanīju Deividam un lūdzu padomu.

-    Man netik iesaistīt savus draugus tādās padarīšanās, Džerij, - Deivids atbildēja, - bet paklausies, ko es izdarīšu. Es jūs abus iepazīstināšu, bet pēc tam tev pašam jātiek galā, es viņai tā arī pateikšu.

-     Brīnišķīgi, Deivid, - es sacīju, - tas der. Es vienīgi gribu, lai man paveras iespēja, un tad mēs ar Tomu izdarīsim visu pārējo. Esmu pārliecināts, ka viss būs kārtībā. Toms ir gandrīz tikpat šarmants kā tu.

-     Ar glaimiem no manis neko nepanākt, Darela kungs, - Deivids bargi aizrādīja.

-    Ar jums, otrā plāna aktieriem, vienmēr tā pati problēma - jūs nespējat atšķirt glaimus no patiesības, ja tādu gadās dzirdēt, - es teicu un noliku klausuli, pirms Holivudas zvaigzne pagūst atbildēt.

Drīz vien princese Greisa piekrita ar mums satikties, un tika norunāts tikšanās datums. Toms bija sajūsmināts.

-    Vecā, labā, mazā Mis Amerika, - viņš deklamēja.

-    Viņa vēl nav piekritusi, - es aizrādīju, - un, dieva dēļ, ne- saukā viņu par veco, mazo Mis Ameriku. Pie joda, viņa ir princese!

-    Tikai pēc laulībām, - Toms neatlaidās.

-     Dārgais Tomas, tev jāzina, ka tās princeses, kas titulu ieguvušas laulību ceļā, reizēm apzinās savu cieņu un stāvokli vēl labāk nekā dzimušās princeses.

-    Vai man vajadzēs taisīt reveransu? - Toms vaicāja.

-    Nē, - es teicu, - lai arī cik ļoti šāds skats mani iepriecinātu, tavu klanīšanos princesei Greisai mēs varētu aiztaupīt. Tomēr zinot, cik tu esi lempīgs, es domāju, ka varētu vismaz sniegt tev dažas labo manieru stundas. Es tevi apmācīšu, kad satiksimies Francijā.

Ne jau katru mīļu dienu saņēmu ielūgumu ierasties Monako pilī, tāpēc es nolēmu šo pasākumu noorganizēt augstā stilā. Es un manas sieviešu kārtas pavadones (sieva, sekretāre un sena draudzene) ērti iekārtojāmies ārkārtīgi greznā viesnīcā naudas zīmes čaukstoņas attālumā no kazino. Noskaņojuši savas garšas kārpiņas lieliska piedzīvojuma gaidām ar aperitīvu - izsmalcinātu šampanieša kokteili - mēs brīnišķīgi pazemīga maitre d'hotel pavadībā iegājām ēdamzālē, kur mūs ielenca vesela virkne gādīgu viesmīļu. Smalkā manierē iebaudījām brī- numgardu gurķu zupu, kas bija auksta kā baltā lāča deguns, un viesmīļi svinīgā klusumā novietoja mums priekšā šampanietī un krējumā sautētu lasi. Tajā brīdī ieradās Tomass Lavdžojs. Viņš izskatījās kā vienīgais, kurš palicis dzīvs pēc visbriesmīgākās zemestrīces kaut kur Mezopotāmijā. Viņu ieraudzījis, maitre d'hotel drebelīgā balsī iespiedzās kā sīciņa jūrascūciņa, kurai negaidot uzkāpis milzīgs vezumnieks. Jāatzīstas, ka es šim vīram sirsnīgi jutu līdzi.

Vienā rokā Toms bija sažņaudzis ceļasomu, kas šķita darināta no mūžveca, ar lepru slima krokodila ādas un kurā, kā likās, bija iestūķēta visa viņa pasaulīgā mantība. Uzvalks izskatījās tā, it kā to būtu valkājuši (un tajā gulējuši) septiņpadsmit klaidoņi un pēc tam aizmetuši projām. Krekls bija pelēks kā zivs vēders, ja neņem vērā apkakles iekšpusi - tā bija melna. Kaklasaite, bez šaubām, kādreiz bijusi lieliska, bet nu to bija atradis, rūpīgi sazīšļājis un pēc tam izspļāvis kāds no visinteliģentākajiem dinozauriem. Visu ansambli vainagoja kurpes: Čārlijs Čaplins gadiem ilgi bija nesekmīgi mēģinājis novest savējās līdz tādai kondīcijai. Tās bija krunkaini grumbuļainas kā kastaņi, purngali slējās gaisā un zoles, šķita, kuru katru brīdi atdalīsies no apavu virsējās daļas; kopumā šīs kurpes atstāja iespaidu kā visu iespējamo lipīgo slimību perēkļi, ja kāds izrādītos gana neprātīgs un vēlētos tās aplūkot tuvāk.

- Sveiki visi! - Toms iesaucās, novietodams savu nepievilcīgo ķermeni krēslā. - Piedodiet, ka nokavēju.

Manas svītas sievietes noskatījās uz Tomu kā uz krupi, kas pēkšņi izniris no viņu zupas šķīvja. Viņas bija tik daiļas, tērptas zīdā un atlasā, glīti uzkrāsojušās un bagātīgi iesmaržojušās, atsaucot atmiņā tikko pļautu pļavu vasaras vidū, un nu pēkšņi viņu vidē šķita parādījies operas spoks.

-     Mēs ceram, ka tu negrasies šādā izskatā doties uz pili tikties ar princesi Greisu? - viņas visas reizē draudīgi noprasīja.

-    Kāpēc ne? - Toms apjucis vaicāja. - Kas manam izskatam vainas?

Dāmas pateica, kas vainas. Kaut arī visu mūžu biju klausījies, kā sievietes detalizēti apraksta savus vīriešus, tomēr kaut ko tik visaptverošu un iznīcinošu vēl nebiju dzirdējis. Viņas to steidzīgi uzdzina augšstāvā, neņemot vērā iebildumus, novilka itin visus apģērba gabalus un kā vienota brigāde ķērās pie tīrīšanas, kamēr Toms, dvielī ievīstījies, sēdēja uz manas gultas.

-    Nesaprotu, kas manam izskatam vainas, - Lavdžojs sarūgtināts klāstīja. - Vakar es ieturēju pusdienas kopā ar Peru prezidentu, un viņš nebilda ne vārda.

-    Dažas sievietes spriež par vīrieti pēc viņa apģērba, un esmu pārliecināts, ka princese Greisa ir viena no tām. Viņām ir īpaši redzes un ožas aparāti. Ielaid tādas istabā, kurā atrodas trīs simti cilvēku, un viņas vienā mirklī ieraudzīs mikroskopisku olas dzeltenuma traipiņu uz vistālākajā stūri stāvoša vīra kaklasaites.

-    Ko tad es varu darīt, ja Parīzē pazaudēju bagāžu? - Toms taisnojās.

-    To nu gan viņai nesaki, - es aizrādīju, - citādi viņa nodomās, ka tu visu laiku vazājies apkārt, ģērbies kā lupatlasis.

Visbeidzot atkal parādījās Toma apģērbs, kas vairs tik ļoti neatgādināja kareivja uzkabi no Krimas kara laikiem; kamēr Toms ģērbās, es viņam sniedzu dažas galma etiķetes paraugstundas.

-    Atceries paklanīties, kad spiedīsi viņas roku, - es piekodināju, - un sauc viņu vienīgi par Viņas Augstību vai Marm.

-    Kas ir Marrri[16]. - Toms apvaicājās.

-    Tas, zini, ir saīsinājums no Madame.

-    Tā kā skolas jaunkundze? Vai nevaru viņu saukt par Renjē kundzi?

-    Nē, nekādā gadījumā. Turies labāk pie Jūsu Augstības.

Mēs sakāpām taksī un traucāmies kalnup, kur rožainā pasaku pils vērās pāri mirdzošajai Vidusjūrai. Pie vārtiem mūs apturēja cienījama izskata sargkareivis, kura uniforma izskatījās kā īpaši šūdināta "No, no, Nanette"* vai tamlīdzīgai muzikālai burleskai Ruritānijā [17] . mūs aizveda uz princeses sekretāra apartamentiem un lika brīdi pagaidīt.

-     Baigi kolosāls īpašums, - Toms noteica, vērodams telpu, kas laistījās marmorā un zeltā.

-     Tā, nu gan, dieva dēļ, atceries, ko tev mācīju, - es brīdināju. Nodomāju, ka Tomam kā mūsu Amerikas uzņēmuma valdes priekšsēdētājam pienāktos pirmajam satikties ar princesi. Drīz vien sekretārs atvēra durvis un ieveda mūs princeses kabinetā. Žilbinoši daiļā, elegantā princese Greisa piecēlās no galda un smaidot nāca tuvāk, lai ar mums sasveicinātos. Tajā brīdī es šausmās ieraudzīju, ka Toms viņai draudzīgi pamāj ar roku.

-    Sveiki, Greisa, - viņš teica.

Izmisīgi cenzdamies saglābt, kas vēl glābjams, es drosmīgi uzsāku runu.

-    Jūsu Augstība mūs ļoti pagodinājusi, veltot savu laiku, - es noķērkstēju. - Šis ir doktors Lavdžojs, mūsu organizācijas Amerikas valdes priekšsēdētājs, un mans vārds ir Darels.

-    Lūdzu, sēdieties un stāstiet, kas uz sirds, - Monako princese teica, un viņas sejā parādījās smaids, kas jebkuru vīrieti ar miesu un asinīm pārvērš vāvuļojošā idiotā.

Mēs ar Tomu apsēdāmies uz dīvāna, princese Greisa mums pa vidu, un centāmies izskaidrot mūsu tresta darbības mērķus. Kaut arī princese pacietīgi klausījās, es nudien jutos pārliecināts, ka atbilde būs noraidoša. Jutu, ka viņa ar mums satikusies tikai Naivena draudzības vārdā un nu apdomā pieklājīgu veidu, kā noraidīt mūsu lūgumu. Tādēļ es izspēlēju savu lielo trumpi. Tieši tajā brīdī, kad namamāte sāka aizbildināties, ka viņai esot ļoti daudz citu pienākumu un viņa nudien nedomājot, ka… es ieslidināju princesei Greisai klēpī lielu fotogrāfiju, kurā bija redzams mūsu jaundzimušais gorillas mazulis uz vēdera guļam uz balta frotē dvieļa. Sakāmais princesei Greisai sastinga uz lūpām, viņa priekā iespiedzās kā skolas skuķis. Viņa tiešā tekstā nepateica "Cik foršiņš", bet bija skaidrs, ka daudz līdz tam netrūkst.

-     Jūsu Augstība, tieši šādiem dzīvniekiem mēs cenšamies palīdzēt, - es paskaidroju.

-     Ak, cik viņš jauks, - princese dūdoja. - Nekad neko tik mīļu neesmu redzējusi. Vai drīkstu to parādīt vīram?

-    Fotogrāfija pieder jums, tieši tādēļ es to atvedu, - es atbildēju.

-    Ak, liels paldies, - viņa teica, nenolaizdama mīlas aizplīvurotu skatienu no attēla. - Tagad pastāstiet, kā es varu palīdzēt.

Kad pēc desmit minūtēm pametām pili, Viņas Augstība princese Greisa bija kļuvusi par Amerikas tresta patronesi.

-    Zināju, ka gorillas bilde viņu satrieks, - es gavilējoši teicu Tomam, kad trausāmies iekšā taksometrā. - Ikviena sieviete, kurai to parādu, zaudē prātu. Tas viņās pamodina mātes jūtas.

-     Nedomāju vis, ka tai bildei bija kāds nopelns, - Toms atteica.

Es pablenzu uz viņu.

-    Ko tu ar to gribi teikt - bildei nebija nopelns? - es noprasīju. - Tieši bilde lika viņai izšķirties!

-    Nē, īstenībā viņu iekaroja tas mazais olas dzeltenuma traipiņš uz manas kaklasaites, - viņš, plati smaidīdams, atteica.

ATGRIEŠANĀS SAVVAĻĀ

Pirms diezgan daudziem gadiem, kad tikko biju nodibinājis trestu, es centos pierādīt cilvēkiem, kāda jēga nebrīvē pavairot dzīvniekus. Neizbēgamais viņu jautājums tad bija - "Cik daudzus tad jau esi atlicis vietā?", it kā runa būtu vienkārši par dažu dzīvnieku izaudzēšanu, viņu iestūķēšanu krātiņos, aizgādāšanu atpakaļ uz mītnes zemi un izlaišanu tuvākajā meža pudurī. Nekas nevar būt tālāk no patiesības.

Pavairošana nebrīvē ir problēmu pārpilns dabas aizsardzības pasākums, tomēr, tikko izdevies tās atrisināt un sekmīgi izpildīt mūsu daudzšķautņainās pieejas pirmo un otro stadiju, var visus spēkus veltīt trešajai stadijai - nebrīvē pavairoto dzīvnieku nogādāšanai savvaļā tajās vietās, kur šīs sugas izmirušas, vai jaunās vietās, kas atrodas netālu no sugu dabiskās izplatības areāla un kur ir piemēroti dzīves apstākļi, vai arī tādās vietās, kur endēmiskajai savvaļas populācijai vajadzīgs papildu dzīvnieku pieplūdums. Trešā stadija ir sarežģītākā no visām.

Nebrīvē pavairoto dzīvnieku atgriešana savvaļā ir sarežģīta tādēļ, ka tā ir pilnīgi jauna pieeja, varētu pat teikt - pilnīgi jauna māksla, un mēs mācāmies paša procesa laikā. Vispirms jāņem vērā, ka nav divu tādu sugu, kuru prasības būtu pilnīgi vienādas, tādēļ pirmām kārtām jāizpēta un jāņem vērā katras vēlmes. Otrkārt, nevar ņemt dzīvnieku, kas jau trešajā vai ceturtajā paaudzē dzimis nebrīvē, un vienkārši izgrūst to savvaļā. Pat atrazdamies barības ielenkumā, šis dzīvnieks visticamāk aizies bojā, jo ir pieradis, ka augļi vai cita barība pasniegta sasmalcināta vairākās bļodiņās. Tas būtu tas pats, kas pēc ilgiem gadiem izraut kādu miljonāru no viņa Ritz apartamentiem un likt gulēt parkā uz soliņa, segties ar avīzi un meklēt ēdamo atkritumu tvertnēs. Būtu vajadzīgs ilgs laiks, lai viņu pie šīs domas pieradinātu.

Līdz šim ieviestās metodes ir pavisam vienkāršas, tomēr, kā jau teicu, viss process jāpieskaņo katram atsevišķam dzīvniekam un konkrētai vietai. Mūsu pirmie centieni palaist savvaļā Maurlcijas rožainos baložus ir piemērs tam, cik maz vajadzīgs, lai viss noietu greizi. Bijām nolēmuši pirmos putnus atlaist tādā kā "vidusposmā" - Pemplmūzas botāniskajā dārzā. Šajā plašajā teritorijā bija papilnam lapu un augļu, un, tā kā dārzā krustu šķērsu atradās daudzi piebraucamie ceļi, bija iespējams tiešā veidā sekot putnu kustībai un reakcijai. Mēs uzbūvējām īpašu putnu māju, kuras vienā daļā paredzējām turēt divus brīvībā atlaižamus baložus, un otrā daļā vēl divus, kuri, kā mēs cerējām, kalpos par pievilinātājiem un rosinās atbrīvotos putnus palikt dārzā.

Pirmos putnus mēs rūpīgi izvēlējāmies Blekriveras pavairošanas centrā, putnu māju un sprostu kompleksā, ko bija uzbūvējusi un ar kadriem nodrošinājusi Maurīcijas valdība, savukārt darbību finansēja galvenokārt mūsu trests. Kad putni bija iejutušies un pieraduši pie jaunajām mājām, pienāca lielā atbrīvošanas diena. Es šim lieliskajam notikumam par godu biju aizbraucis uz Maurlciju, lai pats personīgi atlaistu putnus brīvībā. Bijām nolēmuši, ka atbrīvotie vai vismaz brīvlaišanu guvušie baloži joprojām varēs izmantot putnu mājas par patvērumu; tur būs pieejams ari pastāvīgs barības daudzums līdz brīdim, kad putni nolems kļūt pastāvīgi. Noteiktajā dienā es ierados un milzīgi svinīgi - jo notikums bija tik nozīmīgs - parāvu auklu, lai atvērtu durtiņas un putniem atklātos ceļš uz brīvību.

Aukla pārtrūka. Iestājās apjukuma pilna pauze, līdz kādu aizsūtīja dabūt citu auklu. Tobrīd es izjutu dziļu līdzjūtību pret dāmām, kas, tērpušās savās labākajās drānās, vēl un vēlreiz triec šampanieša pudeles pret jeiuno okeāna laineru sāniem, taču bez rezultāta. Visbeidzot tika sadabūta aukla un putnu mājas lūka pienācīgi atvērta. Baloži uzvedās lieliski - viņi izlidoja no putnu mājas un sasēdās uz tās augšmalas. Mēs cerējām, ka putni izmantos brīvību un lidos prom kokos. Nekas tamlīdzīgs nenotika. Tie flegmātiski tupēja uz putnu mājas augšmalas, ne acu nemirkšķinot, un izskatījās pēc garīgi atpalikušiem eksemplāriem no amatiera taksidermista kolekcijas. Es no sirds vēlējos, lai šos putnus redzētu visi tie idiotiskie cilvēki, kuri melš niekus par ieslodzījuma nežēlību un brīvestības priekiem.

Šobrīd, to atceroties, jāsaka - nelaimīgā kārtā vietējā valdība bija vēlējusies, lai šī pirmā brīvē palaišana negūtu publicitāti, un tolaik šī prasība likās pilnīgi pamatota. Pemplmūzā mēs palaidām brīvībā pavisam vienpadsmit putnus, un visbeidzot tie saņēma dūšu un sāka izmēģināt brīvības garšu, izpētīdami plašos dārzus. Drīz tiem nācās sadurties ar citām briesmām. Mazi zēni ar lingām apstaigāja apkārtni, mēģinādami nomedīt parastās dūjas vakariņām. Nevarēja prasīt, lai viņi varētu saskatīt kādu atšķirību starp rožaino balodi un dūju - ja nu vienīgi viens no putniem ir treknāks un tādējādi vēlamāks medījums (patiesībā rožainā baloža gaļa garšo diezgan nepatīkami, šis putns ir neēdams). Kopā ar baložu uzticību, kas gandrīz robežojas ar plānprātību, rezultāts kļuva putniem liktenīgs. Vairākus baložus notrieca jauno mednieku nāvējošie ieroči. Atliek tikai minēt, vai kampaņas publicitāte būtu ko mainījusi. Vai šāda kampaņa būtu ietekmējusi zēnus ar lingām? To neviens nevar pateikt. Tomēr, par spīti mazajiem šāvējiem, vairāki putni sapārojās un perēja, kaut ari pameta tikko izšķīlušos putnēnus - droši vien tos iztraucēja cilvēki.

Pietiks, ja pateikšu, ka pirmais brīvībā palaišanas mēģinājums nebija izcili sekmīgs, tāpēc mēs noķērām putnus un nogādājām atpakaļ Blekriverā. Tomēr mēs no šā "mēģinājuma" bijām daudz ko iemācījušies. Putni nelidoja tūlīt pat prom zilajās tālēs, bet gan palika atbrīvošanas vietas tuvumā, kur varēja baroties, līdz pierada pie apkārtnes. Tad viņi sāka baroties gan ar vietējiem augļiem un lapām, gan arī eksotiskajiem - šis fakts bija nozīmīgs, jo eksotiskie augi bija pārņēmuši Maurīcijas mežus, kuros putniem kādu dienu jāatgriežas. Visbeidzot, mēs bijām pierādījuši, ka nebrīvē izaudzēti putni spēj vairoties brīvībā un to arī dara.

Tāpēc ar lielu paļāvību plānojām nākamo soli: īstu palaišanu brīvībā attālā Maurīcijas nostūrī, ko dēvēja par Makabija mežu. Mēs vēlreiz uzbūvējām putnu mājas un ievietojām tajās putnus. Šoreiz dažiem baložiem pirms atbrīvošanas piestiprināja sīciņus radio raidītājus, lai mēs varētu viņus izsekot, jo sameklēt putnu botāniskajā dārzā ir viens uzdevums, bet Makabija biezajos mežos un dziļajās ielejās - pavisam kas cits. Dažas dienas pēc atbrīvošanas putni nelidoja pa noteiktiem maršrutiem. Daži izlidoja ārpus raidītāju uztveres zonas un nerādījās pat vairākas nedēļas, laiku pa laikam tomēr mīklaini atgriežoties. Citi lidoja prom mežos, tomēr katru dienu atgriezās savās putnu mājās, lai ieturētu papildu maltītes. Vēl citi aizlidoja tikai dažus simtus pēdu no mājām un tur ari palika mēnešiem ilgi. Ar laiku kļuva skaidrs, ka putni pielāgojušies dzīvei brīvībā un ar katru dienu kļūst patstāvīgāki, izvēlas tos augļus un lapas, kas tiem garšo vislabāk. Mēs tomēr joprojām nodrošinājām papildu barību rezervei, jo nevēlējāmies, lai sezonas augļi savvaļas apstākļos pēkšņi izbeigtos un putni tā dēļ ciestu badu. Laikā, kad rakstu šo grāmatu, divi no atbrīvotajiem baložiem atgriezušies pie barības platformām kopā ar saviem jaunuļiem. Ar zināmu piesardzību varam teikt, ka jaunā kampaņa bijusi sekmīga.

Tās ir lieliskas ziņas divu iemeslu dēļ. Kampaņa pierādīja, ka vairākās paaudzēs nebrīvē dzimuši putni spēj pielāgoties dzīvei savvaļā, un, droši vien tas ir vēl svarīgāk, - mēs bijām iemitinājuši putnus ārpus rajona, kas vienmēr dēvēts par Baložu mežu. ŠI ieleja atradās dziļi kalnu mežos, un to veidoja maza eksotisko kriptomēriju koku audze. Visa zināmā baložu populācija (1978. gadā droši vien mazāk par divdesmit pieciem putniem) ligzdoja tieši tur. Situācija, kad visi putni ligzdo pāris akru lielā teritorijā, protams, ir ārkārtīgi bīstama, jo bezbēdīgs ievestu pērtiķu bariņš vai cits tikpat bezbēdīgs primāts - cilvēks ar bisi - vai arī spēcīgs ciklons būtu varējis uz visiem laikiem noslaucīt rožainos baložus no zemes virsas. Tomēr savvaļas putni stūrgalvīgi liedzās ligzdot kādā citā vietā. Šis fakts patiesi atbilda teicienam par visu olu glabāšanu vienā grozā, bet līdz ar jaunās kolonijas izveidošanu Makabija mežā mēs cerējām, ka putni pieķersies jaunajai vietai un uzsāks ligzdošanu tur. Kad šis uzdevums bija paveikts, mēs varējām turpināt koloniju dibināšanu citās piemērotās vietās visur Maurīcijā, lai tad, ja ar sākotnējo savvaļas koloniju notiktu kas nelāgs, mēs nezaudētu visu sugu.

Gluži cita veida problēma parādījās saistībā ar Valdrapa vai kailsejas ibisiem, jo tie par varītēm vēlējās ligzdot uz zemes tieši tajā vietā, kur pletās pilsēta. Šie ibisi ir lieli putni, kuru tumšās spalvas iezaigojas, kad tās skar saules stari. Tiem ir kailas sejas, gari, tumši koraļļsarkani knābji un parasti mazliet aizvainota sejas izteiksme. Ibisu vokālais repertuārs ir plašs un komisks, tas sastāv no visdažādākajām klepojošām, švīkstošām, ņurdošām skaņām un arī tādiem trokšņiem, kas izklausās precīzi kā Latīņamerikas zemēm raksturīgā atkrēpošana. Kādreiz šā neparastā un ārkārtīgi noderīgā putna izplatības areāls bija plašs - no Turcijas un Vidējiem austrumiem pa visu Ziemeļāfriku un tālāk praktiski visur Eiropā, tie ligzdoja pat tik tālu ziemeļos kā Alpu kalni. Viduslaikos jaunos putnus uzskatīja par delikatesi, ar ko atļauts mieloties tikai augstmaņiem, kaut gan es nebūtu pārsteigts uzzinot, ka daži tuklie putnēni pamanījās nokļūt arī visnabadzīgāko zemnieku grāpjos. Vissenākās rakstiskās atsauksmes par šo neparasto putnu attiecināmas uz sešpadsmito gadsimtu un nāk galvenokārt no Zalcburgas, kur putns aprakstīts kā mežu krauklis. Karalis Ferdinands un Zalcburgas arhibīskaps 1528. gadā izdeva vairākus šā putna aizsargāšanas likumus (visticamāk, tie noteica, ka aristokrāti drīkst ēst jaunos putnus, bet zemnieki ne), tomēr likumi izrādījās neefektīvi.

Kailsejas ibisu es saucu par noderīgu putnu tādēļ, ka tas, līdzīgi citiem spārnainiem, bija dabisks kaitēkļu daudzuma regulētājs, kas ēda kaitīgo kukaiņu kāpurus, tāpat arī vardes, mazas zivtiņas un sīkus zīdītājus. Iztēlojoties lielo putnu un atceroties, ka tam ir līdz pat četriem putnēniem, jāsaprot, ka to uzturēšanai pie dzīvības jāpatērē ievērojams daudzums kukaiņu kāpuru. Savulaik putnu atgriešanos savās no mūžseniem laikiem zināmajās ligzdošanas vietās cilvēki uztvēra kā ziņu par pavasara iestāšanos, tādēļ ibisu atgriešanās nozīmēja svētku sākšanos - īpaši mazajā Turcijas pilsētiņā Birisekā. Taču vēlāk tika izgudrots nelāgais līdzeklis DDT un, kā vienmēr bijis un notiek ari mūsdienās, tas tika lietots pa labi un pa kreisi. Rezultātā cieta ibisi, jo tika piesārņota viņu barība. Ibisi pārliekas medīšanas dēļ jau bija padzīti no savām senajām ligzdošanas vietām Eiropā, un to skaits strauji saruka arī Vidējos austrumos un Ziemeļāfrikā. Patiesībā Birisekas kolonija bija vienīgā, kas vēl saglabājusies austrumos, taču pilsēta strauji pletās plašumā. Daudzām jaunajām mājām, kas bija saceltas visapkārt ibisu ligzdošanas vietām klintīs, bija plakani jumti, uz kuriem māju iemītnieki vasaras neciešamā karstuma dēļ mēdza gulēt. Lieki teikt, ka gulētājus nepavisam neiepriecināja ievērojams gvano daudzums, ko uz jumtiem mēdza atstāt putni (kuri, galu galā, bija te ieradušies pirmie). Tādēļ viņi putnus šāva un nomētāja ar akmeņiem, bet ibisi, kas reiz bija svētku vēstneši, nu kļuva par apgrūtinājumu. Turcijas valdība velti centās putnus aizsargāt, taču cilvēku nebeidzamie uzbrukumi no vienas puses un insekticīdi no otras šo pēdējo koloniju austrumos pamazām iznīcināja. Šīs grāmatas rakstīšanas laikā austrumos vairs nav neviena savvaļas putna. Vienīgās zināmās kailsejas ibisu savvaļas populācijas ir mazas, trauslas grupiņas Marokā, Alžīrijā un Saūda Arābijā.

Tikai sagadīšanās pēc ibisi tika turēti nebrīvē gan Insbrukas, gan Bāzeles zoodārzos, un no šī pēdējā mēs ieguvām putnus, kuri kļuva par mūsu plaukstošās kolonijas sākumu. Satelītkolo- nijas tika izvietotas Edinburgas, Česteras un Filadelfijas zoodārzos, mēs bijām arī finansējuši putnu māju būvniecību Marokā, kur turēt nebrīvē izaudzētos putnus no mūsu un citu Eiropas zoodārzu kolekcijām, jaunie, putnu mājās izperētie putni bija paredzēti atlaišanai savvaļā - tai vajadzēja notikt rūpīgi izraudzītās vietās. Mēs jau plānojām līdzīgas programmas arī citās Ziemeļāfrikas vietās. Saskaņā ar ēģiptologu apgalvojumiem, tieši kailsejas ibiss varētu būt bijis pirmais putns, ko

Noass izlaidis no šķirsta. Būtu tik aizkustinoši, ja šo putnu savvaļas koloniju varētu nodibināt uz klints netālu no, piemēram, Luksoras - tad kailsejas ibisi varētu lidināties starp milzīgajiem, senajiem pieminekļiem gluži kā toreiz, kad šos pieminekļus vēl tikai sāka izcirst masīvajās klintīs.

Ibisu palaišana brīvībā mums vēl jāizmēģina, taču pirms vairākiem gadiem, kad tikko bijām uzsākuši baložu programmu, mēs bijām gatavi izmēģināt veiksmi ar citu sugu, šoreiz ar zīdītājiem - ar radījumiem, ko sauc par Jamaikas hutijām. Šai programmai bija visas panākumu iezīmes, taču vēlāk notikušais pierādīja, kā šķietami vienkāršā un neapšaubāmi realizējamā projektā var gadīties negaidītas kļūmes, ja zaudējam modrību.

Hutijas ir grauzēji, kuras sastopamas vienīgi Kārību salās. Ba- hamu salās, Kubā un Jamaikā mitinās atšķirīgas sugas. Jamaikas hutijas, ko vietējie sauc par coney, ir brūnganzaļi dzīvnieki pun- durpūdeļa lielumā un izskatās gluži kā prāvas jūrascūciņas. Tās ir vienīgie lielie šīs salas vietējie zīdītāji, kas izdzīvojuši, kaut arī kādreiz to bija pārpārēm un tie bija galvenais pārtikas avots vietējiem iedzīvotājiem un vietējām Jamaikas žņaudzējčūskām. Tomēr pārmērīga medīšana, izmantojot modernos ieročus, un mežu iznīcināšana šiem dzīvniekiem draud ar iznīcību. Savas pirmās hutijas - Džona Krova kalnos noķertus divus tēviņus un mātīti - trests ieguva 1972. gadā, pateicoties kādas tā līdzdalībnieces atbalstam; vēl astoņus dzīvniekus kolekcijai pievienoja 1975. gadā. No šiem dzīvniekiem nebrīvē tika iegūti pirmie hu- tiju mazuļi, un nākamo desmit gadu laikā sešdesmit vienā metienā piedzima deviņdesmit pieci mazuļi. Atbilstoši mūsu principam - neturēt visas olas vienā grozā - deviņpadsmit no tiem mēs pavairošanas nolūkos aizdevām sešām citām kolonijām četrās dažādās valstīs.

1972. gadā, kad mūsu jaunā, lieliskā hutiju mītne bija gandrīz pabeigta, man piezvanīja viena no tresta pilnvarotajām - Flēra Kaulza. Viņa pastāstīja, ka gaidot ierodamies ciemos Holivudas zvaigzni Džimiju Stjuartu un viņa sievu Gloriju un grasoties tos atvest uz Džērsiju. Es vienmēr paturēju acīs iespēju gūt kādu labumu, tāpēc apvaicājos, vai Stjuarta kungam labpatiktos atklāt mūsu jauno hutiju pavairošanas mītni, tādējādi sagādājot trestam zināmu publicitāti. Saņēmu atbildi, ka viņš būšot par to iepriecināts.

Norunātajā dienā es devos uz lidostu sagaidīt slavenības. Stjuarts ar savu viegli grīļīgo kovboja gaitu, ar tīkami piesmakušo balsi un stiepjošo intonāciju izskatījās gluži tāds pats kā uz ekrāna. Glorija bija daiļa sieviete - lieliski kopta, kāda vien bagāta amerikāniete var būt, nebeidzami šarmanta, taču vieglais spīdums viņas acīs brīdināja, ka šī dāma pavisam vienkārši var kļūt par kādu no mistera Vudhauza slavenajām tantēm [18] , ja vien kaut kas nenotiek viņai pa prātam. Viņa bija no tām ēteriskajām personībām, kādām maitres d'hotel acumirklī izrāda lojalitāti un verdzisku padevību. Kamēr mēs ārpusē pie lidostas gaidījām, kad Džons piebrauks mašīnu, un par šo to pļāpājām, Džeimss Stjuarts pēkšņi nozuda. Vienu mirkli viņš bija turpat līdzās - garš, izstīdzējis, pieklājīgi smaidošs -, bet nākamajā brīdī bija izgaisis klusi un nemanāmi kā dūmu mutulis. Likās neiespējami, ka tik dižs vīrs (visās šā vārda nozīmēs) varētu izčibēt tik zibenīgi, ka neviens to pat nepamana.

- Kur ir Džimijs? - Glorija pēkšņi apsūdzošā balsī noprasīja, it kā mēs būtu nolaupījuši viņas vīru. Mēs visi bezrūpīgi pavērāmies apkārt.

-     Varbūt viņš iegriezies miera ostā, - es minēju, izmantodams šo amerikāņu teicienu, kas mani allaž sajūsminājis.

-    Viņš tur iegriezās jau lidmašīnā, - Glorija teica. - Kur gan viņš nozudis?

Izslēdzis miera ostu no iespējamo slēptuvju saraksta, es neparko pasaulē nevarēju iedomāties citu vietu, uz kurieni Stjuarts varētu būt devies. Glorijas pieaugošais satraukums arī man lika justies neomulīgi. Vai viņš būtu nolaupīts? Es jau tagad spēju iztēloties analfabētiskos preses virsrakstus: "DŽEIMSS STJUARTS SAGRĀBTS HUTIJU BALLĪTĒ - SLAVENS AKTIERIS NOZUDIS NO ZEMES VIRSAS GLUŽI KĀ DZĪVNIEKI, KO VIŅŠ DEVIES APCIEMOT." Tā nebija gluži tāda publicitāte, kādu vēlējos trestam.

Tajā brīdī Džons piebrauca automašīnu.

-    Vai man iet un pateikt Stjuarta kungam, ka mašīna ir klāt? - viņš vaicāja.

-     Kur viņš ir? - mēs visi reizē vaicājām.

-    Ārā uz skrejceļa aplūko lidmašīnu, - Džons paskaidroja.

-    Ejiet un dabūjiet viņu rokā, - Glorija izrīkoja. - Viņš nav no lidmašīnām atraujams.

-    Kā viņš tur tika klāt? - es brīnījos, jo Džērsijas lidostas drošības dienests darbojas stingri.

-    Vai vari iedomāties kādu aizturam Džeimsu Stjuartu, kad viņš to pazinis? - Džons vaicāja.

Drīz vien bēglis lēkšiem atgriezās pie mums.

-     Ēēē… tur tāda smuka, maza lidmašīnīte, - viņš paskaidroja. - Jā, tāda maziņa, ļoti jauka. Tāda omulīga, vai ne? Jauka. Tādu vēl nebiju redzējis.

-    Kāp iekšā mašīnā, Džimij, - Glorija teica, - tu visus aizkavē.

-     Jā, jā, - Džimijs atsaucās, vai nu nejuzdamies vainīgs, vai nemaz neklausīdamies. - Priecājos, ka to ieraudzīju. Tāda jauka.

Kad bijām paēduši pusdienas, Džimijs ar milzu šarmu atklāja hutiju mītni, un apgalvoja, ka "hūtes" viņam patikušas jau kopš pirmās tikšanās reizes (apmēram pirms piecām minūtēm). Kad smagais uzdevums bija paveikts, mēs abus aizvedām vakariņās pie draugiem.

Ziemas dārzā iemalkojot dzērienus un vēlāk baudot teicamu maltīti, Džimijs izskatījās noraizējies. Man likās, ka viņu nogurdinājis garais lidojums - laika maiņa graujoši ietekmē visus. Kad vakariņas bija paēstas, mēs sapulcējāmies viesistabā, kur Džimijs uzmanīgi novietoja garo, grīļīgo stāvu milzīgā dīvānā. Viņa skatiens bezmērķīgi klīda pa istabu un pēkšņi apstājās pie kaut kā, kas viņu ieinteresēja.

-    Hei, klaviere! - viņš iesaucās, blenzdams uz mazu flīģelīti istabas stūri.

-     Džimij, nē, - Glorija brīdinoši teica.

-    Jā, ser, klaviere, - Džimijs atkārtoja tik sajūsminātā tonī, it kā būtu izdarījis gadsimta atklājumu, - tāda maza maziņa klaviere.

-     Džimij, nevajag, - Glorija vēlreiz brīdināja.

-    Mazs meldiņš… - Stjuarts sapņaini teica un sāka sliet garo torsu augšā no dīvāna, viņa acīs mirdzēja fanātiska liesmiņa, - meldiņš… kāds bija tas meldiņš, kas man patīk?

-     Lūdzu, Džimij, nespēlē klavieres! - Glorija izmisīgi lūdzās.

-     Aha, zinu… "Kovboja Džo regtaims"… - Džimmijs tuvojās instrumentam. - Jā, serr, "Kovboja Džo regtaims".

-     Džimij, lūūūdzu! - Glorija lūdzās, balsij aizlūstot.

-     Jā, tāds jauks, jautrs meldiņš. - Džimijs apsēdās uz klavieru soliņa. Viņš pacēla vāku, un flīģelīša taustiņi uzsmaidīja platu krokodila smaidu.

-    Tā - ēēē - paskatīsimies - ēēē, kā nu tur bija, - Džimijs murmināja, ar garajiem pirkstiem uzsizdams pa taustiņiem.

Mēs acumirklī apjautām divas lietas. Pirmkārt, Džimijam Stjuartam nebija ne mazākās muzikālās dzirdes, un otrkārt - viņš neprata spēlēt klavieres. Turklāt viņš no visa dziesmas teksta atcerējās tikai nosaukumu. Visus gadus, kad biju vērojis viņa nevainojamo tēlojumu uz ekrāna, es nekad neko tamlīdzīgu nebiju redzējis. Džimijs spēlēja pilnīgi greizi un tikpat greizi arī dziedāja, cenzdamies abus meldiņus savienot. Viņš savā aizsmakušajā, ķērkstošajā balsī vēl un vēl dziedāja dziesmas nosaukumu, atgriezdamies pie sākuma ik reizi, kad nodomāja, ka kaut ko izlaidis. Sajūta bija tāda, kā vērojot cilvēku bez rokām cenšamies pārpeldēt Lamanšu; tas bija līdz sāpēm smieklīgi, bet smieties mēs neuzdrošinājāmies, jo kinozvaigzne savu priekšnesumu izpildīja ar tādu lepnumu. Beidzot viņš šķita izvarojis "Kovboja Džo regtaimu" pēc sirds patikas un laimīgs par sasniegumu pagriezās pret mums.

-    Vai jūs gribētu dzirdēt vēl kādu meldiņu? - viņš vēlīgi ierosināja. Man uzmācās kārdinājums pieprasīt "Zvaigžņoto Karogu", tomēr es apspiedu šo vēlmi.

-     Džimij, mums jāiet, - Glorija uzstāja.

Un viņi aizgāja.

Noklausīties kādu slavenā Džimija Stjuarta priekšnesumu bija liels pagodinājums, taču es biju pārliecināts, ka viņa sieva tam nepiekrīt.

Jauna dzīvnieka parādīšanās trestā vienmēr ir satraucošs notikums, īpaši tā ielaišana jaunajā miteklī un iespēja vērot tā iedzīvošanos. "Hūtes", kā mūsu jaunos iemītniekus tika nokristījis Džimijs Stjuarts, tomēr izrādījās drīzāk izņēmums no likuma. Kaut arī hutijas bija glīti, tukli dzīvnieki ar smagnēju ķermeņa pakaļējo daļu, kuras dēļ izskatījās, it kā tās valkātu pārmēru lielas bikses, viņām trūka cerētās dzirkstošās personības.

Hutijas izrādīja apmēram tikpat daudz dzīves prieka kā baznīcas vecāko bariņš kāda savējā bērēs. Bija tikai viena lieta, ko viņu izdarībās varētu kaut aptuveni saukt par ekscentrisku. Kā jau lielākā daļa dzīvnieku, arī hutijas nebija rokasgrāmatās lasījušas savas uzvedības aprakstus, tādēļ nezināja, ka tām pieklājas dzīvot tikai un vienīgi uz zemes. Smagnēji un pilnīgi bez jebkādas izteiksmes tās rāpaļāja pa zariem savos būros un attu- pās pie pašiem griestiem - droši vien iztēlojoties sevi par bez- spārnu putnu baru. Tiesa, es novēroju jaunos dzīvniekus bieži spēlējam kaut ko līdzīgu "sunīšiem", bet šī rotaļa bija ļoti nosvērta un atgādināja korpulentu Viktorijas laikmeta bērnu spēlēšanos vienīgi tādēļ, lai izpatiktu vecākiem.

Kad trestā izaudzēto hutiju mazuļu skaits bija pietiekami liels, mēs sākām apdomāt jautājumu par dzīvnieku atgriešanu savvaļā. Mūsu toreizējais zinātniskais līdzstrādnieks Viljams Olivers aizbrauca uz Jamaiku visu sagatavot - izvēlēties piemērotu vietu (piemērotu no hutiju viedokļa, īpaši pasargātu no medniekiem) un iesaistīt pasākumā Kingstonas Hope zoodārzu. 1985. un 1986. gada laikā četrdesmit četras no mūsu Džērsijā izaudzētajām hutijām tika nosūtītas uz Jamaiku un iekārtotas īpaši hutiju ģimenēm būvētos būros Hope zoodārzā. Pa to laiku izraudzītajā vietā tika veikti plaši veģetācijas pētījumi, lai pārliecinātos, ka hutijām netrūks barības. Tad viņas tika aizvestas uz savvaļā atlaišanas vietu, katra ģimene atradās savā pagaidu mītnē ar īpaši konstruētu, pa pusei mākslīgu akmeņu krāvumu jeb coney alu. Pēc nedēļas vai divām, kad dzīvnieki šķita pieraduši pie jaunajiem apstākļiem, žogs tika novākts, un katra grupiņa tika novērota līdz pat trim mēnešiem.

Pirmie novērojumu rezultāti bija ārkārtīgi uzmundrinoši. Sākotnējā posmā tikai trīs dzīvnieki nozuda, toties pārējie ātri kļuva patstāvīgi un jutās lieliski. Mēs pamatoti cerējām, ka savvaļā atlaišanai būs lieli panākumi. Tomēr, kad hutiju apdzīvotā teritorija tika apsekota pēc ilgāka laika, atradās tikai astoņas hutijas. Visi astoņi dzīvnieki (to skaitā divi šeit ieņemti un dzimuši) bija lieliskā formā. Toties pārējos neizdevās atrast arī pēc sešu nedēļu ilgiem meklējumiem. Nākamajā gadā atradās tikai divi dzīvnieki - viens Džērsijā dzimušais, otrs, kā likās, savvaļā radītais. Abi bija labā formā, taču pārējo hutiju atrašanās vieta kā bija, tā palika nezināma. Atrastie dzīvnieki bija pirms laba laika teicami pielāgojušies savvaļai un uzvedušies, kā jau hutijām pieklājas. Izvēlētā vieta likās ideāla - ar pietiekamu daudzumu pārtikas un mednieku neapdraudēta. Tādējādi mums nācās secināt, ka dzīvnieku nozušanā vainojama slimība vai savvaļas suņu un kaķu uzbrukumi. Tomēr mēs vārda tiešā nozīmē nebijām atmetuši cerību [19] , jo tobrīd sadarbojāmies ar hope zoodārzu, lai tajā nodibinātu pietiekami lielu pavairošanas koloniju un ar Vestindijas universitātes studentu palīdzību šos dzīvniekus vēlreiz mēģinātu atgriezt savvaļā.

Visas vilšanās, ar kādām gadās sastapties saistībā ar dzīvnieku nonākšanu savvaļā, vairāk nekā ar uzviju atlīdzina bridis, kad apvienotiem spēkiem izdodas sasniegt panākumus - tā tas notika gadījumā ar zeltainajiem lauvtamarīniem. Šie apburošie radījumi, mazākie no primātiem, kopā ar saviem tuvākajiem radiniekiem kalitriksiem dzīvo Brazīlijas piekrastes lietus mežos. Diemžēl šo īpašo lietus mežu nežēlīgi un bez apdomas iznīcina; atlikuši tikai koku puduri, kas reizēm pat neatrodas līdzās cits citam, tādējādi katrā puduri mītošie dzīvnieki ir izolēti un nevar atjaunot savas sugas ģenētiskos resursus, pārojoties ar sugasbrāļiem, kas mīt tikai dažas jūdzes tālāk. Kādreiz Atlantijas piekrastes lietus mežs aizņēma simt trīsdesmit piecus tūkstošus kvadrātjūdžu lielu teritoriju. Šobrīd atlikuši mazāk nekā pieci procenti šā meža platības, un arī atlikušo daļu nemitīgi nolīdzina ar cirvi, uguni un buldozeru. Meža sašķelšana noved līdz izmiršanas robežai ne tikai tamarīnus, bet arī citus dzīvniekus un augus, kas uztur šo neparasto ekosistēmu. Nocērtot tropu koku, tiek nodarīts tāds pats posts kā nopostot milzīgu pilsētu, jo tiek iznīcināti tūkstoši radījumu, kas dzīvojuši šajā kokā un tā apkārtnē.

Zeltainais lauvtamarīns ir varbūt pat visskaistākais zīdītājs pasaulē. Dzīvnieks ir mazliet lielāks par tikko dzimušu kaķēnu, tam ir ārkārtīgi gari "mākslinieka" pirksti un kuplas krēpes, kas izskatās gluži kā no zelta. Šis apbrīnojamais, vizošais kažoks iekļauj tamarīna seju kā pa pusei saslējušās krēpes, tā dēļ dzīvnieks izskatās pēc lauvas. Kā visi kalitriksi un tamarīni, šie radījumi kustas ārkārtīgi strauji un reizēm pārvietojas tādā ātrumā, ka nav iespējams kustībai izsekot ar aci. Zeltainie lauvtamarīni ir visēdāji, lielākoties tie pārtiek no augļiem un kukaiņiem, taču labprāt pamielojas arī ar koku vardēm un, kā nesen atklājies, var pat dienas laikā ierāpties koku dobumos un pievienot savai ēdienkartei tur miegā karājošos sikspārņus. Viņu balsis ļoti atgādina putnu čivināšanu, spalgos ķērcienus un treļļus.

It kā ar mežu iznīcināšanu vien nepietiktu, šie brīnišķīgie mazie dzīvnieciņi ir iecienīti arī kā mājas lutekļi un biomedicī- nas pētījumu objekti, tāpēc sešdesmito gadu beigās un septiņdesmito gadu sākumā man kļuva skaidrs, ka sugai draud briesmas. Tika aprēķināts, ka vēl atlikušajos meža pleķīšos mitinās ne vairāk par simt piecdesmit dzīvniekiem. Šo satraucošo situāciju savā grāmatā brīnišķīgi izgaismojis doktors Adelmars F. Kombra-Filho, Riodežaneiro primātu centra direktors. 1972. gadā tika organizēta konference, kuras laikā apspriests šo dzīvnieku nožēlojamais stāvoklis un mēģināts izvērtēt gan savvaļā, gan nebrīvē dzīvojošās populācijas. Bija nepārprotami skaidrs, ka ārkārtīgi nozīmīgi ir vienlaikus nodibināt populācijas nebrīvē un ķerties pie problēmas risināšanas savvaļā. Šis darbs bija sekmīgs, galvenokārt pateicoties doktores Devras Kleimanes pašaizliedzīgajam darbam. No 1972. līdz 1980. gadam zeltainie lauvtamarīni bija sastopami pavisam nedaudzos zoodārzos, pārsvarā Amerikā. Šie zoodārzi ļoti rūpīgi paplašināja savas mazās kolekcijas, un rezultāti bija teicami. Zeltaino lauvtamarīnu populācija piecu gadu laikā nebrīvē pieauga no simt piecdesmit trīs līdz trīssimt trīsdesmit dzīvniekiem - apmēram divreiz vairāk nekā savvaļā. Katru gadu piedzima piecdesmit līdz sešdesmit mazuļu, tādējādi bija izveidojusies pietiekami liela, stabila populācija, lai sāktu domāt par dažu nebrīvē audzēto eksemplāru palaišanu savvaļā. Šis projekts vainagojās panākumiem, pateicoties zoodārzu konsorcija izveidošanai šīs sugas pārskatam.

1978. gadā mēs saņēmām savu pirmo zeltaino lauvtamarīnu pāri un pievienojāmies konsorcijam. Mūsu zeltaino lauvtamarīnu ierašanās izraisīja pamatīgu sensāciju. Viena lieta ir redzēt šā radījuma zīmējumu vai fotogrāfiju, bet pavisam cita - skatīt pašu dzīvnieku vaigā. Sīciņie primāti, vizēdami kā zelta dub- loni, šaudījās pa būri tādā ātrumā, ka atgādināja lidojošus zelta lietņus. Spriņģodami apkārt un pētīdami jauno mājvietu, tie ņēmās korī čiepstēt, spiegt un čalot, it kā katrs no viņiem kā miniatūrs ekskursijas vadītājs stāstītu citiem, kur tobrīd atrodas un kam pievērst uzmanību.

Kad zeltainie lauvtamarīni bija iedzīvojušies, tie kalitriksu grupā nokļuva uzmanības centrā, jo pilnīgi noteikti bija paši spilgtākie un pievilcīgākie no šīs apburošās primātu saimes. Beidzot pienāca diena, kad mātīte sekmīgi dāvāja dzīvību dvīnīšiem (parasts metiena lielums šai sugai), diviem sīciņiem zelta tīrrad- nlšiem, kuri katrs varētu ērti ierīkoties mazā kafijas tasītē. Sākumā, kamēr abi bija ieķērušies vecāku biezajā spalvā un lieliski saplūda ar to, mazuļi bija gandrīz nesamanāmi, jo viņu sīkās sejiņas bija mazākas par piecdesmit pensu monētu. Augdami lielāki, mazie kļuva pārgalvīgāki un pameta drošo patvērumu, lai uz savu roku izpētītu būri, kaut arī bija gatavi jebkurā briesmu brīdī traukties atpakaļ drošībā vecāku skavās. Bija aizraujoši tos vērot saules gaismā vajājam tauriņus, kas bijuši gana neuzmanīgi un ielidojuši cauri būra režģiem. Pagriezieni, lēcieni, atspērieni un steigšanās pakaļ dancojošajiem kukaiņiem bija neticami graciozs baleta priekšnesums, turklāt tama- rlnu kažoki saules staros vizēja krāsu miriādēs - no smilšakmens sarkanā līdz blāvi zeltainam kā laulības gredzens. Kaut kāda iemesla pēc mans ierosinājums nosaukt mazos par Fortu un Noksu visās aprindās tika uztverts ar izteiktu pretestību, tāpēc es paliku mazākumā un biju spiests no šīs idejas atteikties.

Tostarp plāni nebrīvē audzētos zeltainos lauvtamarīnus pārcelt savvaļā turpināja attīstīties. Protams, tik plaša mēroga projektu vajadzēja uzsākt ar lielu rūpību un pievērst uzmanību visām detaļām. Vajadzēja veikt ekoloģisku pētījumu, lai novērtētu zeltaino lauvtamarīnu populāciju savvaļā, un, kad tas izdarīts, izraudzīties vietu mežā, kur nedzīvo zeltainie lauvtamarīni, bet kas ir piemērota nebrīvē audzēto dzīvnieku palaišanai. Vienlaikus tika izraudzīti piecpadsmit tamarīni no pieciem ASV zoodārziem un nosūtīti apmācībai uz Rio primātu centru. Dzīvnieks, kas, iespējams, jau trešajā paaudzē dzimis nebrīvē, ir pieradis pie noteiktām barošanas reizēm, un viņam nekad nav nācies pašam meklēt barību. Vissvarīgākais ir tas, ka nebrīves drošībā nav tādu plēsēju kā čūskas vai vanagi un ari pret homo sapieris dzīvnieki izturas kā pret laipnu, devīgu draugu. Tāpēc dzīvnieki, ja tie vēlas izdzīvot, pamazām jāpieradina pie skarbās dzīves realitātes mežos. Kādā brīdī tika atklāts, ka tamarīnus uztrauc un biedē koku zari, kas šūpojas. Labi konstruētajos zoodārzos, kur dzīvnieki līdz šim dzīvojuši, zari bija labi pienagloti, tādējādi zars, kas neiztur dzīvnieka svaru, sagādā tam uztraukuma pilnu piedzīvojumu, pirms tas iemācās pārvarēt šo problēmu. Zeltainajam lauvtamarīnam nācās iekļaut savā diētā tādus savvaļas augļus, ko viņi nekad nebija nogaršojuši; bija apbrīnojami redzēt, ka jaunākie dzīvnieki mācību apguva ātrāk un ierādīja vecākajiem, kas darāms.

Sākotnēji dzīvnieku palaišana brīvībā noritēja lēni, taču gan dzīvnieki, gan projektā iesaistītie cilvēki aizvien vairāk mācījās, un rezultāti galu galā bija sekmīgi. Kādā fotogrāfijā redzams nebrīvē izaudzēts dzīvnieks ēdam vardi - šāds kumoss viņam Vašingtonā nekad nebija ticis piedāvāts, tātad ir pierādījums, ka dzīvnieki iejutušies jaunajos apstākļos. Nākamajā fāzē bija paredzēts nebrīvē izaudzētos dzīvniekus salaist kopā ar savvaļas tamarīniem, un tā bija liela diena, kad nebrīvē dzimusi mātīte pēc pārošanās ar savvaļas tēviņu dzemdēja dvīņus. Ap to laiku mēs Džērsijā bijām tikuši pie vairāk nekā divdesmit pieciem zeltainajiem lauvtamarīniem un varējām piedalīties pasākumā ar pieciem saviem dzīvniekiem. Viņus kā vienu ģimeni izlaida brīvībā meža pudurī, kur nedzīvoja savvaļas tamarīni, un mēs ar lepnumu varējām teikt, ka mūsu grupiņa bija pirmā, kas projekta ietvaros radīja pēcnācējus, kuru abi vecāki bija gan dzimuši, gan auguši nebrīvē. Šis bija pierādījums (ja tāds vispār nepieciešams), ka, visām dažādajām disciplīnām strādājot vienotam mērķim, sugu pavairošana nebrīvē var notikt un notiek, un ar tās palīdzību mums varētu izdoties neskaitāmas sugas paglābt no iznīcības.

Es vienmēr atceros lielisko pikniku kopā ar Rodžeru Painu un viņa ģimeni kad otro reizi apmeklēju ASV. Tas, protams, bija Rodžers, kurš veicis tik daudz lielisku pētījumu par vaļiem un kuram pienākas pateicība par sērīgi brīnišķīgajām vaļu dziesmām, kuras tik daudzi cilvēki aizgrābti klausās un ilgojas uzzināt, ko šie milzīgie, neparastie dzīvnieki saka cits citam. Taču piknika laikā Rodžers man vaicāja, ar ko nodarbojas trests, un es centos izskaidrot mūsu mērķus un uzdevumus.

Visbeidzot Rodžers teica: - Domāju, ka saprotu jūsu domu - jūs viņus pavairojat, lai tie nonāktu šeit, ja vien vēl ir kāda šejiene, kur dzīvniekiem atgriezties. - Šādi viņš vienā kodolīgā teikumā iezīmēja vienu no mūsu programmas problēmām: ja vajadzīgs labāks apzīmējums, nosauksim to par "šejienes sindromu". Situācija ar Rodrigesas augļēdāju sikspārņiem ir tam lielisks piemērs.

Rodrigesa ir maza saliņa četrsimt sešas jūdzes uz austrumiem no Maurīcijas. Tās agrīnais apdzīvotājs Leguā šo salu aprakstījis kā paradīzi ar biezu mežu un brīnišķīgu radījumu pārpilnību. Tur dzīvoja solitārs - dīvains garkājains zemes putns, visai līdzīgs mūsdienu Āfrikas sekretārputnam. Milzu bruņurupučus tur varēja sastapt tādos daudzumos, ka nostāsti vēstīja - pa to mugurām esot iespējams nostaigāt veselu jūdzi, nesperot kāju uz zemes - gluži kā vecajā Anglijā vāvere varēja pa dzīvžogiem un mežiem veikt ceļu no Londonas līdz Aberdīnai, nenokāpjot uz zemes. Šajā tropu paradīzē dzīvoja arī trīs pēdas garš gekons, uz zemes ligzdojošs papagailis un daudz citu brīnumu. Šobrīd Rodrigesa zilajā jūrā zem svilinošajiem saules stariem guļ sausa, erodēta un izkaltusi, uz tās tik tikko var ieraudzīt kādu zaļumu, toties tur mitinās plaukstoša cilvēku cilts. Nozuduši garkājainie solitāri, zemes papagaiļi un milzu gekoni, pazudušas ar milzu bruņurupuču mugurām bruģētās ielas. Atlikuši vien daži niecīgi mežu pudurīši, no kuriem lielākajā -

Cascade des Pigeons - dzīvo zeltaino augļēdāju sikspārņu kolonija, kādi nekur citur pasaulē nav sastopami. Mēs ar Džonu Hārtliju apciemojām Rodrigesu 1976. gadā un no mazās kolonijas (simt divdesmit dzīvnieku) iemantojām astoņpadsmit eksemplārus pavairošanas kolonijas izveidošanai. Daži no sikspārņiem tika izmitināti Maurīcijas valdībai piederošajos aviārijos Blekriverā (turpat, kur tika turēti arī rožainie baloži), bet trīs tēviņus un septiņas mātītes mēs aizvedām uz Džērsiju. No šiem sikspārņiem mums izdevās iegūt deviņdesmit mazuļus un izveidot satelītkolonijas gan Lielbritānijā, gan Amerikā. Sikspārņu nu bija pietiekami daudz, lai sāktu domāt par to palaišanu savvaļā. Bet kur?

Skaidrs, ka Rodrigesā sikspārņi atbalstu nesaņems. Paldies dievam, sākotnējā kolonija, no kuras mēs ar Džonu bijām iemantojuši dzīvniekus pavairošanai, nu bija pieaugusi līdz astoņiem simtiem sikspārņu, jo pēdējā laikā nebija plosījušās lielas, postošas viesuļvētras, un arī cilvēku iejaukšanās Cascade des Pigeons bija samazināta līdz minimumam. Tomēr uzskatīja, ka astoņi simti ir lielākais sikspārņu skaits, kāds Rodrigesas dabiskajos mežos spēj izdzīvot. Pat tad, ja pašreizējā mežu atjaunošanas programma izrādīsies sekmīga, paies daudzi gadi, līdz jaunizaugušie meži kļūs par sikspārņu mājvietu; ja arī būtu iespējams Cascade des Pigeons iemitināt vēl vienu koloniju, joprojām pastāvēja viesuļvētru problēma. Kad pāri mazajai saliņai trauksies nākamā postošā vētra un izraustīs Cascade des Pigeons kokus, kā norauj šalli no pleciem, - tas bija tikai laika jautājums.

Mēs bijām iedomājušies par Čagosu arhipelāgu apmēram tūkstoš jūdžu uz ziemeļiem no Rodrigesas. Šīs salas ir neapdzīvotas un atrodas iesāņus no ciklonu un pasātu parastajiem ceļiem. Droši vien tieši šā iemesla pēc sikspārņi nebija šīs salas sasnieguši ne lidus, ne viesuļa nesti un nebija tur nodibinājuši kolonijas. Šajā grupā bija trīs koraļļu salas, kas varētu kalpot par sikspārņu koloniju patvērumu, - Djegogarsija, Perosba- nosa un Salomona. Kādu laiku salās tika audzēta kopra, taču 1972. gadā kolonijas tika pamestas. Daļa kolonizatoru ierīkoto augļu koku un dārzeņu stādījumu pamazām pārgājuši savvaļā un varētu salās nometinātajiem sikspārņiem kalpot par pārtikas krājumiem.

Lieki teikt, ka Djegogarsija, tāpat kā daudzas jaukas salas, mūsdienās kļuvusi par militāro bāzi, un piekļuve tai ir stingri kontrolēta. Taču abas pārējās salas varētu uzņemt sikspārņus, kaut arī svešu radījumu nometināšana jebkādā ekosistēmā nekad nav prāta darbs. Skaidri redzams, pie kāda haosa tas noved, - vai runa ir par briežiem Jaunzēlandē, trušiem Austrālijā vai ēzeļiem Galapagu salās. Tomēr šajā gadījumā visa dabiskā veģetācija salās tikusi iznīcināta, lai atbrīvotu vietu koprai. Turklāt, tajās bija ievestas žurkas, kaķi, cūkas un kazas; tagad šie dzīvnieki kļuvuši mežonīgi un pastrādājuši visus iespējamos postījumus, ko šādi radījumi nodara jebkurai ekosistēmai. Tādējādi Rodrigesas augļēdāju sikspārņu ievešana situāciju nevarētu padarīt vēl ļaunāku, toties palīdzētu glābt sugas no izmiršanas un varbūt pat sniegtu ieguldījumu veģetācijas atjaunotnē.

Jau pierādīts, ka augļēdājiem sikspārņiem ir nozīmīga mežu "dēstītāju" loma, jo tie ir augu apputeksnētāji. Vēl vairāk - tie ēd augļus, kuru sēklas iziet cauri sikspārņu gremošanas sistēmai un kopā ar izkārnījumiem, sikspārņiem lidojot no vienas vietas uz citu, nokrīt zemē, uzdīgst, un tā konkrētā augļu koku suga izplatās tālā apkārtnē. Nav gudri pievienoties tiem daudzajiem cilvēkiem, kas nicīgā tonī vaicā par katru augu vai dzīvnieku - kāds no tā labums? Labums neapšaubāmi ir, kaut tas varbūt nav acumirkli saskatāms. Sikspārņu dārzkopības aktivitātes ievērojami palīdz citām dzīvības formām, ari cilvēkam.

Mēs lūdzām atļauju ierasties Djegogarsijas salā un saņēmām noraidījumu; valdība ierosināja pievērst uzmanību pārējām divām salām. Mēs tā arī darījām, cerēdami atrast patvērumu saviem mazajiem, zeltainajiem, lidojošajiem rotaļu lācīšiem, jo tieši pēc rotaļu lācīšiem šie sikspārņi arī izskatās. Ceram, ka tajā laikā, kad atradīsim šo patvērumu, tas nebūs pārvērsts par atombumbas izmēģinājumu poligonu. Pasaulē, kur nogalināšana šķiet svarīgāka par aizsargāšanu, viss ir iespējams.

Rodrigesas augļēdāji sikspārņi, šķiet, cieš no "šejienes sindroma", tomēr citi Indijas okeāna apkaimes iemītnieki no tā izārstējušies. Šis ir stāsts par Raundas salu, kas, es uzskatu, šobrīd ir mūsu ievērojamākais sasniegums: esam izglābuši salu un tās unikālos iemītniekus no pilnīgas bojāejas.

Kad mēs ar Džonu Hārtliju uzturējāmies Maurīcijā, nodarbodamies ar rožaino baložu kolonijas dibināšanu, manu uzmanību saistīja problēmas, ar kādām saskārās Raundas sala - trīssimt piecdesmit akru liels vulkānisks konusveida izvirzījums apmēram trīspadsmit jūdžu uz ziemeļaustrumiem no Maurīcijas. Visneparastākais ir tas, ka uz šā niecīgā zemes pleķīša sastopamas vismaz divas ķirzaku, divas čūsku un vairākas augu sugas, kādu nav nekur citur pasaulē. Vēl vairāk, tā ir viena no ļoti reti sastopamajām tropu salām, kurā nedzīvo žurkas un peles, tā ir arī nozīmīga vairošanās apmetne dažādām jūras putnu sugām. Pirms daudziem gadiem Raunda bija tāda kā Maurīcija miniatūrā: salas kalnainās vietas bija biezi apaugušas ar cietkoksnes koku mežiem (piemēram, melnkoka), bet zemākās nogāzes klāja palmu savannas. Deviņpadsmitajā gadsimtā kāds muļķis bija iedomājies palaist salā kazas un trušus - kaitīgākos no visiem dzīvniekiem. Rezultāts bija tāds pats, kā ieslo- got aitu aplokā zobenzobu tīģeri. Ko nenoēda kazas, to piebeidza truši, un drīz vien cietkoksnes meži nozuda bez pēdām, palmu savannas izcīnīja arjergarda kaujas, un strauji erozijas skartā sala lēni, bet nenovēršami sāka slīdēt jūrā. Pirmajā apmeklējumā sala izskatījās kā grumbu izvagota, sarkandzeltena simtgadīga indiāņa pēcnāves maska, kur atlikušas tikai šur tur izkaisītas palmas, daži pandāni un nīkulīgs pamežs. Bija skaidrs, ka kaut kas steidzami jādara, lai glābtu rāpuļus, jo to dabiskā vide aizvien vairāk samazinājās. Mēs ar Džonu divas reizes apmeklējām salu, jo Maurīcijas valdība pilnībā piekrita, ka jāsagūsta rāpuļi pavairošanai nebrīvē - sākumā Džērsijā, vēlāk, iespējams, arī Maurīcijā. Mūs informēja, ka trušu un kazu situācijas risinājums tiekot meklēts.

Esmu vācis dzīvniekus ļoti daudzās pasaules malās, un ķeršanas process nekad nav bijis viegls. Taču Raundas salā rāpuļi līda vai no ādas ārā aiz vēlēšanās sadarboties. Telfēra scinki bija tik paļāvīgi, ka dedzīgi pievienojās mūsu piknikam, ko bijām sarīkojuši pandānu plaukstām līdzīgo lapu sagādātajā niecīgajā ēnā. Šie scinki ir lielas ķirzakas ar gludenām zvīņām iepelēka grauzdēta cukura krāsā, kas saulē zaigoja visās varavīksnes krāsās, smailām, saprātīgām sejām un biezām, melnām mēlēm. Tie bariem drūzmējās mums apkārt, rāpās mums klēpī, dalījās maltītē, izsmalcināti mielojoties ar vārītām olām, tomātiem un pasioniem, un malkoja alu un kokakolu no mūsu glāzēm tik pieklājīgi kā ciemata dāmu bariņš vikāra tējas viesībās. Mēs jutāmies kā nelietīgi nekauņas, kad maltītes beigās vienkārši uzlasījām savus uzvedīgos viesus un ar galvu pa priekšu sastūķējām mīksta auduma maisos - gluži kā Trakais Cepurnieks un Marta Zaķis grāmatā "Alises piedzīvojumi brīnumzemē" iestūķēja tējkannā Susuriņu.

Mūsu nākamais mērķis bija saķert Gintera gekonus - astoņas collas garas, tuklas ķirzakas ar milzīgām, zeltainām acīm, vēdekļveida piesūcekņiem uz pirkstiem, melniem un pelnu pelēkiem lāsumiem klātu samtaini mīkstu ādu. Gintera gekoni nebija tik omulīgi kā scinki un labprātāk dzīvoja atlikušajās palmu savannās, pieķērušies kokiem apmēram stumbra vidusdaļā. Šo rāpuļu ķeršanai mums nācās izmantot sarežģītāku metodi - makšķerēšanu. Mēs bijām paņēmuši līdzi bambusa stiebrus, kuriem piestiprinātas smalkas neilona auklas cilpas ar slīdošiem mezgliem. Gekoni uzvedās ārkārtīgi pretimnākoši - tie tupēja pavisam rāmi, kamēr pārslidinājām cilpu pāri to galvai un tuklajam kaklam. Pēc tam atlika vienīgi nocelt gūstekņus no koka un iebāzt maisā. To vajadzēja darīt ļoti maigi un piesardzīgi - ja ķirzaka pēkšņā panikā sāktu raustīties cilpā, neilons varēja iegriezties kakla ādā, plānā kā zīdpapīrs. Mums tomēr paveicās, un mēs sabāzām maisā divdesmit scinkus un sešpadsmit gekonus.

Tālāk ķērāmies pie čūskām. Abu Raundas salā sastopamo sugu čūskas nav indīgas un ir attāli radniecīgas čūsku dzimtai, kurā ietilpst Amerikas tropu žņaudzējčūska, tomēr mūsdienās uzskata, ka tās veido atsevišķu dzimtu. Viena no čūskām ir olīvkrāsā ar gaišākiem raibumiem, apmēram trīsarpus pēdas gara. Dienas laikā tā gozējas sauso lapu vainagā, kas nokarājas līdz latānijas palmu pamatnei - savannā šo palmu vēl atlicis pavisam nedaudz. Šīs čūskas noķert ir pavisam viegli, jo tās vienkārši guļ un ļauj, lai tās uzlasa no lapām - grūtības sagādā vienīgi rāpuļu ieraudzīšana, jo čūskas guļ pavisam nekustīgi. Toties ar otras sugas čūskām mums nepavisam neveicās. Tās dzīvo zem zemes un ir daudz sarežģītāk atrodamas. Pēdējā šīs sugas čūska redzēta 1975. gadā - kopš tā laika par tām nekas nav dzirdēts, un pastāv bažas, ka šīs čūskas izmirušas. Mēs meklējām itin visur, tomēr nevienu neatradām un ar nožēlu samierinājāmies.

Atgriezušies Maurlcijā, konstatējām, ka ap trušu un kazu iznīdēšanas plāniem Raundas salā virmo neprāta kaislības. Valdībai bija paziņots, ka vienīgā iespējamā metode tik sarežģītā teritorijā ir indēšana, un tika izraudzīts strihnīns. Tā ir nelāga inde, bet diemžēl tajā laikā vienīgā iespējamā, jo strihnīnu varēja dienām ilgi atstāt kvēlojošajā saulē un tas nezaudēja savu iedarbību. Vēlāk, protams, tika atklāts, ka strihnīns būtu varējis noindēt arī rāpuļus, ne tikai kazas un trušus, tādējādi šā nāvekļa izvēle izrādījās vēl aplamāka. Tomēr tolaik strihnīns tika uzskatīts par labāko izvēli un Raundas salas iespējami ātrāka atbrīvošana no postošajiem zālēdājiem kategoriski nepieciešama. Tad kāds projektā iesaistīts cilvēks sniedza interviju presei un muļķīgā kārtā vispārējos vilcienos aprakstīja šo plānu; ar to pašu elle nāca vaļā.

Šo lietu uztvēra visdažādākās dzīvnieku aizsardzības biedrības Lielbritānijā un ņēmās riet kā histēriski suņi; viens no pārstāvjiem pat paziņoja seram Pīteram Skotam (viņš bija mēģinājis darboties kā vidutājs), ka labāk redzētu visus Raundas salas kustoņus izmirstam, nekā pieļautu viena vienīga truša nogalināšanu. Vietējā biedrība, kas aicināja aizsargāt Maurīcijas dzīvniekus no nežēlīgas izturēšanās un līdz šim bija atbalstījusi indēšanas kampaņu, tagad pārbijās, strauji apmeta kažoku otrādi un paziņoja, ka trušu un kazu indēšana būtu tikpat liela nežēlība un ka viņi darīšot visu iespējamo, lai to novērstu. Mēs velti centāmies cilvēkiem iestāstīt, ka, turpinot vairoties šādā tempā, truši un kazas vienkārši iznīcinās visus pārtikas krājumus un lēnā nāvē nobeigsies no bada, kas taču ir daudz mokošāks gals par ātru nāvi no indes. Kāda Anglijas dzīvnieku labklājības aizsardzības biedrība tiešām aizsūtīja uz salu snaiperi, kurš kādu laiku centās samazināt kazu skaitu ar bises palīdzību; mums par pamatīgu izbrīnu, tas viņam arī izdevās. Izbrīnu tas mums sagādāja tādēļ, ka šie dzīvnieki ir ārkārtīgi tramīgi un galvenokārt mitinās vulkāna krātera malā, kas ir visgrūtāk sasniedzamā un bīstamākā vieta visā salā. Tomēr truši joprojām turpināja nemanāmi postīt, tā ka problēma palika neatrisināta.

Tieši šajā ārkārtīgi satraucošajā laikā notika kāds uzjautrinošs starpgadījums, kas mazliet atviegloja mūsu smago nastu. Cilvēks, kas trušu iznīdēšanas kampaņas sakarā mums Anglijā sagādāja vislielākās grūtības, bija kāds doktors Glenfids Balmorals. Tas pilnīgi noteikti nebija viņa īstais vārds, tomēr gana neparasts, lai aizķertos atmiņā. Mēs ar Džonu Hārtliju un manu draugu Vahabu Ovadaliju - Maurīcijas galveno mežu aizsardzības speciālistu - piedalījāmies konferencē Londonas zoodārzā; pārlaizdams paviršu skatienu dalībnieku sarakstam, es ieraudzīju arī šausminošā doktora vārdu. Biju pārliecināts, ka trijatā mums zināmā mērā izdotos vest doktoru pie prāta, ja vien mēs spētu parunāties ar viņu privātā gaisotnē. Mēs rūpīgi izplānojām, kā šo nolaupīšanu īstenot. Pirmkārt, es lūdzu toreizējam Londonas zoodārza zīdītāju uzraugam Maiklam Brambelam atļauju izmantot viņa māju, kas atradās netālu no konferences zāles Rīdžentparka kanāla malā. Tad kāda izcili augsta amatpersona stādīja mani priekšā doktoram. Viņš likās jauks, saprātīgs cilvēks, un mani pārsteidza viņa galējie uzskati par tā saukto "trusīšu asinspirti". Teicu, ka es un mani kolēģi vēlamies ar viņu kaut ko īpašu apspriest, un uzaicināju pārtraukuma laikā kopā ar mums Maikla mājā iedzert kādu glāzīti; doktors sajūsmināts piekrita. Diemžēl viņš izvēlējās tieši to brīdi, kad tika lasīta lekcija par lamantīnu pavairošanu, - šie dzīvnieki man bija ļoti mīļi, tomēr uzskatīju, ka Raundas salas jautājums ir ļoti svarīgs, tāpēc jāpiekāpjas. Tas bija viens no daudzajiem upuriem, kādus esmu nesis dabas aizsardzības vārdā.

Lai kā ari būtu, mēs aizvilinājām labo doktoru uz Maikla māju, dāsni salējām dzērienus, un drīz vien mūsu upuris milzīgas džina un tonika porcijas iespaidā pavisam atmaiga. Es sāku stāstīt par Raundas salas problēmu un tās milzīgo nozīmi pasaules mērogā. Labais doktors klausījās un piekrītoši māja ar galvu. Kad mana runas straume izsīka, kancelē kāpa Vahabs un paskaidroja, ka truši ir nolemti lēnai bada nāvei. Viņš uzbūra tik šausminošu iztēles ainu, ka mums visiem acis pieplūda asarām. Pēc tam cīņā metās Džons un nolasīja zinātniski pamatotu lekciju par Raundas salas bioloģisko nozīmi un uzsvēra, ka būtu noziegums atstāt to trušiem izpostīšanai. Visas mūsu uzstāšanās laikā labais doktors piekrītoši māja ar galvu un izmeta uzmundrinošas piezīmes - "pilnīgi pareizi - es piekrītu - jā, jā, tas tiesa." Kad beigu beigās mums aptrūkās sakāmā, viņš mūs pamatīgi pārsteidza, teikdams - "Bet es nudien nesaprotu, kāds tam visam sakars ar mani."

Es samulsis paskatījos uz viņu.

-    jūs taču esat doktors Glenfids Balmorals, vai ne?

-    jā, - mūsu viesis apjucis apstiprināja.

-    No Zvēru un putnu aizsardzības biedrības?

-     Nē, nē, - doktors izlaboja, - no Cietspārņu aizsardzības biedrības.

Tas izrādījās nepareizais doktors. Kurš gan būtu varējis iedomāties, ka eksistē divi doktori ar tik neparastu vārdu? Vislielāko sarūgtinājumu man sagādāja tas, ka biju palaidis garām lekciju par lamantīniem.

Tajā pašā laikā no retajām Raundas salas palmām tika ievāktas sēklas un sekmīgi uzdiedzētas Maurīcijas botāniskajā dārzā, savukārt mums Džērsijā izdevās ar ievērojamiem panākumiem panākt no Raundas atvesto rāpuļu vairošanos. Bija piedzimuši divsimt trīsdesmit pieci Gintera gekona pēcnācēji, trīssimt divdesmit septiņi Telfēra scinki un trīsdesmit viens Raundas boa čūskas mazulis - tas droši vien bija visievērojamākais sasniegums. Mēs bijām aizdevuši scinkus un gekonus pavairošanas koloniju veidošanai zoodārziem ASV, Vācijā, Francijā, Lielbritānijā, Holandē un Kanādā, tādā kārtā nodrošinot stabilu populāciju nebrīvē. Protams, dažas boa čūskas tika nosūtītas uz Kanādas Rāpuļu pavairošanas fondu, kura īpašnieka Džefa Gahertija ārkārtīgi dāsnais ziedojums bija ļāvis mums Džērsijā uzcelt pašiem savu rāpuļu māju.

Nu mums bija gan palmas, gan rāpuļi, kurus nogādāt atpakaļ Raundā, un ceļā vairs stāvēja tikai šis nepievilcīgo iebrucēju bars. Mums bija "šejiene", kur no jauna ievest augus un dzīvniekus, taču "šejiene" vēl nebija sagatavota.

Kopš pirms daudziem gadiem apciemoju Jaunzēlandi, es pastāvīgi uzturēju kontaktus ar turienes Savvaļas dzīvnieku dienestu, kas varbūt ir pats labākais pasaulē. Vienā no savām vēstulēm es ieminējos par Raundas problēmu un lūdzu kādu padomu, jo zināju, ka Jaunzēlandes attālākajās salās arī bijušas briesmīgas grūtības ar žurkām un meža kaķiem. Dons Mēr- tons savā atbildes vēstulē teica, ka, iespējams, varēs šo mūsu problēmu atrisināt. Viņi esot ieviesuši kādu jaunu, īpaši zīdītājiem domātu indi, kas, atšķirībā no strihnīna, nesagādā sāpes, turklāt saglabā iedarbību dažādās temperatūrās. Dons vēl piebilda, ka Savvaļas dzīvnieku dienests varētu uzklausīt vina lū- gumu un ļaut Donam pašam un dažiem viņa kolēģiem paņemt atvaļinājumu, lai viņiem būtu iespēja sniegt mums savus eksperta pakalpojumus. Tas izklausījās gandrīz pārāk labi, lai būtu patiesi, bet pavisam drīz Dons un viņa draugi tiešām ieradās Maurīcijā, sev līdzi atvezdami, Dievs vien zina cik, nāvējošās indes, kā arī teltis, brezentus un citu nepieciešamu ekipējumu. Mēs zinājām, ka darbs būs ilgs, jo mūsu uzdevums - noindēt visus trušus trīssimt piecdesmit akru lielajā, mēness virsmai līdzīgajā teritorijā - nebūs viegls. Visu smago ekipējumu vajadzēja nogādāt Raundā ar helihopteru, jo nebūtu iespējams piebraukt ar laivām un uzstiept mantas gandrīz pilnīgi stāvajās klintīs. Līdzko viss bija sakravāts un mēs bijām gatavi doties savā nozīmīgajā misijā, salūza valdības helihopters, uz kuru bijām paļāvušies. Doma, ka varbūt nāksies pasākumu atlikt uz vēlāku laiku, dzina mūs izmisumā, tomēr labvēlīgais liktenis nāca talkā. Austrālijas jūras spēku ekskadras mīnu kuģis bija iegriezies Maurīcijā draudzības vizītē, un uz kuģa klāja atradās lielisks, jauns helihopters. Mēs drudžaini metāmies zvanīt Austrālijas sūtnim, kurš laipni atsaucās uz mūsu lūgumu un vēlēja jūras spēkiem mums palīdzēt. Viņas Majestātes Austrālijas kuģis "Kanbera" nogādāja Donu, viņa komandu, aprīkojumu, indi un ūdens krājumus sešām nedēļām uz Raundas salu (pašā salā ūdens krājumi nebija sastopami) un izkrāva visu kravu (dzīvo un nedzīvo) vienīgajā salas pleķītī, ko varētu nosaukt par līdzenu. Tad Dons un viņa komanda ierīkoja nometni un ķērās pie darba.

Vissmagākajos apstākļos viņi veica apbrīnojamu darbu un pēc sešām nedēļām bija iznīcinājuši, kā Dons uzskatīja, visus trušus. Lai būtu par to pilnīgi droši, viņi tomēr pēc gada vēlreiz ieradās salā. Iemesls bija pilnīgi skaidrs: ja būtu izdzīvojis kaut pusducis abu dzimumu trušu, visai indēšanai būtu bijis tikai ierobežojošas atšaušanas efekts, jo izdzīvojušie truši parūpētos par populācijas sprādzienveida atjaunošanu, un mēs atkal būtu nonākuši sākumpunktā. Tomēr nekur nebija ne miņas no trušiem, un Dons man nosūtīja dažas aizraujošas fotogrāfijas, kurās bija redzams, ka krunkainā, saplaisājusī un noplicinātā Raundas salas zeme jau pārklājusies ar trauslu, zaļu jauno dzinumu kārtiņu. Salai tika dota otra izdzīvošanas iespēja. Protams, darbs vēl nebija galā, jo vēl vajadzēja iestādīt palmas un, cerams, ari cietkoksnes kokus. Tomēr mēs ticam, ka piecdesmit gadu laikā sala jau ievērojami līdzināsies tai, kāda tā bija pirms divsimt gadiem, un sniegs drošu patvērumu saviem kādreizējiem īpatnējiem un neatkārtojamiem iemītniekiem.

Nesen mūs apciemoja ievērojamais aktieris Ričards Adamss, kurš sarakstījis neparasto bestselleru par trušiem ar nosaukumu "Watership Down". Džeremijs izrādīja viesim mūsu kolekciju un, kā jau parasti, arvien vairāk aizrāvās, stāstīdams par mūsu darbu un īpaši par tā plašo sazarojumu. Viņš dedzīgi stāstīja Adamsa kungam visos sīkumos par mūsu darbu Raundas salā, kad pieļāva kļūdu.

-     Jā, - Džeremijs sajūsmināts klāstīja, - un, kad nu kazas bija izšautas, mums izdevās tikt vaļā no trim tūkstošiem tr… tr… tr… - Džeremijs sastomījās un apklusa. Kā lai pastāsta "Watership Down" autoram, ka esam iznīcinājuši trīs tūkstošus trušu, un vienlaikus neiemanto viņa nepatiku?

Kādu brīdi abi klusēdami vērās viens otrā. Džeremijs arvien košāk pietvīka.

-    Viss kārtībā, - Ričards Adamss miermīlīgi teica. - Nezin kāpēc visi domā, ka man tik ļoti patīk truši tāpēc vien, ka esmu par tiem sarakstījis grāmatu.

Tā trests ar Maurīcijas salas valdības atbalstu, ar Jaunzēlandes Savvaļas dzīvnieku dienesta un Austrālijas jūras spēku palīdzību izglāba Raundas salu. Kā es rakstīju Rodžeram Painam, mēs bijām izglābuši "šejieni", lai "viņus" varētu no jauna nogādāt mājās. Bet vēl svarīgāk - es uzskatu, ka ar šo sasniegumu mēs bijām pacēluši tradicionālo izpratni par "zoodārzu" augstākā pakāpē. Mēs ne tikai bijām nodemonstrējuši pavairošanas nebrīves apstākļos milzīgo nozīmi, vai tā notiktu Džērsijā, vai sugas dzimtajā vietā, bet arī parādījuši, kā "zoodārzs" var palīdzēt savu dzīvnieku dabiskās vides atjaunošanā un aizsardzībā.

Esmu pārliecināts - tas, ko paveicām Raundā, tiks izmantots par paraugu daudzās pasaules malās, kur sastopamas trauslas ekosistēmas un kur tās ir tikpat apdraudētas. Tāpēc ceram, ka esam pierādījuši zoodārzu progresu no nevērtīgas Viktorijas laikmeta zvērnīcas (kaut joprojām sastopami ļoti daudzi tādu zvērnīcu paraugi) līdz vērā ņemamam spēkam, kas palīdz izdzīvot citām dzīvības formām, ar kurām kopā mēs apdzīvojam šo pasauli. Uzskatām, ka tieši ar to jānodarbojas zoodārziem, īpaši bagātākajās valstīs; ja finansiālu iemeslu dēļ šie zoodārzi nespēj sasniegt tik daudz kā izdevies Maskarēnās [20] , tie, ja vien rūpīgāk ieskatīsies, ieraudzīs sev līdzās kādu Raundas salu, kurai spēs palīdzēt, jo to mūsdienās prasa neatliekamā vajadzība aizsargāt dabu.

DZĪVNIEKU SVĒTKI

1984. gads kļuva par mūsu divkāršo dzimšanas dienu, jo tad apritēja divdesmit pieci gadi kopš zoodārza dibināšanas un divdesmit viens gads, kopš tas pārveidots par Džērsijas Brīvās dabas aizsardzības trestu. Tādējādi mums svinību karstumā pienācās uzmest piesardzīgu skatienu līdz šim sasniegtajam.

Ko esam panākuši? Pirmkārt, es domāju, bijām pierādījuši, ka zoodārzs var būt un tam jābūt nozīmīgam zobratiņam kopējā dabas aizsardzības mehānismā. Ja pirms divdesmit pieciem gadiem dedzīgu dabas aizsargātāju klātbūtnē pieminēja dzīvnieku pavairošanu nebrīvē, viņi izvairījās no šā jautājuma apspriešanas un skaļi sāka apspriest ko citu, it kā sarunas uzsācējs būtu nepiedienīgā atklātībā paudis savu pārliecību, ka nekrofilija ir pilnīgi pieņemams līdzeklis, lai izsargātos no nevēlamas grūtniecības. Taču pirms trim gadiem IUCN laida klajā vēstījumu, kurā dzīvnieku pavairošanu nebrīvē uzteica kā būtiski nozīmīgu dabas aizsardzības līdzekli. Šis dokuments ir interesanta lasāmviela, jo gandrīz vārdu pa vārdam citē pavairošanas vadlīnijas, ko esam izmantojuši jau veselu gadsimta ceturksni un par kurām es tiku runājis kopš sešpadsmit gadu vecuma! Mūs iepriecina, ka šis dabas aizsardzības paņēmiens beidzot atzīts par cienījamu, taču kāpēc tam bija vajadzīgs tik ilgs laiks? Tomēr nav ko piesieties. Patīkami uzņemt savā pulkā tik ievērojamu papildinājumu, kaut arī ar lielu novēlošanos.

Mēs esam nodibinājuši apdraudēto sugu pavairošanas kolonijas ne tikai Džērsijā un dažādos piemērotos zoodārzos Eiropā un Amerikā, bet arī dzīvnieku dzimtajās vietās. Ar mūsu palīdzību iecerētas un īstenotas pavairošanas iespējas tādās vietās kā Brazīlija, Sentlūsijā, Maurīcija, Maroka un Madagas- kara. Šis pēdējais pavairošanas piemērs - ārkārtīgi sekmīga in situ pavairošanas kolonija mūsu gadījumā iezīmē interesantu novirzi no vispārējās normas, jo tajā ietilpst pasaules visretākais bruņurupucis - ķījkrūtis jeb angonoka, kura mūsu Džērsijas kolekcijā nav. Varbūt kāds parādīsies vēlāk nākotnē, taču šobrīd vissvarīgākais ir palielināt šo bruņurupuču skaitu, un mūsu komandas galvenais dabas aizsardzības speciālists Ma- dagaskarā Dons Reids ar šo uzdevumu ļoti sekmīgi tiek galā. Protams, mēs nenodarbojamies ar šo projektu paši vien, mums palīdz daudzas organizācijas, piemēram, Vispasaules dabas fonds, tomēr Lī ir visa pasākuma iedvesmotāja, un pašreizējā attīstības posmā to pamatoti var nosaukt par brīnišķīgu piemēru, kā šādus projektus klājas plānot un īstenot.

Mūsu nākamais nozīmīgais sasniegums ir miniuniversitāte - tās pilns nosaukums ir Starptautiskais mācību centrs dabas aizsardzībai un apdraudēto sugu pavairošanai nebrīvē. Cilvēki no jaunattīstības valstīm te mācās, saņemot stipendiju, un atgriežas mājās, lai ieviestu dzīvē pavairošanas programmas, ko esam iedibinājuši kopīgi ar viņu valstu valdībām.

Džeremijs nesen atgriezās no IUNC sanāksmes Kostarikā, kur priecīgs bija saticis divdesmit divus mūsu universitātes reflektantus no tik tālām zemēm kā Taizeme un Brazīlija; visi studenti dedzīgi interesējās par sasniegumiem viņu Džērsijas

Alma Mater un aizrautīgi vēstīja paši savus jaunumus, kā arī uzklausīja citu stāstījumus. Džeremijs teica, ka sajūta bijusi līdzīga lielas ģimenes kopāsanākšanai un esot bijis ārkārtīgi patīkami apzināties, ka trestā mācījušies un ierosmi guvuši tik daudzi jauni cilvēki no visdažādākajām zemes malām.

Mūsu mācību centrs tagad kļuvis par Lielbritānijas Kentas universitātes filiāli, tādējādi dodot iespēju studentiem iegūt Apdraudēto sugu menedžmenta speciālistu diplomu, kas ir pirmais šāda veida izglītības dokuments. Mums ļauts izmantot universitātes datoru resursus, tādēļ spējam ātri un efektīvi uzkrāt sev būtiskās zināšanas no visas pasaules. Turklāt 1989. gadā universitātē tika nodibināts jauns bioloģisko zinātņu institūts, un es jutos ļoti pagodināts, kad man lūdza atļauju saistībā ar to izmantot arī manu vārdu. Un tā šis institūts - pirmā šāda veida mācību iestāde Lielbritānijā - tagad saucas Darela Dabas aizsardzības un ekoloģijas institūts, saīsinājumā DICE. Manuprāt, šis saīsinājums ir ļoti trāpīgs, jo šajā grāmatā jau aprakstīju, ka dabas aizsardzība ir visīstākā laimes spēle [21] .

Tresta pārējie darbības virzieni gan Džērsijā, gan attālākās vietās attīstās vienlīdz sekmīgi. Mūsu zinātnisko pētījumu rezultāti par Džērsijas dzīvnieku kolekciju (un milzumdaudziem tās aspektiem saistībā ar veterinārmedicīnu, barošanu un pavairošanu) un sugu uzvedību un ekoloģiju savvaļas apstākļos ir pieejami bibliotēkās visā pasaulē. Mūsu izglītošanas centieni strauji paplašinās - gan Džērsijas skolēniem, gan Madagaskaras iedzīvotājiem, lai tie skolās un itin visur sabiedriskās vietās varētu redzēt lemūru un ķīļkrūšu bruņurupuču attēlus.

Mūsu darbu ievērojami atbalsta tresta biedri visā pasaulē, īpaši Ziemeļamerikā. Kā jau minēju, es uz ASV aizbraucu 1973. gadā, un ar Toma Lavdžoja un citu manu amerikāņu draugu nenovērtējamo palīdzību tika nodibināts Starptautiskais brīvās dabas aizsardzības trests. 1986. gadā Saimons Hikss palīdzēja izveidot Kanādas brīvās dabas aizsardzības trestu. Šo divu organizāciju izveidošana ne tikai paplašina Džērsijas tresta darbības loku, bet arī ļauj mūsu atbalstītājiem Amerikā un Kanādā gūt nodokļu atlaides, maksājot biedru naudas un sniedzot savus dāsnos ziedojumus, kas abi atbalsta tresta pūliņus dabas aizsardzībā visā pasaulē.

Visbeidzot, mēs esam sākuši saskatīt sava darba augļus - nebrīvē audzētie dzīvnieki sekmīgi atgriežas savvaļā. Tādi reti sastopami dzīvnieki kā rožainie baloži un zeltainie lauvtamarīni ierīkojušies uz jaunu dzīvi mežos un sākuši arī paši vairoties. Tā ir brīnišķīga sajūta - pēc daudziem rūpīga darba gadiem, veidojot pavairošanas kolonijas, ļaut dzīvniekiem atgriezties to īstajās mājās un redzēt tos laimīgus.

Tādējādi visi uzdevumi, ko sev izvirzījām tresta dibināšanas laikā, tiek risināti - daži sekmīgāk, citi ne tik sekmīgi, taču mehānisms vismaz strādā un ir gatavs uzņemt aizvien jaunus apgriezienus. Protams, ir patīkami uzklausīt apsveikumus, un viens no visjaukākajiem nāca no doktora Vorena Ailifa, Dalasas zoodārza direktora un kādreizējā Amerikas zoodārzu un akvāriju asociācijas prezidenta. 1988. gadā viņš, uzstādamies Dienvidu metodistu universitātē Teksasā, teica: "Ja cilvēkiem lūdz nosaukt labāko zoodārzu pasaulē, daži nosauc Sandjego, citi Bronksu. Bet, ja šo jautājumu uzdod ar zoodārziem saistītiem profesionāļiem, tie visi, ari zoodārzu direktori, nosauc Džēr- siju." Šāds kompliments no Atlantijas okeāna otra krasta, kur, naudas kalnu balstīti, darbojas milzīgi zoodārzi, ir nudien ievērības vērts.

Kā jau teicu, mums paveicies arī tajā ziņā, ka esmu sarakstījis grāmatas, kas iemantojušas popularitāti un palīdzējušas mums piesaistīt biedrus, atklājušas cilvēkiem dzīvnieku pavairošanas nebrīvē lielo nozīmi un atvērušas daudzas durvis, ļaujot man satikt cilvēkus, ar kuriem citos apstākļos nebūtu varējis iepazīties; tas bija skaidri redzams, kad plānojām savas jubilejas svinības.

Mūsu trests ir maza organizācija, tāpēc "puiši" (tā es, pašiem par nepatiku, dēvēju Džeremiju, Džonu, Saimonu un Toniju) pievakarē bieži nāk uz mūsu dzīvokli, lai kopā iedzertu pa glāzītei. Viņi to dara arī dienas laikā, ja mums apspriežami kādi svarīgi jautājumi, pirms sniedzam savus ierosinājumus direktoru valdei vai padomei. Šādā veidā mēs atsijājam labu tiesu pelavu no graudiem un aiztaupām daudzas stundas, kas sanāksmēs paietu debatēs. Ja es gatavoju ko ēdamu (man patīk nodarboties ar kulināriju), puiši sēž ap virtuves galdu, ja ne, mēs sēžam viesistabā; pusei puišu nākas sēdēt uz grīdas, papīri un piezīmes šķiet izkaisīti visapkārt pilnīgā haosā, tomēr patiesībā ir salikti precīzā kārtībā.

īpašos gadījumos - piemēram, kad piedzimis gorillas mazulis vai saderinājies zeltaino lauvtamarīnu pāris - mēs dzeram šampanieti; steidzos piemetināt, ka tas nāk no mana personīgā vīnu pagraba, nevis pirkts par tresta naudu. Šajā rītā mēs korķa izšaušanu griestos uzskatījām par pilnīgi pamatotu, jo tikko bijām saņēmuši ziņu par princeses Annas plānoto vizīti uz Džēr- siju, lai piedalītos mūsu jubilejas svinībās. Nu vairs atlika vienīgi visu pienācīgi izplānot.

- Princese piekritusi atklāt mācību centru, - Saimons teica, izstiepies uz paklāja un satvēris rokā šampanieša glāzi, - tas ir teicami. Ar to varētu sākt. - Kaut ari mūsu miniuniversitāte darbojās jau vairākus gadus, tā līdz šim nebija "oficiāli" atklāta, tāpēc mēs pilnīgi dabiski vēlējāmies, lai to izdarītu mūsu patronese.

-    Un pēc tam? - es vaicāju, jo lielākā daļa pasākumu organizēšanas būs Saimona pārziņā.

-    Pusdienas, - Saimons atteica. - Loti izmeklētai sabiedrībai. Tikai biedriem.

-     Runas? - Džons minēja.

-    Ceru, ka to teiks Džerijs un princese teiks atbildes uzrunu, - Saimons atbildēja.

-   Ak, kungs, Saimon, tu zini, ka es neciešu runu teikšanu. Vai man tas tiešām jādara?

-     Obligāti, - Saimons apgalvoja. - Nevar pieļaut situāciju, ka princese saka runu un tresta dibinātājs tikai klusē.

-     Tikai dažus vienkāršus vārdus, - Džons uzmundrinoši piemetināja.

-     Ja jau vārdiem jābūt vienkāršiem, tu man varētu tos uzrakstīt, - es ierosināju.

-    Ja es tev kaut ko uzrakstu, tu tik un tā saki ko citu, - Džons sašutis aizrādīja.

-     Tāpēc, ka tu neproti rakstīt, - es cirtu pretī. - Turpini, Saimon, ko darīsim vakarā?

-    Vakaram man ir spoža ideja, - Saimons aizrautīgi iesāka, zilās acis zibinādams. Mēs novaidējāmies, un Džeremijs aizvēra acis, viņa sejā iegūla sāpju pilna izteiksme, vēl vairāk palielinot viņa līdzību ar Velingtonas hercogu, kad tas cietis sakāvi. Mēs zinājām, kādas mēdz būt Saimona spožās idejas.

-   Mans ierosinājums, - Saimons turpināja, neņemdams vērā mūsu vienprātīgo šausmu izteiksmi, - ir svinībām noīrēt Go- rejas pili.

Šī spožā ideja pārspēja visu, ko līdz šim bijām no Saimona dzirdējuši. Goreja bija trīspadsmitajā gadsimtā celta pils, kas slējās virs skaistās, mazās zvejas ostas pusmēness formas līcī. Majestātiskie mūri šķita tikko celti, sienas, torņus un mūra robus nebija sapostījuši lielgabalu šāviņi. Pils izskatījās kā nupat uzslieta Holivudas vajadzībām, un prožektoru gaismā tā vien likās, ka uz mūriem kuru katru brīdi cēlā gaitā izsoļos Erols Flinns. Pils ir Džērsijas ievērojamākais objekts un atradās sera Valtera Relija pārziņā, kad tas 1600. gadā bija salas pārvaldnieks. Doma par tik varena īpašuma noīrēšanu bija valdzinoša, taču, kā es ar skumjām sapratu, nerealizējama.

-    Noīrēt Gorejas pili! - Tonijs šausmās iesaucās. - Tu taču nevari noīrēt pili\

-     Nu, ja īpašnieks zinās, kam tas vajadzīgs, viņš to varbūt pat atļaus izmantot bez maksas, - Saimons teica, ignorēdams šo piezīmi. - Un es domāju, ka viesībām jābūt viduslaiku stilā. Mēs, liekas, varētu uzņemt kādus divus tūkstošus cilvēku. Saģērbsimies viduslaiku tērpos, cepsim vērsi uz iesma un arī…

-    Divus tūkstošus cilvēku! - Lī iekliedzās. - Kas viņus visus apkalpos?

-    Viesmīļi, - Saimons paskaidroja, juzdamies pārsteigts, ka Lī pati nav radusi atbildi uz tik vienkāršu jautājumu.

-     Kur tu grasies viņus dabūt? Visā salā tik daudz viesmīļu neatrast, - Džeremijs aizrādīja.

-    Mēs viņus ievedīsim, - Saimons atbildēja, aizrāvies ar šo ideju, - vienkārši atvedīsim ar lidmašīnu.

-    Un kur viņi gulēs? - Džeremijs aizkaitināts nerimās.

-    Teltīs, - Saimons atteica, - mēs pils dārzā uzcelsim teltis.

Es skaidri iztēlojos veselu baru īgnu portugāļu un spāņu viesmīļu, ģērbušos Elizabetes laikmeta tērpos ar kruzuļotām apkaklēm un spalvām rotātās cepurēs, lietum gāžot, ložņājam pa teltīm.

-     Un kā būs ar tualetēm? - vaicāja Tonijs - mūsu galvenais administrators un veterinārs, kurš vēl vakar bija pavadījis vairākas nepatīkamas stundas, risinādams ar dāmu tualeti saistītu problēmu, tādēļ bija tendēts saskatīt netīkamas nianses.

-    Jāizrok atejas bedres, - Saimons nekavējoties paskaidroja.

-     Kas tās izraks? - Džeremijs vaicāja.

-    Brīvprātīgie, - Saimons teica.

-     Un ja nevienu brīvprātīgo neatradīsim? - Džeremijs nerimās.

-    Liksim viesmīļiem izrakt, - Džons ierosināja.

-     Un kur tu domā ņemt vērsi? - vaicāja Tonijs, ļaujot gūt virsroku savas esības veterinārajai pusei.

-    Nopirkt, - Saimons atteica.

-    Veselības aizsardzības organizācija neatļaus visapkārt pilij rakt atejas bedres, - Džeremijs aizrādīja.

-    Nemaz nerunājot par higiēnu - tās taču smird, - Tonijs ar baudu piebilda.

-    Labāk banketu ar zaļumiem nekā apdegušu vērsi, - es teicu, aplami citēdams Bībeli.

-    Bankets arī būs, - Saimons klāstīja, neatlaizdamies no savas idejas, - briežgaļa un tamlīdzīgas lietas.

-    Mēs varētu izkausēt kādu drusku svina un no torņiem uzliet uz galvas saviem nemīluļiem, - Džons pakalpīgi ierosināja.

-    Svins ir šausmīgi dārgs, - Džeremijs aizrādīja, uztverdams šo ierosinājumu nopietni.

Jutu, ka sanāksmes vadība man slīd ārā no rokām, tāpēc atkorķēju vēl vienu pudeli šampanieša.

-    Paklau, - es iesāku, - doma par pili ir aizraujoša, tomēr problēmu bez sava gala, un man nav ne mazākās vēlēšanās skaidrot, kāpēc uzņemu princesi pilī, kur vējš gaudo un lietus plīkšķ vien, visur mētājas puscepti vērši, no torņiem līst kausēts svins un vesels bars ārzemju viesmīļu žēlojas, ka netiek novērtētas viņu bikšu klapes vai arī ka tās bijušas neērtas.

-    Tu gribi teikt, ka mana ideja tev nepatīk? - Saimons nomākts noprasīja.

-     Teicama ideja, bet to mēs īstenosim citreiz, - es atteicu. - Mii/i gan ir kāda ideja. Kā būtu, ja sarīkotu tādus kā dzīvnieku svētkus un ielūgtu visas mums zināmās slavenības, kas saistītas ar dabas aizsardzību, un tad katrs varētu pastāstīt, cik dzīvniekiem ir liela nozīme vinu dzīvē?

>

Saimons atplauka.

-     Tu domā kaut ko līdzīgu izrādei? - viņš uzvedinoši jautāja. Redzēju fanātisku liesmiņu no jauna iedegamies viņa acīs.

-    Nu, jā, - es nedroši piekritu. - Domāju, aktieri un aktrises varētu lasīt dzeju par dzīvniekiem, varbūt uzvest kādu baleta gabalu, piedabūt Jehudi Menuhinu nospēlēt kaut ko līdzīgu "Dzīvnieku karnevālam" - nu, tādā garā.

-      Jā, jā, lieliski, - Saimons murmināja, blenzdams izplatījumā, it kā visu jau redzētu. - Mēs to sarīkosim Sentheljēras Fortrīdžentā. Tur ir milzīga skatuve un viss aprīkojums, apgaismošana, milzīgs filmu projektors, kvadrofoniska skaņa. Ak, jā, tas būs spīdoši. Lieliski!

Tā radās mūsu "Dzīvnieku svētki". Dalībnieku saraksts bija iespaidīgs un interesants, jo lielāko daļu šo slavenību es daudzkārt biju saticis iepriekš.

Dzejas lasījumiem es vēlējos divas atšķirīgas balsis - sievietes un vīrieša. No visiem teicamajiem aktieriem, kādus pazinu, vienam bija izcila balss - seram Maiklam Hordenam. Klausīties viņu bija kā izdzirdēt vecu, teicamu portvīnu iegūstam runas spējas - balss bija sulīga, skanīga un krāšņa. Es viņu nepazinu, taču zināju, ka viņš lasījis manas grāmatas un tās viņam patikušas, tāpēc ļoti priecājos, ka viņš uzaicinājumu pieņēma.

Par sievietes izvēli dzejas lasīšanai man nekādu šaubu nebija. Dinu Šeridanu es kvēli un nevaldāmi iemīlēju jau toreiz, kad pirmo reizi redzēju viņu tēlojam aizraujošajā filmā "Ženevjēva" par antīko automobiļu sacīkstēm no Londonas uz Braitonu. Vēlāk es viņu redzēju filmā "Maitasputni turp nelido", un viņa manu sirdi sagūstīja vēl pamatīgāk. Tomēr es zināju, ka Dina ir precējusies, un tādam taisnprātīgam un cienījamam cilvēkam kā es šis fakts liedza viņu sameklēt un nolikt savu sirdi viņai pie kājām. Vēl viens iemesls, protams, bija tāds, ka arī es biju precējies. Tāpēc, ne bez pūlēm, tomēr samierinājos ar dzīvi bez Dinas Šeridanas.

Un tad tieši pirms lielās jubilejas atgadījās divi notikumi. Es braucu uz Londonu un atklāju, ka no jauna uzvesta "Present Laughter" - ļoti jautra luga, ko sarakstījis mans vecais draugs Noels Kovards, kurš vairākus gadus bija arī viens no mūsu pilnvarotajiem ārzemēs. Viena no aktrisēm uzvedumā, kā es sajūsmināts atklāju, bija arī Dina Šeridana, tāpēc nolēmu doties turp un, kā saka, skatīt savu elku vaigā. Lidojuma laikā es izklaidīgi šķirstīju žurnālu un ieraudzīju interviju ar mis Šeridanu. Visu to parasto, bezjēdzīgo jautājumu plūdos, kādus ikvienam neizbēgami uzdod šādu interviju laikā, parādījās arī jautājums: kādu kompanjonu viņa izvēlētos, ja būtu izmesta neapdzīvotā salā. Dina bija atbildējusi - Džeraldu Darelu. Es nespēju ticēt savām acīm.

-   Dievs debesīs, viņa vēlas būt izmesta uz neapdzīvotas salas kopā ar mani, - es teicu Lī.

-     Kas tad? - mana sieva aizdomīgi noprasīja.

-     Dina Šeridana.

-    Kāpēc viņai tas vajadzīgs? - Lī atkal vaicāja noniecinošā tonī, kāds raksturīgs sievām.

-   Tāpēc, ka esmu lielisks, uzticams puisis ar augstiem morāles principiem, - es paskaidroju.

- Ja viņa tā teikusi, tad pilnīgi skaidrs, ka viņa tevi nekad nav satikusi, - Lī iznīcinoši teica.

Bet Lī nespēja mani satriekt. Dina būtu varējusi izvēlēties to nekaunu Atenboro vai ākstu Pīteru Skotu, bet nē - vina izvēlējās mani. Tāpēc nopirku duci rūpīgi izvēlētu dzeltenu rožu, kuru ziedus nebija skārušas laputis, mušas, spīļastes, kapraču vaboles vai tamlīdzīgi kaitēkļi, un nosūtīju viņai aizkulisēs kopā ar kartīti: "Visskaļāk aplaudēšu tieši es. Vai varam satikties pēc izrādes?" Atbilde bija - "Jā".

Kovarda asprātība savienojumā ar Dinas spožo tēlojumu padarīja šo vakaru neaizmirstamu. Vēlāk, malkojot skotu viskiju viņas ģērbtuvē, es atzinos savā ilggadīgajā pielūgsmē, un mēs, par spīti Lī, nolēmām tikties bieži. Kad Dina to atstāstīja savam vīram Džekam, tas atsūtīja man zīmīti, kurā skarbos vārdos apsūdzēja mani sievas atvilināšanā, izmantojot pārspīlētus glaimus un dzeltenas rozes, un izsauca uz dueli Haid- parkā. Es izaicinājumu pieņēmu, vienīgi aizrādīju, ka man kā izaicinātajam pienākas ieroča izvēle. Es ierosināju šauties ar šampanieša korķiem no piecdesmit pēdu attāluma. Šādā veidā laimīgi sākās mūsu draudzība, un toreiz, kad meklējām aktrisi saviem Dzīvnieku svētkiem, nebija šaubu par Dinas izvēli.

Jehudi Menuhinu es pirmo reizi satiku Francijā, kur viņš bija ieradies viesos pie mana vecākā brāļa Larija. Mūsu mazais namiņš atrodas apmēram divdesmit piecas jūdzes no ciemata, kurā dzīvo mans brālis (divdesmit piecas jūdzes ir nepieciešamais attālums, kādā jāturas no vecākā brāļa), un mēs ar Lī braucām ieturēt pusdienas kopā ar Lariju un Menuhiniem - tas bija līksms notikums, jo Jehudi un viņa sieva bija apburoši cilvēki. Pusdienas ievilkās garumā, bija papilnam ēdiena un vīna; ap četriem mēs visi sākām ilgoties pēc gultas un sarunas gaitā sāka neskaidri iezīmēties vārds "diendusa". Par laimi, La- rija māja ir milzīgi liela, guļamistabu tajā papilnam, tāpēc mēs ar Lī vienu no tām izvēlējāmies un drīz vien bijām aizmiguši. Kad pamodāmies, izdzirdējām vijoles skaņas.

-     Kurš tur spēlē gramofonu? - Lī vaicāja.

-    Jehudi vingrinās, - es paskaidroju.

Mēs izstreipuļojām kāpņu laukumiņā un klausījāmies no netālās guļamistabas plūstam virtuoza uzburto saldo vijoles melodiju. Mani dzīvē no diendusas modinājušas visdažādākās skaņas - putnu dziedāšana, pērkona dārdi, strauta čalošana un ūdenskrituma zīdainās šalkas taču nekad - kaut kas tik brīnišķīgs kā tagad.

Protams, mēs ielūdzām Lariju un Menuhinus nākamajā dienā pie sevis pusdienās. Uzzinājis, ka Jehudi garšo lēcas, rīsi, zirņi un tamlīdzīgas ēdmaņas, es uzbūru milzu porciju īpaša Menuhina karija. Grasījāmies ieturēt maltīti iekšpagalmā pie garā galda. Bija paredzēts servēt milzum daudz dažādu piedevu, tāpēc Lī, vēlēdamās ietaupīt laiku galda klāšanai, rūpīgi sakārtoja karotes, dakšiņas, nažus, kausus un visu pārējo uz lielas paplātes. Viesi ieradās, mēs iedzērām kādu glāzīti, un tad Lī devās uz virtuvi pabeigt pusdienu gatavošanu. Pēc neilga brīža Jehudi sekoja viņai un vēroja manu sievu čakli rosāmies pa virtuvi.

-     Ļauj tev palīdzēt, - viņš piedāvājās un, nenogaidījis Lī atbildi, satvēra paplāti ar galda piederumiem; pirms Lī paguva viņu aizturēt, mūsu viesis iznesa paplāti ārā pagalmā. Starojoši smaidīdams, viņš piegāja pie galda un sagāza visu paplātes rūpīgi sakārtoto saturu lielā, mirdzoši šķindošā kaudzē uz galda. Es ieraudzīju šausmu pilno izteiksmi Lī sejā, tāpēc apsēdināju Jehudi krēslā, iespiedu viņam rokā vēl vienu dzēriena glāzi un devos palīgā savai apjukušajai sievai izšķirot galda piederumu mudžekli.

-    Es tik ilgi noņēmos ar kārtošanu, - viņa nočukstēja.

-    Neņem galvā. Paskaties uz to visu no gaišās puses. Ne kura katra namamāte varētu lielīties, ka viņas galdu saklājis jehudi Menuhins, - es viņu mierināju.

Tā nu es uzrakstīju Jehudi vēstuli, un viņš, būdams augstsirdīgs un jauks cilvēks, atbildēja, ka ar prieku palīdzēšot mūsu pasākumam un kaut ko nospēlēšot kopā ar Džērsijas jauniešu

orķestri.

>

Nu mums jau bija slavens aktieris un ievērojama aktrise dzejas lasījumiem, orķestris un plaši pazīstams vijoļvirtuozs. Tomēr bija vēl daudz citu veidu, kādā dzīvnieku pasaule bagātina mūsu dzīvi, un tos visus es vēlējos parādīt. Piemēram, deja, dziesma, televīzija, glezniecība. Mūsu draugam Džeremijam Džeimsam Teiloram, kurš piekrita producēt uzvedumu, bija kontrakts ar Karalisko baleta teātri, un tā vadība, man par lielu prieku, piekrita atsūtīt mums daudzsološu studentu trupu, kas varētu piedalīties izrādē.

Pirms vairākiem gadiem es biju uzstājies bērniem veltītā televīzijas uzvedumā kopā ar dzīvespriecīgo Aislu Sentklēru. Mēģinājumu laikā viņa daudz runāja par mūsu aktivitātēm un šķita dziļi ieinteresēta par mūsu darbu - patiesībā pat tik ļoti, ka pieļāva liktenīgu kļūdu. Viņa teica - ja jebkad nākotnē man ievajadzēšoties viņas palīdzību, lai tikai dodot ziņu. Biju dzirdējis viņas jauko, saldo balsi, un tā bija mani sajūsminājusi, tāpēc nolēmu, ka Aisla būtu ideāla izvēle, lai pārstāvētu dzīvniekus vokālajā mākslā. Es viņai piezvanīju, atgādināju doto solījumu un uzaicināju ierasties Džērsijā. Viņa teica, ka ļoti priecāšoties un pat zinot jauku, mazu dziesmiņu par zoodārzu.

Pēc tam pienāca brīdis pārdomām. Es prātoju, ko iesākt ar augiem. Galu galā dzīvnieki bez augiem nevarētu pastāvēt. Protams, bija tikai viens aurojošs, nevaldāms augu valsts aizstāvis -

Deivids Belamī. Tad man prātā iešāvās nerātna doma. Flan- derss un Svans savā teicamajā divu aktieru teātrī "At the dvop ofa Hat" [22] bija dziedājuši dziesmu ar nosaukumu "Nevienlīdzīgas laulības". Tā bija par sausserdi un tīteni, kas iemīlējušies, bet nevarēja precēties, jo viens griezās pulksteņa rādītāju virzienā, otrs - pretēji, tāpēc abi "izrāva saknes un nokalta". Ar kukuļošanas palīdzību piedabūju Aislu un Deividu nodziedāt šo dziesmiņu duetā - šī kombinācija bija gluži neticama, jo Deivida balss (esmu pārliecināts, ka šis salīdzinājums viņu neaizvainos) atgādināja romantiska valzirga mīlas aurus.

Izvēlēties dzīvnieku pārstāvi televīzijā nebija nekādu grūtību, jo kurš gan būtu labāks par Deividu Atenboro?

Pazinu Deividu kopš tiem laikiem, kad viņš vēl bija BBC iesācējs producents. Mūs iepazīstināja krogā, kur abi pavadījām omulīgu rīta cēlienu, diskutēdami par dzīvniekiem un ceļošanu. Pāris gadu vēlāk Deivids man piezvanīja un ierosināja kopā ar viņu veidot radio raidījumu par zoodārzu. Es ar prieku piekritu, un mēs norunājām tikšanās laiku.

Tajos laikos mums vēl piederēja Čamlijs un Lulū - šimpanžu pāris ar visai apšaubāmu tikumību. Kad devos apciemot Čamliju, viņš vispirms sveica mani ar histērisku rīta saucienu; maniakāli spiegdams, atsedzis zobus, Čamlijs šūpojās šurpu turpu pa krātiņu, tad apsēdās un ņēmās rūpīgi dalīt apelsīnu, seju savilcis tik koncentrētā izteiksmē kā slavens Hārlijstrītas speciālists, kas veic lobotomiju premjerministram. Lulū, kas lieliski apzinājās sava vīra nevainojamās manieres saskarsmē ar vājo dzimumu, nezaudēja ne mirkli: kamēr laulātais draugs bija aizņemts ar izrādīšanos, viņa piestūķēja muti ar vīnogām, sagrāba pēc iespējas vairāk augļu un uztupās tiem virsū cerēdama, ka Čamlijs to nepamanīs. Kad nu Čamlijs bija pabeidzis apelsīna secēšanu, viņš augli apēda un svieda Lulū ar mizu, parasti trāpīdams viņai pa pakausi. Čamlijs nebija īpaši veiksmīgs kriketa spēlētājs, taču viņa metienu precizitāte bija apbrīnojama. Šādā veidā informējis sievu par savu maigo pieķērību, viņš negaidot uzlēca tai virsū, iebelza pa pakausi un ķērcošu aizvilka viņu prom no paslēptās augļu kaudzītes. Tad viņš pats notupās, iestūķēja mutē banānu, sakošļāja putrā, iespļāva to saujā un ņēmās bakstīt ar resno rādītājpirkstu, it kā šķirotu monētas, ko iemest sīkpreču automātā.

Vienā ziņā uz Čamliju vienmēr varēja paļauties - viņš izraisīs maksimāli daudz apmulsuma. Vajadzēja man tikai parādīties tuvumā augstu stāvošu personu sabiedrībā, un Čamlijs vienā mirklī bija gatavs sadarboties. Viņš, likās, saprata, ka šie cilvēki ir nozīmīgi un ka no viņa tiek gaidīta vislabākā uzvedība. Kamēr Čamlijs novērtēja situāciju un izprātoja labāko stratēģiju haosa radīšanai, viņa acīs iedzirkstījās ļaunprātīgs mirdzums. Parasti viņš ņēmās iekaustīt Lulū, rāva viņu aiz spalvām vai nogrūda gar zemi un lēkāja sievai pa virsu. Čamlijs tā rīkojās divu iemeslu dēļ. Pirmkārt, Lulū spēja spiegt skaļāk un griezīgāk par jebkuru šimpanzi, kādu jebkad biju dzirdējis, - skaņa bija kaut kas vidējs starp plānprātīgas vilciena lokomotīves svilpšanu un naža asmens švīkstināšanu pa šķīvi. Otrkārt, viņš bija atklājis, ka nekas tik pilnā mērā nepiesaista publikas interesi, kā mazs ģimenes skandāls. Pārliecinājies, ka iemantojis auditorijas nedalītu uzmanību, viņš turpināja uzstāšanos, izvarodams sievu vai notupdamies uz zara un ar lielu baudu nododamies vārdā nenosaucamam pašapmierināšanās aktam, tā ka klātesošās dāmas koši pietvīka un ņēmās vēdināties ar ceļvežiem. Vēlāk, kad visi daudzmaz bija zaudējuši uztveres asumu viņa mānīgā stinguma dēļ, Čamlijs mēdza atvemt pilnu sauju putrā sašķaidītu augļu un dāsni izsvaidīt šo velti pūlī, kas spiedzot un kliedzot muka prom no būra ar lipīgiem augļu gabaliem notraipītām drēbēm. Šāda pūļa izklīdināšana Čamlijam sagādāja īstenu baudu - viņš apzinājās, ka sasniedzis savu ambīciju augstāko punktu un neko patīkamāku dzīvē vairs nespēs panākt.

Kaut arī biju vadājis svarīgas personas pa zoodārzu jau daudzus gadus, pie Čamlija būra es tos vedu, allaž juzdams ārkārtīgu satraukumu, turklāt tas vienmēr izrādījās pamatots. Tādēļ arī man spilgtā atmiņā saglabājusies tā diena, kad Deivids Aten- boro ieradās zoodārzā veidot radio raidījumu.

Raidījuma programma bija pavisam vienkārša - mēs ar Deividu vieglā solī apstaigājam būrus, stāstīdami jocīgus atgadījumus par dzīvniekiem, kurus esam satikuši dažādās pasaules malās. Mūsdienās kaut kas tāds vairs "neietu krastā", jo auditorija pieprasa krāsainus apspriesto dzīvnieku tuvplānus. Taču tajās senajās, laimīgajās dienās, kad vēl darbojās antīkais radio, publika nebija tik prasīga. Pirmām kārtām vajadzēja izrādīt Deividam kolekciju, lai mēs varētu izvēlēties programmā iekļaujamos dzīvniekus un vienoties, kurš no mums par katru no tiem stāstīs. Tas bija Deivida pirmais apmeklējums, un, kaut arī zoodārzs vēl tikai spēra pirmos soļus, viņu bija neprātīgi savaldzinājuši mūsu kolekcijas dzīvnieki un nospraustie mērķi. Mēs tik ļoti bijām aizrāvušies, ka man, tuvojoties Čamlija miteklim, satraukums nebija ne prātā. Ieraudzījis pērtiķus, Deivids priekā iekliedzās un steidzās būrim klāt. Sagadījās, ka tieši tonedēļ mūs bija vārda tiešā nozīmē appludinājis eksotisku augļu birums. Šimpanzes bija skaļā sajūsmā rijuši savu bagātības daļu, un rezultātā augļi bija radījuši īstu haosu viņu gremošanas sistēmā. Rezultātā viņu būris bija, saudzīgi izsakoties, pārpilns ar visai lipīgām granātām. Čamlijs sajūsmināts ieraudzīja tuvojamies upuri, kas vai staroja nevainībā. Savācis divas pilnas saujas munīcijas, viņš nogaidīja, lai Deivids pienāk tuvāk barjerai, un tad ar nemaldīgu precizitāti raidīja metienus. Šāviņi trāpīja, tā sakot, pašā centrā, un Deivida nevainojamais, baltais krekls pārvērtās mēslos. Deivids stāvēja, kā zemē iemiets; tostarp Čamlijs, panākumu spārnots, raidīja vēl divas saujas munīcijas, kas sasniedza mērķi tikpat nekļūdīgi. Kad es beidzot attapos Deividu izglābt, viņš izskatījās pēc staigājošas mēslu čupas. Pārpārēm atvainodamies, es viņu steigšus ierāvu muižas ēkā, kur tas varēja nomazgāties, un aizdevu tīru kreklu. Iebaudījis sevišķi prāvu glāzi dzēriena, Deivids šķita mazliet nomierinājies, tomēr es ievēroju, ka visu atlikušo pastaigas daļu viņš tuvojās būriem visnotaļ aizdomīgi un pēc iespējas bieži ļāva man iet pirmajam.

Cerēdams, ka laiks būs gaisinājis šīs atmiņas, es piezvanīju Deividam, atgādināju, ka tā arī neesmu dabūjis atpakaļ savu kreklu, un izteicu vēlēšanos, lai viņš ierastos pie mums un demonstrētu apburošo sēriju no programmas "Dzīvība uz zemes" - šajā visaizkustinošākajā epizodē viņš sēdēja mežā, kalnu gorillu ielenkts. Lai pastiprinātu Deivida interesi, es pastāstīju, ka mūsu ilggadējais draugs Kriss Pārsonss (BBC dabaszinību nodaļas vadītājs tolaik, kad tika uzņemta šī programma) jau piekritis ierasties un tikt galā ar projekcijas tehniskajām problēmām. Deivids tūlīt pat piekrita un vārdu turēja, lai gan manu kreklu tā arī neatveda.

Tāpat kā dzīvnieki televīzijā, arī dzīvnieki mākslā problēmas nesagādāja, jo kurš gan tos varētu raksturot labāk kā Deivids Šeperds? Būdams brīnišķīgs gleznotājs, Deivids jau izsenis bija neprātīgi iemīlējis Āfrikas dabu, īpaši ziloņus. Dzīvīgie, apbrīnojamie biezādainu un citu dzīvnieku gleznojumi bija viņam sagādājuši pielūdzējus visā pasaulē, un arī savā darbā nopelnīto naudu Deivids ieguldīja paša izveidotā Āfrikas dzīvnieku aizsardzības fondā. Vēl pirms iepazīšanās ar viņu man tika stāstīts, ka ar šo cilvēku man noteikti jāsatiekas, jo mēs abi esot viens par otru trakāki. Kad satikāmies, es pieļāvu, ka pastāv zināma līdzība mūsu starpā, tomēr joprojām apgalvoju, ka Deivids mani pārspēj, jo es jau nu nebūtu tāds stulbenis, lai ar paleti rokā sekotu BBC filmēšanas grupai ar mērķi uzgleznot savvaļas ziloņa portretu. Neatminos, cik reižu šī smieklīgā un bīstamā procesa laikā filmētājiem nācās piedzīvot uzbrukumus, taču zinu, ka producents Kriss Pārsonss no Āfrikas atgriezās ar sirmām šķipsnām matos un vajāta cilvēka skatienu. Tomēr Deivids piekrita ierasties, parādīt filmas fragmentu, kurā redzams, kā viņu vajā zilonis, un pastāstīt par brīvās dabas nozīmīgumu vispār un mākslā jo īpaši.

Džonijs Moriss daudzus gadus bija televīzijas programmā "Animal Magic" tēlojis diezgan stulbu Viktorijas laikmeta zoodārza kopēju. Es viņu pazinu jau daudzus gadus - viņš bija pieklājīgs, jauks cilvēks, kuram piemita ievērojamas un neiedomājami komiskas mīmikrijas spējas. Reiz, kad Džonijs veidoja filmu Kornvolā, es viņam aizdevu savu suni (to arī sauca Džonijs) par uzskates līdzekli un minizvaigzni, tāpēc uzskatīju, ka esmu pelnījis, lai man atdarītu pakalpojumu. Džonijs teica, ka ar prieku ieradīšoties un savā parastajā zoodārza kopēja lomā pastāstīšot jocīgu atgadījumu par ziloni.

Viss likās daudzmaz nokārtots, tomēr Saimons joprojām skraidīja apkārt kā plānprātīgs. Vajadzēja pasūtīt viesnīcu, istabās novietot puķes un parūpēties par simtiem citu sīkumu. Meteoroloģijas skarbie fakti viņa darbu vieglāku nepadarīja. No rūgtas pieredzes mēs zinājām - ja vien kaut kur Atlantijas okeānā (piemēram, Folklendu salu apkaimē) gadās vētra, tā nenovēršami pagriezīsies uz Džērsijas pusi, lai sagādātu mums problēmas, ja vien kaut kur starp Dienvidpolu un Lamanšu parādās kaut viena miglas vērpete, kā pūkains tējas sildītājs tā ar apbrīnojamu precizitāti virzīsies tieši uz Džērsiju, lai tikai lidmašīnas nevarētu nosēsties. Parasti tas gadījās brīžos, kad mēs izklaidējām kādu garlaicīgu tipu, no kura izmisīgi vēlējāmies tikt vaļā, vai arī tad, kad gaidījām tuva drauga ierašanos. Šajā konkrētajā gadījumā pūta spēcīgs sānvējš, un pāris stundas pirms uzveduma Deividu Atenboro un vēl kādu īpaši nozīmīgu pasākuma sastāvdaļu vēji dzenāja šurpu turpu virs salas; pilots apgalvoja, ka nespējot nosēsties, Saimons savukārt uzstāja, ka viņam tas tomēr jāizdara. Galu galā lidmašīna nosēdās, pirms vēl Saimona rudie mati kļuva sirmi.

Tagad visas svarīgās personas bija nonākušas uz zemes un izvietotas dažādās viesnīcās; Saimonam vajadzēja tām sagādāt īpašas caurlaides uz gigantisko zāli Fortrīdžentā, jo princesi, protams, apsargāja vesels karaspēks. Saimons tik dedzīgi centās tikt galā ar visiem šiem daudzveidīgajiem uzdevumiem, ka aizmirsa sagādāt caurlaidi arī sev - rezultātā mūsu zvaigznes iekļuva zālē, bet pašu Saimonu drošībnieki aizturēja uz sliekšņa. Kādu brīdi viņš centās pārliecināt, ka ir pasākuma režisors, taču sargu sejas izteiksmes palika akmenscietas, viņi bija nepielūdzami. Bez caurlaides tikt zālē nebija iespējams. Visbeidzot, kad Saimons jau bija uz nervu sabrukuma robežas, kāds viņu pazina un ārkārtīgi negribīgi ielaida.

Beidzot svētki sākās. Atklājot pasākumu, es paskaidroju uzveduma mērķi: parādīt dzīvnieku nozīmīgumu uz šīs planētas un uzsvērt, kā dzīvnieki visdažādākajos veidos ietekmē mūsu dzīvi. Runas laikā man abās pusēs stāvēja Saimona burvīgās dvī- nītes (tolaik viņām bija četri gadi), ģērbušās rūpīgi darinātos dodo kostīmos - bažījos, vai tie prožektoru karstumā meitenes nenosmacēs. Pirms palaist abas nost no skatuves, es paskaidroju, ka dodo ir mūsu simbols un tādēļ pilnīgi pieļaujams, ka divi putni atrodas kopā ar mani uz skatuves, kaut arī tie diemžēl nevar veidot pāri sugas turpināšanai.

Vakars ritēja pilnā sparā, un bija skaidri redzams, ka mūsu zvaigznes gūst no piedalīšanās tādu pašu baudu kā skatītāji. Vērodams savus draugus ar tādu prieku un atdevi demonstrējam savus daudzveidīgos talantus, es pārdomāju šo dienu. Tā bijusi gara un sarežģīta, arī laiks nebija labvēlīgs. Ikreiz, kad mums laimējās uzņemt viesos savu patronesi, salu nekavējoties sāka pātagot skaudras vētras un lietus gāza tādām straumēm, kādas ārpus musonu zonas parasti nemaz nav piedzīvojamas. Tas, protams, nozīmēja, ka pēdējā mirklī jāpārkārto pasākumi un brīvā dabā ieplānotie jānotur telpās. Tomēr papildus nemīlīgajam laikam bija gadījušās vēl citas un trakākas nelaimes, par kurām man netika stāstīts.

Jāpiemin kaut vai gadījums ar Motabas galvu. Varētu domāt, ka karaliskās personas vizīte tāpat jau ir gana sarežģīts pasākums, tādējādi pilnīgi varētu iztikt bez gorillas galvas radītajām problēmām; taču, kā minēju šīs grāmatas sākumā, dzīve pusotra tūkstoša dzīvnieku sabiedrībā ik mirkli var sagādāt visdažādākos pārsteigumus. Jāpierod ar to sadzīvot vai jācenšas to pieņemt kā normālu dzīves sīkumu. Bet, ja gadās princesi neglābjami iesaistīt tracī ar gorillas galvu, uzmācas šaubas, vai dzīvē vispār valda taisnība.

Priecājos, ka es par šo notikumu neko nezināju, kamēr pavadīju princesi pa teritoriju, bet situācija bija šāda. Pa to laiku, kad iepazīstinājām princesi ar mūsu mācību centra daudzkrāsainajiem, daudzvalodīgajiem un no daudzām pasaules malām nākušajiem studentiem, lietus uz brīdi aprima, lai sakopotu spēkus. Pēc tam bija paredzēts iegriezties muižas ēkā, lai princese varētu parakstīties apmeklētāju grāmatā, un tad doties pastaigā pa zoodārzu - tai tieši vienpadsmitos vajadzēja beigties pie gorillu mītnes. Karaliskās personas vizītei bija jānorit ļoti precīzi, neierašanās pie gorillu kompleksa tieši vienpadsmitos varētu izjaukt turpmākos plānus.

Ričards Džonstons-Skots - neapšaubāmi labākais un piere- dzējušākais lielo pērtiķu kopējs pasaulē - bija novērtējis laika kaprīzes un nospriedis, ka nevēlas savus karsti mīļotos aprūpējamos izrādīt princesei samirkušus plašajā brīvdabas aplokā. Pērtiķus vajadzēja princesei parādīt iekštelpās. Ģenialitātes uzplūdā Ričards bija uzkonstruējis tādus kā "saliekamos džungļus". Viņš bija piekrāvis pērtiķu guļamtelpas ar mūsu ozolu, kastaņu un liepu zariem. Rezultāts bija iespaidīgs, un gorillas, ielaisti iekšā, bija rūkājuši un ņurdējuši kā vulkāni - šīs skaņas vienmēr liecina par gorillu apmierinātību.

Tobrīd princesi Annu ieveda muižas ēkā un nolika viņai priekšā apmeklētāju grāmatu. Mums vajadzēja ierasties pie gorillu kompleksa pēc četrām minūtēm.

Tieši šajā mirklī Motaba bija izprātojis ieķīlēt galvu starp režģiem virs gorillu guļamistabas. Šie režģi kalpoja diviem mērķiem - neļāva pārlieku darbīgām rokām noraut griestus un tika izmantoti par vingrošanas rīkiem, lai jaunie pērtiķi varētu šūpoties, karāties un maksimāli izkustēties. Motaba bija atradis vietu, kuri režģi bija mazliet platāki, un, protams, iebāzis spraugā galvu.

Ričards bija satraucies, tomēr ne vairāk kā Motabas vecāki - Nendija un Džambo. Gadījums nepatīkams arī neatkarīgi no princeses vizītes. Kā to šādos apstākļos būtu darījis jebkurš bērns, Motaba bija sācis spiegt un vaimanāt, tādējādi vēl vairāk uzbudinot savus vecākus.

Tolaik viena no brīvprātīgajām pie mums bija brīnišķīga, mīļa kundzīte no Velsas - misis Heivarda. Ievērojusi šo traci, viņa bija nolēmusi, ka labākais šajā situācijā būtu par Motabas nedienām informēt zoodārza direktoru Džeremiju. Protams, Džeremijs tobrīd atradies kopā ar karalisko delegāciju. Misis Heivarda izskrējusi no gorillu kompleksa, aizlēkšojusi garām rožainajiem baložiem un Palavanas pāvu fazāniem, izraisot pamatīgu sajukumu putnu sabiedrībā, tad, putnu trauksmaino skatienu pavadīta, pa uzbērto ceļu šķērsojusi flamingu dīķi, pa galveno piebraucamo ceļu aizsteigusies garām augstajai granīta sienai un, uztraukumā smagi elsodama, cauri piecpadsmitā gadsimta granīta arkai iemetusies pagalmā, kur viņu sagrābusi muskuļota roka un pret ribām atdūries revolveris.

-    Kur tad nu jūs tā sataisījusies? - drošībnieks labsirdīgi apvaicājies.

-    Pastāstīt misteram Malinsonam par gorillas galvu, - misis Heivarda iespiegusies.

-    Ticams stāsts, - drošībnieks noteicis.

-     Bet tā ir patiesība, - kundzīte elsdama apgalvojusi, - gorilla iespiedis savu nabaga mazo galviņu režģos, un tikai misters Malinsons var viņu glābt!

-    Nu, viņi visi ir traki aizņemti ar to parakstīšanos, - drošībnieks paskaidrojis. - Nesatraucieties. Gaidiet šeit, kamēr šie iznāks ārā un tad varēsiet pastāstīt par savu gorillas galvu. - Pārliecinājies, ka sieviete ir tikai neapbruņota, nekaitīga vājprātīgā, drošībnieks iebāzis šaujamo atpakaļ maksti.

Tostarp situācija gorillu mītnē no sarežģītas kļuvusi pavisam traka. Savas atvases spiedzienu skubināti, Nendija un Džambo pūlējušies viņu atbrīvot, raujot lejup. Ričards šausmās iedomājies, ka vecāki, labu gribēdami, var salauzt Motabam sprandu, tāpēc steigšus meties uz kompleksa jumta un norāvis jumta lodziņu, zem kura Motaba karājies. Visi mūsu gorillas dievina Ričardu tāpat, kā Ričards dievina viņus, taču stresa brīžos lielie pērtiķi, tāpat kā cilvēki, mēdz uzvesties dīvaini. Kad Ričards norāvis lodziņu, Džambo milzīgā, muskuļotā roka un prāvā plauksta izšāvusies cauri režģiem, un Ričards atmuguriski novēlies uz jumta, tādējādi izvairīdamies no belziena, kas būtu notriecis no kājām pat Muhamedu Ali, nemaz nerunājot par vājākas miesas būves cilvēku. Kamēr Ričards atkal pieslējies kājās, Džambo aizslidinājis Motabu tālāk, kur Ričards to vairs nespējis sasniegt. Viņam nācies noraut vēl vienu logu, taču tas atkal atdūries pret gorillu tēva sargājošo roku. Ričards spējis vienīgi klusi un mierīgi sarunāties ar Džambo, kurš, būdams saprātīgs dzīvnieks, tostarp bija sapratis, ka raustīt Motabu nav pareizi, tāpēc ar vienu masīvo roku pieturējis sava mazuļa pēcpusi.

Lietum gāžot, Ričards ieraudzījis lietussargu rindu kā kustīgu sēņu dobi virzāmies pa uzbērto ceļu - tas nozīmējis, ka karaliskā procesija tūlīt būs klāt. Pēkšņi viņš pārsteigts konstatējis, ka Motaba vairs nerēgojas starp režģiem. Tēva milzīgās rokas balstīts, mazulis bija atradis to pašu vietu starp režģiem, kur bija varējis izbāzt galvu, un nu ievilcis to atpakaļ. Milzīgi atvieglots, Ričards norāpies no jumta un devies pārlūkot gorillu guļamistabu. Viņu pārņēmušas šausmas.

Stresa situācijās lielie pērtiķi vienmēr milzu apmēros ņemas tukšot gan zarnas, gan urīnpūsli; tā bija noticis arī šoreiz, tādēļ Ričarda rūpīgi veidotie "saliekamie džungļi" izskatījušies pēc mēslu kaudzes. Neko iesākt viņš vairs nav iespējis, jo karaliskā delegācija bijusi jau klāt. Kad viņš man nākamajā dienā visu pastāstīja, es prātoju, kā es būtu spējis uzturēt sarunu ar mūsu patronesi.

- O, jā, - es būtu teicis, - mēs vienmēr ļaujam saviem gorillām dzīvoties līdz ceļiem mēslos, šķiet, ka viņiem tas patīk. Un tas mazais zellis, kas tur karājas starp režģiem kā karātavās? Nu, gorillas tā bieži dara. Tas ir tāds kā… nu, tāds kā viņu paradums. Jā, nudien, ļoti savādi.

Par laimi, pateicoties Ričarda un viņa draugu apvienotajiem pūliņiem, šī drūmā saruna tika aiztaupīta.

Vēlāk īpašo, tresta biedriem rīkoto pusdienu laikā man, protams, nācās teikt runu. Tā bija viena no tām runām, kuru pabeidzis, runātājs vēlas, kaut vispār nebūtu to sācis. Kad biju izbārstījis publikā pēdējās banālās frāzes, es atviegloti atslīgu krēslā. Un tad mūsu patronese mani pamatīgi pārsteidza. Viņa piecēlās un teica burvīgu, glaimojošu atbildes runu, kuras beigās pagriezās pret mani un sacīja:

- Bet īpaši es sveicu cilvēku, kurš padarījis Džērsijas zoodārzu un Džērsijas Brīvās dabas aizsardzības trestu cienītus un apbrīnotus visā pasaulē, un kā pateicības zīmi ar lielu prieku pasniedzu viņam mazu dāvaniņu no zoodārza personāla. Nav nepieciešams paskaidrot, cik šī dāvana viņam nozīmīga, toties esmu pārliecināta, ka mēs visi labprāt pievienotu savu pateicību un laba vēlējumus nākotnei.

Viņa pasniedza man nelielu samta maisiņu. Atvēris to, es ieraudzīju mazu sudraba Bryant&May sērkociņu kārbiņu. Pirmā doma bija - kāpēc gan viņi man dāvina sērkociņus, ja skaidri zina, ka jau gadiem ilgi vairs nesmēķēju? Atvēris kārbiņu, es visu sapratu, jo iekšā atradās apzeltīta skorpionu mātīte ar mazuļiem. Tas, protams, atsauca atmiņā manā grāmatā "Mana ģimene un citi zvēri" aprakstīto epizodi, kad mans brālis Larijs pusdienojot nevilšus atvēra sērkociņu kārbiņu, kurā es iepriekš biju ieslodzījis skorpionu ar mazuļiem, - katrs var iedomāties, kāds tracis sacēlās pie galda un cik nepopulārs es kļuvu savas ģimenes lokā. Es pastāstīju publikai, kas atrodas kārbiņā, - lielākā daļa klātesošo bija grāmatu lasījuši un milzīgi uzjautrinājās par piemēroto dāvanu.

Vēlāk, vērodams Dzīvnieku svētkus, es jutu mazo, četrkantaino sērkociņu kārbiņu smokinga kabatā. Es nodomāju, ka esmu neparasti laimīgs cilvēks - man visapkārt ir draugi, kas palīdzējuši pārvērst manas bērnības sērkociņu kārbiņas lieluma zoodārzu par īstu organizāciju, kas var palīdzēt un arī turpmāk palīdzēs dzīvniekiem, kas pārvērš šo pasauli par tik apbrīnojamu vietu, kura mums visiem jāmīl un jāsargā.

NOBEIGUMAM

Sērkociņu kārbiņa ar mazo skorpionu bija aizkustinoša un simboliska dāvana, jo manas bērnības un jaunības zoodārzs no sērkociņu kārbiņas bija pārtapis par trestu - vienu no pasaules ievērojamākajiem pierādījumiem, kā pavairošana nebrīves apstākļos var palīdzēt dabas aizsardzībai, par uzticīgas un aizrautības pilnas komandas veidotu organizāciju ar diviem māsas uzņēmumiem (vienu - Amerikā, otru - Kanādā), veselu virkni pavairošanas projektu un mācību programmas apguvējiem visā pasaulē. Mēs esam daudz paveikuši, tomēr sasniegtais rezultāts, salīdzinot ar vēl paveicamo, joprojām ir piliens okeānā, viena lapa mežā. Esmu bieži uzsvēris, ka mana karstākā vēlēšanās būtu slēgt Džērsijas zoodārzu un izformēt trestu, ja pēc tiem vairs nebūtu vajadzības. Diemžēl baidos, ka līdz šai dienai vēl tālu. Taču es ceru, ka mēs augsim un zaļosim, un palīdzēsim saglabāt vienīgo pasauli, kāda mums ir.

Ja esat izlasījuši šo grāmatu ar interesi un tā jūs iepriecinājusi, es ceru, ka esmu spējis parādīt, cik grūti un sarežģīti ir gūt panākumus šajā, manuprāt, vissvarīgākajā darbā, kāds mums, cilvēkiem, jāveic, - mūsu planētas glābšanā. Ja piekrītat un vēlaties mums piebiedroties, mēs jūs sagaidīsim ar atplestām rokām. Jo vairāk mūsu organizācijā būs biedru, jo skaļāka kļūs mūsu balss, un attiecīgi lielāks būs mūsu spēks, ko veltīt dabas aizsardzībai. Mēs jau esam no maza projektiņa izauguši par pasaules nozīmes spēku, taču esam to paveikuši vienīgi ar savu biedru palīdzību visā pasaulē. Ja šī grāmata jums sagādājusi prieku un, iespējams, likusi aizdomāties, vai drīkstu jūs aicināt kļūt par vienu no mūsu atbalstītājiem? Mēs ticam, ka darām svarīgu darbu. Ceram, ka tā rīkosieties arī jūs, tāpēc rakstiet mums:

Jersey VVildlife Preservation Trust Jersey Zoological Park Trinity, Jersey,

Channel Islands vai

VVildlife Preservation Trust International

34th Street and Girard Avenue

Philadephia,

Pennsylvania 19104

USA

vai

VVildlife Preservation Trust Canada

219 Front Street East

Toronto,

Ontario M5A 1E8 Canada.

SATURS

Viņas Karaliskās Augstības  princeses Annas ievadvārdi………………………………………………………. 7

Autora piezime …………………………………………………………………………. 9

Priekšvārds………………………………………………………………………………. 11

Muižas rašanās……………………………………………………………………….. 17

Ubaga tarba ……………………………………………………………………………. 49

Dabas aizsardzības grūtības…………………………………………………… 85

Saliekamo bildīšu stratēģija…………………………………………………… 115

Atgriešanās savvaļā ………………………………………………………………. 145

Dzīvnieku svētki ……………………………………………………………………. 176

Nobeigumam…………………………………………………………………………. 201

PASKAIDROJUMI

* Normandijas salu grupa, kurā ietilpst Džērsijas sala, kopš normaņu iekarojumu laikiem (11. gs.) piederējušas Britānijai, tomēr tās nav oficiāla Apvienotās Karalistes sastāvdaļa. Trīs lielākajās salās (Džērsijā, Gērnsijā un Oldernijā) ir savi parlamenti (States), vietējā pašpārvalde un tiesa.

[1] "Cannotget a quart into a pintpot"- tātad nevar izdarīt neiespējamo. 1 angļu kvarta - 1,137 litri, 1 angļu pinte - 0,568 litri.

[1] cleres - kantons normandijā.

[1] the good housekeeping seal of approval - ironiska atsauce par slavenā amerikāņu žurnāla "Good Housekeeping" (1885) paspārnē 1900. gadā dibināto Patērētāju interešu aizstāvības institūta "atzinīgo novērtējumu", kādu piešķir īpaši drošām un patērētājiem draudzīgām precēm un pakalpojumiem.

[2] 4'8" = 142,34 centimetri.

[3] dž. Čosers (ap 1340-1400) - angļu dzejnieks, angļu literārās valodas pamatlicējs.

[4] great fire oflondon - postošs ugunsgrēks, kas sākās 1666. gada 2. septembrī un piecu dienu laikā iznīcināja visu Londonu.

[5] guy fawkes bonfire - uguņošana, kas katru gadu 5. novembrī notiek visur Anglijā, pieminot parlamenta un Džeimsa I izglābšanos no Gaja Foksa un viņa sabiedroto 1605. gadā rīkotās sazvērestības (pazīstamas ar nosaukumu "Gunpowder Plot"). Svētku laikā ugunskuros tiek dedzinātas pēc Gaja Foksa veidola darinātas lelles.

[5] fort knox-īpaši nepieejams forts asv Menas štatā, celts 19. gadsimta vidu ar mērķi aizkavēt iespējamo britu armijas uzbrukumu.

[5] aubrey beardsley (1872-1898) - angļu mākslinieks modernists, jūgendstila pārstāvis.

[6] džīvss (feeves) - ideāla kalpotaja tels p. g. Vudhauza (1881-1975) komiskajos romānos.

[7] in loco parentis (lat.) - vecāku vietā, t. i., kā aizstājējs.

[8] nouveau riche (fr.) - jaunbagatnieks.

[9] 1 stouns = 6,35 kilogrami.

[10] amour propre (fr.) - pašcieņa.

[11] dažus gadus vēlāk, analizējot piekrastes zvirbuļu DNS, tika atklāts, ka Skota zvirbuļi nav tik tuvu rada tumšajiem piekrastes zvirbuļiem kā dažu citu piekrastes zvirbuļu sugu pārstāvji. Tomēr šis fakts nemaina manu turpmāko stāstījumu par šo gadījumu, toties pierāda, ka dabas sargiem un DNS pētniekiem vajadzēja sadarboties jau agrāk. (Autora piezīme.)

[12] coup de grace (fr.) - burtiski - "žēlsirdības dūriens (sitiens)", ar ko nonāvē ievainotu dzīvnieku vai cilvēku, lai tas nemocītos.

[13] līdz 2002. gadam citĒs parakstījušas jau 158 valstis.

[14] in situ (lat.) - uz vietas, atrašanās vietā.

[15] marmite - tumši brūns alus ražošanas blakusprodukts - ierauga pasta ar spēcīgu, iesāļu garšu, lielisks B vitamīnu avots, lieto ziešanai uz maizes.

[16] "no, no, Nanette"- muzikāla Brodveja izrāde (pirmo reizi uzvesta 1925. gadā).

[17] ruritānijā - izdomāta maza karaliste senšenos laikos, tāltālā zemē, kur dzīvo daiļas dāmas un cēli kungi, notiek bruņinieku turnīri un aizraujoši piedzīvojumi.

[18] atsauce uz angļu rakstnieka Pelhema Grenvila Vudhauza (P.G. Wodehouse, 1881-1975) grāmatu sēriju par apsviedīgo kalpu Džlvsu un viņa jauno saimnieku Bērtiju Vusteru, kura dīkdienlgo dzīvi pastāvīgi apgrūtina kāda no daudzajām, neciešamajām tantēm.

[19] vārdu spēle: hope (angl.) - cerība.

[20] the mascarenes - salu arhipelāgs astoņsimt judžu uz austrumiem no Madagaskaras. Tajā ietilpst gan Maurīcija, gan Rodrigesa, par kurām stāstīts šajā nodaļā.

[21] dice - durrell Institute of Conservation and Ecology; dice (angl.) - metamais spēļu kauliņš.

[22] svana un flandersa divu aktieru teātra izrāde pirmoreiz notika 1956. gada vecgada vakarā Londonā.

Content

Darels Džeralds Šķirsta jubileja

Džeralds Darels Šķirsta jubileja

VIŅAS KARALISKĀS AUGSTĪBAS PRINCESES ANNAS IEVADVĀRDI

AUTORA PIEZĪME

PRIEKŠVĀRDS

MUIŽAS RAŠANĀS

UBAGA TARBA

DABAS AIZSARDZĪBAS GRŪTĪBAS

SALIEKAMO BILDĪŠU STRATĒĢIJA

ATGRIEŠANĀS SAVVAĻĀ

DZĪVNIEKU SVĒTKI

NOBEIGUMAM

SATURS

PASKAIDROJUMI